
Alexandru BANTOŞ 


Sub sceptrul purificator 
al limbii române 


AB. — editor şi publicist, 
redactor-şef al revistei 
„Limba Română”, directorul 
Casei Limbii Române, Nichita 
Stănescu. 


Cine a urmărit în acest an acţiunile culturale cir- 
cumscrise zilei de 31 august a putut lesne consta- 
ta că mai plătim încă tribut festivismului de oca- 
zie şi că timpul demersurilor cu efect practic întru 
repunerea în drepturi a limbii române întârzie. Şi 
la sfârșitul verii curente, ca de altminteri în aproa- 
pe toţi cei 22 de ani trecuţi după aprobarea în Re- 
publica Moldova a legislaţiei lingvistice, au fost 
organizate expoziţii, concerte, obişnuitul salon 
de carte, alte manifestări, la care au fost etalate, 
tradițional, sentimentele de profundă admiraţie 
pentru „nepreţuita comoară” a neamului, dar și 
îngrijorarea față de destinul la fel de ingrat al lim- 
bii române pe un teritoriu izolat de matcă. Har- 
nică, dar nu mai ingenioasă ca în alți ani, a fost și 
presa. Cititorilor, ascultătorilor, privitorilor li s-au 
„servit” din bielșug numeroase emisiuni, intervi- 
uri, dezbateri, reportaje, comunicări, articole rea- 
lizate în capitală, dar și în provincie, având scopul 
de a contura în acest context tematic un tablou cât 
mai amplu și mai obiectiv. 


Analiza celor câteva zile de trepidantă „prestație 
lingvistică”, până şi după sărbătoare, denotă că 
rămânem cantonaţi în jurul acelorași probleme 
despre „importanţa și stringența” cărora debităm 
continuu, fără rezultatul scontat de la 1989 încoa- 
ce. 


Dintre cele mai frecvente aspecte abordate de-a 
lungul anilor se impun cu deosebire următoarele: 
denumirea corectă a limbii (română sau „moldo- 


ARGUMENT 


venească”), funcționalitatea ei ca element principal și oficial de comunicare în 
societate, nivelul scăzut de cunoaştere și de utilizare a limbii de stat de către 
vorbitorii nativi, precum și de către cei alogeni, influența nocivă exercitată 
de către limba rusă asupra mediului nostru colocvial, extinderea fără prece- 
dent în centrele urbane a reclamei rusești etc. Specialişti în materie — lingviști, 
jurişti, istorici, scriitori, ziariști, cadre didactice — au formulat pertinent și ar- 
gumentat sugestii, propuneri, căi rezonabile menite a pune capăt „disputei”. 
Opiniile lor au fost însă neglijate ostentativ decenii în şir de către instituţiile 
statului și, de regulă, după consumarea zilelor de omagiere a limbii române, 
problemele erau date uitării până la proximul prilej aniversar, când se relua 
același scenariu. În cazul dat, soluţia definitivă și irevocabilă, se ştie, ţine de 
competenţa politicienilor care, cu regret, au moştenit multe dintre reflexele 
sovietice, inclusiv cele privind adevărul despre identitatea noastră etnolingvis- 
tică. Din acest considerent, deocamdată, nu au fost modificate legile despre 
limbă, care demult nu mai răspund necesităţilor curente și periclitează rolul 
unuia dintre atributele esenţiale ale statalității. 


Ezitantă şi ineficientă în acest sens a fost / este şi atitudinea circumspectă 
a Alianţei pentru Integrare Europeană (I şi II), în care alegătorii au investit 
speranţe, implicit legate de ameliorarea vechiului și, în definitiv, artificialului 
diferend social. Indecizia, şovăiala proverbială a noilor guvernanţi care, după 
scandaloasele evenimente de ultimă oră, nu se ştie cât se vor mai afla împreu- 
nă la putere şi dacă vor avea într-un viitor previzibil pe agenda de lucru delica- 
ta „chestiune a limbii” (unii dintre ei mai consideră că limba noastră are două 
denumiri!?) reclamă acţiuni hotărâte, eficiente, cu maximă responsabilitate, 
iar societatea civilă urmează a-și asuma obligația de a examina eventualele 
soluţii, excluzând, printr-un hazard obiectivizant, implicarea clasei politice, 
așa cum s-a procedat magistral în anii 1987-1991, când cei de jos, civilii, au 
doborât cu efort comun zidul puterii pe care fusese scrijelat încă în 1944: 
„Niet, Niet, Niet!” 


Altminteri, sfidând anemia lingvistică a politicienilor de toate culorile, de- 
mult e timpul să căutăm cu mai mult curaj răspunsul la un șir de întrebări pe 
cât de simple, pe atât de importante pentru cauza națională. 


Aşadar, nota bene (și pentru cei de la cârmă): de ce după 1989 nu avem 
niciun nou / tânăr lingvist — mai competent, mai informat decât cei din ve- 
chea gardă — specializat, de exemplu, în abordarea problemelor de cultivare a 
limbii române (dacă instituţiile noastre ar fi pregătit barem câte un lingvist pe 
an, în prezent cel puţin 22 de tineri s-ar fi îngrijit cu pasiune și patimă de sta- 
rea actuală a limbii vorbite și scrise în Republica Moldova)?; de ce studenţii 

de la filologie, viitorii pedagogi și cercetători, au o pregătire profesională sub 
orice nivel?; câte studii, articole, cercetări asupra fenomenelor lingvistice ac- 
tuale au fost publicate în ultima vreme de către doctorii și doctorii habilitaţi 
în filologie, numărul cărora a crescut considerabil, contribuţia lor ştiinţifică 
în domeniu lipsind cu desăvârșire?; de ce nu există un proiect punctual de 
parteneriat și de colaborare practică între instituţiile de profil din Republi- 
ca Moldova, România sau din alte țări ce manifestă interes pentru climatul 
lingvistic de la noi?; de ce nu este elaborat un program naţional realist, prac- 
tic de promovare a limbii române?; de ce nu avem o societate funcțională a 
filologilor?; de ce nu există un sistem de comunicare și de informare eficient 
pentru cei preocupaţi de soarta limbii române?; de ce cartea didactică sau 
beletristică, inclusiv cea sponsorizată sută la sută din surse guvernamentale, 
este foarte costisitoare?; de ce, în condiţii de criză generală, acceptăm tot so- 
iul de sindrofii cu exagerat caracter festiv şi repercusiuni utilitare nule?; câte 
dicționare explicative pentru bibliotecile școlare s-ar fi putut achiziționa pe 
mijloacele financiare alocate pentru parada militară de la 27 august?; unde 
ne sunt călăuzii capabili să ne arate calea cea dreaptă în labirintul anevoios al 
tranziţiei?... 


Acestea ar fi doar câteva dintre punctele de reper fixate, eventual, în zi de 31 
august, ca peste un an să dăm socoteală: ce am întreprins concret în perioada 
trecută pentru implementarea proiectelor lingvistice, care au fost motivele 
pentru nerealizarea unora, în ce măsură banii cheltuiţi din bugetul public, 
destinaţi problemelor limbii, inclusiv diverselor manifestații, au justificare 
etc. 


E de presupus că întrunirile viitoare, sub sceptrul purificator și întregitor al 
limbii române, se vor desfăşura cu mai puţin fast, dar cu mai multă lume inte- 
resată să evalueze pragmatismul acțiunilor de promovare a verbului matern. 
Abia atunci carul se va urni din loc... 


COŞERIANA M 


Adriana ROBU 

Colocviul Internaţional aniversar 
„Eugeniu Coșeriu - 90 de ani 

de la naștere” (Iași - Bălți) 


La împlinirea a 90 de ani de la nașterea savantului 
român, Eugeniu Coșeriu (n. 27 iulie 1921, com. 
Mihăileni, jud. Bălți — d. 7 septembrie 2002, Tü- 
bingen), în perioada 27-29 iulie 2011 s-au des- 
făşurat la Iași și Bălţi lucrările Colocviului Inter- 
naţional aniversar „Eugeniu Coșeriu — 90 de ani 
de la naștere”. Iniţiat de reputatul profesor Eugen 
AR. — doctorandă, Facultatea Munteanu, animat de dorinţa de a contribui la 
de Litere, specializarea conturarea profilului postum al lui Eugeniu Co- 
lingvis cà, Jniversitatea şeriu, evenimentul a fost organizat de Institutul 
A cuza slag, Anaf de Filologie Română „A. Philippide” al filialei Iaşi 

a mai multor articole ş Aa ai ` 4 
kein puien A Academiei Române împreună cu Facultatea de 

şi volume. Participantă la Litere a Universității „Alexandru Ioan Cuza” din 
manifestări ştiinţifice şi Taşi şi cu Universitatea de Stat „Alecu Russo” din 
didactice. Bălți, precum și cu sprijinul Institutului Cultural 

Român „Mihai Eminescu” din Chişinău. Seria 
manifestărilor comemorativ-știinţifice din acest 
an dedicate lui Coșeriu, desfășurate la Chișinău și 
Roma, ce vor fi încheiate de Congresul Internaţi- 
onal de la Almeria (octombrie), s-a oprit, iată, la 
Iași şi Bălți, întrunind peste 90 de profesori și cer- 
cetători din Germania, Austria, Franţa, Ucraina, 
Republica Moldova și România, care s-au lansat 
în dezbateri ştiinţifice şi culturale memorabile. 
Lucrările colocviului au fost inaugurate la sediul 
filialei din Iaşi a Academiei Române prin alocu- 
ţiunile rostite în plen de prof. dr. hab. Gheorghe 
Popa, rectorul Universităţii de Stat „Alecu Rus- 
so” din Bălţi, şi de prof. univ. dr. Eugen Muntea- 
nu, directorul Institutului de Filologie Română 


>) 

„A. Philippide” din Iaşi. În același cadru festiv a urmat masa rotundă Posteri- 
tatea lui Eugeniu Coșeriu, realități și deziderate, moderată de Eugen Munteanu, 
la care au luat parte discipoli ai Maestrului și alți lingviști, etnologi și filozofi: 
Ştefan Afloroaei, I. H. Ciubotaru, Wolfgang Dahmen, Stelian Dumistrăcel, 
Maria Iliescu, Rudolf Windisch. Dezbaterile, care au variat de la reflecţii filo- 
zofice şi pană la evocări inedite din biografia lui Coșeriu, i-au oferit audienței, 
pe lângă momente de savoare ale rememorărilor (privind relaţia cu Gheorghe 
Ivănescu, cu Petru Caraman ş-a.), şi posibilitatea înțelegerii ample a persona- 
lităţii celui mai mare lingvist din a doua jumătate a secolului al XX-lea. 


Colocviul a prilejuit și două lansări editoriale deosebite: prima - Eugeniu Co- 
şeriu, Istoria filozofiei limbajului. De la începuturi până la Rousseau, versiune 
românească de Eugen Munteanu și Mădălina Ungureanu, apărută la Editura 
Humanitas, Bucureşti, 2011. Cartea, a subliniat Cristinel Munteanu, nu este o 
istorie propriu-zisă a filozofiei limbajului, ci chiar o filozofie a limbajului, co- 
şeriană, fiind, pe de o parte, un veritabil dialog cu marii gânditori care au for- 
mulat reflecţii referitoare la esența limbajului (Platon, Aristotel, Leibniz etc.), 
iar pe de altă parte, un dialog al lui Coșeriu însuși cu propria operă (nuclee din 
acest volum — un curs universitar la bază — fiind dezvoltate, ulterior, în studii 
de sine stătătoare). Acest tratat de filozofie a limbajului, a punctat tânărul exe- 
get coşerian, impresionează prin modul în care Coșeriu interpretează scrierile 
celor vechi, actul de interpretare fiind, în opinia Magistrului, o identificare cu 
cel interpretat, dar, totodată, şi o disociere de acesta, fiindcă nu repetăm exact 


29 iulie 2011, Mihăileni. Participanţii Colocviului Internaţional aniversar 
„Eugeniu Coșeriu — 90 de ani de la naștere” 

ce spune Platon, bunăoară, ci rămânem, și noi înşine, cu punctul nostru de 
vedere. Cea de-a doua lansare de carte a marcat reeditarea lucrării regretatului 
profesor Dumitru Irimia, Curs de lingvistică generală (ediţia a III-a), publicată 
tot la Editura Universităţii „Al. I. Cuza” din Iași. Volumul a fost prezentat de 
prof. univ. dr. Eugen Munteanu, de prof. univ. dr. Andrei Hoișie și de lect. 
univ. dr. loan Milică, care au subliniat, pe lângă importanţa lucrării pentru 
lingvistica românească, şi legătura lui Dumitru Irimia cu Eugeniu Coșeriu pe 
linia comunicării ştiinţifice directe sau indirecte. 


Programul a inclus, de asemenea, lucrări pe secțiuni, care au surprins cinci 
dimensiuni: Lingvistică generală; Semantică; Sociolingvistică şi lingvistica tex- 
tului; Lingvistică generală și traductologie; Lingvistică şi literatură. Menţionăm 
selectiv câteva dintre comunicări, inclusiv unele susținute la Universitatea 
din Bălți: Markus Bauer, Timpul și noțiunea — Fizionomia intelectuală a lui 
Coseriu, Koselleck și Auerbach; Stelian Dumistrăcel (Iași), Coserio restitutus; 
Lucia-Gabriela Munteanu (Iași), „Determinarea”, element al tehnicii generale 
a vorbirii, în concepția lui Eugeniu Coșeriu. Aplicaţii asupra discursului poli- 
tic; Armelle Jacquet-Andrieu (Paris), De Saussure à Coseriu: deux précurseurs de 
la linguistique cognitive; Gheorghe Jernovei (Cernăuţi), Latinitatea şi unitatea 
limbii române în concepţiile lui Eugeniu Coșeriu şi Stanislav Semcinski; Cristi- 
nel Munteanu (Piteşti), Pentru o justă înţelegere a conceptului de „semnificat” 
la Eugeniu Coșeriu; Eugenia Bojoga (Cluj) De la „saber linguistico” la „Spra- 
chkompetenz”. Istoricul unui concept coșerian şi [eadem] Reprezentanţii Școlii 
lingvistice de la Tiibingen despre Coșeriu; Alexandrina Tomoiagă (Cluj), Meta- 
fora din perspectivă elocuţională; Florinela Floria (Bacău), Cronotopia alterității 
în lectură coșeriană; Vasile Bahnaru (Chișinău), Conceptul de „câmp semantic” 
în lexicologia modernă (cu referire specială la studiile lui Eugeniu Coșeriu); Alina 
Bursuc (laşi), Terminologia botanică din perspectivă coşeriană; Cristina Flo- 
rescu (Iaşi), Eugeniu Coșeriu și chestiunea terminologiilor; Alice Toma (Uni- 
versitatea din Bucureşti / Bruxelles), Tehnica exemplificării la Eugeniu Coșeriu; 
Dinu Moscal (Iași), Limba funcțională şi arhitectura limbii; Sabina Rotenstein 
(laşi), Relaţia dintre formă şi conținut în morfologia numelor proprii; Petronela 
Savin (laşi), Direcţii de cercetare în frazeologia europeană în lumina lingvisticii 
integrale coșeriene; Zamfira Mihail (Bucureşti), Etnolingvistica românească din 
perspectivă coșeriană; Florin-Teodor Olariu (Iaşi), Perspective coșeriene în 
sociolingvistica actuală; Dumitru Nica (Iași), Teoria părților de vorbire la Eugeniu 
Coșeriu; Lucia Cifor (Iaşi), Hermeneutica literară şi lingvistica textului; Nicolae 
Leahu (Bălţi), Eugeniu Coșeriu, poetul și prozatorul; Iosif Camară (laşi), 
Eugeniu Coșeriu şi o problemă de filologie românească: rugăciunea Tatăl nostru în 
secolul al XVII-lea; Mihaela Secrieru (Iași), Statutul actual al limbii române în 
Republica Moldova; Dorel Finaru (Suceava), Surse ale lingvisticii textului; Iulia 

Nica (Iaşi), Eugeniu Coșeriu y la lingüística latinoamericana; Michela Russo / 
prof. dr. Teresa Proto (Paris), Interferenze fonologiche e metriche. Rapporti tra il 
francese medievale di Francia e l'anglonormando; Viorica Condrat (Bălți), Dia- 
logue as a Particular Type of Text; Gabriel Mardare (Bacău), La linguistique, les 
mots et la communication. Esquisse pour une analyse des stratégies dialogiques de 
Coseriu; Victor Axenti (Cahul), Problema timpului și a limbajului din perspec- 
tivă coşeriană; Maria Abramciuc (Bălți), Componentele și funcțiile discursului 
repetat în romanul Din calidor de Paul Goma; Victor Grecu (Sibiu), Limba — 
întruparea şi şansa veşniciei românilor; Mihaela-Cătălina Tărcăoanu (Piatra- 
Neamţ), Eugen Coseriu — Einführung in der Ubersetzungtheorie (un manuscris 
inedit); Victoria Lifari (Chişinău), Interjecția şi noțiunea de concept. Regretăm 
că din lipsa spaţiului nu putem menţiona și celelalte comunicări, susținute în 
număr de peste 70. De remarcat că prezentările au vizat atât lucrări de exege- 
ză, cât şi abordări originale şi aplicaţii, cu ajutorul instrumentelor din lingvistica 
integrală coșeriană, asupra discursurilor literar, politic, publicitar, religios etc. 


După încheierea lucrărilor de la Iași, în după-amiaza zilei de joi, 28 iulie, un 
grup de 24 de participanţi la colocviu a plecat spre Bălţi, parcurgând cu emo- 
ţie în sens invers drumul formării lui Eugeniu Coșeriu (din vremea copilăriei 
şi a adolescenţei), de la Iaşi la Bălţi şi de la Bălţi la Mihăileni. Sosiţi la Uni- 
versitatea „Alecu Russo” din Bălți, am fost întâmpinați cu multă căldură și 
ospitalitate de rectorul prof. dr. hab. Gheorghe Popa şi de echipa sa entuzi- 
astă, precum și de personalități marcante ale Republicii Moldova. Primirea și 
deschiderea celei de-a doua părți a colocviului au avut loc în Sala de festivi- 
tăți a Universităţii de Stat „Alecu Russo”, pe fondul unor acorduri de muzică 
clasică oferite de cvartetul din cadrul universităţii. În deschiderea sesiunii au 
vorbit prof. dr. hab. Gheorghe Popa, prof. dr. Mihail Şleahtițchi, Ministrul 
Educaţiei din Republica Moldova, prof. dr. Eugen Munteanu, Nicanor Dumi- 
tru 'Teculescu, consulul general al Consulatului General al României la Bălți, 
acad. Indira Dzaganya, Academia de Ştiinţe Pedagogice a Georgiei, Ion Pa- 
rea, președintele raionului Râșcani. A urmat apoi o sesiune plenară, intitulată 
Evocări ale personalităţii lui Eugeniu Coșeriu, la care au luat cuvântul Gheorghe 
Popa, Eugen Munteanu, Victor Grecu și Rudolf Windisch, toți rememorând 
momente de neuitat din cadrul întâlnirilor cu Eugeniu Coșeriu, în corelație 
cu aportul marelui lingvist la dezvoltarea ştiinţelor limbajului, în general, şi 
la promovarea limbii române ca limbă de stat în Republica Moldova, în mod 
particular. Aceleaşi aspecte, pe lângă multe altele, au fost reflectate și în comu- 
nicările în plen susținute în dimineaţa zilei următoare de acad. Anatol Cioba- 
nu și de conf. dr. Maria Şleahtiţchi. Au fost amintite, totodată, şi nedreptățile 
suferite de-a lungul timpului de limba româna și de românii din Basarabia, 
tărâm pentru care Coșeriu a fost şi este un simbol’. Lucrurile par să se mai fi 

degajat astăzi, însă se simte totuși tristețea din glasul românilor din Republica 
Moldova când vine vorba de limba română și de încercările prin care trece. 


Prima zi petrecută la Bălți s-a încheiat cu o cină festivă oferită de gazde, cu 
bucate moldovenești dintre cele mai alese şi pe ritmuri de muzică populară 
românească interpretată de artiștii și studenţii Facultăţii de Muzică şi Peda- 
gogie Muzicală a Universităţii „Alecu Russo”, într-o atmosferă de prietenie 
şi voie bună, la care participanţii au avut prilejul să dialogheze liber şi să se 
cunoască mai bine. 


Ziua următoare (ultima din cadrul colocviului) a debutat cu o sesiune plena- 
ră, a continuat cu lansări de cărți și reviste, urmate de inaugurarea Centrului 
de Studii „Eugeniu Coșeriu” şi defăşurarea lucrărilor pe secțiuni. După în- 
cheierea lucrărilor pe secțiuni și după masa de prânz, un grup de peste 50 de 
participanţi la colocviu am pornit spre Mihăileni, locul nașterii lui Eugeniu 
Coşeriu, unde aveam să trăim emoţii de neuitat. 


La casa părintească a ilustrului om de știință am fost întâmpinați tradițional 
cu pâine şi sare de către președintele raionului Râșcani, Ion Parea, şi de către 
primarul comunei, Viorel Chiriţă, însoţiţi de un grup de tineri îmbrăcați în 
costume populare românești. Sub nucul din curte, a început să se audă, ca din 
alte vremuri, cântecul duios al ansamblului popular din Mihăileni, care ne-a 
făcut să înțelegem mai bine tristețile nefericitei Basarabii. Trăirea autentică 
a fraţilor noștri de peste Prut ne-a pătruns pe toți atunci când elevii Liceului 
„Eugeniu Coşeriu” din Mihăileni au pus în scenă drama familiei Coşeriu (de 
fapt, drama tuturor basarabenilor!) provocată de raptul Basarabiei, fapt ce l-a 
determinat pe tânărul Coșeriu să se refugieze, în 1940, în România, condus 
cu durere de tatăl său. Momentul emoţionant a continuat la Liceul Teore- 
tic „Eugeniu Coșeriu” din sat, unde am putut vedea fotografii, lucrări și copii 
ale diplomelor primite de Coşeriu de-a lungul vieţii. Bucuria de a fi ajuns în 
aceste locuri, dublată de emoție, ne-au fost prelungite de poeziile şi rememo- 
rările elevilor aceluiași liceu, îndrumați de profesorii lor, care ne-au aşteptat la 
restaurantul din localitate. Tot la Mihăileni am avut surpriza de a-l cunoaşte 
pe un fost coleg de școală primară al lui Eugeniu Coșeriu, aflat acum la vâr- 
sta de 92 de ani. Seara au urmat muzică, evocări, poezie şi mulțumiri aduse 
organizatorilor de la Bălți, Mihăileni și Iași, iar finalul ne-a unit pe toți într-o 
horă a prieteniei şi a comuniunii ştiinţifice. Ne-am luat rămas bun de la acești 
oameni cu suflet mare, sinceri și ospitalieri şi am pornit spre Iași, unde am 
ajuns la miezul nopţii. 


Imaginea acestui colocviu aniversar nu poate fi descrisă decât la superlativ. 
Nivelul ştiinţific înalt al sesiunilor în plen, bucuria de a-i întâlni pe unii dintre 


EET TEI RO MIÂINIĂ 


cei mai mari coşerieni* și latura afectivă care s-a simţit pe parcursul celor trei 
zile ne-au făcut mai bogaţi şi mai conştienţi de responsabilitatea pe care o 
avem ca cercetători, uniţi de spiritul celui care este Eugeniu Coșeriu! Iar toate 
acestea nu s-ar fi putut întâmpla fără eforturile organizatorilor: prof. dr. 
Eugen Munteanu, director al Institutului de Filologie Română „A. Philippi- 
de” al filialei laşi a Academiei Române (căruia i-a fost alături echipa de la In- 
stitut, în special Dinu Moscal și Florin-Teodor Olariu), rectorul Universității 
de Stat „Alecu Russo” din Bălţi, prof. dr. hab. Gheorghe Popa, conf. dr. Maria 
Şleahtiţchi, împreună cu mulți tineri entuziaști. Prin strădania Domniilor Lor 
colocviul s-a constituit într-o manifestare științifică memorabilă și benefică 
pentru perspectiva lingvisticii integrale! 


Note | ! Eugeniu Coșeriu a absolvit Liceul „Ion Creangă” din 
Bălți, apoi a urmat studiile de filologie la Universitatea 
„Al. I. Cuza” din Iaşi (1939-1940), an în care şi-a susţinut 
toate examenele din cei patru ani de studii, urmând, în 
paralel, şi cursuri de drept. 

? Însuşi Coşeriu afirma, într-un interviu, cu privire la su- 
perlativele asociate numelui său și laudele care i se adu- 
ceau: „în Basarabia eu sunt considerat ca un fel de simbol 
al aspirațiilor basarabenilor, şi, implicit, înţeleg și accept 
chiar și această exagerare, fiindcă această exagerare are o 
funcţie naţională în Basarabia, ceea ce mi se pare cu to- 
tul altceva. Prin urmare, orice lucru pe care îl spune orice 
om cu scaun la cap, pe care l-am spus şi eu despre lim- 
ba «moldovenească», au, pentru basarabeni, o anumită 
greutate, au un anumit prestigiu şi sunt ca o armă, tocmai 
pentru că își atribuie această autoritate, spunând şi încu- 
rajându-se: «Iată ce spune Coșeriu despre limba „moldo- 
venească” >. Şi atunci până și Snegur spune că da, marele 
nostru savant, doctor honoris causa ş.a.m.d., spune că 
limba română e adevăratul nume al limbii... E vorba aici 
de o funcţie de simbol, iată de ce accept” (Eugeniu Coşe- 
riu, Universul din scoică. Interviuri realizate de Gheorghe 
Popa, Nicolae Leahu și Maria Șleahtiţchi, Editura Ştiinţa, 
Chișinău, 2004, p. 60). 

3 În acest sens, nu putem decât să regretăm absenţa (de- 
terminată de cauze obiective) de la colocviu a profesori- 
lor Mircea Borcilă şi Nicolae Saramandu. 

loana-Narcisa CREŢU 
Aplicarea lingvisticii coșeriene în 
analiza structurilor din limba română 


1. Premise 


Instrumentarea structurilor din limba română 
are la bază teoria coşeriană cu privire la compe- 
_ tența lingvistică. În lucrarea sa Sprachkompetenz. 
I-N.C.-conf.univ.dr, Grundzüge der Theorie des Sprechens (Tübingen, 
Facultatea de Jurnalistică, Narr, 1988), Coșeriu abordează problema com- 
Universitatea „Lucian Blaga”,  petenţei lingvistice și face diferenţa între cunoaș- 
Sibiu, şefa Catedrei de terea elocuţionară, care corespunde vorbirii în 
comunicare şi relații publice general (fiind vorba de competenţa lingvistică 
a Facultăţii de Jurnalistică. generală), cunoaşterea idiomatică sau compe- 
A publicat mai multe tenta vorbirii unei anumite limbi şi cunoașterea 
cursuri pentru studenți, pi : - 
pecu sinumeraasestudi, S Pea Sati competența textului. Pornind de 
de specialitate în țară și la tipurile competenţei lingvistice, studiul arată 
străinătate, ca urmarea de ce vorbitorul alege anumite structuri şi le res- 
stagiilor de cercetare şi de pinge pe altele în utilizarea prepoziţiilor de şi cu 
documentare în lingvistică în construcţii de genul: ceașcă de ceai, farfurie cu 
şi ştiinţele comunicării, făină, sticlă de lapte. Aceste structuri atrag atenţia 
realizate la universităţi de pentru că mulți lingviști — inclusiv Coșeriu — con- 
prestigiu din Europa. - sideră că în alegerea prepozițiilor lucrurile nu sunt 
încă suficient de clare. Pe baza teoriei competen- 
ţei lingvistice, se pot determina cu exactitate ti- 
purile de structuri folosite, precum și cazurile în 
care o abatere / o greșeală poate fi admisă (după 
Coşeriu, „aufgehoben” 


2. Scurt istoric al problematicii 
cercetate 


Discuţiile despre utilizarea prepoziţiei „corecte” în 
cazul sintagmei pahar de / cu apă datează încă de la 

începutul secolului al XX-lea. În cercetarea bibliografică a BCU București din 
1973 sunt menţionate 12 cercetări pe această temă: Speranţă, Th. D. (1900), 
De sau cu?, Kurth, Richard (1904), Der Gebrauch der Prăpositionen im Rumânis- 
chen, Gorun, Ion (1910), Mărunţișuri, respectiv Un cuvinţel buclucaș, Graur, Ale- 
xandru (1931), De sau cu?, Candrea, I. A. (1934), Un pahar cu apă, respectiv, 
Îndreptarul limbii. Un pahar cu apă, Pisani, T. (1935), Numerus valachicus, Nicu- 
lescu, Al. (1962), Cronica limbii. Tendinţa de înlocuire reciprocă a unor prepoziţii, 
Draşoveanu, D. D. (1969), Legături sintactice de la stânga la dreapta. 


Cercetătorii menţionaţi constată concurența celor două prepoziţii în limba ro- 
mână, dar majoritatea consideră că doar structura pahar de apă este corectă. 
Unii nu sunt chiar atât de categorici. După I. Gorun, această concurență se ex- 
plică prin polisemia prepoziţiei de în limba română, apreciind că doar în vorbire 
se poate stabili structura corectă. Candrea, în schimb, este de părere că numai 
construcția cu de este corectă, iar pentru că una dintre semnificaţiile acesteia de- 
semnează și conţinutul, nu ar exista niciun motiv pentru care ar trebui înlocuită 
cu o altă prepoziţie pentru a indica explicit sensul de „conţinut'. 


Se pare, însă, că nici aceste argumente nu sunt la fel de clare pentru toți, deoa- 
rece opiniile diferă: sunt admise ambele forme: am băut un pahar de / cu apă 
(vezi Sever Pop, 1945, p. 346), cu precizarea că și una, și alta se pot referi la 
conţinut: cutia cu cremă şi băusem o damigeană de vin (Rosetti / Byck, 1945, 
p. 168). 


Unul dintre lingviștii preocupaţi de această problemă este și Alexandru Gra- 
ur. Deşi recunoaște că prepoziţia de are în limba română multe semnificaţii, 
motiv pentru care poate da naştere unor structuri ambigue (vezi Graur, 1963, 
p. 24 şi Graur, 1976, p. 84), cercetătorul consideră iniţial că sintagma pahar cu 
apă n-ar fi corectă, având în vedere cele precizate mai sus și anume că în struc- 
tura pahar de apă prepoziţia de poate semnifica şi conţinutul, nefiind necesară 
înlocuirea acestei structuri cu sintagma pahar cu apă. Lingvistul este de părere 
că această tendinţă n-ar trebui încurajată, căci ar duce la înlocuirea prepoziţiei 
de prin cu şi în expresii consacrate de tipul milion de franci, Curtea de Argeș, 
desigur, presupunere menţionată de Graur mai degrabă în sens ironic. Pe de 
altă parte, cercetătorul precizează că în structura pahar cu vin s-ar înţelege că 
se bea atât vinul, cât şi paharul. Această abatere este, din punctul de vedere al 
lingvisticii coşeriene, o incongruenţă ce vizează competenţa lingvistică gene- 
rală, respectiv cunoașterea elocuționară. 

Abia ulterior Graur recunoaște că s-au schimbat semnificaţiile prepoziţiilor 


(vezi Graur, 1973, p. 168) şi că tot mai mulți vorbitori folosesc aceste con- 
strucţii, în ciuda opiniei critice a specialiştilor (Graur, 1976, p. 83-84). Aici 

lingvistul merge chiar mai departe decât predecesorii săi şi caută să dea o ex- 
plicaţie: construcţii de tipul pahar cu apă, care apar în locul structurilor cu 
prepoziţia de, sunt rodul evoluţiei limbii. Profesorul bucureştean încearcă să 
privească acest aspect din perspectivă diacronică, pentru că prepoziţia a avut 
o însemnătate majoră inclusiv în dezvoltarea limbii latine, câștigând în impor- 
tanță în cadrul limbilor romanice. Ca exemplu este menționată limba france- 
ză, în care numărul prepoziţiilor este întotdeauna mult mai mic în comparație 
cu multitudinea sensurilor. Astfel ar putea fi explicată polisemia bogată a pre- 
poziţiei de din limba română contemporană (Graur, 1968, p. 326-328). 


Începând cu anii "70, cercetătorii vorbesc de o tendință în limba actuală ce are 
la bază o modificare la nivel semantic a prepoziţiilor. Mulţi constată o schim- 
bare de sens a prepoziţiilor utilizate frecvent, mai ales în cazul prepoziţiei de. 
Este vorba de lucrările lui Nicolae Niculescu şi D. D. Drașoveanu, ca și cele ale 
lui Iorgu Iordan, Vasile Breban şi Mioara Avram. 


Chiar dacă lingviști işi menţin părerea că înlocuirea prepoziţiei de prin cu în 
sintagmele menţionate ar duce la structuri greşite din punctul de vedere al 
normelor gramaticale (vezi Mioara Avram, 1986, p. 217 şi la Sever Pop deja 
în 1948, p. 323) şi chiar la opoziții între structuri ale limbii vorbite şi cele 
scrise (Niculescu, 1962), aproape toţi recunosc că această tendință nu poate 
fi negată, fără a fi vorba de o variantă regională a limbii române, precum este 
înlocuirea în anumite regiuni a prepoziţiei de pe cu după sau invers. În acest 
caz, asemănarea dintre de pe şi după poate produce confuzii semantice: „un 
vecin după strada mea”, în loc de „un vecin de pe strada mea” sau „a căzut de 

pe casă”, în loc de „a căzut după casă”. 


Breban arată că aceste forme noi, dincolo de regulile gramaticale, sunt co- 
recte (Breban, 1973, p. 86-89). Deoarece de poate avea mai multe semnifica- 
ţii (printre care unele vizând scopul utilizării sau conţinutul recipientului), 
acesta subliniază dificultăţile care apar în utilizarea prepoziţiei, de pildă, dacă 
în structura pahar de vin vorbitorul ar vrea să se refere numai la conți- 
nut. Lingyvistul consideră a fi întemeiată substituirea prepoziţiei de prin cu în 
structurile de genul pahar de apă, cană de lapte, sticlă de bere, oală de vin, deşi 
aceasta a dat naștere la discuţii aprinse. Este vorba de claritatea exprimării, 
mai ales dacă se aleg construcţii polisemantice, cum e sintagma pahar de apă. 
Pentru că structura poate indica şi scopul utilizării, fiind vorba de pahar pen- 
tru apă, într-un local, clientul ar putea primi un pahar cu vin, dar și un pahar 
gol pentru vin. În concluzie, se consideră că ambele structuri sunt corecte. 
Lingvistul are în vedere şi o posibilă explicaţie, care apare şi la Iorgu Iordan: 
polisemia prepoziţiei de ar putea fi motivată şi de influenţa limbii franceze, 
una mai degrabă formală, dar prezentă și la nivel semantic. 

Printre puţinii lingviști care au încercat să explice structurile menţionate este 
Eugeniu Coșeriu, care stabileşte o opoziţie clară între aceste construcții pe 
baza unei analize structurale. Regăsim opinia sa într-un interviu realizat de 
Nicolae Saramandu din 21.03.1999". Aici Coșeriu mărturiseşte că a vrut chiar 
să-și numească un studiu Plosca cu vin roș, în care să facă unele comentarii 
legate de structuri de genul pahar de vin roș / plosca de vin roş. 


Coșeriu pleacă de la observaţiile lui Graur care se opune tendinței de a spune 
pahar cu apă în loc de pahar de apă şi încearcă să identifice situaţiile în care în 
limba română se foloseşte fără echivoc doar prepoziţia de, pentru a le delimita 
de situaţiile în care apare prepoziția cu. 


După Coșeriu, când e vorba de un recipient care conţine ceva anume, se ob- 
servă o opoziţie clară — dacă e vorba de cantitate, de măsură, se întrebuințează 
întotdeauna de: un pahar de vin, o strachină de fructe, un butoi de vin, un sac 
de... Dacă intenţia vorbitorului este de a se referi la conţinutul unui recipient, 
atunci se foloseşte cu, ceea ce se poate lesne observa dacă se cuantifică acest 
conţinut puţin diferit: un pahar cu ceva apă, cu 300 ml de apă, un pahar cu 
câteva picături de apă. Nu se va putea spune niciodată, apreciază renumitul 
lingvist, de câteva picături de apă, cel mult, dacă se are în vedere un tablou, se 
va spune: o farfurie cu fructe, nefiind vorba de folosirea recipientului ca mă- 
sură, ci de ceea ce se află pe farfurie. Acest lucru se observă și mai bine dacă 
recipientul nu este plin, ci are un anumit conţinut, spune Coșeriu, de pildă, 
un pahar cu otravă, şi continuă — şi în balada populară Toma Alimoș este cât 
se poate de limpede: Toma Alimoş îi dă lui Manea plosca cu vin roș. Plosca de 
vin roș, argumentează Coșeriu, ar desemna că întreaga ploscă, pe când plosca 
cu vin roş înseamnă că aceasta conţine vin roșu și îi este oferită celuilalt pentru 
a bea ceva din acest vin. 


În interviul citat sunt date și alte exemple în care nu este posibil să se fo- 
losească prepoziţia de, doar prepoziţia cu fiind corectă şi, deci, posibilă: o 
farfurie cu trei mere şi nu o farfurie de trei mere, dar o farfurie de făină neagră 
vs. o farfurie cu o făină neagră. În acest caz se pot folosi ambele prepoziţii, 
deoarece se poate indica atât recipientul ca măsură, cât și recipientul cu un 
anume conţinut. 


Coşeriu este de acord că se pot comite greșeli, folosind o prepoziţie în locul 
celeilalte, dar consideră că, în cazul persoanelor care cunosc bine limba, ase- 
menea erori sunt excluse, căci, spune el, de se foloseşte doar pentru măsură, 
iar cu numai pentru conținut’. Coșeriu adaugă la prepoziţia de, pentru cazu- 
rile în care conţinutul lipseşte, şi sensul de scop al utilizării: pahare de vin şi 
pahare de bere, pahare de şampanie, pahare de ţuică. 

Concluzia sa este că, spre deosebire de limba germană în care se ştie clar că 
Glas Wein este doar pahar de vin (Ein Glas Wein Bitte, ceea ce înseamnă un 
pahar de vin, vă rog), în limba română de poate semnifica şi pahar pentru vin, 
dacă de se poate înlocui cu pentru. În schimb, în sintagmele pahar cu vin, cu un 
vin roşu sau cu câteva picături de vin se foloseşte doar prepoziţia cu. Lingvistul 
consideră, în final, că tema poate fi aprofundată pentru a se putea explica şi 
alte exemple similare. 


3. Gramatica normativă 


Gramatica Academiei precizează că prepoziţia de poate avea 14 sensuri, prin- 
tre acestea și cele discutate de Coșeriu: „măsură”, respectiv „scop al utilizării”. 
Ultimul este exemplificat prin salonul de așteptare. Însă atât în partea de mor- 
fologie, cât şi în cea de sintaxă este amintit și sensul de „conţinut”. De pildă, 
expresia un coș de mere va fi înţeleasă ca un coș cu mere. Acest sens apare şi la 
atributele prepoziționale introduse cu prepoziţia pe, fiind date exemple din 
literatură: un pahar de rachiu și unul de rom, o sticlă de vin la Ghica având, prin 
urmare, sensul de pahar cu rachiu și cu rom, sticlă cu vin. 


Ca explicaţie pentru polisemia bogată a prepoziţiei de, spre deosebire de pre- 
poziţiile cu şi pentru care au doar un sens principal, Gramatica limbii române 
precizează că de este una dintre cele mai abstracte prepoziţii. Această valoare 
nu o au toate prepoziţiile, arătându-se că o prepoziţie are cu atât mai multe 
sensuri, cu cât este mai abstractă (vezi Gramatica limbii române, 1963, p- 329). 


Şi unii cercetători consideră prepoziția de ca fiind abstractă în comparație 
cu altele, printre care şi prepoziția cu, în acest caz referința fiind concretă 
(Gh. Constantinescu-Dobridor, 1974). 


Iorgu Iordan este de părere că multiplele semnificaţii ce pot fi puse în legătură 
cu prepoziţia de se datorează faptului că aceasta este una dintre cele mai vechi 
prepoziţii care s-au păstrat din limba latină. Din latină au rămas aceleași pre- 
poziţii, dar au căpătat și alte semnificaţii odată cu evoluţia limbii. 


Cercetătorul indică pentru de doar 8 sensuri, între care şi scopul utilizării, 
menţionat şi de Coșeriu, inclusiv cazul în care de poate fi înlocuit cu pentru, ca 
în exemplul: dar de casă nouă. 


Iordan susţine opinia cercetătorilor care arată că în vorbirea actuală apar noi 
structuri, deoarece vorbitorii se străduiesc să formuleze enunțuri cât mai clare 
şi mai specifice. Astfel, exemplele: pahar de apă, sticlă de bere etc., respectiv 
pahar cu apă, sticlă cu bere ar fi în raport de variaţie liberă. Decizia pentru 

alegerea unuia dintre ele, consideră lingvistul, ar fi dificilă, însă nu greșită, ca 
în cazul altor mostre (Iordan, 1956, p. 302), fiind de părere că folosirea prea 
frecventă, uneori chiar eronată a prepoziţiei de, s-ar explica prin influenţa lim- 
bii franceze datorată unei asemănări formale a prepoziţiei în cele două limbi şi 
a unei anumite echivalențe semantice (Iordan, 1956, p. 481). Această opinie 
apare şi la alți lingviști, fără a se intra în detalii. 


4. Prepoziţia de în limba franceză 


În dicționarele contrastive (de pildă, Das große Handwărtebuch Französisch- 
Deutsch, 1992) sunt indicate 22 de sensuri pentru de. Între acestea, și sensul 
de „conţinut”, respectiv de „cantitate”. Exemplele sunt asemănătoare cu cele 
din limba română: pentru „conţinut” — une tasse de thé (o ceașcă de ceai) şi 
pentru „cantitate” — un verre de vin (un pahar de vin). Cantitatea este sensul 
care corespunde înțelesului de „măsură” din explicația coșeriană, iar în alte 
dicționare contrastive acest sens este numit în exemplul un verre de vin şi „re- 
prezentare generală a părții” („allgemeine Teilvorstellung” în Langenscheidts 
Handwörterbuch Französisch, 1992). 


Structura pusă în discuție (de tipul un pahar de vin roșu) se formează și în 
limba franceză tot cu prepoziţia de: un verre de vin rouge. Pentru această 
structură sunt oferite în dicționar două traduceri posibile: un pahar plin 
cu vin roșu (ein Glas voll roten Weines) şi un pahar de vin roșu (ein Glas 
Rotwein). 


Asemănări cu limba română se găsesc și în sensul dublu al prepoziţiei de, care 
şi în franceză indică deopotrivă scopul utilizării și măsura, cu observaţia că 
de, având sensul de scop al utilizării, concurează cu prepoziţia å. Construcţii 
de genul o sticlă de bere, un pahar de vin, două butoaie de bere sunt construite 
doar cu prepoziţia de (une bouteille de bière, un verre de vin, deux tonneaux de 
bière), în timp ce pentru structuri care apar în limba-ţintă, limba germană, 
sunt substantive compuse și pot apărea ambele prepoziţii. La structuri sinte- 
tice de tipul Bierfass, Bierflasche, Bierglas, Weinflasche, Weinglas, Wasserglas se 
utilizează, de obicei, prepoziţia å: tonneau ă bière, bouteille à bière, verre ă bière, 
bouteille à vin, verre ă vin, verre à eau, dar pot apărea şi construcții analitice 
cu de: şervet de masă (Tellertuch) este serviette de table. Pentru butoi de / cu 
vin (Weinfass) se folosesc ambele sintagme: tonneau de vin (Großes Handwăr- 
terbuch Franzăsisch-Deutsch, 1992), ca şi tonneau à vin (Langenscheidts Han- 
dwărterbuch Französisch, 1992). De altfel, aceste două posibilităţi se regăsesc 
şi în cartea lui Sever Pop (Grammaire roumaine, 1948) în care pentru ambele 
prepoziţii de şi cu apare în franceză de. 

Pe de altă parte, la fel ca și în cazul limbii române, autorul dicționarului din 
1963, Pierre Grapin, arată că în limba franceză prepoziţia de înlocuiește ade- 
sea alte prepoziţii, de având multiple nuanţe care pot fi cu greu delimitate. 


Constatarea că și într-o altă limbă romanică prepoziţia de este polisemantică 
aduce, ce-i drept, o explicaţie, însă nu și un criteriu pe baza căruia să se poată 
delimita abaterile de la normă. Pentru a identifica tipurile de greșeli, vom ape- 
la la teoria coșeriană a competenţei lingvistice. 


5. Competența lingvistică la Coșeriu 


Teoria competenţei lingvistice a lui Eugeniu Coșeriu (1988) porneşte de la se- 
pararea antică a disciplinelor lingvistice, fiind vorba de triumviratul format din 
gramatică, retorică și dialectică, precum și de la filozofia humboldtiană și saussu- 
riană (Weber, 1994, p. 375). În cadrul competenţei lingvistice culturale, deja la 
Humboldt se pot identifica trei niveluri ale limbii: nivelul universal, nivelul unei 
anumite limbi (nivelul istoric) și nivelul individual. Coşeriu observă că există ju- 
decăţi privind vorbirea care se referă la cele trei niveluri. Primul tip de judecăţi, 
care are în vedere competența lingvistică generală, se referă la congruenţa enun- 
tului, pentru că vizează anumite principii de gândire şi cunoaștere a normelor de 
comportament, independente de consideraţiile referitoare la o anumită limbă sau 
la un text. Judecăţile la nivelul limbii se referă la corectitudinea exprimării și sunt 
autonome față de nivelul universal și cel individual. La nivel individual judecăţile 
se referă la vorbirea „adecvată” (angemessen) sau „inadecvată” (unangemessen), şi 
anume dacă un text corespunde într-un anumit caz așteptărilor. Şi aceste judecăți 
sunt autonome, adică un text poate fi inadecvat, chiar dacă este congruent şi co- 
rect. În accepţiune coşeriană, judecăţile care se fac în raport cu cele trei niveluri 
lingvistice pot fi anulate de jos în sus, adică un text adecvat anulează incorectitudi- 
nea și incongruența, iar corectitudinea poate anula incongruența. 


Ca abateri care corespund acestor niveluri ale competenţei lingvistice se dis- 
ting incongruența pe plan general, incorectitudinea pe planul limbii și inadec- 
varea la nivelul textului. 


Teoria coşeriană a competenţei face posibilă distingerea tipului de greșeală în 
construcţiile discutate de tipul pahar de apă, respectiv pahar cu apă, cercetări- 
le de până acum nereușind să identifice cu precizie greșelile care apar. 


6. Tipuri de greșeli 


Incepând cu 1900, cercetătorii au constatat existenţa unor greşeli în utilizarea 
J 5 3 
prepozițiilor de şi cu. Compararea opiniilor din secțiunea nr. 2 care se referă 

la utilizarea celor două prepoziţii face posibilă pe baza teoriei coșeriene să se 
constate următoarele tipuri de greşeli: 


a) Abateri privind congruenţa. Este vorba de o categorie de abateri care se 
realizează la nivelul competenţei lingvistice generale / universale. O vorbire 
„congruentă” respectă normele de comportament așteptat. În structurile ana- 
lizate congruenţa nu se află în prim-plan, dar poate fi găsită într-un exemplu 
dat de Alexandru Graur. În opinia sa, construcţiile cu prepoziția cu nu sunt 
posibile, deoarece ar reieși din enunţul el bea un pahar cu apă că se bea atât 
apa, cât şi paharul. O asemenea judecată denotă incongruenţă, pentru că este 
împotriva principiilor gândirii logice: se aşteaptă întotdeauna să se bea doar 
conţinutul, nu și paharul. 


b) Abateri privind corectitudinea. Ele formează majoritatea abaterilor care se 
constată în raport cu folosirea prepoziţiilor și se referă la competenţa lingvis- 
tică la nivelul unei anumite limbi. 


În ceea ce priveşte structurile discutate, se pot afirma următoarele: 


- construcţia de genul pahar de apă este apreciată de majoritatea lingviştilor 
corectă în raport cu normele limbii. În acest fel, greșelile sunt fixate la nivelul 
limbii şi se referă la structurile cu prepoziţia cu, apreciate ca nefiind conforme 
cu norma. 


— tot la nivelul cunoașterii idiomatice pot fi încadrate și greşelile menţionate 
de Coșeriu: în analiza sa, el observă că de poate indica numai măsura şi scopul 
utilizării. Capacitatea de a utiliza corect limba română nu ar permite, în opinia 
sa, folosirea lui de pentru conţinut. Acest caz ar fi o abatere de la norma limbii 
şi, după teoria coşeriană, o încălcare a corectitudinii. 


c) Abateri privind adecvarea. Acestea se referă la al treilea nivel al compe- 
tenței și anume la competenţa textuală sau discursivă. Deoarece structura 
pahar de apă poate însemna atât pahar pentru apă, cât şi pahar cu apă, opo- 
ziţia supusă discuţiei pahar de apă vs. pahar cu apă nu corespunde opoziţiei 
din limba germană Glas Wasser vs. Wasserglas, căci pahar de apă cuprinde 
ambele semnificaţii. La acest lucru se referă Coșeriu, dar și alți lingviști, de 
pildă, Breban (vezi aici 2.3 şi 2.4). Dacă într-un local cineva cere un pahar 
de vin, i se aduce un pahar cu vin, pentru că nu ar fi adecvat să i se aducă un 
pahar gol pentru vin. Un pahar gol ar fi o abatere, adică o încălcare a adecvă- 
rii, şi gestul poate fi înțeles doar ca o glumă. În funcţie de circumstanţe, s-ar 
putea, însă, totuşi ca un client să dorească un pahar gol de vin sau de bere, 
apreciază lingvistul. 

7. Concluzii 


La început s-a pus întrebarea în ce condiţii poate fi „ridicată” (aufgehoben), 
anulată şi, prin urmare, admisă o greşeală, o abatere. După teoria coșeriană, 
greşelile pot fi anulate de jos în sus: adecvarea poate anula incorectitudinea și 
incongruența, iar incorectitudinea anulează incongruenţa. 


În opinia noastră, dintre abaterile constatate se pot anula, în primul rând, de- 
viaţiile de la ceea ce este considerat corect după norma lingvistică agreată de 
majoritatea cercetătorilor. Astfel, structurile cu prepoziţia cu pot fi conside- 
rate adecvate datorită clarităţii lor. Din cercetări, rezultă că de este înlocuită 
doar atunci când este necesară, deci potrivită pentru o exprimare mai clară. 
De aceea nu se poate ajunge, aşa cum sugerează Graur, la modificări ale expre- 
siilor idiomatice consacrate cum sunt Curtea de Argeș sau un milion de franci, 
căci ar fi imediat remarcate datorită incorectitudinii formulării. 


La nivelul unei anumite limbi, cercetătorii o iau înaintea normei şi conside- 
ră folosirea prepoziţiei cu inovatoare (Breban) sau ca o variantă (Iordan). În 
acest caz, greşeala nu este anulată, ci fixată ca normă. 


În cazul incorectitudinii, pe care o menţionează Coșeriu, nu este necesară o 
discuţie mai amplă, deoarece argumentarea sa cuprinde, în comparaţie cu alte 
opinii, printre care și Gramatica Academiei, și semnificaţii acceptate de normă. 


Apoi se pot anula și abaterile de la nivelul lingvistic general: dacă construcți- 
ile cu prepoziția cu sunt adecvate, se poate anula nu numai incorectitudinea, 
ci şi incongruenţa. Prin aceasta este contestat argumentul adus de Graur care 
reprezintă o încălcare a principiilor gândirii logice. 


Este dificil de hotărât în cazul ambivalenţei structurilor ce se referă la al treilea 
nivel, cel al textului. În limba română se poate folosi sintagma pahar de apă 
atât pentru pahar cu apă, cât şi ca pahar pentru apă. O înlocuire propusă deja 
cu prepoziţia cu este relevantă doar pentru referirea la conţinut, dar mai pu- 
ţin pentru măsură și, în nici un caz, pentru scopul utilizării. Aşadar, se poate 
spune că doar la nivel discursiv enunţul poate fi adecvat situației și doar așa se 
elimină neclaritatea. 


Conceptul de „competenţă lingvistică” face posibilă descoperirea și judeca- 
rea abaterilor. Este însă adesea dificilă găsirea unui instrument potrivit pentru 
acest lucru. Structurile analizate de tipul pahar de apă, respectiv pahar cu apă 
demonstrează că în limba română prepoziţia de nu are o semnificaţie unitară. 
Analogii privind forma şi structura semantică pot fi constatate cu structuri 
din alte limbi romanice. Similarităţi dovedite formal și semantic cu prepoziţia 

de din limba franceză, deşi nu se datorează influenţei limbii franceze, ilustrea- 
ză o certă afinitate între cele două limbi. 


Cu privire la tipurile de abateri, în limba română se constată cu preponde- 
rență abaterea de la norma limbii. Explicaţiile oferite pentru folosirea for- 
melor de tipul pahar cu apă în locul structurii pahar de apă şi tendinţa din 
limba actuală dovedesc clar că vorbitorii consideră aceste structuri ca fiind 
adecvate. 


Analiza demonstrează că nu este vorba de varietăţi regionale, ci mai degrabă 
de o evoluţie a limbii. Adecvarea, considerată motiv pentru anularea corec- 
titudinii, poate fi rezultatul schimbării lingvistice, ceea ce completează sau 
adânceşte explicaţiile de până acum. Adecvarea este stabilită de vorbitori la 
nivelul textului și duce la acceptarea de noi structuri. Generalizarea conduce 
apoi la impunerea normei. Schimbarea lingvistică ia naștere ca trecere de la 
acceptarea sa, pornind de la nivelul textului, în vorbire (parole), până la inte- 
grarea în normă / în langue. 


Note | ! Înregistrarea a fost găsită la biblioteca Universității din 
Tübingen în timpul cercetării efectuate de autoare la 
această universitate în intervalul 1.10.1999-31.07.2000. 
Între timp, manuscrisele coşeriene redactate în româneș- 
te (şi însoţite de comentariile ulterioare ale lui Coșeriu, 
înregistrate de N. Saramandu) au fost publicate în volu- 
mul Eugeniu Coșeriu, Limba română — limbă romanică. 
Texte manuscrise, editor Nicolae Saramandu, Editura 
Academiei, Bucureşti, 2005 (p. 26-28 conţin discuţia 
amintită). 

? Această părere şi-o menţine Eugeniu Coșeriu și mai 
târziu, într-un interviu înregistrat de subsemnata la 
10.07.2000. 

1.1. După părerea prof. moscovit R. A. Budagov, 
în domeniul gramaticii, lupta de idei începe chiar 
„de la formularea primelor definiţii, de la apariţia 
primelor teorii”, astfel ca „din orice fapt de limbă 
să fie clar în ce constă acest fenomen, ce reprezin- 
tă în sine domeniul din care face parte și care ar fi 
metodele lui de cercetare” [1, p. 189], observân- 
du-se că „problema principală, în toate timpurile, 
a fost cea a raportului dintre formă și conținut” 
[1, p. 190], care se impune ca una a relaţiei din- 
tre forma și funcţia conţinutului sau a legăturii, 
de exemplu, dintre forma structural-gramaticală 
(morfologică) a cuvântului şi funcţia lui comuni- 
cativ-informativă (sintactică) în propoziție. 


1.2. Diversele abordări ale acestui aspect al gra- 
maticii (a raportului dintre formă şi conţinut) au 
condus la concluzii diferite și chiar contradictorii: 
unii cercetători susțin, în general, că, la analiza fap- 
telor de limbă, forma structural-gramaticală a cu- 
vântului în enunţ este primordială, pledând, astfel, 
pentru formalism (de unde le vine şi numele de 
formaliști), iar alții consideră că aspectul conținu- 
tal şi funcția comunicativă a cuvântului în enunţ 
sunt decisive (de unde le vine numele de funcţio- 
nalişti). Discuţiile controversate dintre susținătorii 
formei gramaticale, ca bază a analizei gramaticale a 
faptelor de limbă, şi adepții concepţiei despre pri- 
oritatea funcţiei au menţinut întotdeauna axa dez- 
voltării istorice a gramaticii. Aceste polemici dintre 
formalişti şi funcţionalişti au condiționat manifes- 
tarea, respectiv, a două căi de bază în cercetările de 

gramatică: una care pleacă de la formă spre conţinut și invers — de la conţinut 
spre formă. 


Formaliştii pornesc, deci, de la structura limbii, de la forma gramaticală spre 
semnificaţia ei, spre conţinutul informativ, „făcând, astfel, abstracție de se- 
mantică în favoarea criteriilor pur «formale», între care forma gramaticală 
a cuvântului ocupă locul central în cadrul enunţului, și nu sensul lui infor- 
mativ-comunicativ” [2, p. 190]. Rezultatele aplicării unei atari metode duc, 
în ultimă instanţă, „la o formalizare sau morfologizare a gramaticii, la conto- 
pirea morfologiei cu sintaxa” [3, p. 95]. Criticând lingviştii formalişti, acad. 
L. V. Şcerba afirma, pe bună dreptate, că ei „au suprimat esenţa lucrurilor, 
au suprimat însăşi limba ca mijloc de exprimare și au formalizat-o într-atât, 
încât orice om, negândindu-se la mesajul propoziției, nepătrunzându-l, poate 
să indice locul atributului sau al complementului fără să greșească, ceea ce e 
ușor, dar fără noimă'. Cine porneşte de la formă spre a ajunge la conţinut și 
funcţie „greşeşte adesea punând semnul egalității între unităţile morfologice 
şi cele sintactice. O asemenea abordare formal-structurală nu comportă abso- 
lut niciun obiectiv cognitiv” [3, p. 96]. 


Considerăm că unele lucrări de gramatică a limbii române actuale mai re- 
prezintă manifestări inutile sau derutante ale descriptivismului-formalist. 
Un exemplu peremptoriu în acest sens este, credem, nesusținerea sau inac- 
ceptarea particulei ca parte de vorbire distinctă și dizolvarea ei în categoria 
morfologică a adverbelor, considerând particulele drept subtip de adverbe, 
care „se disting prin trăsături sintactico-semantice şi aparţin clasei cliticelor, 
reprezentând subclasa cliticelor adverbiale sau a semiadverbelor” [4, p. 586). 
Acest punct de vedere subliniază că particulele (numite impropriu semiad- 
verbe) comportă funcțional un caracter de clitic, care „este dat de pierderea 
parţială a autonomiei și de apariţia în discurs (la nivel sintactic — n.n.) numai 
în prezenţa unui suport fonetic şi lexical cu care alcătuiesc o unitate accentu- 
ală şi sintactică (numai iubirea, doar el, chiar frumoasă, tot vorbeşte, şi mâine)” 
[4, p. 586]. Nu numai aceste argumente sunt nepertinente, practic lipsite de 
temei ştiinţific, dar și cele prin care se afirmă că particulele nu pot fi acceptate 
ca părți de vorbire separate, fiindcă „fac parte din categoria instrumentelor 
gramaticale” sau că „ele sunt părţi de vorbire neflexibile şi nu îndeplinesc in- 
dependent funcţii sintactice în propoziţie”, sau că „particulele se deosebesc 
de cuvintele semnificative (de părțile de vorbire de sine stătătoare) prin lipsa 
de sens lexical” [5, p. 447-449]. Cercetătorul Lodlovski, referindu-se însă la 
trecerea sau dizolvarea particulelor în categoria adverbelor, susține că adver- 
bele nu sunt altceva decât „o ladă de gunoi unde sunt vărsate toate cuvintele 
respinse din alte părţi de vorbire” [apud 6]. 

Acestea nu pot constitui motive pentru excluderea particulei din sistemul 
părţilor de vorbire cu statut morfologic aparte, fiindcă ele, toate, sunt, de fapt 
şi într-adevăr, particularități în sine ale acestei părţi de vorbire, care nu con- 
trazic şi nu contravin statutului ei gramatical, ci, dimpotrivă, confirmă indi- 
vidualitatea particulei ca unitate morfologică. Aceste caracteristici fireşti mai 
mult consolidează poziția morfo-sintactică a particulei decât o diminuează. 
De aceea, considerăm că problema statutului morfologic al particulei trebuie 
să fie pusă altfel, nu de pe poziţii descriptiviste, dar din perspectivele onto- 
logică şi epistemologică a lingvisticii integrale, deci funcționaliste, în care se 
estimează că „lipsa sensului lexical al unui cuvânt nu ar trebui în niciun caz 
să-l transforme într-un cuvânt „gol”, deposedat de statut lexical şi morfologic, 
fiindcă funcția comunicativă (sintactică) a unor atari cuvinte în propoziție 
este extrem de importantă”. Din acest punct de vedere, niciodată nu poate fi 
negat rolul prepoziţiilor la realizarea raporturilor sintagmatice în orice enunţ, 
ceea ce nu ne-ar permite nicicum să le calificăm drept cuvinte cu funcție nulă. 
Particulele, asemeni prepoziţiilor, au valoare comunicativ-informativă (sin- 
tactică) împreună cu elementul determinat sau însoţit, deși, în afara contextu- 
lui sintagmatic al propoziției, sensul lor este „zero”. Dacă le-am dizolva în alte 
părţi de vorbire semnificative, particulele și celelalte părți de vorbire auxiliare 
(prepoziţia, articolul, conjuncţia și interjecţia), lipsite de sens lexical, ar reie- 
şi că noi „căutăm categoriile semnificaţiilor numai în sfera lexicului, lipsind, 
astfel, gramatica (morfologia şi sintaxa) de categoriile sale conţinutale” [1, 
p. 190]. 


1.3. În sintaxă, dar și în morfologie, ca parte componentă a gramaticii, cu- 
vintele se comportă în funcţie de categoriile lor conținutale, comunicativ-in- 
formative, tot așa precum în lexicologie cuvintele sunt reprezentate de cate- 
goriile lor conținutale, lexico-semantice. Aceste două categorii conținutale 
(sintactice şi lexicologice) sunt doar corelative şi niciodată identice, fiindcă 
„sintaxa implică nu doar semantica unităţilor lexicale aparte, dar și semnifica- 
ţia anumitor categorii gramaticale și stilistice, mai mult sau mai puțin genera- 
le” [1, p. 190]. 


Pentru a înţelege corect raportul dintre sintaxă şi lexicologie, e necesar să 
delimităm două aspecte importante ale sintaxei: specificul şi autonomia 
ei. Este greșit să credem că recunoașterea unui aspect neapărat ar cere 
şi recunoaşterea celui de-al doilea. Sintaxa are, bineînţeles, specificul ei, 
ceea ce nu înseamnă deloc că ea este și autonomă, deoarece „sintaxa in- 
teracționează, pe de o parte, cu morfologia şi formarea cuvintelor, iar pe 
de altă parte, cu lexicul și stilistica, păstrându-și, în același timp, statutul 
propriu” [1, p. 190]. 

Sintaxa şi lexicul sunt compartimente diferite ale limbii, iar sintaxa și morfo- 
logia alcătuiesc împreună gramatica, fundamentând, din acest punct de vede- 
re, structura limbii. De aceea, e și firesc ca realizarea funcţională a categoriilor 
morfologice să aibă loc la nivel sintactic, astfel morfologia constituind struc- 
tura cuvântului, forma lui gramaticală, iar sintaxa reprezentând conţinutul 
informativ-comunicativ al acestei forme gramaticale. Părţile de propoziţie se 
realizează numai la nivel sintactic, superior celui morfologic. Sintaxa nu se 
suprapune morfologiei, dar nici nu se separă de ultima. În această ordine de 
idei, profesorul Anatol Ciobanu menţionează că „între părţile de vorbire și 
părţile de propoziţie s-ar putea întrevedea o anumită corelaţie, dar nu întot- 
deauna și o identitate” [2, p. 190]. O asemenea înțelegere a esenței părților 
de vorbire se apropie de părerea lingvistului A. M. Peşcovski, care susținea că 
„părţile de propoziţie sunt părţile de vorbire în mișcare” [7, p. 169]. 


Privind lucrurile astfel, vom observa că analiza raportului dintre formă și con- 
ţinut în sintaxă presupune, de fapt, interpretarea unei triple corelaţii: formă, 
conținut şi semnificație. În sintaxă, semnificaţia informativă şi funcţia tind, în 
permanenţă, spre apropiere, spre suprapunere, deoarece identificarea și con- 
ştientizarea funcției provine din identificarea şi conştientizarea semnificației 
acestei funcţii, ceea ce înseamnă că funcţia tinde să se sprijine pe semnificaţie, 
iar semnificaţia tinde să umple de conţinut funcţia. Pin urmare, unitatea din- 
tre formă și conţinut în sintaxă include toate aspectele: sens lexical, structură 
gramaticală (morfologică) şi funcţie comunicativ-informativă (sintactică), 
care nu se suprapun, dar nici nu se separă, interacțiunea lor alcătuind factorul 
decisiv al actului comunicării. 


Problema statutului morfologic al particulelor în limba română (ca și al 
articolelor, prepoziţiilor, conjuncţiilor şi interjecţiilor) are la bază, de ase- 
menea, raportul dintre conţinut și formă, doar că trebuie să se înțeleagă 
că lexicul formează conţinutul lexico-semantic al fiecărui cuvânt chiar în 
afara contextului, sintaxa alcătuieşte conținutul comunicativ-informativ în 
baza raportului morfo-sintactic dintre cuvinte în propoziţie, iar morfologia 
formează structura gramaticală a cuvintelor în enunţ. Interacțiunea dintre 
sintaxă şi morfologie este sistemică, sistematizată și foarte importantă în 
cadrul oricărui enunţ, iar categoriile conţinutale ale lexicului pot fi identi- 
ficate numai în procesul cercetării valorilor funcţionale ale categoriilor sin- 
tactice. Astfel, sintaxa, reprezentând limba sub aspect comunicativ-infor- 
mativ, validează orice cuvânt, atât din punct de vedere morfologic, cât și din 
punct de vedere lexical. În baza acestei interacțiuni dintre nivelurile limbii, 
vom considera că, odată ce un cuvânt comunică în propoziţie, acest cuvânt 
are valoare informativ-comunicativă, adică funcţie sintactică, devenind, de 

fapt, nu numai o unitate sintactică, dar, respectiv, şi o unitate morfologică, 
şi una lexicală. 


Prin urmare, dacă particulele au valoare comunicativă în propoziţie (împre- 
ună cu un cuvânt însoţit), atunci ele sunt nu numai unități sintactice (părți 
de propoziţie), dar și unități morfologice (părți de vorbire) şi unități lexicale 
(cuvinte), deoarece nicio unitate de limbă nu se poate realiza independent și 
numai la un nivel al limbii. Având valoare comunicativă în propoziţie, parti- 
culele sunt și părți de propoziţie, și părți de vorbire, şi unităţi lexicale, chiar 
dacă în afara contextului propoziției au sens lexical „zero”. Statutul morfolo- 
gic al particulelor este determinat și decis de comportamentul lor sintactic 
şi, deoarece situația morfo-sintactică a particulelor nu este identică cu cea a 
adverbelor, ele nu pot fi dizolvate în adverbe şi nici nu pot fi denumite astfel 
(nici adverbe, nici semiadverbe și nici particule-adverbe), dar numai particule. 
Noi susţinem titlul morfologic de particulă, deoarece este, în primul rând, un 
termen tradițional în toate gramaticile. În al doilea rând, termenul respectiv 
este pertinent pentru statutul morfologic și sintactic al acestei părți de vorbi- 
re, întrucât exprimă sensul de element sau cuvânt auxiliar, invariabil, care este 
atașat unui alt cuvânt din propoziţie, pentru a-i imprima adăugător variate nu- 
anțe de sens [8]. 


Termenul particulă provine din limba latină (particula) şi a fost introdus la 
început în morfologie de gramaticile franceze (particule), în prima jumătate 
a secolului al XVI-lea. 


1.4. Particulele sunt părţi de vorbire care servesc pentru a comunica o nuan- 
tă nouă de sens cuvântului însoțit sau propoziției în general. Acestea se ca- 
racterizează prin individualitate morfologică și sintactică, tranșantă de cea a 
adverbelor. Conţinutul lexical al particulelor depinde de contextul lexical în 
care se află, de tipul și conținutul enunţului. Fiind părţi de vorbire auxilia- 
re, nesemnificative, valoarea lor comunicativ-informativă depinde de funcția 
sintactică a cuvântului pe care îl însoțesc în propoziţie, producându-se simul- 
tan şi valoarea lor lexico-semantică: „Doar izvoarele suspină / Pe când codru 
negru tace..” (M. Eminescu); „Dar parcă toamna înseamnă numai frunze” 
(V. Romanciuc). Cuvintele subliniate (doar, parcă, numai) sunt particule şi 
îndeplinesc o funcţie sintactică doar alături de cuvintele însoţite: de subiect 
(doar izvoarele, parcă toamna) şi de nume predicativ al predicatului nominal 
(numai frunze). Particulele doar, parcă, numai nu denaturează valoarea comu- 
nicativ-informativă de bază a cuvintelor pe care le însoțesc (de agent al acţiu- 
nii verbului-predicat şi de calificativ al însușirii subiectului-agent), dar numai 
completează sensul lor comunicativ-informativ, adăugându-le un sens infor- 

mativ nou, care se realizează simultan: valoare lexico-informativă limitativă 
(doar izvoarele, numai frunze) şi modal-comparativă (parcă toamna). 


Spre deosebire de adverbe, particulele nu exprimă nici circumstanţe, nici no- 
ţiuni concrete, ci nuanţe de sens lexico-informativ suplimentar, care se mani- 
festă concomitent cu sensul informativ de bază, în contextul enunțului. 


Adverbele, spre deosebire de particule, determină verbul-predicat al propo- 
ziţiei şi au valoare lexico-semantică proprie, de sine stătătoare, exprimând o 
calitate sau o circumstanţă a acţiunii. Adverbele au funcţie sintactică de sine 
stătătoare, ceea ce este destul de evident în orice enunţ: „Braţ la braţ merg 
laolaltă..” (M. Eminescu); „Pe lângă plopii fără soţ / Adesea am trecut..” (M. 
Eminescu). Adverbele subliniate au funcție sintactică de sine stătătoare: de 
complement circumstanţial de mod (laolaltă) şi de complement circum- 
stanţial de timp (adesea), ambele determinând verbul-predicat în propoziție 
(merg, am trecut). 


Particulele au disponibilitatea de a însoţi orice cuvânt în propoziţie şi pot în- 
deplini variate funcții sintactice, necunoscînd limite de utilizare şi fiind, ast- 
fel, compatibile cu orice parte de vorbire şi parte de propoziţie: „Chiar Vasile 
(subiect-substantiv) a vorbit azi la conferință”; „Vasile chiar a vorbit (predi- 
cat-verb) azi la conferință”; „Vasile a vorbit chiar azi (complem. circ. de timp- 
adverb) la conferință”; „Vasile a vorbit azi chiar la conferință” (complem. circ. 


de loc-substantiv). 


Din punct de vedere gramatical, particulele sunt părți de vorbire neflexibile, 
adverbele însă sunt parțial flexibile, deoarece posedă categoria gramaticală a 
intensității: Ion merge repede, mai repede, tot aşa de repede, mai puţin repede, cel 
mai repede, foarte repede, nespus de repede şi repede, repede, repede etc. 


Aşadar, adverbele au un comportament funcțional-sintactic distinct de cel al 
particulelor, ceea ce face să fie imposibilă convertirea sau dizolvarea particule- 
lor în adverbe. Particulele au statut morfologic și au dreptul la individualitate. 
Din punct de vedere istoric, acestea provin din limba latină, unele rămânând 
în limba noastră aproape neschimbate după conţinut şi formă: chiar, oare, ba, 
nici, nu ş.a., iar cele provenite de la alte părți de vorbire păstrează spiritul la- 
tinesc de origine: a) de la verbe (cică — se zice că, mătincă — mă tem că, par- 
că — pare că); b) de la adverbe (tot, numai, tocmai, totuși); c) de la substantive 
(pesemne — pe semne) ş.a. 


În funcţie de nuanțele semantice pe care le imprimă cuvintelor în propoziţie, 
particulele sunt de mai multe tipuri: a) demonstrative (iată, iaca, ia); b) de- 
terminative (chiar, numai, tocmai, anume, doar); c) afirmative (da, fireşte); 

d) negative (nu, ba, nici, ne-, ba nu); e) interogative (oare, au, parcă, ei, nu cum- 
va); i) modale, care imprimă propoziției o anumită atitudine a vorbitorului 
față de cele enunțate: o presupunere, un dubiu, o îndoială (cică, poate, proba- 
bil, pesemne, chipurile, cam, oricum ş.a..). 


Particulele propriu-zise se deosebesc de particulele ce intră în componența 
unor cuvinte semnificative ca elemente constitutive ale acestora, imprimând, 
asemeni morfemului, un sens nou acestui cuvânt: fiecare, careva, cineva, orici- 
ne, acelaşi, neadmis, nespus, vreunul, vreo ş.a. Elementele subliniate (fie-, -va, ori-, 
-şi, ne-, vre-) sunt particule ce fac parte din structura gramaticală a cuvintelor 
ca morfeme. 


Analiza dată a particulelor din limba română conduce, după părerea noastră, 
la următoarea definiţie: Particulele sunt părţi de vorbire auxiliare (nesem- 
nificative), neflexibile, menite să imprime unui cuvânt în propoziţie sau 
propoziției în întregime nuanţe noi de sens informativ-comunicativ. 
Particulele nu răspund la întrebări. 


Dacă vom confrunta definiția adverbelor cu definiţia particulelor, vom obser- 
va ușor că avem de-a face cu două părți de vorbire necoincidente atât după 
statutul lor morfologic, cât și după cel sintactic. Definiţia adverbelor repre- 
zintă un tipaj structural-gramatical aparte, deosebit. Adverbele au tangenţe 
cu particulele doar în cazul conversiei părților de vorbire. Aşadar, adverbele 
sunt părți de vorbire de sine stătătoare (semnificative), parţial flexibile, 
care determină un verb, exprimându-i diverse circumstanţe (de loc, de 
timp, de mod, de scop, cauzale ş.a.) Adverbele răspund la întrebările: 
unde?, când?, cum?, cu ce scop?, din ce cauză? ş.a. 


1.6. După părerea noastră, a dizolva particulele în adverbe și a nu le accepta 
ca părți de vorbire cu statut morfologic aparte constituie o greşeală evidentă 
în gramatica limbii române actuale, este o abatere de la normele structuralis- 
mului saussurian în lingvistică, construindu-se o morfologie numai din părți 
de vorbire semnificative, una artificială. Nu există fenomene în limbă care s-ar 
constitui exclusiv din componente principale (semnificative). Aceasta este 
chiar o legitate universală: toate fenomenele (materiale, sociale etc.) implică 
atât aspecte principale (semnificative), cât şi mai puţin semnificative (auxi- 
liare), dar tot atât de importante, numai împreună putând forma un sistem 
integru funcțional. 


Situaţia particulei este similară celei a semitonurilor în domeniul muzicii care 
determină funcționarea deplină a tonurilor, alături de care apar invariabil în 
game. Tot așa și părţile de vorbire semnificative, de sine stătătoare (substan- 

tivul, pronumele, adjectivul, numeralul, verbul, adverbul) nu pot fi percepute 
corect în limbă, la nivel comunicativ, dacă nu sunt susținute și de părțile de 
vorbire auxiliare, nesemnificative (articolul, prepoziția, conjuncția, particula şi 
interjecția ), aflate cu primele într-o corelație interactivă, sistemică și ordonată 
sintagmatic. Sistemul morfo-sintactic, gramatical al limbii române actuale, ca 
şi al oricărei limbi culte, este atât de corect şi firesc, încât face imposibilă, în 
mod categoric, orice separare şi orice suprapunere sau dizolvare a unor părți 
de vorbire în altele. 

Nu numai istoria proprie a cuvintelor din lexicul 
unei limbi determină specializarea caracteristi- 
cilor denominatorului semantic prototipic şi, în 
consecinţă, infinita creativitate în limbă, ci şi rela- 
ţiile multiple pe care acestea le stabilesc în context 
sociouman / cultural. În propensiunea spre cu- 
noaşterea și asumarea lumii, omul a extins clasele 
de reprezentări ale somaticului la sferele cogniti- 
vului mai întâi, iar apoi la dimensiunea lăuntrică 
a fiinţei sale. Drept exemplu ne pot servi termeni 
de tipul „manus” sau „phalanx”, „angis”, cu refe- 
rent în armata română, respectiv greacă, ce au 
înregistrat o evoluţie semnificativă în acest sens. 
Astfel, în perioada Republicii, lat. manus desemna 
„un corp privilegiat de armată, alcătuind o cohors 
praetoria, în slujba directă a unui comandant de 
rang pretorian” (Enciclopedia, 467). Termenul se 
menţine și în alte etape de afirmare a limbajului 
empiric militar: „...cum manu haudquamgquam 
contemnenda” (Titus Livius), unde manu are 
sensul de forțe militare (...cu forțe militare mari); 
în „magna manus conducta” (Caesar) — „manus” 
desemnează „trupă de mercenari”. La Suetonius, 
același cuvânt avea accepțiunea de „client” — 
„magna manus clientium” (rom. „...un lung alai de 
clienţi”). De la „denominatorul” păay$ („os mic 
care formează scheletul unui deget”) limba greacă 
veche a dezvoltat prin analogie accepțiunea de fa- 
langă — „formaţie de luptă constituită dintr-o uni- 

tate compactă de pedestrași înarmați cu lănci”. În Spania franchistă „falangă 
(cf. lat. phalanga, angis) avea semnificația de „grupare politică și paramilitară 
de orientare fascistă”, În istoria modernă falanga (cf. fr. phalange) desemnează 
„un grup compact și omogen de persoane care luptă pentru o cauză comună”. 
Doctrina social-utopică a lui Fourier cultivă sensul de „unitate social-econo- 
mică de bază formată din 1500-2000 de oameni cu pregătire diversă” (DEX). 
Există situaţii când termeni aparent concurenți au etimon diferit şi referenți 
diferiți. „Falangă” (s.f.) — cu sensul de „sul de lemn în care erau legaţi condam- 
naţii bătuţi la tălpi, în regimul feudal” / „pedeapsă aplicată în vechime și elevi- 
lor la școală, desființată înainte de 1850; bătaie” — cunoaște şi forma învechită 
„falanga”, al cărei etimon este ng. páñayyaç (Lokotsch, 578). 


Cercetând din aceeași perspectivă referenţială — primordială în limbă — un alt 
element somatic, lat. digitus, observăm că în Imperiul Roman termenul era 
utilizat ca unitate arhaică de măsură (a şaisprezecea dintr-un picior roman) 
în structuri de tipul „digitus transversus” (Varro), adică „un lat de deget”. În 
împrejurarea concretă de „a nu se depărta de ceva nici cât un lat de deget”, 
Caesar folosește „digitum transversum”, valorificând accepțiunea de unitate 
de măsură a distanțelor: „ab aliqua re non digitum transversum discende- 
re”. Faptul nu este singular. Unităţile arhaice de măsură s-au dezvoltat într-o 
strânsă relaţie de interdependenţă cu elementele aparținând limbajului soma- 
tic, înţeles ca „matrice” (cotul, palma, palmacul, piciorul). Existau în vechea 
Eladă „piciorul antic” și „piciorul olimpic”, tot aşa cum în Egipt era utilizat 
„cotul egiptean”, în Persia și Babilon - „cotul persan” / „cotul babilonian” etc. 
Cu toate că în fiecare dintre exemplele menţionate referenţialul diferă diacro- 
nic și diatopic, termenii generaţi de nevoia conceptualizării menţin relaţia cu 
denominatorul prototipic prin caracteristica „parte dintr-un întreg”, semnifi- 
caţie ce conferă o subtilă coerență sistemică, translingvistică și transtempora- 
lă fiecăreia dintre seriile semantico-lexicale luate în considerare. 


Dimensiunea simbolică a ştiinţelor matematice utilizează un pattern concep- 
tual condescendent aceluiași model somatic. Legătura dintre cifre și limbajul 
mâinii fiind una logică, numărul 1 era notat ca o linie verticală (1) — reprezen- 
tarea simplificată a unui deget —, simbolism ce trăda mecanismul asociativ al 
gândirii abstracte şi al celei exacte la sumerieni, babilonieni, egipteni, hinduși, 
romani etc. Imaginea redundantă a două degete (II) a fost utilizată, la înce- 
put, pentru a nota cifra 2 de către babilonieni și egipteni. Așa cum s-a mai 
spus, se pare că omului i-a fost destul de greu să treacă „dincolo” de 2 spre a-şi 
reprezenta numărul trei. A recurs la imaginea primitivă a trei degete (III) — 
cum o regăsim la romani. De același simbolism somatic este legată reprezen- 
tarea cifrei 6. Semnul utilizat de romani (VI) indică performanța gândirii lo- 

gice: odată terminate degetele de la o mână, se adaugă un deget de la cealaltă 
mână, două degete (VII) - pentru reprezentarea cifrei 7 sau trei degete (VIII) 
pentru cifra opt. [Din aceeași perspectivă — a simbolicului — degetul arătător 
este intim legat de vorbire, pe care o dublează, mai ales în disputele publice. 
Francezii îl numesc, nu fără tâlc, „maître de la parole”. Arătătorul e un deget 
imperativ și demascator, înzestrat cu atribute supraindividuale, în virtutea 
faptului că este degetul lui Jupiter]. 


Nu numai simbolismul, ci şi rădăcina sanscrită a cuvintelor care denumesc ci- 
fre este atestată într-o arie semantică învecinată cu limbajul mâinii. Cuvântul 
cinci îşi are originea în sanscr. „pafica” (gr. ntvre, lat. quinque, got. fimf) ['Th. 
Simenschy, Gh. Ivănescu, 1981], al cărui sens era acela de „mână”, mai pre- 
cis, „a întinde mâna”. Rădăcina cuvântului șase se află tot în limba sanscrită — 
„şăţ” —, desemnând varianta prescurtată a recomandării de a trece la primul 
deget de la cealaltă mână. Aceeași origine are şi cuvântul zece, utilizată fiind 
forma dáça (lat. decem, got. taihun etc.) ['Th. Simenschy, Gh. Ivănescu, 1981], 
înrudită semantic cu „degete”. Încă din indo-europeana primitivă, noțiunea 
de „număr” este extinsă la aceea de „a număra”. Folosim astăzi sistemul de 
numerație decimal fără să ne gândim că această invenţie a avut drept model 
mulțimea celor zece degete. Ne întrebăm, desigur retoric, ce aspect ar fi avut 
civilizaţia noastră, dacă omul ar fi fost înzestrat cu mai mult de cinci degete la 
o mână sau mai puţin de 10 degete la ambele mâini? 


Putem deduce din exemplele analizate că nu doar nivelul etimologic, ci şi di- 
mensiunea simbolică (fie şi numai parţial) este — într-o etapă arhaică de con- 
stituire a diferitor forme de ştiinţă / cultură — condescendentă unei „matrici” 
mai mult sau mai puţin tributare somaticului. În contexte de acest tip funcţi- 
ile limbii operează restrictiv, din perspectiva raporturilor dintre enunţ și uni- 
versul exterior (funcția referențială) și, parţial, a relaţiilor diacronice dintre 
mentalitate, limbă, cultură. Formele arhaice ale unităţilor cognitive (mână / 
falangă / pas / deget etc.) au dobândit un conţinut univoc, monoreferențial 
într-o primă treaptă a ierarhiei conceptuale, dar nu suficient pentru a reflecta, 
în sens humboldtian, creativitatea în limbile istorice. Este caracteristica pe 
care o regăsim în frazeologismele generate de limbajul mâinii, fie acestea 
cvasispecializate, fie create pe baza unor extinderi semantice / metaforice, 
care depășesc funcţia designativă a limbajului, prin valorificarea „funcției” 
creatoare. 


Frazeologismele cvasispecializate panlatine (şi nu numai!), structurate pe ana- 
logie, sunt forme lingvistice novatoare; propun modificări conceptuale de o 
mare mobilitate denotativă, adăugându-și sensuri noi / figurate în numeroase 

contexte, legate, în diferite grade, de accepțiunea inițială. În limba franceză, 
doigts (degete) şi pas simbolizează, după tradiția cvasiarhaică romană, unități 
de lungime; în limba italiană se foloseşte termenul passo, iar în limba româ- 
nă — deget, pas, picior, palmă etc. Denotativ, fr. doigt / rom. deget este utilizat și 
ca unitate de măsură a substanţei: fr. „un doigt de...” / rom. „un deget de..., pu- 
ţin, un pic de..., engl. finger - din sintagma „finger-breadth” — circulă cu sensul 
de „lățime de un deget” etc. Expresia „être à deux doigts” este folosită pentru 
a exprima o distanță foarte mică în spaţiu („à deux doigts se dit quelquefois 
pour exprimer une tr&s-petite distance” — citim în Dictionnaire de l'Académie 
française, vol. I, 570), în variaţie liberă cu „être à deux pas de quelque cho- 
se”. Cu aceeași semnificaţie se utilizează în limba italiană „essere a un passo da” 
(qc... luogo). Figurativ, „être à deux doigts de faire quelque chose” are sensul de 
„a fi pe punctul de a face ceva”, de a avea un rezultat sau de a fi aproape de un 
principiu. Cvasiidentică lingvistic și semantic — reflectând același tipar — este 
sintagma din limba portugheză „estar a dois dedos de” (a fi la două degete de). 
La baza analogiei stă împrejurarea concretă de a fi foarte aproape de reușită. 


Observăm din contextele semnalate că omul intră în relație cu mediul său pe 
cale empirică, cunoaşte empatic, din aproape în aproape. Măsoară cu „instru- 
mente” la îndemână nu numai spaţiul fizic, ci, în mod analogic, și universul 
lăuntric. Performanța gândirii analogice este aplicată în afara fiinţei umane (la 
spaţiu, la obiecte, la unităţi de lungime, la cantitatea lumii materiale); la ni- 
velul reprezentării, sintagmele circumscriu ideea iminenţei, manifestată prin 
imagini ale „spaţiului” care şi-au asociat simbolul pretextului somatic. 


Frazeologismele de valorizare, create pe baza unor extinderi semantice / meta- 
forice, diferă de prima categorie sub aspect diastratic / diatopic şi, nu de puţi- 
ne ori, sub aspectul modelului. Datând (după informaţiile oferite de Enciclo- 
pedia franceză) din 1665, expresia „Savoir / connaître sur le bout des doigts / 
du doigt” este utilizată cu sensul de a cunoaște perfect un conţinut, a stâpâni 
un subiect anume, dar și cu acela de a avea o memorie foarte bună. În Histoire 
de ma vie, George Sand scria: „Je savais mon catéchisme sur le bout du doigt 
des la premiere semaine”. Spre deosebire de frazeologismele cvasispecializate, 
al căror model este strict empiric, pragmatic, modelul acestei construcţii este 
eminamente cultural. Îl regăsim în limba latină, unde calitatea materiei / a 
creaţiei spiritului uman de a fi perfect finisată se exprima prin construcții cu 
„ad / in unguem”: „materiem dolare ad unguem” — „a șlefui lemnul la unghie”, 
adică pefect, „ad unguem carmen castigare” (Horaţius) — „a şlefui o poezie 
la perfecțiune”, precum şi „ad unguem factus homo” — expresie utilizată de 
Horaţius cu sensul de „om desăvârșit”. Vergilius a cultivat prin expresia „in 

unguem arboribus positis” sensul de „arbori... aşezaţi în ordine perfectă 

(Gheorghe Guţu, 2003). Construcţia franceză se individualizează prin faptul 
de a fi conservat în forma „bout” simbolismul prototipic latin. A se compara 
cu echivalenţii din limbile română, spaniolă și din italiana vorbită în Sicilia: 
rom. „A şti cu ochii închişi”, sp. „Conocer con los ojos cerrados” / în variaţie 
liberă cu sp. „Conocer como la palma de la mano”, it. (Sicilia) „Canusciri ccu 
locchi chiusi”, dar şi „Conoscere / sapere sulla punta delle dita” etc., unde 

conceptul este susținut de alte tipuri de reprezentare („ochi” / „palmă 


Frazeologismele de valorizare intelectuală cu simbol somatic existau „in nuce” 
în limba latină: „tuos digitos novi” însemna pentru Cicero „știu cât de bine 
calculezi”; prin „computare digitus” Plinius înțelegea „a număra pe degete”. 
Această tipologie cuprinde unităţi relativ omogene, pe care le regăsim în ma- 
joritatea limbilor europene. Iată și o altă categorie de exemple: engl. „to have 
something at the tip of ones fingers” (a şti / a cunoaşte ceva la perfecție), 
fr. „avoir dans les doigts” (a şti ca pe apă), rom. „a avea la degetul mic” (un 
tip de cunoaștere / o anumită știință). Limba portugheză utilizează „ter dedo 
para alguma coisa” cu sensul de „a avea capacitate pentru ceva”. 


Observăm cum nevoia de a comunica, de a emite informaţii centrate pe un 
firesc al evoluţiei fiinţei umane este marcată în diferite grade — pe măsură ce 
omul a dobândit, prin gândire speculativă, conştiinţa locului său în lume și a 
devenit capabil să se înalțe în contemplaţia de sine. Frazeologismele de valo- 
rizare sunt structuri care — deși încărcate de o retorică a creativităţii, de la sim- 
boluri la analogii şi metaforă — trădează puterea de sugestie a somaticului și / 
sau actualitatea modelelor culturale etc. Regăsim în substanța construcțiilor 
modul nostru de a fi / atitudinea / calităţile intuitive, cognitive, intelectuale 
etc. Frazeologismele de valorizare, derivate de la tema lat. digitus / eng. finger, 
marchează resemantizarea permanentă a somaticului, replierea metaforică — 
de la nivelul exterior de reprezentare a lumii la nivelul componentei interioare 
a omului. Aceasta constituie paradigme ale întregului univers uman (de care 
ne vom ocupa în studiile viitoare). Universalitatea acestei sfere are în vedere — 
diacronic şi diatopic — constanța unui model empiric și / sau cultural, a unui 
tipar lexico-semantic și posibilitatea de întrepătrundere reciprocă, la nivelul 
spaţiilor lingvistico-geografice și al epocilor istorice. Frazeologismele conţin 
două dimensiuni unificate prin două universalii ale limbajului: omogenita- 
tea și varietatea. Dacă între culturile înrudite prin limba-mamă există locuri 
comune, fenomenul se află într-o strânsă relație cu omogenitatea matricială, 
susținută în subsidiar, de formele unei filozofii implicite. Diferenţele trebuie 
căutate în altă parte: în substratul cultural propriu şi / sau în modul diferit, de 
la un popor la altul, de a percepe lumea. [W. von Humboldt distingea două 
dimensiuni în structura limbii: „die äussere Sprachform” - forma externă, 

materială şi sonoră - și „die innere Sprachform” — componenta internă, spi- 
rituală, adică „modul particular în care colectivitatea utilizează materialul so- 
nor pentru a reda noţiunile”, „modul specific de concepere a lumii de către 
fiecare popor” (Th. Simenschy, Gh. Ivănescu, 1981, 39)]. Varietatea nu este 
străină nici de domeniul culturii: „Nicio cultură, remarca M. Izard, nu poate 
să-şi afirme particularitatea fără a dori să-şi sublinieze diferenţa, socotită ire- 
ductibilă, în raport cu culturile cu care se află în relație (M. Izard, în Dicţionar 
de etnologie şi antropologie, 1999, 185). Aşa, de exemplu, expresia familiară 
din limba franceză „les doigts dans le nez” are sensul de „efort foarte ușor”, 
rezultat obținut fără nicio dificultate. Sursele franceze menţionează că expre- 
sia datează din anul 1912. Enunţul a fost utilizat în contextul curselor de cai. 
Imaginea jocheului este amuzantă, trădând, prin gestul copilăresc, neglijența, 
absenţa spiritului de competiție determinat de împrejurarea unei victorii fa- 
cile. Este o metaforă vizuală pe care nu o regăsim în echivalentele idiomatice 
ale altor limbi romanice, dezvoltată în baza unui motiv deosebit de productiv 
al frazeologiei franceze şi cu vechi tradiții culturale. În limba română există un 
alt tip de reprezentare a victoriei uşor obţinute. Echivalentul semantic româ- 
nesc al expresiei franceze -— „e floare la ureche” — poartă amprenta arhaicului 
autohton, într-o notă uşor spectaculoasă și idilică. 


Percepția spaţiului obiectiv şi subiectiv, determinarea caracteristicilor mate- 
riei/substanţei au fost raportate analogic — în etapa empirică de cunoaştere 
a lumii și a omului, de formare a sistemelor simbolice — la limbajul mâinii. 
Este o determinare mecanică sau una născută din nevoia de reprezentare a 
omului, pentru care somaticul a constituit prima variabilă de abstractizare în 
procesul gândirii? Dacă pentru frazeologismele cvasispecializate mâna este 
un pattern conceptual, un model de gândire logică și analogică, pentru cea de-a 
doua categorie somaticul rămâne un pattern semantic (A. L. Kroeber), a cărui 
propensiune o regăsim în varietatea sensurilor contextuale ale valorizării, din 
limbile indo-europene. O regăsim în subsidiar, într-o filozofie a formării, ce 
oscilează între „entuziasmul” descoperirii lumii şi / sau a descoperirii de sine, 
şi într-o fenomenologie a circumstanțelor. 

Ziaristul, poetul, folcloristu 
lon Zubaşcu s-a născut pe 18 
iunie 1948, la Dragomirești, 
Maramureş, fiind 15 ani 
profesor în acea zonă. De 
tânăr a cântat în Cenaclu 
Flacăra. A plecat din Cenaclu, 
în plină glorie, pentru că 

nu a vrut să facă niciun 
compromis. A fost ziarist la 
„Flacăra” „Evenimentul Zilei”, 
„România liberă”. A colaborat 
la principalele publicații 
culturale din țară. A publicat 
volumele de versuri Gesturi 
şi personaje (Albatros, 

1982), Copilării (antologie 

de scriere creatoare, Litera, 
1982), Omul de Cuvânt 
(Cartea Românească, 1991), 
Întoarcerea la Dumnezeu 
(Panteon, 1995), Omul 
disponibil | (Axa, 1999), Omul 
disponibil lI (Brumar, 2009), 
Moarte de om. O poveste de 
viață (Limes, 2010). Poetul 
lon Zubaşcu a murit la vârsta 
de 62 de ani, pe 28 mai 
2011. 

Cântecul manuscriselor mele 


ce milă mi-e de manuscrisele mele 

le-am scos din dulapuri de unde zac de douăzeci 
de ani 

de când m-am mutat din Maramureș în București 
intrate unele-ntr-altele cu foile îngălbenite și rupte 
ca straturile geologice într-un zăcământ mineral 
pline de praf aproape pământ cu literele abia dis- 
tingându-se 

din degradarea biochimica a hârtiei 

ce milă mi-e de acești metri cubi de dosare inerte 
cu propoziţii şi fraze din care sângele meu s-a eva- 
porat 

sute de kilograme mii şi mii de pagini umplute cu 
litere 

de care nu mai am nevoie să pot privi înainte 

fără ele sunt un om încă viu și liber 

să mă gândesc la ideile cu care voi umple pagina 
de mâine 

doi metri cubi de magmă scripturală 

răcită după stingerea vulcanului mic al vieţii mele 
atât am lăsat în urma mea 

după treizeci de ani de viață eruptivă de scris 

cu conștiința mea ca un pom răsturnat 

cu rădăcinile adânc resfirate în cer 

cu coroana înflorind în mustosul meu trup 

doar muntele ăsta de steril pe care-l depozitez 
încă în casă 

după ce aurul și argintul viu uraniul şi platina 


sprijinul acordat la pregătirea grupajului dedicat regretatu- 


Mulţumim și pe această cale colegului Leo Butnaru pentru 
lui poet maramureşean Ion Zubaşcu. 

preţioase clipe de viață au fost strecurate 
pământul ăsta de hârtie steaua asta întunecată 
care nu va putea înflori decât după moartea mea 


Scrisoare către Matei Vişniec 


Matei, m-am întors în literatură din nou e bine 

pot răspunde la orice întrebări 

acum totul e limpede 

îmi place inocenţa ta din ceea ce publici în „România liberă”. 
contribui la mersul lumii finisezi clipa cea repede 

exact ce-am făcut și eu în ultimii 25 de ani 

lucrând la ziarele de cel mai mare tonaj 

când totul ardea în jurul meu înăbușit 

ca gunoaiele într-o pubelă metalică noaptea 

în timp ce voi vă scriați opera 

la Paris la Berlin capodoperele 

scârbit părăsesc acum lumea strivită de presă ca strugurii 
v-o iau din nou înainte plin de mustul ei negru 

avortat de cotidianul la care am ars ca o rană vie 

în ultimii cei mai buni ani ai mei de viață 

acum n-aş mai vrea să mai ies niciodată din literatură 
decât pururi tânăr înfășurat în manta-mi 

croită din hârtia poemelor mele 

din cartea de trăit de citit de înviat 

pe care tocmai o va descărca de pe internet peste o mie de ani 
cea pe care o voi visa o moarte întreagă în poemele mele 
cea pe care o voi visa toată moartea 


Bocet pentru Mariana Marin 


iartă-mă, Doamne, că iar mi-a luat-o gura pe dinainte 
în loc să mi-o ia sufletul înainte 

sufletul mi-a rămas înapoi 

sufletul nu mi-a rămas deloc 

nu mi-a mai rămas niciun strop de suflet 

şi-n golul lui nu mai vuiește Dumnezeu 


nu-mi mai ţiuie Dumnezeu în urechi 

cum îmi auzeam bubuitul sângelui în copilărie 

la patru ani de la moartea Marianei Marin 

la comemorarea de la Muzeul Literaturii Române 
poeţilor care-au glosat despre fosta vietate Mariana Marin 
propria lor poezie le golise sufletul cu totul 

de orice strop de Dumnezeu 

cuvintele lor nu mai vorbeau de stelele cerului dinăuntru 
nici de stelele cerului dinafară 

ci doar de stelele umede ale cerului gurii 

cuvintele în cerul gurii lor se vorbeau doar pe sine salivându-se 
le-o lua gura pe dinaintea cuvintelor 

le-o luau cuvintele şi pământul 

tăcerile golite de orice urmă de idealitate și sens 

pe dinaintea Învierii 

Doamne cel viu și adevărat 

tu unde ai fost la comemorarea poetei Mariana Marin 

cea vie și adevărată în toate cuvintele sale 

s-au aprins lumânări cu lumina goală pe dinăuntru și pe dinafară 
s-a întins o masă de pomenire cu belşug de bucate și băuturi 
cu colăcei de pământ sterp fără niciun strop de duh sfânt 
sub explozia de fotografii ale lui Petru Creţia 

întors de zece ani şi el la literele sale de țărână 

dar vodca din cuvintele lui Gheorghe Iova 

poate ţine loc de Dumnezeu 

în toate cerurile goale 

pe care cineva cu siguranță altcineva 

dacă n-o vom face chiar noi înșine aici și cum 

va trebui să le umple din nou 

cu un Dumnezeu la fel de viu şi adevărat 

ca strălucitoarea lumină 

de pe faţa stinsă a poetei Mariana Marin 


Cântec pentru Marta Petreu 


iată secretul cel mai bine păzit al lumii acesteia: 
cuvintele noastre predetermină realitatea 
ce gândeşte creierul nostru modelează cursul lumii de mâine 

iar visele pot fi programate din timpul zilei, ştiai? 
mănânci seara o turtă de pâine sărată ca fetele de pe Valea Izei 
în noaptea de Sântandrei sau de Anul Nou 

coaptă pe jarul cuptorului 

cel care îți va aduce apa în vis 

va fi ursitul nunţii tale viitoare 

sarea din turtă cheamă visele și pe cel visat 

lasă-l în morţii lumii pe Cioran 

cu sinuciderea lui lentă ca un răsărit de soare 

dragostea lui te-a îmbătat cu destulă moarte 

alege-ţi cu grijă cuvintele cu care vorbeşti 

schimbă-le 

înnoieşte-le roagă-te începe să te rogi 

miracolul nu se întâmplă decât cu cei ce cred în miracole 


In aceeași viață cu Marian Draghici 


te rog, Doamne, din suflet ajută-mă 

să nu ajung și eu o instituţie 

ca majoritatea comesenilor generaţiei noastre 

eu ştiu că sunt cu mult mai mult decât atât sunt viu sunt curgător unduitor 
sunt un ţesut gramatical 

pulsând în inima ta vie, Doamne, 

un câmp de câmpuri vii interferente 

din aura ta sfântă de divinitate 

cum să botezi o stradă la periferia 

sau în centrul unei aglomerate capitale 

cu numele „Isus Cristos”, 

să pui ca firmă „Duhul Sfânt” 

pe poarta unei biete instituții 

sau să dai numele de „Dumnezeu” 

unei localității de pe planetă 

tu m-ai făcut ca tine după chipul și asemănarea ta 
te rog ajută-mă să nu rămână în istoria de mâine 
din ființa mea preaplină de acum 

doar firma unei moarte instituții 


POESIS EE 


Noi teritorii pentru poezie 


de-acum trupul meu nu mai este al meu 

ci doar al acestor femei străine care sporovăiesc întruna 
într-o lume îndepărtată paralelă cu universul organelor mele 
şi al paletei de cobalt din capul straniu al cobaltronului 

pe harta acestor teritorii încă necunoscute poeziei române 
scria Hic sunt leones dar eu am fost pe aici înaintea voastră 

ca exploratorul din junglă între triburi stranii de canibali 

se poate trăi și dincolo de aceste granițe nu vă fie frică 

se poate trăi 


Colindă de Anul Nou 


Pentru M.P. 


singur sunt, Doamne, ca tine 

doar cu singurătatea mea 

bătrâna credincioasa mea singurătate 
după chipul şi asemănarea ta 

La mulți ani, Dumnezeule mare, 

La mulți ani, singurătatea mea! 


Lumea ca metastază 


soră-mea plânge singură la etajul neterminat al casei de lemn 

stă de ore în șir pe un scaun și plânge cu fața către Faţa Dealului 
Maria e hotărâtă să plece și ea nu cred că mai are multe resurse 
cocoana Anuţa simte aerul încărcat din preajmă și plânge în hohote 
copiii de la București sunt răvășiți și ei i-a certat rău Maria 

că n-au fost în stare să-mi ia banii toţi sunt pe punctul de fugă 

pânza ţesută cu greu în zeci de ani de viață e gata să se destrame 

i-am împrăștiat pe toţi acuzându-i că n-au nicio înţelegere față de mine 
când de fapt eu sunt agresorul tuturor și focarul continuu de violență 
dar cine e cel ce dezbină cine e cel ce divide et impera cine-i pustiitorul 
cine aduce în lume neagra urâciune a pustiirii? acum e trecut cu puțin 

de miezul nopţii sunt singur în patul străvechi din Casa Bătrână 

în care au dormit mama și mama mamei mele și mama strămoașei 

un lung șir de generaţii de născătoare sănătoase din Dragomirești 

care-au sfârșit în tumoarea mea în biata mea carne cancerizată 

sar din aşternut și ies în răcoarea nopții de afară izbindu-mă cu fruntea 

de cerul greu de stele de deasupra cu burțile umflate de viață 

hieroglifele constelaţiilor îmi trimit mesaje toate vor să-mi spună ceva 

cu desenul lor care se păstrează același de dinaintea începutului lumii 

de când primul om s-a ridicat în picioare pe Valea Izei în Maramureş 

şi a privit cerul e atâta lumină și liniște sus atâta strălucire și statornicie 

şi ce siguranță de sine trebuiau să aibă moșul meu Gheorghe din Dragomirești 
şi strămoșul Grigore când ieșeau seara pe treptele Casei Bătrâne 

şi vedeau Luceafărul de seară în față spre Borșa şi Carul Mare 
trăgându-se încet după Casa Bătrână odată cu scurgerea nopții 

când Găinușa prindea putere pe boltă în sus spre Izvoarele Izei 

iar în nopţile calde de iulie Luceafărul de dimineaţă răsărea 

cu fermitate și bunăvoință după Cornul Dealului peste apă 

şi toate rămâneau întocmai de-a lungul miilor de ani de viață și de moarte 
pe drumul șirului nesfârșit de generaţii de oameni ca și cum 

o singură pereche de ochi ar fi stat pe pragul Casei Bătrâne 

şi-ar fi privit continuu timp de mii de ani Luceafărul de dimineață 

şi în tot acest timp restul lumii și sensul curgerii ei 

n-ar fi fost altul decât să se ascundă de Cer şi de măreţia lui 

în infernul din propriile noastre creiere și din noi înşine să uităm Cerul 
lumina atât de clară și întrebătoare a stelelor dintr-o noapte senină de august 


Pe patul cobaltronului 


din clipa când tehnicienele îmi caută punctele de iradiere 
tatuate pe şolduri și desigur în zona pelviană 

cu feţele lor secționate de laserii roșii de poziţionare 
toate primejdiile de moarte stau la pândă 

jur-împrejurul fragilului meu trup 

gol ca un stârv pe patul metalic al cobaltronului 

mă amușină cu ochii sticlind 

pe marginile cărnii mele din afară și dinăuntru 

cu colții sticlind de strălucirea razelor de cobalt 

moartea salivează deja în jurul bietului meu trup 


POESIS 


împrejmuindu-mă din toate părțile cu poftele ei feminine 
fremătând în sine ca un arc încordat 

abia așteptând să dea drumul asupra mea 

tuturor bolilor amorţite din mine 

care pândesc de o viață momentul de atac 

această clipă de slăbiciune a sistemului meu imunitar 

să se năpustească prin toate celulele mele 

rămase acum fără putere şi apărare 

mutând istoricele câmpuri de bătălie ale lumii 

în geografia dinăuntrul organismului meu 

şi numai tu, Doamne, mi-ai mai rămas în preajmă 

după ce asistentele au tras huruind ușile grele de plumb 
aşa cum visele nevăzătorilor care-au orbit în adolescență 
au cadre vizuale doar din copilăria dinaintea orbirii 

deşi acțiunea visului se petrece în plină maturitate 

tu eşti singurul care mă mai poți acum apăra 

din clipa când se aprinde becul roșu din peretele buncărului 
şi timpul iradierii cu razele ionizante 

începe să ţiuie straniu ca o bombă cu ceas 


Cine donează sânge pentru tine? 


şi se apropie ziua întoarcerii în București 

internarea analizele pregătitoare și apoi operaţia 

chirurgul ţi-a cerut trei, patru donatori de sânge 

trebuie să aduci adeverinţele de donaţie și ai o emoție 

pe care n-ai mai trăit-o niciodată până acum 

cine va dona sânge pentru tine? cine va merge la secția Hematologie 
a unui spital de la marginea Bucureștiului cine-și va pierde 

o zi din viață şi 450 gr. de sânge din propria viață 

pentru sănătatea ta? rând pe rând se răresc cei care au sărit 

să te ajute în prima clipă trei prieteni au plecat în concediu 

sora din Maramureş va veni la Fundeni dar nu poate dona e bolnavă 
nu ştii sigur nici dacă soţia e compatibilă ca vârstă și greutate 

cu nenumăratele criterii de donare fiica mai mică 

are RH-ul negativ şi-a purtat propria sarcină cu chinuri de moarte 
un fiu a plecat cu prietenii în munţi au mai rămas doar băiatul din Anglia 
şi fiica mai mare din București în ei îţi e toată speranța 

vor încerca să-i roage pe prietenii lor 

şi prietenii pe prietenii lor până la urmă s-ar putea întâmpla 
să-ți doneze sânge oameni pe care nu i-ai văzut niciodată 

şi despre care nici nu știai că există așa cum şi tu 

ești mai sigur că scrii aceste cuvinte pentru ei 

cei nevăzuţi şi necunoscuți decât pentru oamenii tăi 

te vei trezi de pe masa de operaţie cu aceste întrebări simple 
care te vor urmări tot restul zilelor tale până la moarte: 

cui îți dăruiești tu cuvintele? cine donează sânge pentru tine? 


Politică la oncologie 


câştigă întotdeauna alegerile cine are Internele n-aţi văzut 

că semiguvernul Boc a căzut după demiterea ministrului pesedist de interne 
cine are Internele la alegeri câștigă totul între cei patru canceroși 

cu branulele în vene și citostaticele picurând din pungile fixate pe stative 
unul era fan PRM le vorbea întruna doamnelor întinse pe paturi 

cu toate organele lor interne invadate de metastaze în ultima fază 

de parcă politica lui Vadim ar fi fost tratamentul miraculos aşteptat 

şi nu Avastin de 2500 dolari fiola de curând lansat în America 

cu cine să mai votezi cu Bombo, cu Prostănacu, cu Crinișor 

nu-s toţi nişte hoţi ordinari s-a terminat și cu ei cincinalul Băse s-a fâsâit 


POESIS EE 


doamna tânără din Pitești se întorsese de curând din Viena 

unde făcuse tratamentul cu raze X într-o clinică particulară 

acolo medicii nu suflă în faţa bolnavului zicea cred şi eu 

pentru 20 de mii de euro vorbea interminabil la celular auzi tu 

să înnebunești soția amantului meu era prietenă din copilărie 

cu cea mai bună prietenă a mea ei, ce zici tu de chestia asta? 

dar s-a purtat ca o doamnă mai mult decât ca o doamnă 

ştia de soţul ei și de mine câtă vreme îmi aduce banii acasă 

ţine la mine și la copii se mai scapă și el pe de lături zicea 

cine e sfânt în ziua de azi pe holul Oncologiei televizorul era în delir 
tunetele politicienilor se întretăiau cu scâncetele bolnavilor 

care o strigau pe sora Felicia când citostaticele nu mai picurau 

va veni un guvern de patruzeci de zile cât un parastas sănătos 

nouă românilor ne reușesc doar înmormântările şi mai ales 

petrecerile de după cu fasole sarmale şi vin fiert de la Burebista încoace 
dar ce se întâmplă cu noi suspina doamna care citea Omul frumos 

de Dan Puric cu fiica alături pe marginea patului ce se va alege și de noi 
toţi ameninţă se sapă unii pe alții și țara dă tot timpul înapoi 

iar ei fac spume la gură zi și noapte și conduc România de pe sticlă 
așteptând Salvatorul pe cal alb sau măcar Neamţul salvator 

nu vedeţi că toate dezastrele noastre naţionale se întâmplă 

doar când PsD-ul lui Ilici nu e la guvernare la noi nu se face politică 

se trag sfori pentru privilegii capitalişti comuniști canibali tot un drac 
doar trei oameni din parlament au votat cu 254 de mâini 

doamna din Pitești arăta încă bine cu brățările cerceii mari 

şi lanţurile ei de aur ca un sarcofag venit la propria înmormântare 

nu ştia dacă o va întinde până în vară așa că şi-a cumpărat acum bilet 
pentru un tur în Grecia voia să ajungă neapărat la moaştele Sf. Nectarie 
şi la Brâul Maicii Domnului dar tocmai când își imagina 

254 de parlamentari votând moţiunea de cenzură cu branulele în vene 
fetiţa a ţâşnit din salon scăpând cărticica de rugăciuni din mâini 
Felicia veniţi vă rog repede repede mama scuipă cheaguri negre de sânge 

Leo BUTNARU 
In singura noastră viaţă, 
cum să nu credem în poezie, 


cu frumusețe și multă speranță? 
(Corespondenţă: Ion Zubaşcu - Leo Butnaru, 2007-2011) 


L.B. — poet, prozator, eseist, 
traducător, Chişinău. 

Cele mai recente volume 
publicate: Căruțul cu îngeri, 
Chişinău, 2004; În caz de 
pericol, antologie, laşi, 
2004; Micșorarea distanței, 
Timişoara, 2004, Sfinxul 
itinerant, Bucureşti, 2004; 
Ultima călătorie a lui Ulysse, 
Bucureşti, 2006; Liberi în 
oraşul interzis (în colab.), 
Bucureşti, 2007; A opta 

zi, Bucureşti, 2008; Copil 

la ruşi, 2008; Enciclopedia 
sufletului rus & Gombrowicz, 
2008; Ruleta românească, 
2010. Traduceri: Avangarda 
rusă, 2006; 100 de poeți 

ai avangardei ruse, 2008 
etc. Laureat a numeroase 
premii literare decernate 
de Uniunile Scriitorilor din 
Moldova şi din România. 


În ianuarie 2011, am mai reușit să facem un schimb de 
mesaje cu Ion Zubașcu. Spre primăvară, ne-am întâlnit 
la Uniunea Scriitorilor din Calea Victoriei 115. Atunci, 
mi-a dăruit volumul său de versuri Moarte de om, ce apă- 
ruse la sfârşit de an trecut la Editura Limes. Mi-a scris au- 
tograful, însă fără a pune data: „Lui Leo Butnaru, cu drag 
şi solidaritate. Ion Zubașcu”. Îmi spusese câteva lucruri 
vagi despre chimioterapia pe care o urma. Era în grea 
suferință. Dar lucid şi bărbat în tot ce trăia, ce suferea, 
în conştientizarea apropiatului abis, precum se înțelege 
chiar din psalmul cu care se deschide cartea: „Îţi mulţu- 
mesc Doamne / pentru această nouă zi îmbelșugată de 
viaţă / pe care nu mă mai satur s-o trăiesc / după năuci- 
torul diagnostic de la biopsie / înaintea întunericului / a 
nopţii ce vine / a somnului fără nicio ieșire” Și nu avea 
să treacă mult timp, pentru ca, la sfârșit de florar, poetul 
să se stingă. La București se ţinea Târgul de Carte. E de 
invocat acest detaliu, pentru că pe ultima copertă a volu- 
mului de adevărat autor stoic Moarte de om sunt trecute 
titlurile cărților în pregătire ale lui Ion Zubașcu: Mani- 
fest la intrarea în noua preistorie a lumii; Omul ocazional; 
Omul lui Dumnezeu, Oameni ca lumea; Oamenii gramaticii 
universale; Omul nimănui; Omul disponibil (III)... În anul 
1991, publicase la Editura Cartea Românească volumul 
Omul de Cuvânt, iar peste alţi 4 ani, la Editura Panteon — 
Întoarcerea la Dumnezeu... Dumnezeu şi omul — aceasta a 
fost marea temă a poetului și creştinului Ion Zubaşcu; om 
şi poet de un suflet atât de vibrant, de o conștiință atât de 
ardent-angajată întru căutarea și slujirea Binelui, precum 
o atestă și majoritatea mesajelor sale publicate aici; me- 
saje internautice, dar temeinice, aș zice, precum cele din 
scrisorile — scrisori, variantă (încă!) paper. 


POESIS MEX 
De la Ion Zubaşcu 29.X11.2007 
Dragă Leo, 


iată o colindă strănouă din Maramureş: „Vine marea cât de mare, / Dă de 
mare — / Margini n-are. / Da marea ce ne adună? / Tăt ne-adun-on bour sur / 
Cu coarnele de d'aor. / Dan corniţă / Ce ne-aduce? / Legănaș / De păltinaș. / 
Da'n leagăn cine-i culcat? / On pruncuţ mic înfășat / Cu fășie de mătasă / De 
la Doamna-Împărăteasă. / Și colinda nu-i mai multă, / Să trăia cine-o ascul- 
tă, / Să sporească binele / Cum roiesc albinele, / Să roiască binele / Ca prin 
flori albinele”. 


De zeci de ani de când cânt această colindă, m-am întrebat ce-i cu marea cea 
mare într-o cântare de sărbători din munţii Maramureșului? Târziu de tot mi-am 
amintit din geologie că podișul transilvan e în realitatea preistorică fundul 
fostei Mări Panonice şi versurile acestei colinzi vin, poate, de pe vremuri- 
le când valurile înalte ale acestei mări băteau în vârfurile vulcanilor numiţi 
Țibleș, Gutăi, Oaș, stinși acum și ei. Omul acela pământean din Maramureș 
stătea cu picioarele în apa mării și colinda de sărbători într-o limbă pe care o 
înțeleg la fel de bine şi eu, când cânt cu sufletul meu de azi. Mările au secat, 
vulcanii s-au stins și ei, dar sufletul acelui om cântător de pe malul fostei mări 
secate, care izbea vârfurile foştilor vulcani, e la fel de viu ca propriul meu su- 
flet, cu care colind acum. Fie ca prospeţimea acestui miracol, posibil doar 
prin poezie şi colindă sfântă, să te însoţească până în vecii vecilor. 

Sărbători fericite! 


Ion Zubașcu 


De la Ion Zubaşcu 30.XI1.2007 


Povestea unei colinzi de Anul Nou. Dragul meu, pentru că ai fost atât de 
prompt şi mi-ai răspuns cu propriile tale daruri, m-am gândit sa-ţi trimit de 
Anul Nou şi o colindă cântată pe care o găseşti în attach, impreună cu poves- 
tea ei de mai jos și urările mele sărbătorești: 


Prin anii '70 (mileniul trecut), am auzit de la sora-mea Ileana colinda „Scoală 
gazdă din pătuţ / Şi ne dă un colăcuţ, / Florile, florile dalbe”, culeasă într-un 
sat prăpădit din Ţara Lăpușului și neînregistrată în nicio culegere de folclor 
din România, de la 1900 până în acei ani. Din clipa când l-am auzit, n-am mai 
putut lăsa din cerul gurii acest diamant de colind, pe care am început să-l cânt 
pe scenele țării, în săli polivalente și pe stadioane, ani și ani la rând, până l-au 
preluat în repertoriul propriu toți cei care îl cântă acum, uitând cu desăvârşire 
cine l-a scos pentru prima dată în larg. Anul acesta am reauzit acest colind, 
după 35 de ani de când l-am lansat, într-o reclamă la cafeaua Selected, pe toate 
televiziunile, dar și în popularul serial Inimă de țigan, de pe Acasă TV, în me- 

trou și chiar la uşa apartamentului meu din București, unde-au venit să mă 
colinde copii din cartierul Crângaşi. 

Cred că te poţi considera om de valoare când faci pentru poporul tău cel pu- 
ţin cât a făcut și poporul tău pentru tine. Dacă mă va întreba Dumnezeu la 
Judecata de Apoi a conştiințelor literare: Ce-ai făcut mai bun în viața pe care ţi-am 
dăruit-o pe Pământ?, i-aş putea răspunde: Am salvat de la moarte o colindă. 


Fie ca tot ce ai scris tu mai bun (și istoriile literare care te vor cuprinde) să 
dureze măcar atâtea milenii, de când vine din cerul strămoșilor, spre sufletul 
tău de acum, această colindă nescrisă. La mulţi ani! 


Cu bucuria întâlnirilor noastre viitoare, florile, florile dalbe. 


Ion Zubașcu 


Lui Ion Zubaşcu 30.X11.2007 
Dragă Ion, 

fascinante, înduioșătoare și, totodată, înălțătoare mărturisirile tale. În gene- 
re, tu eşti un Om și un Scriitor al mărturisirilor, te-am auzit, te-am ascultat 
pe fundalul freamătului de valuri acolo, la Neptunul juneţilor noastre şi mă 
bucur să... reproduc în memorie vocea ta din acele seri, din acele după-mie- 
zuri de noapte. Sigur, m-a ajutat, nemijlocit, frumosul dar cântat al colin- 
dului pe care mi l-ai trimis. Şi în comuna mea, Negureni din județul Orhei, 
cântam Florile dalbe. E drept, mesajul nu era atât de tragic... îngeresc. De 
altfel, şi despre aceasta vorbesc în romanul memorialistic Copil la ruşi, pe 
care l-am publicat, deocamdată, în foileton, în revista Sud Est cultural (are 
şi versiune online). 


Fii sigur, colindul tău îl voi expedia la mai mulți oameni dragi, prieteni. La 
rândul meu, îţi trimit — ce crezi? — două melodii din interbelicul polonez, 
foarte asemănător — te vei convinge — cu cel românesc, al lui Cristian Vasile, 
să zicem. Eu am hălăduit, acum două săptămâni, vreo 7 zile, prin Polonia (cu 
distinsul coleg Mircea Martin, cu scriitori și jurnaliști), însă — iarăși curios! — 
melodiile nu le-am adus de acolo, ci mi le-a trimis un coleg rus din... Novo- 
sibirsk, din Siberia! (La rândul meu, i-am expediat melodiile Bucureştiului, 
Chişinăului de altădată). Comunic cu el (pre nume Igor Loşcilov) de mai 
multă vreme, dânsul ajutându-mă să descopăr noi texte ale poeziei avangar- 
dei ruse, din care am tradus masiv. (Coleg civilizat, cu doctoratul în Suedia.) 
Aşadar, ascultă și tu aceste ziceri în poloneză despre... românce și București, 
despre celebra Zaraza. 


La mulţi ani! 


Leo 


POESIS EEN 
De la Ion Zubașcu 21.11.2008 


Domnule Poet, de Ziua Mondială a Poeziei, te rog să-mi îngădui să-ți ofer 
două versuri din trecătoarea mea viață: 


Floarea de stâncă va dăinui mai mult decât stânca 
Și iarba de mare mai mult decât marea. 
La mulţi ani! 


Ion Zubașcu 


Lui Ion Zubaşcu 21.11.2008 
Cu aceeași confraternă ocazie, îţi trimit de asemenea unele rânduri: 
POEZIE DULCE-AMARĂ 

PE NIMENI NU L-AI FĂCUT 

CU ADEVĂRAT FERICIT 

CI- 

MULŢAM ŞI PENTRU ATÂT - 

MAI PUȚIN NEFERICIT L-AI FĂCUT 


Solidar întru toate cele bune, 


Leo 


De la Ion Zubaşcu 24.11.2008 


Acţiunea poetică începută în 21 martie 2008, de Ziua Mondială a Poeziei, s-a 
încheiat duminică, la ora 24. Am trimis un mesaj personalizat pe adresa de net 
a o sută de scriitori români, majoritatea poeţi. Am primit poeme, mulțumiri, sa- 
luturi și tăceri. Le mulțumesc tuturor, în egală măsură. Vă pun în attach grupajul 
rezultat, care va apărea într-o revistă literară. I-am dăruit acestei reviste întrea- 
ga colecţie de bijuterii, pentru expunere publică, fiind prima publicaţie literară 
care și-a oferit intenţia solidară, lăsându-și ediția deschisă până azi, special pen- 
tru a putea capta rezultatul acestui demers spontan și de-o absolută gratuitate. 
Evident, vă voi ţine la curent cu apariția revistei. Orice idee de amplificare a 
prezentului grupaj echinocțial de mici arte poetice, strălucitoare și pure ca niște 
diamante pe creștetul mileniului trei, este binevenită și se poate face mai depar- 
te, în perspectiva continuării acțiunii într-o versiune editorială, cu totul dezira- 
bilă, doar pe criterii exclusiv valorice. Sugestiile şi propunerile dvs. în acest sens 
sunt binevenite. Îi mulțumesc lui Dumnezeu că aţi fost unul dintre cei de veghe. 
Într-una din nopțile acestei acţiuni poetice spontane, am alergat o oră pe malul 
lacului Crângași, din București. Am văzut luna luminând peste echinocțiul de pri- 
măvară al anului 2008, înconjurată de haloul fascinant al unui dublu curcubeu. 

Mi se pare atât de important să nu pierdem legătura cu Întregul, să ținem mereu 
deschisă legătura cu Cerul. Ştie cineva de câte ori se întâmplă într-o viață de om 
fenomenul cosmic rar ca luna plină să lumineze peste echinocțiul de primăvară, 
date calendaristice în funcţie de care vechii pământeni stabileau duminica Învie- 
rii? Dacă veți ieși din pagină într-una din nopțile acestea, sub cerul liber, în larg, 
veți simți cât de puţini suntem în materie cei care ne putem bucura de clipa vie și 
solidară de frumusețe a lumii. A întregii lumi. În singura noastră viață. 


Cum să nu credem în poezie, cu frumuseţe și multă speranță? 


Ion Zubașcu 


De la Ion Zubaşcu 26.1V.2008 


Leo, 


tocmai am citit în „România literară” fascinanta, neliniștitoarea ta ucronie Ul- 
timul cititor în limba româna. Şi cum îi este dedicată dlui Grigurcu, m-am gân- 
dit sa-ţi trimit în attach revista „Acolada”, pe luna aprilie (unde am început să 
colaborez), girată de prestigiosul critic şi poetul Radu Ulmeanu, atât pentru 
interviul meu cu Matei Vişniec, cât şi pentru a-ţi face o viziune de ansamblu 
despre o nouă și serioasă revistă. Îți pun, de asemenea, și revista „Timpul”, cu 
Raportul meu de la Strasbourg, pentru a vedea cu ce mă mai ocup în timpul 
liber, când nu te citesc pe tine. 


Fie ca Domnul să învie în inima ta cu bucurie și speranța ca secolul XXXII 
va lipsi din istorie și calendare, ca etajele 13 din blocurile zgârie-nori ale SUA. 


Te îmbrățişez cu drag, 


Ion Zubașcu 


De la Ion Zubașcu 26.IV.2008 


Dragul meu Leo Butnaru, cred că meseria poetului e să înfrumusețeze lumea 
şi să aducă bucurii oamenilor. Dacă noi nu ne prețuim cum se cuvine între 
noi, cum să ne respecte cei din jurul nostru? 


Primăvara calcă iarăși pe morminte 
Roiuri de albine ies dintre cuvinte, 
Nesfârșită-i calea dintre azi şi mâine 


Pietrele vor trece, apa va rămâne. 


Primăvara naște iarăşi pe morminte 


Tată sfânt din ceruri, te iubim fierbinte, 

Toţi avem o mamă și un singur nume, 


La sfârșitul lumii, cântă noua lume. 


Sărbători fericite! 
Cu mult drag, 
Ion Zubașcu 
De la Ion Zubaşcu 28.1V.2008 
Leo, 


nu-i aşa că putem redeveni frumoși în propria noastră poezie? Și nu doar de 
sărbători, ci în toate zilele vieţii noastre. Nu-i așa că esteticienii urâtului își 
arătau urâţenia doar în retorica artei, pentru că în viaţa lor reală iubeau cele 
mai frumoase şi exorbitante femei? 


Cu drag, 


Ion Zubașcu 


De la Ion Zubaşcu 23V2008 
Leo, 


cred că ești cel mai prompt scriitor român, nu doar din viața asta, ci din toate 
viețile, din toate timpurile. Dacă s-ar fi ținut toți românii de Cuvânt, cu ace- 
eași trebnicie ca a ta, cred c-am fi scris noi Biblia („La început a fost Cuvân- 
tul”), înaintea celorlalți. 


Mulţumesc pentru promisiunea de a participa la ancheta VR. Domnul să-ţi 
sporească viaţa, sufletul și cuvintele. 


Cu drag, 
Ion Zubașcu 


De la Ion Zubașcu $.1.2009 
Leo, 


mulțumesc. „Motricitatea specială” de care vorbeşti vine din exersarea cuvin- 
telor în 25 de ani de presă de informaţie şi investigaţie, când trebuia să trag 
contratimp din toate poziţiile. Mi-am păstrat acest ritm și după retragerea 
mea în literatură. Cât mă va mai ţine Domnul în răsuflarea Sa. Toate binecu- 
vântările Cerului să-ți cadă de mâine încolo în cap, pe cap, după cap, şi apoi să 
alunece în cărțile tale viitoare. Spor la ființă şi cuvinte! 


Cu drag, 


Ion 


De la Ion Zubaşcu 8.1.2009 
Leo, 


am citit textul tău, e grozav, inspirat, profund şi spumos — dacă accepți oximo- 
ronul. L-am trimis la „Acolada”. Te voi ține la curent cu apariția. 


Îți dărui, în schimb, un cântec de Sântion, din colecția mea de străvechimi (pe 
la voi e Crăciunul?): 


„In gradina lui Ion / toate păsările dorm / numai una n-are somn / şi umblă 
din pom în pom / şi strigă Ion, Ion, / lasă-mă să mă fac om’. 
La mulţi ani! 

Ion, 


proprietarul grădinii și al păsărilor. Cu somn sau fără somn. 


Lui Ion Zubaşcu 9.1.2009 
Dragă Ion, 


bineînțeles că face bine o atare apreciere venită de la tine! Şi ea spumoasă, 
ne-oximoronic vorbind, pentru că mai e timpul şampaniei! Și literare! Da, pe 
la noi e Vechiul (şi Eternul) Crăciun, se sărbătoreşte, se cântă, inclusiv despre 
Grădina lui Ion — Zubașcu, fireşte! 


Ştii ce mai fac? — îţi reexpediez textul în care, — de, aburi de sărbători! — scăpasem- 
mâncasem vreo trei buchii. Probabil, văzui și tu micile gafe, iar de nu — retrimite-l 
dlui Ulmeanu, dimpreună cu urările mele de bine și de... excelent! La mulţi ani! 


Fratern, 


Leofantu de Moldovagascar-land 


Lui Ion Zubaşcu 7.1V.2009 
Dragă Ion, 


îţi mulțumesc din suflet! Da, am fost acolo, printre tineri, cu tinerii, chiar de 
la primele momente ale declanșării evenimentelor nemaipomenite! De fapt, 
m-am reîntors exact la locurile pe unde s-a întâmplat și 1989, şi 1991 ş.a. din 
biografia noastră. În chestionarul din „Viaţa Românească” nr. 3-4 a.c. răspun- 
deam... Iertare că mă autocitez, — spuneam chiar din finalul primului răspuns: 
„Astfel că este de neprevăzut ceea ce se poate întâmpla între Prut şi Nistru. 
Imprevizibil, să zic, şi nu cu un alt termen: ne-așteptat. Pentru că noi aștep- 
tam să se întâmple adevărata europenizare a Moldovei Interriverane. Istoria 
«nu se joacă cu țara în bumbi», precum spune românul...” 


Simţeam, presimțeam masa critică ce trebuie să explodeze. Să dea Domnul 
să vină și rațiunea întru acțiune bine gândită, chibzuită, cu sorţi reali de 

izbândă. Cu toate că liftele comuniste sunt extrem de viclene. Dar să spe- 
răm - luptând! 
Încă o dată mulțumiri pentru susținere! 

Fratern, 


Leo 


De la Ion Zubaşcu 8.VI.2009 


Leo, 


îți mulțumesc că în vârtejul evenimentelor fierbinți de la Chişinau ţi-ai gă- 
sit timp să-mi răspunzi, ca de obicei, cu aceeași promptitudine exemplară. Ai 
fost, într-adevăr, un profet inspirat, în cuvintele tale din „Viaţa Românească”, 
şi să sperăm că această noapte va fi decisivă pentru schimbarea istoriei de mâi- 
ne a Basarabiei. Cu toata solidaritatea, alături de toţi cei de dincolo de Prut, 
cărora v-a ajuns cuțitul la os. Dumnezeu să vă ajute şi să ne ajute să fim din 


nou împreună, pentru totdeauna. 


Ion 


Lui Ion Zubaşcu 3.XII.2010 


Dragă Zubaşcule, 


nu ştiu dacă... ştii că, în slavonă, numele tău vine de la Zub, ca și cel al academi- 
cianului, istoricului ieșean Al. Zub (De altfel, cu Domnia Sa mă aflam în faţa 
Parlamentului de la Chișinău în 1990, chiar în ziua de 27 aprilie şi exact la ora în 
care pe clădirea executivului era arborat tricolorul!). Zub înseamnă — Dinte, iar 
voi, ambii, ştiţi a mușca, a încolți, a înșfăca întru binele spiritului românesc. Sunt 
mândru că te cunosc, sunt sigur că puterea cea mare te va ocroti! 

Cu frățietate, 


Leo Butnaru 


De la Ion Zubaşcu 3.X11.2010 


Leo, 


ştiu etimologia numelui familiei mele, cred că suntem originari din Maramureșul 
de peste Tisa. Am auzit după '90 că și în Basarabia numele are oarece răspândire. 

Toată povestea e că familia noastră e foarte veche, fiind inclusă de istoricul 
Alexandru Filipaşcu între cele 360 de familii române din Maramureş de origi- 
ne nobilă, în cartea sa care se ocupă de acest subiect (are și o „Istorie a Mara- 

mureșului”, pe care a publicat-o înainte de a fi omorât de comuniști, la Canal). 
Istoricul Filipaşcu susține că familia Zubaşcu are origini voievodale, fiind în- 
nobilată de Împăratul Leopold al Vienei, prin celebrele diplome leopoldine 
(publicate de Ioan Mihaly de Apșa, la 1900). 
Sigur că și originile, apropiate sau îndepărtate, își au importanţa lor, poate 
mai mult heraldică. Pentru mine contează însă opțiunile de azi ale fiecăruia 
dintre noi şi, mai ales, faptele prin care şirurile tăcute de generații din spatele 
nostru, care n-au vorbit în istorie, se pot exprima prin prezenţa noastră activă 
în învolburata lume de acum. 
Ceea ce-ţi doresc din inimă şi ţie. 

Cu drag, 


Ion 


De la Ion Zubaşcu 12.12.10 


Leo, 


scurtul tău poem-scrisoare către Dostoievski îl știu de mai demult, dar — daca 
îmi aduc bine aminte — în altă versiune. Suna cam așa (citez din memorie): 
„Frumusețea va salva lumea / doar dacă lumea va salva frumuseţea”. Îţi mai 
amintești de această versiune ușor nuanţată? 

Cât priveşte scrisoarea către Blaga, îți dau dreptate. M-am întors în septem- 
brie de pe Valea Izei şi îţi confirm: Veşnicia a murit şi în Maramureş. 

Oricât de tragic ar fi lucrul ăsta, e purul adevăr! 


Ion 


De la Ion Zubaşcu 31.XI1.2010 
Dragă Leo, 

îţi mulțumesc pentru urările sărbătoreșşti ale familiei tale. Îmi voi petrece acest 
an nou la masa de lucru, n-am acum altă sărbătoare mai credincioasă decât 
cititul şi scrisul. 

Tocmai mi-a apărut în „Apostrof” / 12 un poem mai amplu, Despărțirea de 
Ginsberg (idolul colegilor 80-cişti, bucureşteni), m-aș bucura să-l vezi, când 
va fi să fie. Primeşti „Apostroful”? 

Cred că și cu noul volum de versuri de anul viitor voi forța câteva margini de 
literatură, dar sper să câştig și acest pariu. 

Am terminat azi un eseu critic despre cartea Apașul metafizic şi paznicii filozo- 
fiei, publicat de indologul Liviu Bordaş la Humanitas, cu girul dlor Liiceanu 

şi Pleşu - o apologie incredibilă a lui... Nae Ionescu. Dacă ei nu dorm, mă 
străduiesc şi eu să rămân treaz, măcar cât timp va mai fi cu putinţă. 


Ai în attach colinda străveche Mă luai, luai, într-o versiune pe care n-o cântă 
mai nimeni azi. 

Îți doresc, dragă Leo, puterea de a-ți duce la capăt toate gândurile și proiecte- 
le, în mijlocul cuvintelor veşnice ale limbii române. 

La mulți ani şi multă bucurie! 


Ion Zubașcu 


Lui Ion Zubaşcu 6.1.2011 


Dragă Ion, 


multele sărbători creştin...-basarabene (pe nou, stil vechi, stil... avangardist, 
neo... post... etc.) mi-au amânat oarecum răspunsul la scrisoare ta vibrantă, a 
unui coleg aflat atât de intens-dens în cuvânt, în literatură. Îți admir vastitatea 
şi seriozitatea preocupărilor și îți urez succese necondiționate în toate! 

Da, primesc „Apostoful”, însă nr. 12 încă nu a ajuns la Chișinău, revista vine 
cu oarece decalare în timp. O să citesc cu mare atenţie poemul despre despăr- 
ţirea de Ginsberg, primo - din permanentul interes pentru poezia ta; secun- 


Neptun, 2004. Ion Zubaşcu (centru) horind 

do — și din motivul că, mai întâi în revista „Vatra', din noiembrie 2009, apoi în 
volumul Ordine de zi, ordine de noapte (regret dacă nu am avut încă posibili- 
tatea să ţi-l ofer), eu am publicat un poem despre... reîntâlnirea cu Ginsberg! 
Se numește Cu Allen Ginsberg rescriind o sutră a florii-soarelui. Să admitem că 
aceste poeme ale noastre ar fi elementele-pandant, picioarele de pod ale unui 
discurs pan-românesc-universal. 


În zi de Crăciun, stil vechi, îți urez încă o dată La Mulţi Ani! 


Confratern, 
Leo 
De la Ion Zubaşcu 6.1.2011 


Leo, 
mulțumesc pentru urările sărbătorești și prietenești. 


M-aş fi bucurat ca noul tău volum, Copil la ruși, să fi apărut mai degrabă la 
Cartea Românească sau la Polirom (volumul lui Ernu, Născut în URSS, se 
traduce deja în câteva țări europene), întrucât nu ştiu Editura Aurei ce distri- 
buţie şi putere de marketing are. Dar, oricum, indiferent unde apare, o carte 
nouă, a ta sau a colegilor de generaţie, e o victorie a tuturor și mă bucur de ea 
ca de propria mea victorie. 

Dacă îţi vine „Apostrof”, e bine, o să ajungă și poemul meu la tine. Numărul 
pe decembrie nu l-a distribuit încă Marta (Petreu - L.B.), a avut niște neplă- 
cute probleme de sănătate (a fost zilele astea pe la București). 

O să caut cât de repede „Vatra” / 11-2009, sunt curios cum te-ai întâlnit tu 
cu Ginsberg, când eu tocmai m-am despărțit de el. Și încă în termeni destul 
de violenţi. Dar poemul lui, Sutra cu floarea soarelui, e frumos. Abia aştept să 
găsesc și poemul tău, să-l citesc. 

La mulți ani şi multe bucurii! 


Ion 


De la Ion Zubaşcu 27.01.2011 
Leo, 

Dumnezeu s-o odihnească pe poeta Anna lablonskaia, moartă într-o împre- 
jurare atât de îndepărtată de poezie. Îţi mulțumesc că i-ai tradus versurile, am 
putut astfel să aflu ceva din sufletul ei care acum a urcat la ceruri. Dar de ce 
trebuie să moară un poet ca doar astfel să aflăm de el, să fie mai nou doar 
moartea cea care solidarizează poeţii? 


Ion Zubașcu 

Ion Zubașcu a murit la 63 de ani doborât de o 
boală incurabilă, dar va rămâne neuitat nu numai 
ca poet, cântăreț și jurnalist, ci mai ales ca un om 
de o extraordinară tărie morală. Volumul Omul, 
pomul şi fântâna. O tragedie românească (Editura 
Limes, 2011), apărut cu puțin timp înaintea sfâr- 
şitului său, este cel mai cutremurător document 
poetic postdecembrist despre tragedia româneas- 
că a comunismului şi postcomunismului. Un do- 
cument developat dintr-o memorie traumatizată 
de persecuțiile politice prin care a trecut familia 
sa, începând cu arestarea şi uciderea tatălui său, 
certat cu regimul comunist, în subsolurile Secu- 
rității din Sighet, și care l-au urmărit toată viaţa. 


Titlul provine de la o doină de jale învățată de la 
mama sa, reprodusă în deschidere ca un moto al 
volumului structurat în trei secțiuni, cu tot atâtea 
variațiuni de viziune asupra aceleiași tragedii. Po- 
emele din prima secțiune, Tatăl meu din cer şi din 
Dragomirești, evocă figura eroică și tragică a luptă- 
torului din munţii Maramureșului care a fost tatăl 
său, Ilie Zubaşcu, și dezvăluie crimele săvârşite 
de Securitate împotriva propriului popor, într-un 
discurs marcat de experiența de rapsod, percu- 
tant prin simplitatea sa aproape prozaică. Un dis- 
curs care, mizând pe sinceritate, se vrea citit nu ca 
poezie / literatură, ci ca document / mărturie de 
viață „pre versuri tocmită”. O poezie în care este- 
ticul este minimal, iar eticul, chiar dacă uneori su- 
părător de explicit, alcătuieşte substanţa celei mai 
radicale și mai anticomuniste opere din literatura 
română contemporană. 

Poemele, multe dintre ele cu titlu de baladă, au o structură epică scăldată în liris- 
mul bocetului cântat în memoria martirilor, alternând cu invectiva / blestemul 
rostit împotriva călăilor, în versuri fruste de suflul versetelor biblice, trecând prin 
Firele de iarbă de Walt Whitman până la Howl de Allen Ginsberg, îmbinat cu tonul 
justiţiar al corului din tragediile anticului Sofocle. Vocea de Electră răzbunătoare a 
poetului trece de la virulența mărturiei asupra unei crime: „din atâția ani de neagră 
străinătate / întors la ai noștri acasă între neamurile noastre din Dragomirești / la 
frații noştri securiști români / n-a mai avut nici o scăpare” (Răul de România), la 
pietatea cu care este jelit mortul în speranța învierii sale pentru a restabili adevărul 
şi dreptatea, ca în această tulburătoare Viziune cu oasele tatălui meu în sacoşă: „să 
scot oasele din sacoşă şi să-i recompun scheletul / să-l reconstitui pe cel care ar fi 
putut fi tatăl meu / din propriile lui oseminte ca și cum eu i-aș fi acum Creatorul / 
şi l-aş recompune la Învierea din urmă a morților / dar nici măcar nu știu dacă 
am apucat să-i spun vreodată tată / îl voi striga acum pentru prima dată cu acest 
cuvânt atât de nou pentru mine / când eu însumi sunt pe marginea propriului 
mormânt / în fața acestor biete oase goale și reci”, poem al cărui titlu exprimă iro- 
nia amară a autorului față de indiferența cu care societatea românească își asumă 
trecutul, transformând tragedia într-o scenă comică. 


Baladele timpului nostru, cum se intitulează a doua secțiune a volumului, mută 
obiectivul de pe trecut pe prezent, dezvăluind într-un evantai de atitudini de 
la gravitate la ironie și sarcasm, dominate de cinism, pervertirea valorilor 
morale ale lumii actuale, tocmai din cauza uitării tragediei prin care a trecut. 
Poetul îl asimilează de astă dată pe jurnalistul Ion Zubașcu, scriind un gen 
de reportaje lirice despre oameni și locuri din realitate (în poemul Între Adri- 
an Păunescu și Emil Hurezeanu, controversatul poet Adrian Păunescu, în al 
cărui cenaclu „Flacăra” a activat o vreme și cântărețul Ion Zubașcu, devine 
personaj pozitiv, model de umanitate!), episoade din istoria noastră recentă, 
în care tragedia se repetă metamorfozată în caricatură. Cu un cinism profetic 
de Casandră postmodernă, poetul descrie perspectiva în care o tragedie na- 
ţională devine veselă apocalipsă, asociată de maramureșanul dârz, în poemul 
Cimitirul Vesel România, cu Cimitirul Vesel din Săpânța: „suntem morți şi nu 
ne pasă dar dacă lucrurile / nu se vor așeza cât de cât în curând şi politicienii 
de acum / nu vor înţelege că trebuie să fie oameni pentru istorie / cu planuri 
durabile de viitor pentru România nu hoţi la drumul mare / ţara asta ruinată 
de propriile servicii secrete / o să ajungă un loc sălbăticit plin de mărăcini și 
bălării / bun doar să se întoarcă să moară acasă milioanele de români / îm- 
prăştiate de sărăcie prin toate colțurile lumii / pământ nelucrat cu ierburi înal- 
te spini salcâmi şi urzici cât casa / între trunchiuri bătrâne de pruni şi de nuci 
părăsiți / unde să-şi lase oasele împuţinate de străinătate/ sub cruci arătoase 
viu colorate și pline de viață ca-n Săpânța / cu povestea biografiilor lor ieșite 


POESIS MEN 


cu totul din comun / de cuceritori ai lumii fără armate mașini de război / şi 
tehnici sofisticate de luptă doar cu mâinile goale / și inima plină de grija celor 
rămași pe pragul sărac de acasă / iar la poartă la vamă Moartea îmbrăcată în 
costum naţional / să dea bilete de intrare să vândă ilustrate și pliante color / 
pălăriuţe de lână ulcele de lut cergi mițoase de Maramureș turiştilor străini ve- 
niți din toate marginile Pământului / să vadă cel mai vestit monument funerar 
de pe glob după piramide / Cimitirul Vesel România” 


A treia secţiune, O tragedie româneacsă, proiectează asupra viitorului speranța 
salvării individuale și colective, spulberată însă cu ironie amară de conștiința 
fatalismului românesc. Ca și orfanii de tată, Ion și Ileana (sora sa, la rândul ei po- 
etă), poporul român este orfan de Dumnezeu și lăsat pe mâna Diavolului; po- 
etul se întreabă în poemul Plângerea fraților Ion şi Ileana: „dacă nu cumva până 
şi cerul / este controlat de aceeaşi atotputernică Securitate”. Poetul manifestă 
acum tăria morală a omului Ion Zubașcu, asumându-și destinul cu demnitatea, 
curajul și spiritul de sacrificiu moştenit de la tatăl său, exprimat în versuri de o 
fermitate și acuratețe testamentară: „și încă lupta noastră cu Securitatea nu s-a 
încheiat / ne vom duce şi noi în curând în pământ / şi ne vom muta dincolo 
încleștaţi de gât cu Securitatea / vom putrezi în ţărână luptându-ne cu Securi- 
tatea / pe noi nu ne vor mânca viermii Pământului / ci viermii Securităţii şi le 
va fi uşor / şi-au început lucrarea cu părinții noştri şi cu noi / cât încă eram vii 
imaginându-ne că trăim în libertate / în lagărul nostru natal în minunata noas- 
tră copilărie din lagăr / nici sufletul nostru nu va putea urca liniștit la cer / decât 
scuturându-se din încleștarea Securităţii / şi făcându-și vad către tronul Tatălui 
nostru ceresc / printre soboarele de îngeri simulanţi din înalturi / sensul vieților 
noastre de acum înainte până la capăt / e să ne apărăm părinții şi propriile bio- 
grafii / să le apărăm măcar memoria și istoria lor cât va fi cu putinţă / de sângele 
crimelor şi violurilor Securităţii / ca măcar fiii şi urmaşii noştri la rândul lor / 
să ne poată apăra şi pe noi până la capăt / într-o ţară care înaintează în istorie 
cu spatele de o veșnicie / doar apărându-se de Securitatea care ar fi trebuit să o 
apere”. 


Căci Omul, pomul şi fântâna, scris, ca şi volumul Moarte de om (Editura Li- 
mes, 2010), în perioada următoare aflării verdictului crud al zeilor în privința 
zilelor pe care le mai are de trăit, dar şi a meschinăriei oamenilor și a lașității 
colective în momentul în care a fost dat afară de la ziarul „România liberă” 
pentru că dezvăluise „prea mulţi ierarhi securiști”, ar trebui citit nu numai ca 
un zguduitor document, ci și ca testament al celui care a fost şi rămâne pentru 
totdeauna Ion Zubașcu. O carte care merită a fi tradusă în toate limbile de 
circulaţie, căci este mai convingătoare decât rapoartele unor politologi privi- 
toare la sistemul comunist. 

Dumitru Augustin DOMAN 


Ion Zubașcu. O viaţă dramatică - 
o poezie hiperrealistă 

Ion Zubașcu pare să fi fost sortit unei vieți zbuciu- 
mate, dramatice, pline de nenumărate încercări. 
Dar micul om era pregătit să înfrunte orice stihie, 
să se lupte cu munții și cu fiarele pădurii... Deşi 
s-ar cuveni să discutăm despre poezia lui Zubaşcu 
mai degrabă decât despre viața lui, în cazul nostru 
nu putem despărţi apele, pentru că el însuși nu a 
făcut delimitări între literatură și valurile înspuma- 
te ale vieţii. Poezia omului disponibil Ion Zubaşcu 
este un amplu document, proiectat în oglindă, un 
fidel jurnal al trăirilor de fiecare zi. Nu vom putea 
înțelege nicicum poezia, fără a cunoaște viaţa au- 
torului. Un caz unic în poezia românească. Prin 
extensie, chiar și cântecele străvechi culese din 
Maramureșul istoric, colindele pe care le cânta 
poetul pe la diferite festivaluri, sunt organic legate 
de biografia sa. Poezia și cântecul au fost formele 
explicite de luptă a lui Zubaşcu cu vitregia sorții. 


„Sub semnul acestei tragedii a stat destinul nostru 
de până acum”, mărturiseşte Ion Zubașcu într-un 
interviu acordat lui Adrian Alui Gheorghe („Con- 
ta”, nr. 6 / 2011), apărut la o lună de la moartea 
poetului. Şi, mai departe: „Toată viaţa am fost pe 
drumuri, un destin de om trăit sub semnul provi- 
zoratului /.../, nu am fost legat de un loc anume, 
de o casă anume /.../, am știut că nimic nu e al 
meu, nu mă pot atașa de nimic /.../, sunt un stră- 
in în propria mea viață și în propria mea țară”. Nu 
mai e nevoie de hermeneutică, mărturisirea unei 
vieți așa cum a fost ţine loc de orice analiză lite- 
rară. 


POESIS EI 
Cântecul de dragoste al Omului disponibil 


La Zubașcu, în mod acut, dramatic, existența se preschimbă în literatură, devenind 
poezie-document. După o lungă perioadă, în care a practicat jurnalismul, a revenit la 
poezie, recuperând timpul dedicat igienei sociale, cu volumul Omul disponibil, sub- 
intitulat Noi viziuni postistorice. Cântec de dragoste, la care voi lucra toată viața. 


În ce-l priveşte pe Ion Zubașcu, maxima referitoare la luciditate şi suferință 
funcţionează perfect. Viaţa lui, „biografia reală” a omului disponibil este cu atât 
mai dureroasă, cu cât el e mai lucid; dar el are, e adevărat, și o mare disponi- 
bilitate pentru suferința pe care o trăieşte încă de la naștere, necunoscându-și 
tatăl (ucis de Securitate) și însoțindu-și mama în închisoarea politică la vârsta 
de doar doi ani, amenințat cu exmatricularea din facultate pentru că nu era 
„pe linie”, profesând ca dascăl în Maramureșul natal, cântând la cenaclul lui 
Păunescu, făcând o boemă „de nevoie”, el fiind, altfel, un om așezat și ordo- 
nat... De aici, autenticitatea textului (fiind vorba de un singur text, împărțit 
formal în douăsprezece cânturi), ce anulează hotarele dintre genuri, ignorând 
programatic trecerea de la poemul liric la cel în proză, de la eseu la jurnal și, 
desigur, şi în sens invers. Zubaşcu scrie un monolog continuu de o retori- 
că dramatică: „Scriu de când mă știu, dar încă nu m-am fixat într-o formulă 
despre care să pot spune: da, ăsta e teritoriul meu, stilul meu, forma mea. Mă 
tentează în continuare toate formulele literare, pot scrie la fel de ușor în toate 
stilurile, am exersat atât de mult cuvântul încât pot face din el aproape orice, 
asemenea unui copil din jucăria sa”. Din melanjul de stiluri, Ion Zubaşcu îşi 
construiește un stil propriu, absolut inconfundabil. „Epopeea” lui este confe- 
siune, mărturia unei conștiințe artistice și civice neliniştite, responsabile, gata 
de sacrificiu pentru puritatea vieţii și a textului. Pe cât de pretenţios și scrupu- 
los este poetul Zubașcu cu poezia sa, dar şi cu poezia în general, pe atât este 
de generos cu confrații, mai ales cu cei mai tineri decât el. Un adevărat... om 
disponibil. Ceea ce nu exclude totuși polemica și atitudinea critică, derapând 
uneori — nicidecum rizibil — spre pamflet sau satiră. 


Această carte a vieții poetului poate fi considerată o ars poetica ce vizează mai 
degrabă un crez de viață: „Mă simt bine doar în largul curgerii, nu sunt țărm, 
ci val curgător, cred cu putere că sunt o pânză freatică, în câmpurile cu unde 
galactice” sau: „manuscrisul meu esenţial e chiar propriul destin”, sau: „Actu- 
alizez în poeme / eurile mele eșuate (şi ale celorlalți), puse pe tușă / sau ți- 
nute-n rezervă de normalitatea mea de acum”. De aici senzaţia — dinspre poet 
spre cititor — de poezie trăită în chiar momentul scrierii ei, respectiv în chiar 
clipa citirii ei. Am putea spune că Ion Zubaşcu este creatorul unui gen aparte: 
poezia-document, în care primează referenţialitatea, cu nenumărate sertare 
ce dau pe dinafară de idei, fapte, amintiri deloc senine, deloc benigne. Poetul 

le adună pe toate, visând la cartea desăvârșită: „Îmi închipui o carte ca o mare 
construcție / atât de bine legată în toate măruntaiele ei / încât imediat după 
apariţie / s-o accepte marele cosmos / în circuitul valorilor lui”. Viziunea li- 
rică este mereu marcată de tensiunea existenţială, nelipsind nici abordarea 
autoreflexivă a cărţii. Cântul X este un exemplar poem în acest sens: bibliote- 
cara care-și trăieşte perioada gravidităţii în bibliotecă și naşte acolo îşi inițiază 
fătul printre cărți; totul trimite la ideea de început de lume reală în mijlocul 
unui univers de cuvinte labirintice. Iar cântecul de leagăn e tot inițiatic: „Fiul 
meu, fiul meu / fie-ţi aceste file de carte străveche / îmbibate, dincolo de litera 
lor, cu mult sânge și multă viață de om / cele mai durabile scutece!”. 


Pe de altă parte, e de remarcat lupta continuă dintre realitate și proiecția aces- 
teia mai mult sau mai puţin fidelă, dar de un autentic dramatism: „Nu pot să 
sacrific femeia pe care-o iubesc / și copiii pe care-i iubesc / de dragul cuvin- 
telor «copii» şi «femeie» / dintr-o poezie de dragoste, oricât de desăvârșită 
ar fi ea”. Din această dispută, poetul iese învins, răstignit și sângerând la infinit 
pe o cruce de realitate și de cuvinte ce-l mângâie, liniştindu-l, dar și-l sfâșie, 
provocându-i suferinți. Finalul lasă o fisură pentru lumină, întredeschide o 
ușă cât să răzbată în universul acesta sufocat și sufocant o rază: „Sunt fericit. 
Sunt disponibil pentru orice experienţă viitoare... pentru că: „Numai oame- 
nii fericiți fac adevărata istorie” Finalul cărţii e unul profetic: „Între devorarea 
de alţii şi sacrificiul de sine / vom călători totuși fără întoarcere. / Ne vom 
obişnui cu atâta lumină / şi, în cele din urmă, cu timpul. / E-he-he... De-ar fi 
să mai trăim o viaţă, un timp, o istorie... / Dar ce să mai lungim vorba atât? / 
Hai să luăm totul încă o dată de la bun început. // Cu Dumnezeu înainte!” 


Poetul nu a ajuns să-şi îndeplinească angajamentul de a scrie poemul unic, de- 
săvârșit (Omul disponibil). Între timp, a aflat că o boală necruțătoare îl macină 
din interior. În lupta cu moartea a ieșit învingător însă, publicând în ultimii 
doi ani de viaţă două volume de poezii. 


Poezia „ca un tratat de anatomie” 


Volumul Moarte de om, cu subtitlul O poveste de viață (Editura Limes, Cluj- 
Napoca, 2010), este asemeni unei terapii, dureroase, îngrozitoare, dar și be- 
nefice, în același timp. Am citit primele poeme, apoi am pus cartea deoparte, 
zicându-mi că încă nu sunt pregătit. E de necitit, de necitit! m-am descurajat 
eu. Am luat-o din nou peste vreo lună, am deschis-o ca pe Biblie pe la mijloc, 
am mai citit vreo zece versuri și... același verdict ezitant: de necitit, de neci- 
tit! Am scris două cărți despre moarte, dar acum îmi dau seama că am făcut 
doar literatură, că sunt un nevrednic mâzgălitor de hârtie. Când într-un final 
am reușit să citesc cartea, am descoperit că poetul Ion Zubașcu face o radio- 

grafie surprinzătoare unui dramatic moment de viață. E un poem-document 
zguduitor pe tema morții, ce se înscrie la limita extremă dintre viața iluzorie 
şi eterna veșnicie: nicio notă falsă, nimic ipocrit, nimic contrafăcut. Poetul 
desființează granițele dintre el — omul — și eul poetic. 


La pagina 82 a acestui Reality show, găsim explicita artă poetică a lui Zubașcu: „nu 
m-am jucat cu cuvintele niciodată, cum nu m-am jucat cu propria viață, am scris 
versuri doar ajuns la o limită când eram cu ființa pe pragul prăbușirii și disoluţiei, 
pentru mine cuvintele au fost totdeauna o problemă de viață şi moarte, m-am agă- 
ţat de poezie cu tot trupul și sufletul ca de ultima șansă de supravieţuire, am scris 
versuri doar în acele clipe ale destinului când eram în primejdie de moarte, n-am 
trişat niciodată, am fost trup și suflet în tot ce am scris, ca în aceste cuvinte, textu- 
alismul meu n-a fost o țesătură textilă, sub țesutul cuvintelor, sub țesuturile lor vii 
susura totdeauna pânza freatică a sângelui: câtă suferință și spaimă de moarte tot 
atâta poezie”. Recitind volumele „omului disponibil” Ion Zubașcu, vom constata 
cât adevăr dureros ascunde fiecare afirmaţie din poemul citat. 


Cartea este unică în literatura română prin ridicarea vălului de pe mizerabi- 
lism, de pe dramatismul paroxistic din unele momente ale vieţii, prin reflec- 
tarea în toată hidoșenia ei a părții nevăzute a aisbergului care este existența. 
„Pacientul Ion”, un veritabil Iov al mileniului III, nu luptă cu bubele și lepra 
de pe grămada de bălegar, ci cu cancerul, boala secolului, într-o metropolă 
strălucitoare la suprafață, dar putredă de năravuri și moravuri balcanice. Cu 
seninătatea textului din Vechiul Testament, Zubașcu trăiește, la propriu, du- 
rerea, asemeni lui Iov: suferă, plânge, dar și speră, se opune, se bucură de fie- 
care zi, de fiecare secundă, mulțumind lui Dumnezeu în rugăciuni, în psalmi: 
„îţi mulțumesc Doamne / pentru această nouă zi îmbelșugată de viaţă / pe 
care nu mă mai satur s-o trăiesc / după năucitorul diagnostic de la biopsie / 
înaintea întunericului / a nopţii ce vine / a somnului fără nicio ieşire”. Toate 
aceste stări sunt sursă de poezie pentru Zubașcu, de altfel, ca şi pentru Cioran 
care spunea: „întunericul în care ajungi pe scările durerii, nu este mai puțin 
infinit şi etern decât lumina ce te orbeşte pe scările bucuriei”. 


Scenele nude din bufetul Oşanca, terasa din curtea interioară a Centrului 
Mondial de Oncologie sunt a unui reportaj crud, aici „domnul cu valva aorti- 
că înlocuită şi testiculele extirpate / îşi bea liniştit cafeaua cu doamna fără uter 
și rect / cu punga colostomică pe masă / și tuburile lungi de plastic prelungin- 
du-i intestinul gros”, domnul din Bucovina (din care medicii mai pot extirpa 
doar „sufletul”) „îşi arată la mese filmele mari cu cavernele la plămâni / și cere 
tuturor bani de mâncare”; tabloul este de apocalipsă, că „nici nu mai știi cine e 
cel în care moartea e vie / și cel în care viaţa e moartă deja”, doar Zubaşcu tră- 
ieşte „cu plenitudine clipa”, fiind şi aci „ca pretutindeni acasă” şi observă cum 
„printre pacienţii mâncaţi deja de toate bolile lumii / cireșele se coc printre 

frunzele late ale cireșului/ foarte înalt şi resfirat pe deasupra meselor/ doi po- 
rumbei se împreunează pe-o creangă... Astfel, toată istoria lumii, toate eveni- 
mentele cruciale nu se mai desfășoară pe câmpuri de bătălie, pe „câmpuri de 
onoare”, ci în interiorul încă misterios al omului; istoricii se află în cabinetele 
medicale: „la radiografie și hemografie / la ecografie și scintigrafie / la irogra- 
fie şi tomografie /(...)/ peste tot sunt biografi inspirați care văd şi scriu / zi şi 
noapte scriu anatomografii fără întrerupere / și nu-și mai văd capul de atâta 
scris / cu conștiința vie că marile evenimente istorice/ își mută sângeroase- 
le câmpuri de bătălie/ între dușmanii dinăuntru ai omului / şi orice măreție 
se anatomizează / orice înfrângere și victorie se anatomizează.... Poezia lui 
Zubaşcu e „ca un tratat de anatomie”, dacă e să-l cităm pe Gheorghe Crăciun. 
În bătălia aceasta cu inamicul din interior, poetului nu-i mai rămâne decât 
speranţa în miracolul creştin: „Am un sentiment plin că voi trăi, că voi supra- 
vieţui şi acestei experienţe prin care mi s-a dat să trec cu viața mea atât de greu 
încercată de necazuri și singurătăți. Miracolul s-a întâmplat. Dumnezeu mi-a 
vorbit aseară prin omul lui, fiecare cuvânt al predicii părea că îmi este adresat 
special mie. Fiecare propoziţie mi se lipea de suflet şi-mi dădea un răspuns... 
Testamentul, înscris într-o carte intens trăită şi aproape la fel de intens „mu- 
rită”, este revelator: „Ion Zubaşcu este numele meu sunt de meserie poet / şi 
vorbesc pentru lungul șir de strămoși tăcuţi de pe Valea Izei / mi se pare un 
nonsens să duci flori la mormântul unui mare poet / doar într-o zi anume şi 
într-un anume loc peste nişte oase goale / cine vrea să-și amintească de mine 
oricând şi oriunde / e destul să-și ridice o clipă ochii şi inima spre cer / să 
audă cum cântă cuvintele mele puternice printre stele”. 


Toţi oamenii iubesc, însă doar câţiva au reușit să facă poezie mare din senti- 
mentul acesta. Toţi oamenii sunt bolnavi, însă foarte puţini reușesc să facă po- 
ezie din trăirea suferinţei, a durerii, a sfârșitului. Ion Zubașcu este un ales. El 
a reușit să scrie o carte de poezie adevărată, izvorâtă dintr-o intensă suferință. 
Iar acest lucru e cu adevărat un miracol. 


Testamentul lui Ion Zubaşcu: Omul, pomul şi fântâna 


Zubaşcu, grav bolnav, a scris pe ultima sută de metri a vieţii sale, în 2011, un 
volum dramatic: Omul, pomul și fântâna. O tragedie românească, testamentul 
de drept al poetului. A apucat să-l scrie și să-l publice într-o revistă, dar timpul 
nu i-a mai îngăduit să-l trimită criticilor și prietenilor. E aceeaşi poezie-docu- 
ment, la fel de sfâșietoare, un ultim strigăt de revoltă și disperare, stins într-o 
senină credinţă a Vestitorului lon Zubaşcu: „eu sunt un poet ocazional / m-am 
născut cu ocazia poporului român / scriu versuri cu ocazia limbii române / şi 
a lumii în care se naşte zilnic / viața mea unică poezia mea”. 

Ana BANTOŞ 


Mihail Ion Ciubotaru. Spunerea 
ca ieșire din somnul memoriei 


CIUBOTARU, Mihail Ion (11.10.1936, Nicoreni, Bălți), 
poet, publicist, traducător. Este fiul Anei (născută Eşanu) 
şi al lui Ion Ciubotaru, agricultori. Urmează clasele pri- 
mare și şcoala medie în satul natal și este absolvent al Fa- 
cultăţii de Filologie a Institutului Pedagogic „Ion Crean- 
gă” din Chișinău (1958). Debutează în 1953 cu un ciclu 
de versuri în ziarul „Tinerimea Moldovei”. Frecventează 


A.B. — conf. univ., Catedra cenaclul literar al „Tinerimii”, unde îi cunoaşte pe poeţii 
literatura universală şi Liviu Damian şi Victor Teleucă. Deţine funcția de redac- 
comparată, Universitatea de tor şi de secretar de redacţie al „Tinerimii Moldovei” (din 
Stat din Moldova. Doctor 1963), secretar de redacţie al revistei „Moldova” (1966- 
habilitat în filologie. Direcţii 1977), redactor-şef adjunct al săptămânalului „Literatura 
de cercetare: literatura şi Arta” (din 1977) şi consilier al Uniunii Scriitorilor din 
română, literatura universală Moldova (din 1979). Debut editorial — La bunici (1972). 
şi comparată, teorie Publică volumele de versuri: Temerea de obișnuință (Ch., 
literară. Publicaţii recente: 1977), Întoarcerea către leagăn (Ch., 1981), Punct de 
Reabilitarea autenticului. sprijin (Ch., 1982), Te ține minte iarba (Ch., 1984), Ră- 
Culegere de articole și sai (1986), Un loc în vreme (Ch., 1989, semnat cu 
studii critice, Chişinău, 2006; pseudonimul „Mihail Nicoreanu”), Noi, picătura de sân- 
Deschidere spre universalism. ge (Timişoara, 2002), Viaţa fulgerului (Ch., 2003). Cărţi 
Literatura română din pentru copii: Grădina (Ch., 1974), Întrebarea (1984) şi 
Basarabia postbelică. Toboşarul (1987). Volum publicat în limba rusă: Horoșee 
Monografie, Chişinău, 2010.  nastroenie (Ch., 1989). 


Apariţia, în 1973, a cărții de versuri Linia, este 
salutată de către Grigore Vieru şi Victor 'Teleucă, 
acesta din urmă considerând că Mihail Ion Ciu- 


În octombrie scriitorul şi ziaristul Mihail Ion Ciubotaru va 
împlini 75 de ani. În prag de aniversare, Colegiul de redacție 
al revistei „Limba Română” îi urează împătimitului poet 
viață lungă, lumină în suflet, bucurii şi împliniri pe tărâmul 
creației și toată recunoştinţa din partea domnilor cititori. 
La mulţi ani! 

botaru „nu este poetul efectului imediat”, pentru el contând „atitudinea stric- 
tă a poetului față de sine” [1, p. 307]. În cuvintele redactorului-șef de atunci 
al revistei „Literatura şi Arta” transpar termenii în care se punea, la acea vre- 
me, în peisajul interriveran, problema responsabilităţii față de cuvântul scris, 
a sincerităţii în creaţie, a unităţii de caracter a omului și a artistului. Văzând în 
Mihail Ion Ciubotaru „un spirit romantic și vizionar”, criticul Mihail Dolgan 
îi califica poezia din volumele apărute ulterior drept cerebrală, de „o iscodi- 
toare intuiție metaforică”, polemică, în același timp, suspectându-l pe autor că 
„se complace în sugerarea de aluzii echivoce sau chiar enigmatice; în luarea 
de atitudini unilaterale, sau chiar derutante; în emiterea de idei discutabile 
sau chiar inacceptabile” [2, p. 314]. Pe această undă a suspiciunilor lucrurile 
vor fi avansate dramatic de un ochi vigilent şi, drept urmare a unui denunţ 
către comitetul central al partidului comunist, volumul Temerea de obișnuință, 
apărut în 1977, este arestat, scos din librării și din biblioteci iar autorul demis 
din funcţie. 


Întrebându-se cum se explică puţina popularitate a acestui poet criticul li- 
terar Andrei Hropotinschi, care îl aprecia drept extraordinar, îl considera 
„o jertfă a salierismului”: în volumul său Linia Mihail Ion Ciubotaru, „dina- 
mitând din interior şi sfidând anumite canoane literare perimate”, a propus 
cititorului „un anumit limbaj poetic... năvalnic, modernist, plin de seve, de 
idei, cu un sistem metaforic fascinant”, astfel încât a atras atenţia criticii lite- 
rare și a colegilor scriitori, dar și invidia acestora [4, p. 316]. Şi în cazul auto- 
rului Temerii de obișnuință s-a întâmplat ca şi în cazul lui Ion Vatamanu, au- 
torul Culorilor Mihaelei şi al poemului Basmaua, a lui Dumitru Matcovschi, 
autorul volumului Descântece în alb şi negru, şi a Săgeților lui Petru Cărare, 
cărți care au avut același destin, fiind interzise. În acea conjunctură politi- 
că repercusiunile drastice constau în plasarea „vinovatului” scriitor pe linie 
moartă. Concluzia criticului literar merită a fi reţinută: „Oricare ar fi fost 
motivul, se lovea în cele mai frumoase poezii ale volumului (O constatare, 
Cheie, Harap Alb, n. — A.B.) şi se despica, se rupea în două, precum ai rupe 
un vreasc de genunchi, un destin poetic care, deşi s-a manifestat plenar prin 
mai multe cărți după acest caz penibil, a rămas în suflet pe toată viaţa cu izul 
amar al acelei discuţii de la Uniunea Scriitorilor, la care un prozator-activist 
îl acuza că prin astfel de poezii M. I. Ciubotaru «trage un foc de artilerie 
asupra poziţiilor noastre...>” [4, p. 321]. Rămas fără surse de existență, Mi- 
hail Ion Ciubotaru va efectua traduceri, în special din literatura rusă (din 
A. S. Puşkin, M. Lukonin, P. Antokolsky, A. Voznesensky), din poemele și 
gazelurile lui Saadi, Makhtumkhuli, Abai, din poezia lui Radovan Zogović 
şi Miroslav Valek ş.a. 

Contrar tonului triumfalist al unei literaturi concepute în conformitate cu 
preceptele metodei realismului socialist, Mihail Ion Ciubotaru va fi tentat să 
afle şi reversul medaliei: mitului înălțării, în opinia sa, îi corespunde un alt 
mit, al căderilor: „Unde cădea Icar / marea tălăzuia un străvechi vis milenar, 
unde cădea Manole / creştea mănăstire cu sfinte cupole, / unde cădea Gaga- 
rin / Pe vâlcea mormânt de foc se făcea. // Târziu, stau pe iarba unde totul 
se petrecu. // Unde-au fost ei, unde sunt eu, unde vii tu / aud îndesindu-se 
mitul în piramidă să dea / loc celor care încă vor cădea” (Mitul căderilor). 


Ecouri narative îşi fac loc în discursul axat pe reliefarea unor experienţe din- 
tr-un timp imediat postbelic, cu însemnele sale, care nu toate puteau fi deve- 
lopate în perioada respectivă. Spiritul ce unea generația din care face parte 
şi Mihail Ion Ciubotaru este exprimat de către autorul Liniei, în mai multe 
poezii, dedicate colegilor săi de breaslă Gheorghe Vodă, Grigore Vieru, Emil 
Loteanu, Liviu Damian, Victor Teleucă, Anatol Gujel, Vitalie 'Tulnic, Spiri- 
don Vangheli, George Meniuc. Ceea ce diferențiază aceste dedicaţii este per- 
cepţia exactă a felului de a fi în literatură al celor vizaţi şi expresia poetică 
fidelă stilului lor: universul ludic, luminos, optimist, cel al copiilor, atunci 
când e vorba de Grigore Vieru (de altfel, Mihail Ion Ciubotaru, semnatarul 
câtorva cărți pentru cei mici, priveşte lucrurile din perspectiva lor interioară), 
cel al reflecției parabolice de domeniul problemelor existenţiale, atunci când 
adresatul este Emil Loteanu, sau într-o lume fantastică metaforică a lui Victor 
Teleucă („Cerul nopţilor Moldovei / când își mulge plinul uger, / pe o pajişte 
de slove / creşte luminosul lujer”), universul lui Liviu Damian - al credinței 
redobândite anevoios, sau intima lume, nutrind chip de sferă, ale cărei sensuri 
le dezghioacă, în zvârcoliri de gânduri, proprie lui Vitalie 'Tulnic, sau urmărind 
pasul lui Spiridon Vangheli, zburător setos de cale rătăcit cândva de stol. Într-un 
timp în care valorile româneşti erau persecutate şi calificate drept naționalism, 
demersul liric al lui Mihail Ion Ciubotaru, captat într-o anumită măsură și de 
o tematică „la ordinea zilei”, era orientat spre descoperirea unor începuturi 
identificate în leagănul rudimentar, care trimite cititorul cu gândul la gorunul 
lui Blaga, cel preocupat de sensuri filozofice precum viața și moartea. Zodi- 
acul, constituindu-se din onomatopee de intrat în an, cu leru-i ler, florile dalbe, 
Plugul, Steaua, Semănatul, din onomatopee de deschis zările, onomatopee de tre- 
cut prin toamnă, în care cuvintele se împletesc în chip de descântece, provin 
din resursele inepuizabile ale folclorului românesc. Alimentarea discursului 
liric la izvoarele nesecate ale folclorului au fost puse, nu fără temei, și pe seama 
„voinţei poeţilor de a-şi democratiza limbajul, de a-și asigura un grad superior 
de accesibilitate şi eficacitate” [3, p. 121], însă, dincolo de aceasta, să nu tre- 
cem cu vederea faptul că e vorba de o perioadă în care scriitorii basarabeni re- 

descoperă resorturile izvoarelor adânci ale limbii române, aceasta fiind calea 
spre recucerirea ulterioară a valorilor spirituale românești în peisajul cultu- 
ral pruto-nistrean. Ritmând un mers, Mihail Ion Ciubotaru se va orienta spre 
resursele unei oralităţi laconice, dense de sensuri, spre rostirea în proză, dar 
şi spre versul contaminat de sonurile tradiționale, cu rime perfecte, avide să 
rostuiască viața în imagini metaforizante, dirijate spre un discurs liric moder- 
nizat. Acelaşi Andrei Hropotinschi observa, în 1997, că „dacă ar fi să facem un 
studiu al spiritului modernist al poeziei de la noi, apoi cartea aceasta (e vorba 
de Temerea de obişnuință, n. — A.B.) îi anticipează pe postmoderniștii de azi cu 
exact două decenii. Dacă nu cu mult mai mult..” [4, p. 321]. 


Peisaje basarabene bântuite de ploi torențiale, sub care se năruiesc soarele și văile, 
curg pe sub stâne, repezit și îngust; cu iazuri rămase în așteptare între stufuri și 
ierburi, prin care trec peştii lucioși în vară, adăugându-i tihnită lucoare; cu cărări 
de sunet trasate de păsări cântătoare; cu dropii apărându-și puii; cu toamne, în 
care iepuri ies din culcuș, antrenând copii în scenarii vânătorești de basm naiv; cu 
anotimpuri așezate în frunză şi cu ierni ce declanșează priveliști surde; cu alegoria 
urcușului spre creste de munţi cu cerul pe frunți pe urmele unei balade supreme — 
toate acestea transmit capacitatea autorului de a da contururi unor viziuni memo- 
rabile, variate, bogate în detalii relevante, precum și unor pasaje în care crâmpeie 
ale realului dau vigoare unei imaginaţii artistice bogate. Ulterior peisajele, mai in- 
teriorizate, vor arăta altfel: din ele va face parte şi papagalul Gog, adus din apus și 
momit cu poeme credule, și pustia fără de nisip cu osuarele bătrâne şi cu soarele 
ce „crapă ca piatra pe inimă”: „Prin pustia fără de nisip treceam, / treceam ca spre 
adăpători caravanele, / treceam spre osuare bătrâne, necesitam / măduva, vasul 
de sânge, sudura firescului / (prin pustia fără de nisip) // şi soarele crăpa ca piatra 
pe inimă, / şi inima vuia trăgându-și cerul pe chip, / şi noi treceam, treceam ca 
printr-un somn al memoriei / prin pustia fără de nisip... 


Mobilul interior al demersului liric constă în opţiunea pentru afirmarea pro- 
priei identități, pentru lămurirea unui propriu fel de a fi. Un eu contaminat 
de toate plusurile, dar și de minusurile timpului în care trăieşte poetul, este 
marcat de avânturile epocale ale cuceririlor cosmice, ale viziunilor centrate 
pe simboluri decurgând de aici. Pe de o parte, timpul îi cântă cântecul său, 
învolburat de stoluri de idei și vise, iar, pe de altă parte, conştient că rochița liricii 
s-a demodat şi că e-n modă raționalismul, personajul din versurile lui Mihail 
Ion Ciubotaru își adoptă, pe alocuri, și controversele așa-numite „dintre lirici 
şi fizicieni”, cunoscute într-o perioadă a culturii din fosta Uniune Sovietică. 
Poetul cunoștea poezia rusă în vogă, avându-i în prim-plan pe renumiţii poeți 
Andrei Voznesenski, Evgheni Evtușenko, Bella Ahmadulina, de elanul cărora 
a fost, fără doar și poate, influenţat un timp. 

Memoria este invocată, în aceste condiţii, pentru a echilibra mersul: în lume 
sunt şi locuri ce ne dor / sunt lucruri ce ne dor / sunt vremuri ce ne dor. Tăcuta 
evadare a timpului îl înspăimântă și îi strecoară neliniște în suflet. Neliniștea 
cuvintelor sale imprimă amprentele itinerarului, pe care e căutată întoarcerea 
la rădăcini. Motiv foarte frecvent la poeţii basarabeni șaptezeciști, întoarce- 
rea la rădăcini ia forma căutării punctului de sprijin, a întoarcerii către leagăn, 
a delimitării liniei proprii în viaţă etc.: „Coboară-te-n jos până la / rădăcina 
copacului, / şi mai în jos până la rădăcina izvorului, / şi mai în jos până la / 
rădăcina pământului. — / peste tot, clarsunător, auzi-vei un nume” (Închinare). 
Adâncimile îi dau certitudinea cunoașterii şi a iluminării: „...am băut, totuși, 
din mari adâncimi/ apa luminii curată”, versurile sale transmițând dorinţa tot 
mai fermă de propovăduire a cuvântului nestingherit defel, îndreptăţit de fap- 
tă, împătimirea de viaţă, sinceritatea... În același timp probat în versurile lui 
Mihail Ion Ciubotaru, sentimentul dragostei, oferă un spaţiu central generos 
protagonistei cu chip tânăr, amintind, uneori, de zulniile de odinioară. Tonul 
de romanţă pune stăpânire pe atmosferă, autorul reliefându-l şi în unele titluri 
de poezii. Înserarea învăluie, ca pe niște efigii sculptate în vânt, perechile de în- 
drăgostiți, consumându-și sentimentele sub arcul de triumf al iubirii, schițat 
de podurile ridicate pe exotica Neva. Iubirea e filtrată prin aerul atmosferei 
eminesciene, sau, altă dată, al împlinirii în ritmuri de horă, sau dans idilic, toa- 
te acestea purtând și marca unui timp în care își făceau loc și accente ale mo- 
numentalului, şi tonuri ale imnicului. Într-o atmosferă în care totul nu poate 
avea decât un singur înțeles — mersul înainte, cu tăceri care-şi au culoarea lor, 
într-un „teatru” de lupte, cu noţiuni în perechi, între îndoială și certitudine 
aflându-se continente întregi, personajul va mărturisi: eu sunt un foarte demo- 
dat. Însă, din perspectiva acestui „personaj demodat”, cea mai tragică dramă 
este pierderea memoriei. De la un timp miracolul vieții, mirarea în fața nou- 
născutului, precum şi în fața longevităţii, este urmărit într-o simbolistică a 
gesturilor, care se citesc în tablouri rememorate, în centrul cărora e plasată 
casa cu pereți de ramuri şi de lut lipit cu mâna, pâinea caldă, tihna casei şi dorinţa 
de a „fixa'retrezirea darnicei naturi. Dacă, în anii şaptezeci, poezia revenirii 
acasă este alimentată de prozaizare, ulterior, autorul, tentat să rescrie istoria, 
îşi developează în versuri un arsenal langajier dintr-un alt registru, mai cate- 
goric, mai incisiv, mai provocator: „Hoţ sau sultan, la Ungheni toată lumea 
aşteaptă, / Trenul (reptilă modernă) decis ca o replică vine, / Urlă pe curbă 
U! U! Ferecat, dătător de speranţă, / Toată lumea vibrează, hoţ sau sultan, la 
Ungheni / Soarele încă n-a răsărit, luna mai stă, solz alb, / Gara e luminată de 
sânii doamnei de pe peron..” (Parcă trecui pe sub o apă stufoasă). 


File de istorie recentă se vor desprinse cu și mai multă degajare, imaginaţiei 
dându-i-se frâu liber, formula tradiţională, a colindei, bunăoară, fiind străbă- 

tută de arsura speranţei şi de aşteptarea retrezirii: „Aştept lumina, / Aştept, 
la fereastra pământului, soarele, / el să tresară pe frunţi, în priviri negurate, / 
în vise şi-n vorbe, şi-n faptele tot mai / nebunatice / de care ne dăm sau nu 
ne dăm bine seama. / Aştept, în sudul pălit de arsura speranţelor, / aştept re- 
trezirea — cu-adevărat retrezirea! — / pământului nostru iernatic, / a trupului, 
simțului, felului însuşi de-a fi / în preaumila deprindere de a tăcea şi răbda / 
iernatic” (Colinda unei așteptări). 


Recapitulând viață, erori dulci, curse, cozi de şopârlă, Mihail Ion Ciubotaru îşi 
rezumă experienţa la cunoaşterea cifrului vieţii, cifru constând în vis și forță, în 
puterea de a crede în adevăr: „Aştept omul bun. / Şi prin aşteptare nădăjdu- 

O carte a memoriei — 
Vizuina luminată de M. Blecher 


Intre jurnal şi memorii 


Jurnal Vizuina luminată nu este, deoarece nu res- 
pectă niciuna dintre regulile genului diaristic. 
Nu înregistrează zilnic, sau cel puţin cu o perio- 
dicitate oarecare, întâmplările curente din sfera 
D.M. — doctor în filologie, de interes a autorului scrierii. Nu este scrisă de 
asistent universitar la autor pentru sine însuși, ci se adresează unui pu- 
Facultatea de Litere, plic a cărui nedumerire în faţa unei succesiuni 
Universitatea, A exandru antidiacronice de imagini este atent programată. 
oan Cuza”, laşi. Angajat ; pt s» . 3 
T S Mai mult, cartea îşi „inscenează” propria lectură, 
postdoctorală asupra S€ oferă deci ca operă „de citit”, şi nu ca spaţiu de 
strategiilor de construcţie a  recluziune a persoanei care scrie, în acord deplin 
mărcilor identităţii naţionale cu eul său cel mai profund. Scrierea se prezintă 
în literatura românăa ca „operă” („scriu această carte”!, declară la un 
secolului al XIX-lea. moment dat naratorul), are deci un început și un 
sfârşit care generează o unitate de conţinut prin 
simpla delimitare a materialului, ceea ce nu se în- 
tâmplă în cazul jurnalului, virtual deschis la infi- 
nit, dacă autorul său nu se plictisește de scris sau 
nu este pus în incapacitate de a continua scrierea 
din cauze obiective precum decesul. 


Pornind de la evidenţa că sintagma „jurnal de sa- 
natoriu” este folosită cu sens impropriu, putem 
considera Vizuina luminată, cu titlu de ipoteză, 
o autobiografie. Memoriile nu sunt constrânse 
să conţină relatarea vieţii autorului de la naștere 
(Nicolae Iorga, O viață de om așa cum a fost; Mir- 
cea Eliade, Memorii); există şi memorii pe care, 
preluând o sintagmă a lui Mihai Zamfir, le putem 


| Studiu din volumul în pregătire, intitulat M. Blecher. 


EET TEI ROMIÂINIĂ 


numi „de criză”, deoarece cuprind o singură perioadă bine delimitată din viața 
autorului, meritând să fie rememorată datorită încercării existenţiale pe care 
a constituit-o. Mai ales memoriile de război se încadrează în această categorie 
(G. Topârceanu, Pirin-Planina; Lucia Demetriade-Bălăcescu, În noul paradis), 
după cum și literatura carcerală a dat câteva opere majore ale genului, între 
care, în primul rând, Jurnalul fericirii de N. Steinhardt. Prin delimitarea sa 
paratextuală, Vizuina luminată poate face parte din memoriile de sanatoriu. 
Cu unul dintre acestea (G. Banea, Prin spitale, la Razgrad) fusese comparat, în 
mod defavorabil, romanul Inimi cicatrizate de către Eugen Ionescu în 1937. 


Însă Vizuina luminată nu reprezintă pur şi simplu nişte memorii. Boala este 
una dintre temele scrierii, dar nici pe departe cea mai importantă. Corpora- 
litatea, spre exemplu, ca loc de atestare a sinelui, este explorată în capitolul al 
doilea al cărţii în pura ei spaţialitate, lăsând în urmă imaginea suferinţei tru- 
peşti. Înfăţişarea trupului ca rețea sanguină înglobează și, totodată, depășește 
tema suferinței din sanatoriu, detaliată în atâtea pagini încărcate emoţional 
din Inimi cicatrizate. Spitalul ca loc aparte, în care bolnavii întemeiază o co- 
munitate bazată pe sentimentul excluderii din lume, este și o temă a scrierii 
de față, însă mult mai puţin reliefată decât în romanul anterior. Într-un fel, 
Vizuina luminată „rescrie” cartea precedentă, punând de astă dată în centru 
un subiect cu o extraordinară pulsiune analitic vizionară. 


De asemenea, trebuie ținut seama și de caracterul cu totul neobișnuit al scri- 
iturii, îndepărtată considerabil de linia stilistică a memoriilor, fie acestea de 
tipul O viaţă de om așa cum a fost, fie de tipul Jurnalul fericirii. În locul recapitu- 
lării unui trecut dintr-o perspectivă unitară, care să urmărească structura per- 
sonalităţii încă din primele momente când aceasta se manifestă sau coerenţa 
atitudinii morale în fața nefericirii, Blecher propune un text care plasează sub 
semnul întrebării încă de la prima pagină posibilitatea rememorării trecutului 
„aşa cum a fost”, cu întreaga sa „însemnătate”. 


Problema primă a discursului desfășurat încă de la prima pagină a Vizuinii 
luminate, o problemă nespecifică pentru nişte memorii, este alienarea indivi- 
dului față de propriul trecut, imposibil de recuperat prin amintire. Viaţa trăită 
este înstrăinată de o memorie care îi șterge importanța: „amintirile în me- 
morie se decolorează exact ca și acelea pe care le păstrăm în sertare” În plus, 
trăitul este concurat de vis şi de imaginaţie, facultăți mentale ce recuperează 
noi moduri de manifestare a sinelui. Prezenţa ficţiunii onirice în mijlocul re- 
memorării și utilizarea vizionarismului estetizant ca o contragreutate a evo- 
cării realiste scot această carte din categoria memoriilor. „Montajul” Vizuinii 
luminate, aparent aleatoriu, se structurează pe parcurs ca o naraţiune necon- 

venţională, marcată printr-un ritm epic incontestabil: dovada acestui lucru o 
face plasarea sugestivă a episodului carnavalului bolnavilor de la Leysin în ca- 
pitolul penultim, unde ar trebui, într-o narațiune obișnuită, să apară punctul 
culminant care tranșează conflictul, dar și de apariţia fantasmatică a craniului 
de cal în odaia de sanatoriu invadată de șoareci, fixată la sfârșitul cărţii, ca 
deznodământ al unei serii, chiar și necronologice, de întâmplări. Însă punerea 
în scenă a diferitor capitole este eseistică. Amintirile din sanatoriu (imposibil 
de aflat cât de veridice) sunt constant manipulate pentru a acomoda anumite 
dezvoltări ideatice, ilustrând etapele unui raționament. Cronologia lor este 
adesea inversată și însăși „realitatea în care ele s-au petrecut” e pusă sub sem- 
nul întrebării. 


Autobiograficul şi autoreferenţialitatea 


Noţiunea de „roman autobiografic” a fost propusă de Radu G. Țeposu în 
Suferințele tânărului Blecher pentru a exprima statutul referențial ambiguu al 
scrierilor blecheriene. Într-adevăr, ele se hrănesc dintr-un material cu posibil 
relief autobiografic. Peregrinările lui Blecher prin sanatoriile din Berck, Ley- 
sin, Techirghiol sunt cunoscute, ultima dintre ele fiind chiar multiplu atestată 
documentar, prin corespondenţa cu Lucia Demetriade-Bălăcescu, internată 
acolo, şi prin amintirile Mariei Ghiolu, care l-a cunoscut pe tânărul scriitor 
exact în această perioadă. Totuşi, evenimentele propriu-zise relatate — o ope- 
raţie dificilă la Berck, istoriile unor pacienţi de acolo, carnavalul de la Leysin 
sau întâmplarea din odaia cu șoareci de la Techirghiol — sunt neverificabile. 
Toate fac parte din seria întâmplărilor intime, cu o semnificație pur personală. 
Ele vin să-i dovedească naratorului, de pildă, faptul că „clipele vieții noastre 
au însemnătatea cenușii care se cerne”. Fiind comunicate unor cititori, episoa- 
dele vieţii intime capătă un caracter pledant, ca piese într-o demonstraţie ce 
se dorește logică și îşi subliniază, ocazional, coerenţa: „Pentru a adăuga încă 
un amănunt la întâmplarea pe care am povestit-o mai sus și pentru a defini mai 
exact strania diversitate a faptelor cotidiene, adaug că în aceeași seară..” (s. — 
D.M.). Evocarea propriului trecut devine parte a unei strategii argumentative, 
bazate nu doar pe silogism, dar și pe procedeele retoricii. Iată de ce textul 
pune atât de multe probleme de încadrare generică: el se propune încă de 
la început, în structura de suprafață, ca un roman-eseu sau eseu-roman. Din 
acest motiv, suntem obligaţi să numim în continuare vocea auctorială din Vi- 
zuina luminată „narator”, şi nu pur şi simplu „Blecher”: nu pentru a conserva 
limbajul naratologic în mod absurd în analiza unei opere ce se sustrage volun- 
tar criteriilor teoriei ficţiunii, ci pentru că există o latură ficțională a acestui 
personaj, chiar și atestat documentar, aşa cum apare el aici. 

În sensul foarte larg utilizat de către Radu G. Țeposu („scriere care face saltul 
de la simpla notație referenţială la naraţiunea reflexiv”), Vizuina luminată 
este un roman autobiografic, în aceeași măsură ca și Întâmplări în realitatea 
imediată. Cu toate acestea, le despart diferenţe notabile în articularea discur- 
sului, ca și situarea particulară a fiecăruia în raport cu criteriul referenţialității. 


Întâmplările funcţionează ca un roman, deoarece conţin o aventură completă, 
cu început și sfârșit (ca în definiția aristotelică a operei), cu episoade struc- 
turate, la rigoare, într-o serie ritmică, cu o intrigă, o culminaţie a acțiunii şi 
un tragic deznodământ. Episoadele epice predomină și chiar amplele pagini 
descriptive sunt încadrate într-o narațiune de tip romanesc, cu peripeţie și 
suspans. Până şi titlul cărții („Întâmplări”) este sugestiv cu privire la modali- 
tatea scriiturii. Vizuina luminată s-ar fi putut intitula „Reflecţii din irealitatea 
imediată”, deoarece întâmplările sunt mai puţin numeroase, fiind integrate 
într-un discurs cu caracter eseistic, ca argumente pentru o teză. Multe din- 
tre episoadele cărţii postume au o finalitate demonstrativă, iar nu expozitivă. 
Întâmplările din sanatoriu cuprinse în primele două capitole (cele mai ample 
din carte) fac parte dintr-o desfăşurare eseistică, în vreme ce ultimele trei, mai 
epice, ţin de logica romanescului. Naratorul din Întâmplări în irealitatea imedi- 
ată se constituie ca personaj, în ciuda faptului că își povesteşte copilăria într-o 
manieră digresivă şi într-o ordine anticronologică. El are o atestare ontologică 
de tip ficțional“, iar sensibilitatea sa şi un anumit profil moral se conturează 
indirect, în cursul naraţiunii. În schimb, naratorul din Vizuina luminată se de- 
fineşte mai puţin prin „aventură” şi mai mult prin cugetare. Dacă naratorul 
din Întâmplări poate fi comparat cu eminescianul Dionis, ca tip de „gânditor 
în acțiune” sau de filozof care-și trăieşte filozofia, naratorul din Vizuina lu- 
minată seamănă cu „moşneagul” din Archaeus, proza postumă neterminată a 
aceluiaşi scriitor în care, în ciuda prezenței mărcilor nuvelistice (dialogul între 
două personaje), narațiunea nu se coagulează, iar textul devine eseu metafi- 
zic. Discursul din Vizuina luminată are, din acest motiv, un aspect hibrid, de 
demonstraţie intelectuală care se preface în narațiune. 


Pentru a „umaniza” acest discurs, pentru a-l face credibil și acceptat de către 
cititor, cartea se foloseşte de unele strategii retorice. Nu mai este vorba de 
retorica ficţiunii, de tipul celei teoretizate de Wayne Booth, concretizată în 
tipul de narator sau în tehnica punctului de vedere. Acestea rămân cele utili- 
zate şi în Întâmplări: tipul narativ auctorial, susținut de o sugestivă tensiune 
între personajul-narator și personajul-actor. Însă, dacă în romanul publicat 
în 1936 personajul-actor predomina, reuşind să deturneze afectiv multe din- 
tre intervenţiile naratorului în text, în Vizuina luminată naratorul este figura 
centrală, iar timpul povestirii domină copleşitor timpul povestit. Numeroase 

pasaje din carte subliniază că „timpul prezent” trebuie înțeles drept timpul în 
care este scrisă cartea, moment descris îndelung, în mod plastic: „În timp ce 
scriu, în timp ce condeiul aleargă pe hârtie în curbe și linii şi ondulări ce vor 
însemna cuvinte [...] în fiecare atom din spaţiu se întâmplă ceva”. Acest fapt 
se repetă de mai multe ori, atrăgând astfel atenția asupra unei situaţii neobiș- 
nuite ce caracterizează scrierea de față în contextul operei lui Blecher, dar și în 
ansamblul literaturii române interbelice. 


Vizuina luminată este creaţia blecheriană care își descrie cel mai insistent 
propria apariţie. Naratorul ţine să precizeze în repetate rânduri momentul 
în care scrie, semnalând cititorului că paginile pe care le citeşte nu doresc să 
instituie un univers ficțional cu un timp al său, paralel. Cititorul nu e lăsat să 
uite că citește rânduri care au fost cândva scrise de o persoană reală. Astfel, 
mecanismul lecturii de ficțiune, constând într-o „suspendare a neîncrederii”, 
după formularea lui Coleridge, este întrerupt, subliniindu-se în mod repetat 
situația scripturală a textului și necesitatea luării în calcul a momentului când 
el a fost scris, pentru ca astfel lectura să capete o acuitate perceptivă similară 
cu cea afirmată în momentul mărturisit al scrierii. Adevărul experienţei po- 
vestite este astfel atestat printr-o declarație de prezenţă în actul consemnării 
pe hârtie a evenimentelor. Însă evenimentele povestite sunt adesea trăiri inte- 
rioare halucinatorii, vise, amintiri, fantasme. Evocarea lor contestă concepţia 
realităţii ca lume pur exterioară, pipăibilă. Încercarea de fixare a clipei scriind 
joacă rolul unei măsurători a inconsistenţei ontologice a vieții în manifestările 
ei externe, inconsistenţă cel puţin la fel de mare precum aceea a visului. Scrie- 
rea devine, din acest motiv, o componentă esenţială a operei, făcând parte din 
însăşi problematica acesteia, scoțând-o din pagină, ajutând-o să treacă pragul 
dintre „acolo” (lumea ficțională) şi „aici” (lumea cititorului). 


Există, în afara referirilor la momentul scrierii și la situaţia de lectură (cuvin- 
tele așternute pe hârtie „vor avea sens pentru oameni necunoscuţi mie care le 
vor «ceti>”), alte câteva pasaje în Vizuina luminată ce sugerează posibilitatea 
de a citi cartea într-o manieră nonficţională. În aceste pasaje, esenţială este 
pragmatica ilocuţionară a limbajului. Naratorul vorbeşte despre sine însuși și 
despre locurile prin care se mișcă, ca și cum cititorii ar cunoaște deja datele 
esenţiale din lecturile lor anterioare. Mai întâi, naratorul nu se prezintă, nici 
nu precizează că la Berck este silit să stea întins mereu pe gutieră. Descrierea 
oraşului „răsturnat la 90 de grade” lipseşte cu desăvârșire din scrierea postu- 
mă, ca și cum nu ar mai fi necesară. Situaţia este mult diferită de cea din Inimi 
cicatrizate, unde sala de mese de la sanatoriul din Berck era prezentată cu un 
aer de stupefacţie, ca un loc fantastic, de descendență poescă. Nongalanța na- 
ratorului din Vizuina..., care trece peste ceea ce ar fi putut fi un element „de 

efect”, denotă lipsă de interes pentru valorile estetice, trimițând astfel, încă 
o dată, către sfera extraliterarului. În cele din urmă, proiecția autobiografică 
este întărită de cele câteva referiri neglijente la un timp şi un spațiu exterioare 
diegezei („în astă vară” — probabil vara anului 1937; „stăteam pe terasă” — te- 
rasa casei din Roman, strada Costache Morţun, nr. 2, unde Blecher locuiește 
începând cu luna martie 1935). Neglijenţa cu care sunt oferite aceste infor- 
maţii subliniază în cea mai mare măsură veridicitatea lor. Fără a da alte indicii 
asupra situaţiei sale de bolnav, nepreocupându-se, aparent, de realităţile care-l 
privesc, naratorul are aerul de a „scăpa” o trimitere la „iarna trecută” sau alta 
la un eveniment de „astă-vară”, sugerând lipsa dorinţei de a ascunde ceva din 
ceea ce este, evident, o scriere nonficțională. Aceste referințe asigură, prin lip- 
sa lor de relevanţă narativă, existenţa unui nivel al realităţii în care cartea este 


scrisăs. 


Vizuina luminată poate fi considerat un veritabil „roman autobiografic” (după 
formula lui Radu Ţeposu), spre deosebire de Întâmplări, care nu necesită de- 
cât identificarea ca roman, deoarece nu posedă un „comerţ” autentic între 
diferitele niveluri de realitate implicate de situaţia de lectură. În scrierea pos- 
tumă, autoreferinţa, sau „scrierea de sine”, cum o denumește Carmen Mușat, 
deschide opera către lumea prezentului printr-o situare pragmatică în raport 
cu timpul trăirii şi timpul mărturisirii. Scriind într-un moment bine delimitat 
în timp, naratorul mărturisește clipa scrisului drept palier al realității obiecti- 
ve, incontestabile, probată prin simpla existenţă a cuvintelor pe care cititorul 
le are în față. Momentul scrierii este fixat astfel în timp în materialitatea lui, 
punctând cel puţin un eveniment inalienabil, neficționalizat, nechestionabil 
sub raport existenţial. Clipa așternerii pe hârtie a scrisului reprezintă, în car- 
tea blecheriană, realitatea însăși, luată ca punct de plecare pentru reveriile na- 
ratorului. Iar acest punct de o stabilitate ontologică verificată deschide calea 
unor incursiuni în lumile fantastice, și ele asimilabile realului în sens lărgit. 


Împotriva biografiei. Autoficţiunea și critica limbajului 


Vizuina luminată poate fi privită ca o scriere romanescă modelată după o re- 
torică discursivă sau, dimpotrivă, ca un eseu construit după o logică romanescă. 
În ceea ce priveşte criteriul referențialității, cartea se situează la jumătatea 
distanţei dintre biografie și ficțiune, îndreptățind, în mai mare măsură decât 
Întâmplări în irealitatea imediată, identificarea sa drept „roman autobiografic”. 
De ce nu o autobiografie propriu-zisă totuşi? 


Răspunsul trebuie găsit în finalitatea cu care naratorul Vizuinii... învesteşte 
propria scriere. Într-un anumit loc, el declară, apăsat polemic: „nu scriu aceas- 

tă carte nici pentru confortul meu sufletesc şi nici pentru acel al cetitorului.... 
Scrierea are deci o finalitate diferită de aceea a autobiografiei flatante, care 
înregistrează progresul unui personaj ilustru și evită să contribuie la como- 
ditatea consumatorului care-și vede prejudecățile de lectură confirmate. Dar 
asta nu înseamnă că Vizuina... se ambiţionează să fie o autobiografie „sinceră', 
crudă cu sine însăși. Nu ipocrizia omenească este acuzată de către naratorul 
blecherian în carte, ci falaciozitatea limbajului în general, caracterul înşelător 
al vorbirii, ineficienţa în comunicare și caracterul indiscernabil al adevărului, 
pe care limbajul nu este în stare să-l vehiculeze fără să-l falsifice. Dificultatea 
narațiunii autobiografice, pentru naratorul blecherian, nu constă în prezum- 
tiva impudicitate a anumitor secvenţe, ci în amestecul universal de real și ire- 
al în trăirile omenești. Una dintre afirmaţiile sale emblematice este aceea că: 
„Este, cred, același lucru a trăi sau a visa o întâmplare și viața reală cea de toate 
zilele este tot atât de halucinantă și stranie ca și aceea a somnului”. Ca atare, 
în locul unei autobiografii propriu-zise a unui personaj care se iubeşte sau se 
urăște pe sine şi vrea să comunice acest lucru cititorilor, Vizuina luminată se 
dovedeşte a fi o încercare minată, marcată de incertitudinea recuperării câ- 
torva momente din trecut și complicată de o critică vehementă a limbajului 
rememorării. 


Opţiunea blecheriană pentru romanul autobiografic în Vizuina luminată îl 
aduce pe scriitor aproape de una dintre dezvoltările relativ recente din spațiul 
naratologiei franceze. Este vorba despre autoficțiune, gen nou și impetuos, 
definit în 1977, într-un roman al lui Serge Doubrovsky, și extins apoi, prin 
eforturile scriitorilor (Hervé Guibert, Emmanuel Carrère ş.a.), dar și ale teo- 
reticienilor (Vincent Colonna și Marie Darrieussecq, în special), la un număr 
considerabil de texte literare, atât contemporane, cât și mai vechi, inclusiv 
unele antice. Două teorii mai importante ale autoficțiunii pot fi identificate: 
una „naivă”, primară, vulgarizată, transformată în reţetă de succes de către au- 
tori de ultimă modă, precum Catherine Millet sau Christine Angot, și alta 
universitară, pornind de la conceptul de intertextualitate. Prima, exemplifi- 
cată prin scrieri precum La vie sexuelle de Catherine M. (Catherine Millet) ori 
Sujet Angot (Christine Angot), este reducţionistă și cu o strictă referenţialita- 
te, implicând adesea povestirea de istorii intime, cu potenţial scandalos. Ele 
sunt ceea ce numea Genette în Ficțiune și dicțiune „autobiografiile ruşinoase”, 
chiar dacă nu acest adjectiv le caracterizează cel mai bine... În schimb, teoria 
„matură” a intertextualităţii, elaborată de Vincent Colonna, Gerard Genette 
şi Marie Darrieussecq, este mult mai cuprinzătoare. În lucrarea sa esenţială, 
Lautofiction. Essai sur la fictionalisation de soi en littérature, Vincent Colonna 
susține că referința autobiografică nu este decât aparenţă în cazul autoficțiu- 
nii, care se caracterizează prin inexactităţi referenţiale, unele chiar flagrante, 

negând de facto pactul autobiografic (din acest motiv, autoficțiunea devine 
„un dispozitiv schizofrenic””). Şi Marie Darrieussecq consideră că „autoficţi- 
unea este un text cu toate semnele ficţiunii, asupra cărora este puternic marcat 
semnul autobiografiei”5. Ea este o scriere fantastică, dar care își afirmă, în mod 
obstinat, apartenenţa la domeniul realităţii prin identificarea declarativă a na- 
ratorului cu autorul de pe copertă. Astfel concepută, autoficțiunea pare un caz 
particular al definiţiei propuse de Vincent Colonna. Darrieussecq se referă în 
primul rând la scrieri precum Le pays sous l'écorce de Jacques Lacarrière sau 
Moravagine de Blaise Cendrars, opere semifantastice în care indicii autobio- 
grafici plasează lectura într-o incertitudine fertilă. În schimb, Colonna are în 
vedere texte în care identificarea naratorului cu autorul (uneori doar sugerată, 
ca la Proust, Celine, Hesse) este un trop metaliterar evident, de exemplu o 
aplicare a procedeului mise en abîme (apariţia lui Dante în Divina Commedia şi 
a lui Borges în El Aleph). Autoficțiunea reprezintă, pentru teoreticianul fran- 
cez, un gen care aplică cu largheţe formele intertextualității. 


Despre o identitate între romanul autobiografic, aşa cum îl practică Blecher în 
1937-1938, şi aşa-numita autoficțiune realizată în special de autorii francezi, 
de la Serge Doubrovsky (Fils, 1977) şi până la Emmanuel Carrère (Un roman 
russe, 2007), nu se poate vorbi. Ar reprezenta un caz bizar, neverosimil și, la 
urma urmei, neconcludent de protocronism ca autorul român să anticipeze 
cu atâtea decenii o subtilitate naratologică a cărei apariţie este atât de legată 
de speculaţiile taxonomice structuraliste ale anilor '60-70. Fie că luăm auto- 
ficţiunea în sensul restrâns cu care circulă în rândul publicului, fie că folosim 
accepţia intertextuală propusă de Vincent Colonna, Vizuina luminată nu intră 
în cadrele definiției. În ambele cazuri, definirea scrierii ca autoficțiune se lo- 
veşte de problema lipsei unui nume al naratorului care să poată fi asimilat cu 
cel al autorului de pe copertă, ca și de lipsa desemnării paratextuale a scrierii 
autobiografice drept roman. Blecher nu caută să profite de pe urma incerti- 
tudinii cu privire la statutul ficțional a ceea ce povesteşte şi, totodată, aşază o 
puternică marcă nonficțională asupra discursului din carte. Or, lipsa ampren- 
tei apăsat ficționale, trăsătură definitorie, necesară și suficientă a autoficțiunii, 
hotărăște că scrierea postumă a lui Blecher nu poate fi în niciun chip asimi- 
lată subgenului inventat de Doubrovsky. Nici scriitura, cu toate variațiile sale 
în limitele genului, nu încurajează o apropiere. Din niciun punct de vedere, 
această ultimă operă blecheriană nu poate fi considerată o autoficțiune. Genul 
său proxim rămâne cel stabilit de Radu G. 'Ţeposu, „romanul autobiografic”, 
cu toate impreciziile la care sintagma dă naștere. 


Există totuşi un punct comun între Blecher și unii dintre teoreticienii autofic- 
ţiunii, ce rezidă în opoziţia faţă de genul autobiografic și atitudinea critică față 

de limbaj. Critica limbajului biografiei nu se manifestă în mod semnificativ 
în scrierile „autoficționarilor” recenți, de felul lui Emmanuel Carrère, Cathe- 
rine Millet sau Christine Angot, în cazul cărora actul ficționalizării propriei 
biografii este insuficient problematizat, însă se manifestă foarte puternic la 
inventatorul genului, romancierul și teoreticianul literar Serge Doubrovsky. 
Pledoaria pentru autoficţiune a acestuia din romanul Fils avea rădăcini într-un 
protest de ordin stilistic, dar cu implicaţii mai profunde, sociale și filozofice, la 
adresa genului autobiografic: „Autobiografie? Nu, ea este un privilegiu rezer- 
vat oamenilor importanţi ai lumii, în amurgul vieţii lor și într-un stil frumos”. 
În același loc, Doubrovsky susținea că autoficțiunea face trecerea de la „limba- 
jul aventurii la aventura limbajului” (cunoscuta formulă a lui Jean Ricardou), 
semn că romancierul atribuia noului gen valenţele intelectuale preconizate 
de „noua critică”. 


După cum arată Laurent Jenny, autoficțiunea astfel concepută nu este pre- 
ocupată de menținerea iluziei referenţiale. În schimb, ea ilustrează „posi- 
bilitatea unei autobiografii critice față de propria valoare de adevăr și con- 
ştientă de propriile efecte de discurs”. Invenţia lui Doubrovsky pune sub 
semnul întrebării limbajul autobiografiei, un limbaj ce se pretinde, în mod 
abuziv, a fi „adevărat”. Autoficţiunea doubrovskiană, în ipostaza sa din ro- 
manul Fils, este un discurs despre sine avertizat cu privire la uşurinţa cu care 
limbajul falsifică adevărul. Tema va fi preluată de către Alain Robbe-Grillet 
în Le mirroir qui revient (1984), unde se face o critică a stilului autobiogra- 
fiei, acuzat că falsifică existenţa prin simplificare, prin inserarea unei logici 
posterioare faptului trăit, care îl raţionalizează excesiv, reprezentând, în cele 
din urmă, o trădare a „clipei” în folosul „biografiei” tardive. Prin istoriciza- 
rea şi logicizarea eului în autobiografie se pierde palpitul vieţii psihice, cu 
erorile și contradicţiile acesteia. Însă Laurent Jenny arată, pertinent, că ace- 
lași tip de critică poate fi îndreptat împotriva oricărui fapt de limbaj, „căci 
nu există practic niciun aspect al vieții noastre pe care să-l trăim ca și cum 


el ar fi deja formulat”"!. 


Critica biografiei făcută de Robbe-Grillet amintește de argumentele 
„lingvistice” (discursul împotriva cuvintelor) folosite de naratorul blecherian 
în Întâmplări în irealitatea imediată pentru a denunța capcana autobiografică. 
Enunţându-le, autorul român se situa, pur și simplu, pe terenul intelectual al 
epocii sale: ideile reprezintă un bun comun al gândirii romanului la Proust, 
Joyce şi Virginia Woolf, care caută cu înfrigurare un nou limbaj al conștiinței 
imediate, pentru a neutraliza efectele alienante ale povestirii de sine în ma- 
niera romanescă a secolului al XIX-lea. Şi Mircea Eliade (Întoarcerea din rai, 
Lumina ce se stinge), C. Fântâneru (Interior) sau I. Biberi (Proces) încercaseră 

eficiența unor astfel de limbaje. Romanul modern este unul conștient de sta- 
tutul limbajului în raport cu realitatea și nu de puţine ori tematizează tocmai 
această relaţie. Și romanul blecherian din 1936 începea cu un denunț al logi- 
cii verbale a rememorării trecutului („Cuvintele obişnuite nu sunt valabile 
la anumite adâncimi sufleteşti”), trecut recapitulat, ulterior, într-o manieră 
contradictorie și tulburată. 


Deşi subintitulată „jurnal”, Vizuina luminată este o scriere despre trecut ce 
posedă conștiința dificultăților inerente actului de a scrie trecutul. Prima frază 
din carte afirmă într-o manieră peremptorie caracterul „adevărat” (nonficţio- 
nal) al tuturor întâmplărilor povestite în ea: „Tot ce scriu a fost cândva viață 
adevărată”. Însă ea este urmată de altele, care o relativizează până la negare: 
„Şi totuşi când mă gândesc la fiecare clipă care a trecut în parte, și caut s-o re- 
văd, s-o reconstitui, adică să-i regăsesc anumita ei lumină și anumita ei tristețe 
sau bucurie, impresia care renaşte este înainte de toate aceea a efemerității 
vieţii care se scurge și apoi aceea a lipsei totale de importanţă cu care se inte- 
grează aceste clipe în ceea ce numim, cu un singur cuvânt, existența unui om. 
S-ar zice că amintirile în memorie se decolorează exact ca și acelea pe care le 
păstrăm în sertare”. Clipa nu poate fi „revăzută”, „reconstituită”, „regăsită” aşa 
cum a fost: trecerea timpului lasă urme peste ea, o acoperă cu uitare, o ficți- 
onalizează oarecum, subliniindu-i „lipsa de importanţă. Iar o viaţă lipsită de 
însemnătate nu merită să facă materia unei reconstituiri fidele, preocupate de 
coerenţa biografiei și de structura cristalină a personalității. Din acest motiv, 
scrierea blecheriană nu este o autobiografie, schițând pasul spre roman, fără 
să-l ducă până la capăt. 


Vizuina luminată și poetica condiționalistă 


Vizuina luminată ar putea reprezenta un caz particular al poeticii condiționa- 
liste descrise de către Gerard Genette în cartea sa Ficțiune și dicțiune”?. Poe- 
tica condiționalistă admite scrierile nonficționale în domeniul literaturii pe 
baza judecății de gust subiective, dar în unele cazuri și pe baza tradiţiei. Ea 
acreditează în cadrul canonului scrieri literare precum De bello Gallico şi Scri- 
sorile doamnei de Sevigné, Memoriile lui Saint Simon și Jurnalul Katherinei 
Mansfield. Aceste opere fac parte din tradiţia literaturii universale, ele stând 
la baza concepţiei despre literaritate din anumite epoci și inițiind veritabile 
„serii canonice”. (Harold Bloom includea în „canonul occidental” nu doar pe 
Shakespeare și Chaucer, ci și pe Samuel Johnson sau Freud.) Criteriul esenţial 
pentru aprecierea operelor în cadrul poeticii condiționaliste este „dicțiunea”, 
aspectul formal al textului. 

Cartea blecheriană nu este propriu-zis o autobiografie și nu ţine de domeniul 
elocinţei. Ea se recomandă ca o carte „sinceră, o carte ce „nu vrea să trișeze”, 
mizând într-o proporţie hotărâtoare pe mărcile autenticităţii, prin autorefe- 
renţialitate. Calitățile expresive ale Vizuinii luminate îndreptăţesc valorizarea 
cărții sub raportul unei poetici a dicțiunii. 


Totuşi, nu doar expresivitatea fixează scrierea postumă în domeniul literaturii. 
Problematizarea conceptului de realitate și a sincerităţii este una care aduce 
inevitabil cartea blecheriană pe terenul literaturii. Ea va dezbate în mai multe 
rânduri una dintre ideile centrale ale poeticii literarului din modernitatea târ- 
zie: în ce raport se află scrisul cu realitatea filtrată prin memorie? Cât de mult 
din viaţa trăită păstrează memoria și cât din aceasta se pierde prin scriere? 
Am numit Vizuina luminată o carte a memoriei tocmai pentru curajul său de 
a problematiza actul literar, dar și cel al rememorării, într-o perioadă în care 
astfel de gesturi erau destul de rare în literatura europeană. Nu va fi o scriere 
cursivă, rotundă, care să ofere un sfârșit fericit dramei deschise prin această 
problematizare. Dar va fi o carte ce rămâne fidelă propriului legat moral și 
intelectual. Prin aceasta, ea merită o poziție de maximă autoritate în câmpul 
literaturii române. 


Note | 1 Citatele din operă provin din M. Blecher, Întâmplări 
în irealitatea imediată. Inimi cicatrizate. Vizuina luminată, 
Bucureşti, Vinea / Craiova, Aius, 1999. 

” Eugen Ionescu, Război cu toată lumea, Il, Editura Hu- 
manitas, Bucureşti, 1992, p. 140. 

3 Radu G. Ţeposu, „În căutarea identităţii pierdute”, în 
M. Blecher, Întâmplări în irealitatea imediată, Editura Vi- 
nea, București / Editura Aius, Craiova, 1999, p. 19-20. 

* Din punctul de vedere al filozofilor „integraţioniști” ai 
ficţiunii (G. Ryle), personajele literare beneficiază de un 
grad oarecare de atestare ontologică, atâta timp cât des- 
pre ele se pot face afirmaţii cu caracter de adevărat sau 
de fals. V. Toma Pavel, Lumi ficționale, Editura Minerva, 
Bucureşti, 1992, p. 98. 

5 O neglijenţă de redactare poate servi, în acest punct, 
la reafirmarea caracterului, totuși, ficțional al relatării 
autobiografice din scrierea postumă. Naratorul evocă, 
din nou fără legătură cu diegeza, un moment din viața 
reală legat de scrierea cărţii: „În iarna anului trecut mi 
se ivi la coapsă o extraordinară complicaţie”. Urmează 
imediat o flagrantă discordanţă: „În zilele acelea se iviră 
şi primele legume de vară care îmi provocară o strașnică 
deranjare intestinală”. Se vede că ficțiunea are mijloacele 

ei de a se insinua chiar în mijlocul autobiografiei celei 
mai preocupate de propria autenticitate... 

é Carmen Muşat, Strategiile subversiunii. Descriere și na- 
rațiune în proza postmodernă românească, Editura Paralela 
45, Piteşti, 2002, p. 122. 

7 Vincent Colonna, Lautofiction. Essai sur la fictiona- 
lisation de soi en littérature, teză de doctorat susținută la 
E.H.E.S.S., 1989, p. 239, text disponibil la: http://tel. 
archives-ouvertes.fr/docs/00/04/70/04/PDE/tel- 
00006609.pdf. 

3 Marie Darrieussecq, „Je est un autre”, în Annie Oliver 
(coord.), Écrire l’histoire d'une vie, Roma, Editura Sparta- 
co, 2007, text disponibil la: http://www.uri.edu/artsci/ 
ml/durand/ darrieussecq/fr/collautofiction.doc. 

? Serge Doubrovski, apud Laurent Jenny, „Méthodes et 
problèmes. Lautofiction”, prelegere ţinută la Université 
de Genève, 2003, text disponibil la: http://www.unige. 
ch/lettres/framo/enseignements/methodes/autoficti- 
on/afintegr.html. 

19 Laurent Jenny, ibidem. 

1 Idem. 

12 Gérard Genette, Introducere în arhitext. Ficțiune şi dic- 
țiune, trad. Ion Pop, Editura Univers, Bucureşti, 1994, 
p. 102. 

Viorica-Ela CARAMAN 


Timp și afectivitate în „sinestezia 
morții”. Trei studii de caz 


În încercarea noastră de a transfera pe terenul 
criticii literare anumite concepte filozofice hei- 
deggeriene, precum ecstaze temporale sau tempo- 
ralitatea afectivității [4], de exemplu, urmând un 
elementar pozitivism logic privind relația poe- 
| jf! A | N zie — sentiment, dar implicând, totodată, perspec- 
[| If) | În tiva lui Mikel Dufrenne care anulează dispersia 
z din interiorul distincției ființă-ftințare şi identifică 
V-E.C.— redactor-şef adjunct la nivelul operei poetice emoția care citeşte sen- 
al revistei „Limba Romă 


u 
ana, sul totalizant al operei printr-o sinestezie afectivă, 
doctorandă la Institutul de 
a 


Filologie al A.Ş.M,, auto 


în prezentul studiu vom pune în discuţie tocmai 
solui p de critică literară procesul snesienie carg indică Asupra ia a 
Ante-Scriptum, Chişinău, fozei „gustului sfârșitului”. Combătând maniera 
2009 (Premiul Tineretului psihologizantă de analiză a textului poetic care i 
municipiului Chişinău se poate reproşa, esteticianul francez notează în 
pentru Ştiinţă şi Artă,  Poeticul anume că: „Înțelegerea [poemului - n. 
Premiul literar pentru debut V.-E.C.] nu cere atât de mult: îi ajunge să poată 
al Salonului Internațional identifica imagini coerente și chiar și atunci sen- 
de Carte, Chişinău, 2009).  timentul este cel care resimte coerenţa, căci ea e 
Membru al Uniunii si 
E SAOSA cât al unei sinestezii afective (subl. — V-E.C.)” [4, 
p. 99]. Afirmația ia naştere și după ce Moris Blan- 
chot spusese că poeţii trebuie să vorbească fără a 
spune nimic, anume pentru a oferi imaginea unei 
neștiinţe care să fie totalitatea științei sau după ce 
Prescott a scris în Poetry and Myth: „Fără îndoială, 
poezia în sensul ei autentic nu este ceva care poate 
fi fixat pe o pagină tipărită şi legată în volum; ea 
este mai curând rodul gândurilor şi sentimente- 
lor induse de simbolurile tipărite care se succed 
în spiritul cititorului” [apud 4]. Un prim nivel 

sinestezic poate fi considerat raportarea sentimentelor exprimate în poezie 
la fiorul poetic prin care sunt transpuse. În acest sens, Gaston Bachelard es- 
timează că „lumea reflectată este o cucerire a calmului” [2, p. 32]. Disociind 
procesualitatea sinestezică de construcție a poeticităţii, Dufrenne face o pre- 
cizare imperativă: „Trebuie să ne ferim a crede că subiectul poeziei poate fi o 
emoție încercată de poet. Că poezia ne emoționează sau, după cum spunem, 
trezește în noi un sentiment nu încape îndoială. Dar acest sentiment e în noi 
ca un mijloc de cunoaștere; ceea ce poezia oferă spre cunoaștere nu este o 
emoție” [4, p. 100]. Prin urmare, interpretarea emoţiei depăşeşte domeniul 
psihologic atunci când receptarea poeziei surprinde lumea poetului reperată 
de stările afective exprimate. Acelaşi Dufrenne adaugă: „La rece, poate că s-ar 
găsi în operă elementele unui discurs logic, organizarea anumitor concepte 
(.... Dar la cald, ritmul este trăit ca o invitaţie la respirație sau la vibrare; și 
tot astfel sensul este trăit precum dezvăluirea unei lumi imediat exprimate în 
aspiraţiile sensibilului” [4, 118]. Pe linia lui Dufrenne şi poetul basarabean 
Grigore Vieru observa: „Poezia pe care o simți e ca şi înţeleasă” [10]. 


Tematica morții este una care generează o largă paletă expresivă și adună stări 
afective dintre cele mai contradictorii, antrenând o simbolistică impresionan- 
tă şi instituind un timp irepetabil al eului liric. Abordarea noastră poate servi 
drept un punct de plecare pentru un demers aplicativ mult mai larg, însă ne 
vom opri la trei studii de caz diferite ca discurs şi ca mesaj poetic, relevând 
„sinestezia morţii” la Grigore Vieru, Alexandru Lungu și Liliana Armașu. 


Modul cel mai concret de a trăi ideea morţii la Grigore Vieru este unul poetic 
dialogat (un dialog-monolog, de fapt), în care golul morţii este contrapus, în 
Litanii pentru orgă, spre exemplu, tuturor valorilor umane esenţiale: sentimen- 
tului maternității, afectivității filiale etc. În altă parte poetul scrie: „Eu am patrie 
unde muri / Tu nu!’ Sfârşitul eului nu poate însemna și o dispariţie a fondu- 
lui spiritual definit prin iubirea față de patrie, de mamă, de lume și de viaţă, în 
general. Mai mult, moartea poate fi integrată vieții cu ușurință și chiar în mod 
necesar. „Morţii sunt / Ca nişte copii / Trebuie să-i strigi / Seara acasă / Să-i 
scalzi / Înainte de somn, / Să le închizi ochii, / Să le săruți fruntea / Trebuie să 
veghezi / Să nu cadă / Din leagănul de lut” [9, p. 21] — moartea este la Grigore 
Vieru un sfârșit care, prin ideea de cotidian, se convertește într-un ritual al vieții, 
realizându-se o sinestezie a afectivității prin faptul că aici tristețea pierderii se dilu- 
ează prin conjugarea acesteia cu sacrificiul iubirii. Trebuie să observăm și o asemă- 
nare cu oximoronul, pentru că tristeţea este îndulcită de dragostea pentru copii. 


În poezia Mai bine moartea apare însă ca termen de opoziţie al interiorităţii 
insondabile, imaginea acesteia curgând sinestezic de la o instanță impersona- 

lă cu un grad al afectivității nul la o personalizare afectivă, devenind însuși nu- 
cleul individualităţii eului poetic: „Nici moartea, că e moarte, / Şi cântă-adânc 
în mine / Nici ea chiar nu mă ştie / Așa de-ntreg și bine” [9, p. 44]. Paradoxul 
textual la Grigore Vieru este cel care alimentează sinestezia emoției. În Iubi- 
to tăcerea, care semnifică singurătatea, înstrăinarea, se dizolvă într-o tăce- 
re comună care reabilitează un spaţiu intim de comunicare cu celălalt, luând 
naștere sentimentul apartenenţei și al împlinirii la / printr-un alter ego: „Sunt 
ochii mei și ai tăi / Cei care trist acum / Spre tăcere se-nchid / Tăcere / Că- 
zând pe tăcere se-aude, / Iubito!” (Iubito [9, p. 49]). Afecţiunea pentru iubită, 
într-o structură sinestezică similară, este înlocuită de sentimentul matern, cu 
un plus de intensitate dramatică: „Vremea ca viscolul te-acoperă — / Cum să 
te apăr, mamă, fluture fericit, / Soare / În aceeași clipă / Răsărit şi-asfințit 
(... Litanii pentru orgă [9, p. 73]). Aici percepţia metafizică (ca şi în „Plecată 
eşti în moarte / Ci-aproape, nu departe”) se conjugă cu jubilația originari- 
tăţii, îmbinare constituind fundalul pe care sentimentul de teamă, simplu și 
elementar, recuperat de dincolo de cuminţenia și înțelegerea lumii, ilustrând 
ingenuitatea trăirii — melancolia fragilității vitale —, capătă o nuanţă sporită de 
spontaneitate și intensitate în alte versuri: „Îngerul nu mai e întreg. / Strig: / 
Sunt cel mai fără de noroc! / Deși înţeleg, înţeleg / Că toţi suntem un lemn / 
De foc” [9, p. 74]. 


Poemul Copiii și artistul, care exprimă în mod paremiologic ideea de moar- 
te: „Copiii zădără câinii / Poeţii - moartea”, accentuează două componente 
ale trăirii sinestezice, explorând, pe de o parte, minusculul concret, aparent 
proporționat, dar marcat de un timp strâmt („Tot mai mic / Devine omul 
zilei”) şi, pe de altă parte, microcosmosul care ilustrează ideea cosmicului su- 
pradimensionat, aproape insesizabil, irecognoscibil în condițiile precarității 
existențiale. Echivalența poeți-copii este frecventă în poezia lui Gr. Vieru și 
mărturiseşte despre o capacitate a eului de percepție și trăire a limitei. Ames- 
tecul de senzații (frica și curajul) redimensionează lumea prin prisma celor 
două personaje-simboluri, instituind o puternică latură metafizică în mijlocul 
unui real flasc. Moartea nu reprezintă pentru poeţi, în acest caz, gustul sfâr- 
şitului, ci un gust al trăirii extreme, printr-o chemare a meta-trăirii. Astfel, de 
la imaginea unei realităţi afective nule („Tot mai mic / Devine omul zilei”) la 
cea a unei alte extreme, a unei tăceri fructificatoare post-senzaționale („Fie- 
care artist / Are ieşire la mare / Prin lacrimă”), este trasată linia unei sineste- 
zii rotunde, dar care nu se încheie în punctul pornirii, ci prin traseul spiralat 
întreține condiţia saltului metafizic. Respirația poetică viereană se consumă 
între doi timpi: unul fizic şi altul metafizic, dintre care cel din urmă este întot- 
deauna mai pregnant. 

La Alexandru Lungu moartea generează un contratimp al creaţiei — „De n-ai 
fi ar muri în lume ninsorile” —, întrucât creaţia inversă prin contragere în ori- 
ginar este un act de abolire a morții şi de sustragere din alterarea existenţială. 
Astfel, în absenţa poeziei / iubirii ar fi imposibil traseul reîntoarcerii la can- 
doare şi puritate, iar moartea, având o dimensiune exclusiv fizică, simbolizea- 
ză tocmai această imposibilitate de cunoaștere a originarului. 


Poemul Familie constituie o declanşare şi o recuperare, prin sentimentul sin- 
gurătăţii, a trecutului infinit. Prin cavalcada de strămoşi din veșnicul trecut, eul 
liric se descoperă pe sine drept o infinitate de existenţe, care se succed necon- 
tenit şi care, prin veșnica regenerare, anulează moartea (contrar totuși obser- 
vaţiei lui Vlad Mureşan din Timp ciclic şi eshatologie în care autorul valorifică 
ideea morţii ca iminenţă a regenerării [8]), lăsând-o să atârne ca o idee de 
reflecţie, ca abstracţie, ca noțiune doar, pe marginea căreia cochetează poeţii: 
„poeţii spun în glumă / că sora lor e moartea (...) / ei nu ştiu că moartea / e un 
gol imens / din care e ridicol să construieşti metafore” (Familie, [7, p. 44]). 
Moartea, într-o lume comună, este ceea ce este, însă în sfera esteticului ideea 
morţii este abolită prin încercarea eului poetic de a-şi sonda adâncul singu- 
rătăţii, pentru a descoperi imperiul predecesorilor care îi clocotesc în sânge, 
printre care şi „sora'-moartea contribuind la instituirea unui timp istoric sus- 
pendat sub forma spaţiului unic, individual, familial chiar, al cunoașterii si- 
nelui. Redimensionarea trecutului printr-un prezent aparent golit de istorie 
reabilitează timpul valoric al existenţei imediate, instaurând un timp prezent 
„autentic”, în termeni heideggerieni, în sensul în care acesta restabilește ființa. 
Astfel, am spune că la Alexandru Lungu prezentul revalorificat prin trecutul 
esenţial este sensul situării afective a singurătăţii. Sinestezia morții la Alexan- 
dru Lungu desemnează o paletă afectivă din care nu lipseşte familiaritatea, 
percepţia golului obiectiv, raportul minciună — adevăr, mai atenuat decât la 
Gr. Vieru care scrie că „Respectăm moartea / Pentru că nu este / Mincinoasă 
ca viața”, gravitatea și ridicolul etc. 


'Târziul, care la Bacovia era un indiciu atmosferic mortuar, insistent anaforic 
la Al. Lungu, nu este un timp degradat și obosit, uzat şi golit de sensul înce- 
puturilor, ci tocmai o extremă temporală în care inițierea în legile cosmice 
prin iubire nu mai are răbdare. Este momentul când izbucnește infinirea în 
pragul nelimitat şi etern al deschiderii („fereastra aceasta deschisă”). Târziul 
nevrotic, putregăit şi fatal din Bacovia („Şi tare-i târziu / Şi n-am mai mu- 
rit”) nu seamănă cu întinderile nesfârșite ale candorii sufletului la Alexandru 
Lungu, acesta este acum o condiţie a sensibilizării extreme, a predispoziţiilor 
fine pentru perceperea cu delicateţe a infinirii: „de-o veșnicie privesc miste- 

rul întâiei ninsori / clipa ei străluminată și oarbă”. Târziul fatal din Bacovia 

se preschimbă în târziul ascetic, purificator la Lungu. Şi în acest sens creația 
inversă la Alexandru Lungu ia proporții impresionante, memorabile. Se poate 
chiar generaliza această asceză ca latură a percepţiei lirice în creaţia poetului 
basarabean. Se regăsesc mai ales în aceeaşi poezie configurări mirobolante ale 
timpului cathartic: „nicio întoarcere să fie n-ar mai putea / prin nămeţii de- 
veniți deodată puncte / de timp în stagnare — / spaima ar putea fi cel mult o 
flacără / în părul tău efemer înflorită / pentru că nicăieri niciodată / nu mai 
este nu mai poate fi vreo scăpare / din spaţiul de dincoace de şuvoiul timpului 
nins / pentru că lăsându-ne ninși / într-o clipă înmiresmată de veșnicie / cât 
toate iernile lumii / nicio tresărire nu ne mai aşteaptă vreodată / şi dincolo de 
șuvoiul de timp lunecând în cădere / amețiți de sărutul tragic al întâilor fulgi 
/ noi rămânem o suflare de patimă mută (...)” (magia întâiei ninsori, Ninsoarea 
neagră [6, p. 69-70]). 


La Alexandru Lungu găsim o halucinantă și originală hibridizare sinestezică 
a timpului şi culorilor, păstrând, în același timp, dominanta afectivității de- 
cisive. „Timpul albastru” este timpul de regăsire a ființei, este un timp ori- 
ginar şi autentic. Alte culori constituie varietatea posibilităților de pierdere 
şi dezaxare a ființei sau a eului aflat în căutarea echilibrului fiinţial. „Dintre 
culori, albastrul este cea mai adâncă (...). Se spune de asemenea că egiptenii 
considerau albastrul drept culoarea adevărului” [3, p.79]. Timpul albastru de 
o transparenţă translucidă „mai adânc arde sângele”, „lumina mai lesne se în- 
cheagă”, pe când „toate / celelalte mă inundă cu spaime”, deoarece alte culori 
reprezintă dezechilibrul fiinţei: „galbenul veşted”, „verdele fugit din albastru”, 
„violetul cearcăn vinețiu”, „roşu putred mustind în amurguri”. Între timpul al- 
bastru originar și timpul degradant al ființei se interpune şi o axă temporală 
delimitativă şi neutră. Astfel, impersonalul „se” heideggerian se poate mani- 
festa cromatic la nivelul lui alb şi negru, ca niște factori de neutralitate pentru 
a lăsa individuaţia fiinţială să se producă în modul cel mai propriu. Or, se ştie 
că lumina colorată înșală ochiul, strivind individualul, albul și negrul, în acest 
raport fiind chiar proteguitori ai identităţii personale manifestate în limitele 
celor două neființe: „Numai albul și negrul / ar putea sta de pază / impertur- 
babile străji de zi şi de noapte / silind albastrul să cânte neînduplecat / până 
ce din murmurul lui ne-am face / brățări și inele la glezne / pentru a păși mai 
ușor / prin timpul sfâșietor închis în culori / până ce din strigătul mereu mai 
albastru / am trece noi înşine / în ropotul ploilor limpezitoare de lume” (Is- 
pita albastră [7, p. 70-71]). 


Uneori moartea apare ca un gol asociat incertitudinii, spaimei și frigului, 
având indiciile unei lumi vide: „o schiță de moarte / un gol ca o undă / de 
vreme secundă / prin care trece / o spaimă vagă și rece”, contragerea având 

loc nu doar din degradarea existenţială, ci și din moarte. Timpul retractil nu 
înseamnă decât o apropriere a candorii și a înţelesurilor totale, dar nu, în egală 
măsură, moarte! Cu referire la această idee identificăm o ciclicitate a poeziei 
lui Lungu de la 1946: „poeţii spun în glumă / că sora lor e moartea” (Ora 25, 
Familie [7, p. 191]) la 2008: „văzduhul fugit din anotimp / nu mai dă semn 
de înțelesuri / răscrucile se sparg rătăcitoare / către izvoare apele s-au tras / 
pădurile pieiră fără urmă // piatră cernită mi se face drumul / cum urc fără 
de-ntoarcere / necruțătoare umbră mie-mi şi morţii ostatecă” (2008) (moar- 
tea ostatecă [6, p. 191]). 


La Liliana Armașu moartea ia forma singurătăţii eului și este, întâi de toate, o 
neplăcere: „nu e plăcut să-ți gândeşti inexistența” (Reflex, [1, p. 17]), deşi pro- 
blema morţii e mai complicată de atât, pentru că „doar morții sunt ceva mai 
statornici în sentimente” (Batem câmpii, [1, p. 12]). Percepția sinestezică a 
morţii din poemul Sub pleoape indică, la un capăt, o moarte de zi şi, la celălalt 
capăt, o moarte de noapte, marcate de atitudini diferite, prima - a împlinirii 
false, cealaltă — a tristeţii adânc devoratoare: „Mi-am închis anii / într-o idee 
fixă: / înainte de toate, zâmbetul..., (...) Abia seara târziu ajung / să închid 
sub pleoape / supărările, neimplinirile / deziluziile şi sărăcia / care, zi de zi, 
mănâncă din mine / ca un om sălbatic. / Mă trezesc însă dimineaţa devreme / 
să îmbrac pe nevăzute / ceasul și zâmbetul, / să nu-şi dea nimeni seama / 
cum toate iau încet / forma nimicului”. Singurătatea rezumă cele două morţi 
prin ideea de înstrăinate a sinelui. Vizibilul şi nevăzutul (de sub pleoape) se 
succed într-o cronicitate nihilistă, materială, strivitoare, zâmbetul eului este 
un accesoriu formal, având aerul gratuităţii ritualice a morţii. Este sesizabilă 
o absenţă a metafizicului, însă tot mai pregnantă devine existența unui eu ca- 
re-şi instituie o poziție superioară de confesor conştient și sigur. Calmitatea 
care se revarsă în poem, generată de acesta din urmă, confirmă ideea reflecției 
bachelardiene, iar metafizicul este înlocuit de această intensă prise de conscien- 
ce a inutilității şi nimicului, o calmitate care provoacă și o lectură percutantă, 
efectul sinestezic producându-se și la nivelul receptării, care adună la un loc 
cele trei tipuri de stări afective. Echilibrul reflecției indică asupra prezentului 
suprem ca timp ultim al poeziei. 


În poemul Reflex visul conjugat cu moartea împing trăirea poetică spre punc- 
tul lor comun - voluptatea, dezvăluind lumea metafizică sau spirituală ca pe 
una inertă şi paradoxală, ca pe o moarte vitală din care eul, la fel ca dintr-un 
reflex, nu va mai putea ieși, voluptatea fiind până la urmă nici a visului, nici a 
morţii, ci una generală, a fatalităţii, putând izvori din orice (până și din vis): 
„visele, gropari de oameni vii, / te țin cu voluptate în ele / ca-ntr-un mormânt 
de cristal / de unde nu se vede nimic” [1, p. 17]. Adesea Liliana Armașu sfi- 

dează metafizicul, chiar dacă mai crede în el: „Parcă nu aș vrea să risipesc o 
groază de gânduri pe aiurea — / spiritele fără materie oricum nu au identitate” 
(Insomnii [1, p. 20]). Jubilaţiile infantile, din Mai adâncă decât o groapă..., ne- 
antizează moartea, suprimând locul acesteia prin sentimentele de echilibru și 
împlinire ale unui spirit pur. Inocenţa față de aparențele sub care se ascunde 
moartea naște imagini aproape hilare și absurde. Topirea acestora („Într-o zi 
însă a venit tristețea”) se echivalează cu reducerea absurdului care salvează 
fiinţa de la conştiinţa morţii, a dispariţiei, de la un mod impropriu de a fi, care 
devine totuşi singurul posibil când poemul alunecă în imaginea unui eu atins 
de fructul otrăvit al cunoaşterii: „Numai tristețea zâmbetului meu / îmi tră- 
dează uneori adevărata viață”. Nu există aici un sentiment propriu-zis al mor- 
ţii, ci o sinestezie afectivă care dezvăluie neantizarea ființei prin cunoaștere. 
De fapt, însăşi moartea capătă prin lumea poetică o viață nouă, în concordan- 
tă deplină cu trăirile eului aflate într-un soi de independenţă (singurătate!) 
față de marile teme existențiale. Dacă pentru eul-copil moartea era expresia 
„frumuseţii răposatului”: „Eram fericită: mă tolăneam zile-n şir pe iarbă, / 
mâncam pământ şi vedeam numai soarele, / îmi plăcea să merg la inmormân- 
tări / şi să admir frumuseţea răposatului”, în altă parte, în Agonie, o ars poetica 
în care eul, impersonalizat, apare explicit în ipostaza poetului așezat în fața 
foii de scris, moartea este integrată datelor unui proces scriptural, așa încât, în 
acest caz, sentimentul morţii nu poate fi decât sentimentul creaţiei, de trans- 
fer al sufletului dintr-o formă în alta: „e ca şi cum ai muri în ziua aceea / pe 
care o dedici poeziei. (...) Citeşti atunci din Cartea creștină a morților; / simţi 
apoi cum prin vârfurile degetelor tale subţiri / și prin canalul de scurgere al 
pixului tău învechit / sufletul iese încet-încet din tine și se preface în toiag de 
cuvinte (...) și ultima oară în viața ta ai răsuflat liniștit” [1, p. 68]. Un exemplu 
la fel de revelator în acest sens: „Azi e Paştele Blajinilor / şi prin mine / bunica 
scrie poeme. / Poeme despre singurătate, dragoste, frumuseţe, / despre ce a 
trăit și despre ce nu a reușit să / trăiască, / despre lumea mea scrie” (Bunica 
scrie poeme [1, p. 73]). 


Ca mostră pentru modulațiile spirituale şi pentru gesturile de redimensio- 
nare a lumii, sinestezia morții constituie o proiecţie estetică a ideii sfârșitului 
care ia cele mai diverse forme ale trăirii poetice, iar acestea din urmă, printr-o 
dinamică specifică, plasează într-un plan secund, îndepărtat realitatea dispa- 
riţiei. 

Victor Teleucă 
şi steaua limbii române 


Th.C. — prof. dr, critic şi 
istoric literar, prozator şi 
eseist, Huşi. Autor al mai 
multor volume, dintre 
care Dubla sacrificare a lui 
Eminescu (a cunoscut trei 
ediţii); Complexul Bacovia, 
Editura Litera, Chişinău, 
2003; Caragiale — abisal, 
Editura Augusta, Timişoara, 
2003; Basarabia sau drama 
sfâşierii, Editura Scorpion, 
Galaţi, 2003; Duminica mare 
a lui Grigore Vieru, Editura 
Litera, Chişinău, 2004; 
Transmodernismul, Editura 
Junimea, laşi, 2005; A doua 
schimbare la faţă, Editura 
Princeps Edit, laşi, 2008; 
Istoria „canonică” a literaturii 
române, Editura Princeps 
Edit, laşi, 2009. Laureat al 
mai multor premii acordate 
de Uniunile Scriitorilor din 
România şi din Republica 
Moldova. 


Recent, la Editura Universul din Chişinău, prin 
contribuţia Marianei și a lui Dumitru Gabura, fii- 
ca şi ginerele regretatului Victor Teleucă, au apă- 
rut patru scrieri despre limba română ale autoru- 
lui, într-un volum ilustrat de pictorul Ion Daghi: 
Car frumos cu patru boi (1989), O altă limbă mai 
frumoasă nu-i (1958), Ploua târziu (1995) şi o în- 
semnare în proză, găsită în manuscrisele poetului, 
datând din 1997. Primul dintre texte dă și titlul 
cărții. 

În însemnarea răzleață poetul pleacă de la consta- 
tarea că Basarabia se singularizează, în contextul 
culturilor europene, nemaivorbind de fostele re- 
publici unionale, printr-un număr impresionant 
de scrieri despre limba română: „Sunt convins că 
nicăieri în lume nu s-au scris atâtea poezii despre 
limbă ca la noi în Basarabia. E clar de ce. Starea 
critică a limbii. Printr-o lege odioasă era sortită 
pieirii pentru a fi înlocuită cu alta. Într-un fel sau 
altul, poeţii noștri au câte una, două, trei și mai 
multe poezii la această temă” (p. 28). Într-adevăr, 
nu mai e pentru nimeni un secret că a existat un 
proiect diabolic de schimbare a identităţii româ- 
nilor dintre Prut și Nistru, unul conceput încă de 
la ocuparea rusească din 1812 şi augmentat, până 
la pragul dezastrului, în timpul stăpânirii impe- 
riului sovietic. Oglinda acestui dezastru etnic și 
lingvistic este situaţia din Transnistria, unde se 
ajunsese la un adevărat galimatias idiomatic chiar 
la nivel de pretinsă „limbă literară” pătrunsă și în 
sistemul de învățământ. Într-un manual de Zoo- 

loghie, apărut la Tiraspol, în 1938, puteai citi: „industria şere feliuri noi de 
cruzime”; „coptii, scriţ cu melul pe tablă”; „nistuire înuntrucletculară”; „omu 
poate să fie şi stăpân nișloşitor pentru soliteru de porc”; „moluște pânticochi- 
şioarnișe şi capochișioarnișe”; „la ist otread se atârnă popugaiu”; „cochitele 
sunt haracternișe pentru cochitoase”; „împotrijitor la molipsirea cu țâţoi” etc. 
(vezi Valentin Mândâcanu, Regăsirea de sine, în „Nistru”, nr. 2 / 1990, p. 73). 


Se înţelege că, într-un asemenea mediu, rolul poeţilor în conservarea și salv- 
gardarea limbii române a fost esenţial. Ei s-au dovedit a fi „păstori” şi „păzitori” 
ai Casei Fiinţei, cum numește Martin Heidegger limba. Numai pseudolingviş- 
tii şi pseudoistoricii de felul unor Vasile Stati sau Victor Stepaniuc, puternic 
ideologizaţi de ocupanți, au putut intra în malaxorul proiectului sardanapalic 
de nimicire a unui popor, în speranţa că latinitatea va ceda locul slavismului, 
sub eticheta doctrinei moldovenismului, ca antiteză la românism. Experimen- 
tul „moldovenesc” a intrat și în atenţia istoricilor de pe mapamond: Mihail 
Bruhis, Dennis Deletant, Wilhelm Petrus van Meurs, Charles King ș.a., dar 
fusese refuzat chiar și de marii lingviști ruşi VI. F. Şișmariov, V. V. Vinogradov, 
D. E. Mihalci, R. A. Budagov. Istoricii străini au ajuns la concluzia că proiec- 
tul schimbării identităţii etnolingvistice a eşuat, dovadă fiind faptul că după 
prăbușirea imperiului sovietic Basarabia a renăscut din propria-i cenușă, do- 
bândind independenţa și proclamând limba română drept limbă de stat (cf. 
Charles King, Moldovenii, România, Rusia și politica culturală, trad. din engle- 
ză de Diana Stanciu, prefață de Al. Zub, Editura Cartier, Chişinău, 2002). Dar 
ceea ce a urmat ulterior a dovedit că Moscova, „trezindu-se” din zdruncinul 
pierderii coloniilor, a reînceput ofensiva, pe cale economică, politică şi cultu- 
rală, semn că proiectul n-a fost încă abandonat. Așa se explică de ce Declarația 
de Independenţă, încununată, în plan lingvistic, cu proclamarea zilei de 31 
august ca Zi a Limbii Române, va fi încălcată în Constituţie, revenindu-se la 
etnonimul „limba moldovenească” şi resuscitând doctrina moldovenismului 
panslavist. Acest fapt s-a petrecut în urma unei agresiuni armate pornite din 
Transnistria (1992), vechiul cap de pod al moldovenismului creat de Stalin 
în 1924 sub masca Republicii Autonome Sovietice Socialiste Moldoveneşti. 


Victor Teleucă, aidoma altor scriitori, a intrat în lupta de rezistență naționa- 
lă încă din momentul debutului editorial (Răscruce), nu numai prin faptul 
că şi-a scris opera în limba română, dar mai ales prin aceea că admirabila și 
provocatoarea poezie O altă limbă mai frumoasă nu-i datează chiar din 1958. 
Tulburător este anul când trupele sovietice sunt retrase din România. Sunt 
convins că nu e vorba de simple coincidenţe, chiar dacă gestul individual al lui 
Teleucă nu are legătură cu evenimentul. El reinstaura, astfel, tradiția lui Alexei 
Mateevici de la 1917. 

În amintita însemnare din manuscrise (1997), poetul mai are o explicaţie, 
una de ordin estetic: a scrie despre limbă înseamnă, totodată, a face un pas 
către „poezia ideală”, al cărei arhetip este Limba noastră, celebra poemă a lui 
Alexei Mateevici. Astfel, Victor Teleucă dă consistenţă filozofico-estetică ac- 
tului de păzire a limbii, în sens heideggerian şi eminescian. Ideea este adâncită 
în Car frumos cu patru boi apărut în 1989, an decisiv în renașterea popoarelor 
din Uniunea Sovietică şi din fostul lagăr comunist. Acest text mi se pare fun- 
damental pentru gândirea lui Victor Teleucă, îmbinând fericit marele talent 
poetic cu propensiunea spre filozofare, exprimată aici și cu mijloacele epicu- 
lui şi ale dramaticului. În opinia mea, Car frumos cu patru boi încheie triada 
textelor fundamentale despre limba română scrise în Basarabia între 1917- 
1989: Limba noastră de A. Mateevici, În limba ta (1968) de Grigore Vieru şi 
proza-eseu a lui Teleucă. Neindoielnic, sunt și alte poeme admirabile semnate 
de Nicolai Costenco, Ion Vatamanu, Anatol Codru, Nicolae Dabija, Dumitru 
Matcovschi și atâţia alţii, însă cele trei texte ating zona profundă a ontologi- 
cului. Ca şi înaintașii săi, Victor Teleucă adâncește, în definitiv, geniala obser- 
vaţie eminesciană, confirmată și de Heidegger, în 1947, în celebra Scrisoare 
despre umanism, că nu noi suntem stăpânii limbii, ci limba e stăpâna noastră, 
paralelism cu ideea de adevăr. Chiar şi cei care s-au considerat stăpâni peste 
limbă şi popor au putut constata, finalmente, că raportul trebuie să fie invers, 
de unde și biruinţa scriitorilor asupra proiectului de substituire etnolingvis- 
tică promovat de ocupanți. Victor Teleucă o şi spune în cel de-al treilea text 
al micii antologii, Ploua târziu: „Ploua târziu aseară și toţi îmbătrâneam, / ci 
numai limba noastră mereu nu-mbătrânea. // Ea, veşnică şi nouă, din veacuri 
se alege, / nu legea scrie limba, / ci limba scrie legea”. E aici aproape o parafra- 
ză la enunţul eminescian. 


Limba, aşadar, este o forță a naturii, precum veșnicia codrului eminescian în 
faţa vremelniciei omului: „— Codrule cu râuri line, / Vreme trece, vreme vine, / 
Tu din tânăr precum ești / Tot mereu întinerești” (Revedere). Cine intră în luptă 
cu tinerețea limbii nu poate să iasă decât înfrânt. Faptul a fost observat de acad. 
Nicolae Corlăteanu în studiul său despre Ion Heliade Rădulescu (1992). Atâta 
vreme cât Heliade s-a lăsat înstăpânit de limbă, el a întinerit creator odată cu 
aceasta, culminând, în planul lingvisticii, cu excelenta Gramatică românească de 
la 1828. Mai târziu, când s-a erijat în „stăpân al limbii”, căzând în patima italieni- 
zării, după cum unii basarabeni vor cădea în patima slavizării, el s-a văzut căzând 
în ridicol (cf. Nicolae Corlăteanu, Testament. Cred în izbânda limbii române, edi- 
ţie realizată de Alexandru Bantoș, Chişinău, 2010). 


Această forță de regenerare și de întinerire a limbii a fost surprinsă de Victor 
Teleucă în versuri memorabile în amintita poemă din 1958: „E limba mea pe 

care mama / mi-a pus-o-n suflet pentru drum / şi-așa-i de nouă și bogată, / că 
n-o ştiu bine nici acum. lată însă că acest optimism privitor la veșnicia limbii 
pare puternic întunecat tocmai în momentul crucial al renașterii basarabe- 
ne — anul 1989, când zămisleşte Car frumos cu patru boi, text publicat în anul 
următor. Scriitorul era deja familiarizat cu scrierile lui Martin Heidegger, din 
care desprinde ca moto un pasaj din Scrisoarea despre umanism: „...În gândire 
fiinţa vine înspre limbă. Limba este locul de adăpost al ființei. În adăpostul ei 
locuieşte omul”. Heidegger se întâlnea cu Eminescu printr-un izvor comun: 
poezia lui Hölderlin. 


Scriitorul basarabean are intuiţia primejduirii limbii în timpurile moderne, 
după cum și Eminescu, și Heidegger vorbiseră despre degradarea limbii în 
vorbărie, posibil echivalent al „beţiei de cuvinte” recuzate și de Titu Maio- 
rescu. Dar la Victor Teleucă angoasa vine, de asemenea, pe filiera imaginii 
înghițirii arheilor etnolingvistici de marile imperii deviate din politică în 
prigonirea limbilor sub spectrul globalizării. Basarabenii simțeau demult 
suflul geros dinspre spaţiul siberian. Însă ieșiți oarecum din acest spectru, 
în anii '70, Constantin Noica şi Emil Cioran aveau temeri similare în fața 
mondializării limbii engleze, precum basarabenii în fața expansiunii limbii 
ruse. Într-o Europă unită, va mai rezista limba română în faţa celei engleze, 
franceze sau germane? Sau va deveni un Car frumos cu patru boi, ca în duioa- 
sa romanţă sau în picturile lui Nicolae Grigorescu? Tocmai când basarabe- 
nii erau îmbărbătaţi de bătălia pentru limbă și alfabet latino-român, o undă 
de scepticism se strecoară în plină euforie. Mai întâi, reacția „populară” la 
agresiunea economică și politică a Moscovei. Victor Teleucă o surprinde 
cu o ușoară notă de umor. Replica amărâtă a zilei suna: „— Limbă ne-a tre- 
buit?”. Şi comentariul autorului: „În aceeași limbă se vorbea despre aceeași 
limbă că nu avem nevoie de ea” (p. 5). Limba română murise, limba română 
înviase. Situaţia aminteşte despre întâlnirea dintre Iisus şi Pilat din Pont, 
cu parafraza: Ecce lingua! Precum lisus, limba era trimisă la judecată în faţa 
„preoţimii” improvizate în plină perestroikă. Limba era trimisă la crucifica- 
re ziua, pentru ca, peste noapte, să învie: „Adică limba, acest Hristos al na- 
ţiunii noastre, care s-a jertfit pentru mântuirea noastră cu rănile spinilor pe 
frunte. În acele ore lungi mă gândeam nu o dată că prea mult am vorbit des- 
pre limbă, cu trebuinţă și fără trebuinţă. Poeziile noastre despre limbă de-a 
lungul anilor erau întâmpinate la seratele literare cu nădejde, entuziasm și 
bucurie. Limbajul devenise un Mesia al nostru, Mântuitorul, salvatorul. 
Limba chemase Marea Adunare Naţională şi, deodată... prăbușirea în gol, 
în marea criză economică. Şi limba din Mântuitor s-a pomenit țap ispăşitor 
pentru cele întâmplate. Parcă de la limbă s-ar fi început toate relele” (p. 6). 
Febra limbilor naţionale bântuia în toate republicile unionale. Numai că nu 


CĂRȚI ŞI ATITUDINI ED 


le-a trecut prin cap balticilor, azerilor, georgienilor etc. să atribuie limbii 
impasul economic. Acesta a fost un fenomen specific doar basarabenilor, 
cărora paznicii rusificării au ştiut magistral să le inoculeze doza potrivită 
de otravă pentru ca limba română să fie transformată în victimă ispășitoa- 
re. Luciditatea sclipitoare a lui Victor Teleucă întrevede aici eșecul anilor 
următori, care a împiedicat ducerea la bun sfârșit a revoluţiei de renaștere 
națională în Basarabia, fenomen la care România a avut cea mai proastă re- 
acţie posibilă, fiindcă ea însăşi se trezise la „revoluţie” printr-o maşinaţiune 
abil coordonată de laboratoarele kaghebiste ale perestroikăi. Iar peste toate 
s-a aruncat vălul unui „complex de inferioritate” asociat nostalgiilor noas- 
tre romanţioase, pseudomioritice, răzbătătoare şi-n proza de felul celei a lui 
Ion Druţă din Toiagul păstoriei. Miezul de foc al eseului lui Victor Teleucă 
îl constituie disecarea şi elucidarea acestui sentiment profund ambiguu, au- 
torul surprinzând două momente epico-dramatice de adâncă reverberaţie 
existențială. 


Mai întâi, este evocată o întâmplare petrecută cu mulți ani în urmă (prin 
1963-1964) la o serată literară organizată în sala de conferinţe a Bibliotecii 
„Krupskaia”, devenită, după 1989, Biblioteca Naţională. Printre cei prezenţi 
se aflau și Nicolai Costenco, și Bogdan Istru. Teleucă, fiind mai tânăr, a fost 
pus să modereze lucrările. S-au citit, ca de obicei, poezii în limbile rusă și 
„moldovenească”. Nicolai Costenco a citit, cu mare succes, poezia lui despre 
limbă. După care scriitorul trecut prin Siberia l-a îndemnat pe Teleucă să ci- 
tească şi poezia lui O altă limbă mai frumoasă nu-i: „— Citeşte-o şi tu pe a ta! 
Să ştie lumea că avem și noi o limbă”. Poetul s-a conformat, se pare, cu succes. 
Imediat însă a sosit din sală un bileţel pe care moderatorul l-a citit la micro- 
fon. Autorul bilețelului întreba pentru cine scriu poeţii basarabeni, de vreme 
ce limba folosită va dispărea în circa douăzeci-treizeci de ani? Necunoscutul, 
precizează Victor 'Teleucă, scria într-o limbă română perfectă, precizând: „Nu 
suntem o limbă mare. Mă gândesc și eu cu duioșie la limba noastră, da, e fru- 
moasă, dar frumoasă ca romanţa Car frumos cu patru boi”. S-a ridicat atunci 
Ion Vasilencu indignat, întrebând: „— Cine e dobitocul care a scris bilețelul!? 
Să se scoale în picioare!”. 


„Dobitocul” însă nu s-a ridicat nici la încă o provocare. Totuși cineva a 
făcut-o: vecina de loc a lui Vasilencu, Argentina Josu, care ridicase mâna 
să spună și ea ceva, fiind luată de cel indignat drept autorul bilețelului. Ea 
nu voia decât să cânte romanţa Car frumos cu patru boi. N-a fost lăsată, 
fiindcă în momentul următor toți s-au împrăștiat: „Poeţii au părăsit ul- 
timii sala. S-a format un gol în care rămânea întrebarea: - Cine? De ce?” 


(p. 8-9). 

Întrebarea a persistat îndelung în memoria lui Victor Teleucă, reaprinzându-se 
într-o altă împrejurare, târzie, la o altă întâlnire a scriitorilor cu publicul, la 
Orhei. De-atunci, se scriseseră multe alte poezii despre limbă, iar poeţii par- 
ticipanți le-au citit, mângâind „auzul şi inima omului”. La toasturile finale un 
bărbat în vârstă s-a apropiat de Teleucă. Era îmbrăcat îngrijit și vorbea într-o 
frumoasă limbă românească. Alături, s-a postat și un tânăr tăcut. Poetul l-a 
întrebat ce impresie au lăsat poeziile despre limbă, dar n-a primit răspuns. 
Moldoveanul în vârstă i-a explicat că tânărul nu cunoștea limba, dar că nici nu 
e nevoie s-o ştie, fiindcă, după spusa cronicarului, moldovenii sunt sub vremi, 
încât serata ar fi fost cu adevărat frumoasă „dacă nu erau... poeziile acestea 
despre limbă”; „Dar dumneata nu te supăra. Nu o singură dată te aud la ra- 
dio cu această poezie pe care ai citit-o și aici” (p. 10). Simțământul lui nu era 
decât de milă pentru poeţii care scriu poezii despre limbă. După Mateevici, 
n-ar fi trebuit să mai scrie nimeni așa ceva. Teleucă, intrigat, a cerut explicaţii. 
Interlocutorul a răspuns: „De ce cerșiți o limbă fără nici o perspectivă cât de 
cât. Ce prezintă o limbă frumoasă chiar, cum e a noastră, în ansamblul limbi- 
lor mai răspândite pe glob? Câţi inși vorbesc această limbă? Două milioane 
jumătate-trei?. Nu, sunt cu mult mai multe milioane, a replicat poetul. Fie! 
a venit răspunsul. Dar „Are vreo influență limba noastră asupra cuiva, este 
printre cele patru sau cinci limbi în care se vorbeşte oficial la Naţiunile Unite? 
Chiar și din acelea, două nu mai reprezintă cine ştie ce mare interes pentru 
lume. Ştii care sunt aceste două limbi, nu trebuie să ți le spun. Astăzi hotărăsc 
soarta lumii numai două limbi din cele două mii şi ceva, care sunt pe pământ, 
rusa și engleza, poate şi chineza, dar aceea nu e limbă a culturii și științei, e mai 
mult limba forţelor oarbe” (p. 11). Era un argument „tare”, prezent şi-n cores- 
pondenţa dintre Noica și Cioran. Reacţia lui Teleucă: „Îmi venea să mă scol și 
s-o iau la fugă unde m-or duce ochii, să găsesc o maşină de ocazie şi să ajung 
mai repede la Chișinău, să scap de teroarea acestui om.” A rămas însă, fiindcă 
o voce tiranică îl îndemna să asculte mai departe, dincolo de primul impuls. 
Ghicindu-i gândurile, „cinicul” a continuat: „Și apoi, pe dumneata, ca scriitor, 
ar trebui să te intereseze părerea unui tip ca mine, care nu gândește stereotip 
ca ceilalți, deși mulți îmi împărtășesc părerile. (...) Eu am făcut matematicile, 
ştiu că doi şi cu doi fac patru, pentru dumneata pot face și patru, dar patru ar 
fi o rutină, pentru dumneata contează metafora, aceasta cuprinde necuprin- 
sul, doi şi cu doi poate conduce la ideea că fac mai mult decât patru ori nu fac 
nimic. E cu totul altă mâncare de peşte” (p. 12). 


Se întâlneau două moduri de gândire opuse: unul cartezian, gândirea tare, 
imperială, cum o va numi Gianni Vattimo, celălalt al „metaforei”, al gândi- 
rii „moi”, cum o numește același filozof italian postmodern. Ca și centrul 
imperial moscovit, bărbatul matematician îi demonstra „riguros” imposibi- 

litatea supraviețuirii unei limbi condamnate de istorie”. El nu voia să știe 
că în lume se năștea și o altfel de știință, dincolo de logica lui Ares, care 
dădea dreptate metaforei, iar nu calculului rece. Biologul Gregory Bateson 
decidea în aceiași ani: „Da, metafora. Ea ţine laolaltă întreaga țesătură de in- 
terconexiuni mentale. Metafora este baza faptului de a fi viu”. Marele feno- 
menolog Paul Ricoeur va scrie fascinanta carte Metafora vie. Lucian Blaga o 
numise deja, între cele două războaie mondiale, metaforă revelatorie. Con- 
form gândirii carteziene, limba română n-avea nicio şansă de supravieţuire 
în Basarabia. O asemenea spaimă a trăit autorul poemei O altă limbă mai 
frumoasă nu-i. De fapt, mai îngrijorat decât dânsul era „cartezianul”, căzut el 
însuşi în îndoială metodică. Brusc, el a trecut în spaţiul metaforei: „— Nu-mi 
poţi imputa faptul că nu-mi cunosc limba ori că nu port o anumită dragoste 
față de ea. O cunosc şi o iubesc chiar, dar altfel. Limba noastră este foarte 
frumoasă, frumoasă ca romanţa pe care o știm cu toţii și la auzul căreia sim- 
tim un nod sărat în gât, lacrima”. 


Stranie coincidență! Matematicianul făcea aluzie la aceeaşi romanţă invocată 
cu ani în urmă la serata de la Biblioteca „Krupskaia” de cel care n-avusese 
curajul să-şi dezvăluie identitatea: 


„Scârţâie din osii carul 
Şi în snopii lui de grâu 
Stă proptit în furcă tata, 
Îngropat până la brâu, 
Şi-ntr-un lan cu mături line 
Vântul fâșâie prin foi, 
Ce n-aș da să fiu cu tine, 


Car frumos cu patru boi!” 


Poetului i-a fulgerat prin minte că anonimul de-atunci trebuie să fie chiar ma- 
tematicianul din Orhei. Nu era acela, dar cu atât mai tulburător. EI își con- 
tinuă „teoria” că tot ce e cu adevărat frumos aparţine trecutului, ca și limba 
română, ca şi carul cu patru boi. Biruie, în timp, doar limba imperială. Ma- 
tematicianul coborât din gândirea tare continuă: „Poate nici nu știi, nu-ți dai 
seama, de fapt, ar trebui, cât de frumoasă este, dar e o romanţă și, ca o roman- 
tă, nu vorbeşte despre altceva decât despre ceva trecut, despre ceva ce, dacă 
mai este, apoi e pe cale de trecere. E ca în «La steaua care-a răsărit», numai că 
invers, la steaua care apune acum ori e pe cale să apună, deși a apus de mult. 
Se mai vede, luminează, venind spre noi cu sfârșitul luminii ei. Ştia Eminescu 
pe atunci care este viteza luminii? Ştia, desigur, dar el o făcea nu prin ştiinţă, ci 

prin intuiție. Eminescu nu scria poeziile ca voi, el le visa și ele prindeau viață 
prin felul lui de a visa” (p. 13). 


Dacă limba română are povestea stelei eminesciene și a „carului frumos cu 
patru boi”, istoria acestora se întretaie cu cea a personajului din eseu. Prin 
1963-1964, el era la Moscova, unde s-a făcut tobă de carte, studiindu-l pe 
Eminescu şi pe mulţi filozofi din cauza cărora nu şi-a mai terminat aspirantu- 
ra. S-a căsătorit cu o rusoaică pe care a adus-o la Orhei. Rusoaica i-a născut 
doi feciori, dar niciunul nu mai ştie limba română. Cu deșteptăciunea lor, îşi 
petrec viaţa în străinătate, unul în Anglia, altul în Suedia. Sunt, altfel spus, 
pierduţi pentru limba română. El și soţia au rămas la Orhei, fiindcă, în primul 
rând, ruşilor le-a plăcut să rămână în Basarabia, căci nicăieri nu găsesc mai 
mult bine ca aici, vorba lui Ion Druţă. El nu se mută la Moscova, fiindcă este 
om al locului, om al „carului frumos cu patru boi”, simbolizat în statuia lui 
Vasile Lupu, pe lângă care trece zilnic şi o salută. Spre deosebire de serata de 
la „Krupskaia”, la Orhei s-a cântat romanţa Car frumos cu patru boi. Pe faţa 
matematicianului s-au ivit lacrimile. În faţa inerţiei feciorului care nu-și mai 
cunoștea limba, orheianul i-a turnat un pahar cu vin, îndemnându-l: „— Bea 
măcar moldovenește, dacă n-ai învăţat limba bunicilor de aici. Vidişi, vse piut 


za papu” (p. 16). 


Drama orheianului și a feciorilor lui devine drama limbii române în Basara- 
bia, adunată în povestea romanței: „Da, limba noastră e romanţa acelui Car 
frumos cu patru boi, care ne-a adus până aici pe drumurile desfundate ale is- 
toriei. Pe la răscruci și cotituri, cei care nu s-au putut urca în el rămași au fost. 
Curenţii i-au dus spre alte tărâmuri și au uitat limba în favoarea altor limbi, 
dar ei au rămas străini pe țărmuri străine şi nu s-au mai putut întoarce de unde 
au plecat, şi cine mai are nevoie de omul care s-a dezis de limba lui mare sau 
mică? Aceștia sunt oameni fără trecut, pentru că s-au dezis de el, şi fără viitor, 
pentru că au vrut alt viitor decât cel care li s-ar fi cuvenit” (p. 17). El, poetul, 
are revelația misiunii sale eminesciene şi heideggeriene, aceea de păzitor al 
Casei Fiinţei, al Limbii Române. Fiindcă nici „carul frumos cu patru boi” n-a 
dispărut și nici nu poate să dispară de vreme ce a rămas în romanţă, dar și 
proiectat cosmic în Carul Mare de pe firmament. Aidoma Carului Mare de pe 
cer, şi carul limbii române pare să dispară, pentru un timp: „Mă înspăimânt 
că poate dispărea pentru totdeauna şi, cu sufletul la gură, lungit pe braţul de 
fân, sub cerul de vară în tăcerea și liniștea câmpului, deodată aud cum scârțâie 
carul și îl văd cum apare pe boltă, cu oiştea înainte, urcându-se tot mai sus, 
prefăcut în Constelaţia Carului Mare, să-l vadă toată lumea și noi toți că este, 
că el nu are chip să nu fie, și atunci, de emoție, simt un nod sărat în gât, locul 
până unde ajung lacrimile mele de emoție şi de bucurie că, totuși, noi suntem. 

Închid ochii şi îl aud cum scârțâie, şi eu adorm în scârțâitul lui. Scârţâie neuns, 
greu de osemintele milenarilor mei strămoși, care l-au înjghebat și s-au pornit 
cu el spre noi. Şi în somnul acesta al meu, fericit că sunt acasă, aud cum cine- 
va — din străfundurile spiritului meu contradictoriu și neîmpăcat cu nimeni, 
decât cu acest car frumos cu patru boi — cântă, şi când ajunge la versul «Tot 
mai sfântă văd icoana / Unui car cu patru boi», lăcrimează. Lacrimile-i curg 
într-o cană de lut și el bea, cântând și plângând, lacrimile în sănătatea acestui 
car frumos cu patru boi, care este limba mea și a strămoșilor mei dintotdeau- 
na, limba română, în care azi învaţă copiii și nepoţii noștri” (p. 17-18). 


Reîntâlnindu-l pe orheian, află că soția rusoaică a murit în străinătate, plecată 
la feciori, care nu mai au nimic cu Moldova. Când îi întâlnește, „cel mic plân- 
ge, cel mare înjură. Cel mic plânge, nu ştiu dacă ai să mă crezi, moldovenește, 
iar cel mare înjură rusește. Altfel o duc foarte bine” (p. 19). Uitând limba, 
feciorului mic i-au mai rămas doar plânsul şi tăcerea în limba lui, ca în extra- 
ordinarele versuri ale lui Grigore Vieru: „lar când nu poţi / Nici plânge şi nici 
râde, / Când nu poţi mângâia / Şi nici cânta, / Cu-al tău pământ, / Cu cerul 
tău în față, / Tu taci atuncea / Tot în limba ta”. 


Restul e tăcere, vorba „divinului brit”. lar improvizaţiile mancurtului în limba 
de adopţie sunt doar zgomotul de supravieţuire a individului agonic, dar „fe- 
ricit”. 

Doina CERNICA 


Un roman extraordinar, 
romanul Bucovinei întregi 


Distins cu Premiul pentru Proză al Uniunii Scriitori- 
lor din România în 2010, romanul Când ne vom în- 
toarce de Radu Mareş, Editura Limes, Cluj-Napoca, 
2010, este primul în literatura română a ultimilor 70 
de ani care îşi are plasată acţiunea în Bucovina Ro- 
mâniei Mari. Desigur, nu acesta a fost motivul pen- 
tru care juriul l-a desemnat ca fiind cel mai bun, dar 
D.C. — membră a Uniunii nu putem să nu apreciem opțiunea romancierului 
Scriitori or din România, drept un gest de curaj. Chiar dacă prezintă Buco- 
a Uniunii Ziariştilor vina din perioada interbelică, autorul surprinde un 
Profesionişti din România gta E rP i 
si ainu iernat onale mănunchi de probleme delicate, de care construcția 
a Presei Francofone, este  IOManescă nu avea cum să facă abstracţie. Mai mult, 
autoare a unor cărti de proză Cartea vorbeşte despre o bună cunoaștere a acesto- 
şi publicistică, traducătoare "a şi despre o asumare, deopotrivă lucidă și afectivă, 
şi realizatoare a paginilor a lor, explicabile prin faptul că scriitorul, stabilit de 
săptămânale de literatură multă vreme în Cluj-Napoca, este originar din Bu- 
şi artă de la cotidianul,Crai  covina, unde şi-a 
nou” Suceava. Distinsă petrecut copilăria 
cu premii naţionale şi gi tinerețea. Senti- 
internaţionale. In anul 2011, mentul cu care în- 
oraşul Terville (Franţa) i-a 
acordat Marele Premiu 
„pentru calitatea scrisului 
şi pentru talentul de 
povestitoare”. 


Radu Mareş 


chizi această lucrare 
este acela al unei 
datorii / misiuni, 
îndelung pregătite 
de autor și duse cu 
îndărătnicie, sufe- 
rință şi bucurie la 
capăt. În plus, ro- 
manul Când ne vom ENE TI IT 
întoarce mi-a părut 
a fi cartea vieții lui 
Radu Mareş. — 


roman 

Povestea e relativ simplă. Gavril („Suna aspru şi era un nume ca omul, fără 
penumbre și fără mister”), Gavril M. mai exact — iniţială care indică asupra 
eventualității unei rădăcini autobiografice —, originar dintr-un sat de sub 
munte de pe moșia Mănăstirii Solca, absolvent al Şcolii Superioare Agricole 
din Cernăuţi, după o scurtă perioadă de muncă la Soroca și după punerea pe 
picioare a Grădinii Botanice din capitala Bucovinei, ajunge administrator al 
unei ferme a Camerei Agricole din Cernăuţi de pe malul drept al Nistrului 
(pe celălalt fiind Polonia), „cel mai nordic teren cultivat de pe teritoriul Rega- 
tului României”. Motoul cărții, un citat din Genesa (Iosif şi frații săi), care îi ex- 
primă lapidar drama, atrage atenţia şi asupra condiţiei protagonistului. Gavril 
M. este un făuritor de visuri. Le zămisleşte și luptă pentru concretizarea lor: 
salvarea recoltei de sfeclă, plantarea unei livezi de piersici în zona numită Va- 
lea Lupului, împlinirea iubirii pentru Katria, rezidirea bisericii. „Fără penum- 
bre și fără mister”, Gavril M., „închis, ferecat”, se simte însă marcat de acestea. 
Într-un fel sau altul, enigmele, necunoscutele care îi apar în cale sunt legate de 
mama sa, a cărei „foarte atentă şi aspră veghe” îi însoţeşte permanent viaţa. În 
ciuda primei impresii, ţiganca, vrăjitoarea Tina şi superba, minunata Katria, 
„fata ca un soldat” — personaje puternice — nu pot fi comparate cu Domnica 
lui Ştefan, cu mămuca, mama lui Gavril M., care stăruie, fascinantă, în memo- 
rie. Ca şi fiul ei mai târziu, deși altfel, şi Domnica are „un plan” — nu trăieşte 
la întâmplare, ci în virtutea unui vis, a unei năzuinţe. Atunci când şișcornița îi 
taie copilului degetele, ea primeşte schimbarea de destin al fiului, visat preot, 
cu o privire stranie în ochii ei „negri, adânci și foarte strălucitori”, privire în 
care Gavriluţă zărise „și vălul întunecat pe care îl vezi în ochii femeilor, ținuți 
de altfel ascunși, acoperiţi, atunci când își plâng morţii”, şi pe care o va regă- 
si în ochii unei lupoaice hotărâtă să-și apere cu orice preț puii. Deţinătoarea 
unei taine mari, legate de copilul său, mămuca îi înseamnă viaţa cu întrebări 
ale căror răspunsuri el nu le va afla niciodată, dar care o întăresc atunci când 
îşi va duce fiul lângă Humor să-i dea o femeie în bobi, la un călugăr să-i citeas- 
că, la Sfântul, la Suceava, de Sânziene — „O altă femeie se aplecă spre mămuca, 
apropiindu-se astfel şi de urechea lui, și o întrebă cu voce scăzută: / — Pentru 
copchil ai venit? Ce are? / N-auzi răspunsul, deşi ar fi dat orice să nu-i scape 
căzând iarăși în prăpastia moale a somnului...” — , să bea, la hramul Sfintei Mă- 
ria Mare de la Cacica, din fântâna cu apă sfinţită, să deschidă cu dreapta crucii 
cartea lui Grigore din Cajvana, acolo unde îi era scrisă soarta, „în primul rând 
de sus, pe foaia din stânga”, atunci când îl așază la masă, la nunta surorii Paras- 
ca, lângă un necunoscut cu un ochi galben și unul albastru, deci purtător de 
semn, şi așa mai departe. 


Păienjenișul protector pe care Domnica se îndârjeşte să-l țeasă în jurul lui Gavril 
M. vorbeşte despre o profundă și zbiuciumată grijă maternă, dar și despre vechi- 
mea Țării de Sus, cu poveşti și doine, ghicitori, eresuri, cu tradiții și obiceiuri încă 

puţin erodate de timp: „Ştia încă din copilărie cât de mare poate fi puterea unui 
descântec (Uneori aceasta este uriașă, înfricoșătoare.)”; „Fusese, pe vremuri, va- 
dul unde veneau la adăpat zimbrii lui Dragoş Vodă”; „Bărbaţii aveau toți cămăși 
albe de duminică și pletele spălate și date proaspăt cu unt, pieptănate cu cărare la 
mijloc şi petrecute după ureche... Este un zăcământ spiritual complex, în acord 
cu o geografie și o climă deosebite în partea extremă a zonei în care se întind cele 
aproape o mie de hectare ale fermei — „parte de lume separată printr-un fir de 
păr de abisurile neguroase ale Asiei, unde nimeni nu ştie ce se ascunde”, cu vânt 
fierbinte „care astupa urechile şi obliga oamenii să strige unul la altul ca să se înțe- 
leagă” în după amiezile de vară şi cu zăpezi și geruri iarna, care îngheaţă vrabia în 
zbor şi iepurele în fugă. 


Dar acțiunea romanului are loc în perioada 1935-1940, în Bucovina Româ- 
niei Mari, în care Imperiul continua să respire: „În toată Bucovina pe unde 
umblase, cunoscuse destui intelectuali, dar și țărani rămași încă și acum fideli 
amintirii Împăratului și Austriei — și Vienei, mai ales, pe unde nici unul n-apu- 
case să ajungă vreodată —, dispreţuind în acelaşi timp, cu un zâmbet subțire, 
cifrat, tot ce venea din Regat...”; „Proceda în acest mod pentru că așa învățase: 
în tot fostul Imperiu, la începutul zilei de lucru, o armată de slujbași aştepta la 
fel, respectuos, și în două picioare, până când șeful ierarhic găsea de cuviință 
să ia loc”; „Gospodarii luaţi la gară purtau în acea zi sumane negre, identice, ca 
pe un fel de uniformă, cum cei mai în vârstă învăţaseră că se cuvine pe vremea 
Austriei: o solemnitate trebuie tratată cu cea mai mare grijă, până la ultimul 
amănunt”; „Or noi, în Bucovina, exact aşa am fost crescuţi și educați, adică 
în spiritul disciplinei, al cuvântului dat, dar și al fidelității. Un Dumnezeu, o 
Ţară, un Rege — cu litere mari”. 


Din perioada Imperiului este moştenită și multietnicitatea populaţiei — la Su- 
ceava, de pildă, mama lui Gavril se înțelegea „într-un fel special, degajat şi 
firesc, chiar cu o anume graţie” cu străinii, cele câteva cuvinte nemţești prinse 
„ca în joacă” fiindu-i suficiente „cât să poată spune ce-i e de trebuință, dacă se 
întâmpla să fie nevoie, asta mai ales cu jidanii care erau peste tot, dar se înțele- 
gea şi cu ruștele, şi slovăcițele din pieţe, cu poleacii și cu huţulii”. Nu numai la 
oraş, ci şi în satul de lângă Nistru, moara este a neamţului Schneider, prăvălia 
a evreului Horovitz, învăţătoarea Suhoverschi Ecaterina, Katria, iubirea ro- 
mânului Gavril M., are mamă nemţoaică și tată ucrainean, la fermă trăiesc și 
tiganca Tina, şi neamţul Franz, și rusoaica Olesia. Convieţuirea are loc în spi- 
ritul convingerii bătrânului Onofrei, „Doi bucovineni e musai să se înțeleagă, 
orice ar fi!..., dar asta nu exclude distanţările și privirile uneori ironice, alteori 
surâzătoare: „De nemți nici nu trebuie să-ți placă, spune ucraineanul Anton, 
pentru că nu le pasă, adică n-au nevoie de asta”. Zărind busuiocul pe straturile 
cu flori de la casa morarului, Gavril M. își zice: „Uite (...) că au mai învăţat și 
nemții ceva de la români!”, iar ucraineanul Suhoverschi comentează cu năduf, 

apropo de furturile de lemn din codrii seculari de la Slătioara: „Și cine are 
datoria să păzească proprietățile statului? Nu românii? Eu însă te întreb nu- 
mai atât: la ce le-a trebuit lor, românilor, țara asta, dacă nu se pricep și nici nu 
le trece prin cap s-o administreze ca lumea? De ce nu se duc dracului să lase 
pământul acesta cui ştie ce să facă cu el? (...) Spune-mi măcar un ferșter român 
cu școală adevărată. Spune-mi un român inginer silvic. Spune-mi un singur 
proprietar de fabrică de cherestea care să fie român”. Gând care se opune con- 
vingerii profesorului Volcinschi: „Va veni o zi când în România cei mai buni 
avocaţi şi doctori vor fi români”, viziune asociată posibilităţii unei schimbări 
majore în România Mare: „Cine va vrea să schimbe ceva în țara asta de la ță- 
ran trebuie să înceapă. Şi să pună oameni noi, tineri, peste tot acolo unde tre- 
buie luate hotărârile mari”. Gavril M. este unul dintre cei care întruchipează 
această posibilitate, animat însă de o însufleţire, de un crez la fel de important 
ca și învăţătura: „Profesorul zice, îi povesteşte Gavril mamei, că noi, băieții de 
ţărani care am făcut școli, avem o datorie mare față de neamul românesc, o 
datorie de care nu-i voie să uităm.... 


Dar Bucovina din Când ne vom întoarce este şi a unei Românii colindate de legio- 
nari şi marcate de apropierea noii conflagrații mondiale, a unei Românii cu apele 
tulburate și cu drame ce prevestesc tragedia războiului. Pe fundalul ei, soarta făuri- 
torului de visuri se împlinește după cum fusese scris din străvechime. 


Tabloul Bucovinei interbelice este cuprinzător, iar în zugrăvirea acestuia 
Radu Mareş apelează, cu un remarcabil instinct, dar și cu o indubitabilă ştiin- 
tă a construcţiei solide şi elegante, la sobrietatea descrierilor („până când apă- 
reau în zare contururile crenelate de cetate împărătească ale Cernăuţiului”), la 
inserția amănuntului memorabil („în acel an cernăuţenii parcă înnebuniseră 
cu crinii lor albi franțuzeşti, deveniți o veritabilă modă și care inundau toa- 
te grădinile oraşului”), la termeni caracteristici zonei, excerptaţi din limbajul 
popular sau datând din perioada Imperiului: „mămuca”, „matale”, „grijit”, „tul- 
pan”, „curechi', „dohot”, „plaivaz” etc. Desăvârşit artist al ambiguităţii, Radu 
Mareş inserează acţiunea într-un ansamblu realist, dând astfel romanului și 
un aer de subtilă modernitate. Dar ceea ce îl distinge în peisajul romanelor 
ultimului deceniu este densitatea ideatică, curajul lucrurilor mari, îndrăzneala 
de a exprima năzuinţa colectivă într-o lume de hârtie, copleșită de problemele 
individului. Şi totodată, în această lume de hârtie, sufocată de marginalitatea 
problemelor şi a limbajului, răzbește senzaţia de curat și luminat, de curat și 
luminos pe care opera o emană de la un capăt la altul. 


Scriere majoră a prozei contemporane românești, cea mai bună carte de până 
acum a lui Radu Mareş, scriitor născut în Bucovina acum 70 de ani, romanul 
Când ne vom întoarce este şi romanul Bucovinei pe care aceasta l-a așteptat de 
atâta vreme. 

Nicolae DIMA 


| În gura foametei de Alexei Vakulovski 

Romanian Territorial Dispute 
(1982), From Moldavia to 
Moldova (1991), Moldova 
and the Trans-Dnestr Republic 
(2001), Jurnal Etiopian 

Geopolitics (2010). 


În gura foametei (Institutul Naţional pentru Stu- 
diul 'Totalitarismului, Bucureşti, 2011, 240 p.) 
este un document cutremurător pe care ar trebui 
să-l citească orice român dornic să-şi cunoască 
ţara, neamul și istoria... Când s-a propus să publi- 
căm această carte zguduitoare, pe care „confrații 
noștri occidentalizaţi” din Țară au refuzat-o, am 
avut unele rezerve. Acum îmi dau seama însă că 
prin tipărirea ei am contribuit, foarte puţin, e ade- 
vărat, la restabilirea adevărului, la clarificarea peri- 
oadei de exterminare prin care au trecut fraţii noş- 
tri basarabeni imediat după război. Adresăm, pe 
această cale, felicitări doamnei Flori Bălănescu, 
sufletul acestui proiect, şi omagii postume auto- 
rului, care a migălit ani de zile să strângă amintiri- 
le victimelor și să le aștearnă pe hârtie... 


În anii ’80, când am publicat în Statele Unite cartea 
Basarabia și Bucovina, am observat din statisticile 
oficiale sovietice ale perioadei imediat postbeli- 
ce că „lipseau” numai din Republica Moldova cel 
puţin 200 de mii de oameni. Pentru Bucovina de 
Nord, precum și nordul și sudul Basarabiei, anexa- 
te în mod arbitrar la Ucraina, unde ucrainenii s-au 
comportat uneori chiar mai mârșav decât rușii, nu 
aveam date statistice. Numai Dumnezeu ştie câți 
români au fost exterminați în acele regiuni! Apoi, 
când în 1989 am ajuns la Chișinău și am întâlnit 
supraviețuitori ai genocidului, mi s-a spus că după 
calculele lor circa un milion de basarabeni au fost 
deportaţi, executaţi ori au murit de foame. Am avut 
îndoieli atunci asupra unei asemenea cifre, pentru 
că îmi lipseau dovezile. Alexei Vakulovski m-a con- 

mărturii ale supravieţuitorilor 


vins însă de dincolo de mormânt prin această carte că cifrele nu erau exagerate. 
Ruşii, comuniștii, alogenii sovietici şi cozile lor de topor din Basarabia și Bu- 
covina au exterminat într-adevăr un sfert din populaţia românească ocupată în 
1940 şi reanexată în 1944. 


Volumul În gura foametei este o colecție de mărturii ale supravieţuitorilor din 
satul autorului, Antoneşti, ființe umane care în timpul foametei din 1946- 
1947 aveau vârsta cuprinsă între 6 şi 14 ani. Un lucru foarte important tre- 
buie precizat de la început, pentru că nu reiese din lectura mărturiilor. Ță- 
ranii rămași la sate în Basarabia în 1944 erau cu precădere săraci și cu puţină 
ştiinţă de carte. Intelectualii, oamenii înstăriți, cei cu sentimente românești 
bine cunoscute fuseseră deja arestaţi, împușcați ori deportaţi în Siberia încă 
din 1940. Fratele Paul Goma descrie foarte bine în cărțile sale acele timpuri 
îngrozitor de negre. Acum venise rândul oamenilor simpli să fie exterminați. 
Iată ce mărturiseşte Vasile Gaidău la bătrâneţe, care pe vremea foametei avea 
doar opt ani: „Foametea a fost foarte bine pusă la cale... acum îmi dau seama 
de asta... a fost organizată. Au vrut staliniștii să ne măture de pe fața pământu- 
lui. Eu atunci, în plină foamete, am rămas fără tată la șase ani, iar la șapte ani 
şi jumătate am rămas şi fără mamă... Se ducea fratele Mihai, născut în 1932, la 
baltă, spărgea gheaţa, aduna scoici, papură, le prefăceam în turte şi le mâncam. 
Eram patru frați... Cum se vede, s-a gândit cineva că războiul i-a ucis pe puţini 
dintr-ai noştri și s-au gândit animalele să născocească alt război, cel al foame- 
tei... A murit sora lui tata, a murit cumnatul lui tata, a murit mătușa Olimpia, a 
murit mătușa Irina... Au murit mai mulți. Era mare foamete” (p. 215). 

Cei informaţi despre foametea din Ucraina din anii '30 regăsesc în Basarabia 
toate elementele bestiale ale genocidului. Activiştii de partid, majoritatea ve- 
netici, și vânduţii locali confiscau tot ce agonisiseră țăranii din puţina recoltă 
a anului 1946... Ba mai mult, deseori îi întrebau pe țărani dacă sunt ruși sau 
români, tratându-i pe români cu o brutalitate deosebită... Măturau podurile 
bieţilor oameni de ultimele grăunţe, spărgeau zidurile caselor în căutarea ali- 
mentelor ascunse, găureau pământul peste tot să găsească ceea ce doseau țăra- 
nii. Din cei care ascunseseră ceva alimente pentru copii, mulți au fost arestați, 
condamnați și trimiși în Siberia. Consecințele au fost macabre... Au mâncat 
oamenii tot ce se putea ingera pentru a supravieţui. Gavril Banaru avea opt 
ani, dar îşi aduce bine aminte: „În 1946 a murit un frate de al tatălui meu. 
Sidor Banaru îl chema. EI, săracul, neavând ce mânca, s-a dus în baltă după 
papură, după rădăcini de stuf, le-a adus acasă, a încropit din rădăcinile acelea 
un soi de mâncare și şi-a amăgit foamea. N-a răbdat unchiul Sidor să usuce 
rădăcinile, să le râșnească și să coacă turta din ele. El le-a fiert şi le-a mâncat 
aşa, verzi încă, necoapte. Le-a mâncat, s-a umflat și a murit” (p. 211). 


Cosma Munteanu, născut în 1936, redă următoarele la pagina 181: „Într-o 
vreme văzând că nu avem cu ce amăgi stomacul, am spălat opincile și mama 
le-a pus în sobă, la copt. Când le-a scos din cuptor, mai nu am leșinat de miro- 
sul lor plăcut. Ne băteam cu sora mea pentru ele. Când am mâncat opincile, 
am dat-o pe cizme, pe pantofi, pe sandale... Umblam cu sora mea Tecla prin 
pod să căutăm vreo bucată de opincă”... În continuare, tot el povesteşte: „Tin 
minte, a venit la noi mama mamei mele, adică bunica mea. Nu avea ce mânca. 
Nici noi nu aveam ce mânca. Am culcat-o pe un pat lângă sobă. Să-i fie măcar 
cald. Iar dimineaţa am găsit-o moartă” (p. 183). 


Este greu de spus câţi oameni au murit, dar sunt convins că au murit probabil 
un sfert din locuitori. Şi s-au înregistrat chiar şi cazuri de canibalism... „La 
noi în sat oamenii, ca să nu moară de foame, au mâncat şi coaje de copac, şi 
iarbă, şi miez de răsărită, şi papură, şi câini, şi mâţe, şi cioroi, şi scoici, şi şobo- 
lani, dar mulţumim, nici un caz nu a fost să-și mănânce propriii copii, afirma 
V. Gaidău... La Purcari însă, ca să se salveze, două femei au hotărât să-şi mă- 
nânce copiii. Au mâncat un copil, iar când urma să-l taie pe al doilea, mama 
lui n-a vrut să-l ucidă... Femeia aceea care și-a mâncat propriul ei copil a fost 
pedepsită şi s-a întors din lagăr cu o fată luată de suflet” (p. 140)... Aflăm din 
carte că au fost, de asemenea, cazuri de mame cu mai mulți copii care au ales 
să-i sacrifice pe cei mici pentru a-i salva de la pieire pe cei mai mărişori (Maria 


Chirilov, p. 165). 


Cei morți de foame erau ridicați când se putea de cei care mai aveau puțină 
vlagă și erau aruncaţi în gropi comune. Unele victime au fost îngropate de vii, 

iar un bărbat a reușit să răzbată de sub maldărul de cadavre unde fusese arun- 
cat și să revină acasă... „Femeia lui Toderică Spătaru leşinase, nu murise. Când 
au pus-o în groapă, ea încă da din mâini şi din picioare... Au pus alte trupuri 
deasupra și au dat țărâna peste ei”. Martora Valentina redă la pagina 200 cum 
„a înviat” tatăl ei, căruia îi spuneau taca: „Taca a mâncat turte din lobodă și s-a 
umflat. L-au dus şi l-au lăsat sub gardul cimitirului. Nu mai aveau putere să-i 
sape groapa... Dar el pe la o vreme şi-a revenit, n-a vrut să rămână cu morții. 
Oamenii care trăiau lângă cimitir au observat că taca se zbuciuma, că vroia să 
se ridice. L-au luat la casa lor, apoi i-au chemat pe ai noștri... A crescut taca 
zece copii... 


Am încercat să subliniez câteva paragrafe pentru a le utiliza în această recen- 
zie, dar m-am trezit reproducând mai mult. Iată totuşi un gând de bătrâneţe al 
Feodosiei Chitic: „Am fost şapte copii cândva, dar am rămas numai eu, una. 
Mi-e dor de ei. Uneori mă cheamă prin somn, eu mă trezesc şi plâng. Unde 
sunteți mamă și tată, surorilor Maria, Grăchina, Dusea? Unde sunteți fraţilor 
Simion, Anton și Vasile? Scot fotografiile lor şi vorbesc cu ei, şi vorbesc până 
mă satur” (p. 62). 


Descoperi în lectura cărții cazuri frumoase de omenie, cazuri de sălbăticie 
inumană, cazuri de tragedie grotescă și gânduri de înțelepciune. Iată ce afirmă 
Iacob Meşteşug în anii relativ buni din urmă, adică prin '80, când au fost cule- 
se aceste mărturii: „Tare scumpă a fost mama noastră. Era numai inimă. Ne în- 
văţa numai de bine. Am fost crescuţi noi cu învățătura părinților, dar nu prea 
am avut noroc în viață. Acum văd că cei hoți şi porcoși îs la putere, ei taie și 
spânzură..” (p. 196). Acesta a fost începutul ocupaţiei Sovietice în Basarabia! 
Aşa a fost comunismul! Aceasta a fost „omenia” rusului și a omului internați- 
onal pe care l-a creat marxismul. Şi când te gândești că azi nici Moscova, nici 
ruşii din Moldova, împreună cu cozile lor de topor, nu regretă acele timpuri... 
În ce priveşte situația românilor din sudul Basarabiei anexat de Ucraina, în 
aceste zile autorităţile şoviniste locale umblă să confiște povestea Capra cu 
trei iezi de lon Creangă pe motiv că ar reprezenta „imperialismul românesc”. 
Iar biserica românească recent construită la Hagi Curda este amenințată de 
Cazaci... 


În opinia mea cartea În gura foametei ar trebui reeditată în mii și mii de exem- 
plare şi trecută pe lista cărților obligatorii pentru toți elevii și studenții. O 
eventuală nouă ediție ar trebui să aibă o notă explicativă ceva mai amplă pri- 
vind contextul socioistoric și politic al tragediei, o listă de cuvinte regionale 
pe care unii cititori nu le cunosc și, eventual, o hartă a zonei din sudul Basara- 
biei la care se referă mărturiile. 

n 


Iaşi, Fundacul Codrescu 1! 
Scumpe Domnule Ivănescu, 


Terogsă măierți de întîrziere; Analele Univ[ersității] 
din Timişoara au sosit în absența mea. Cînd m-am 
întors acasă, acum citeva zile, am avut plăcuta surpri- 
ză de a le afla pe masa mea de lucru. E primul semn 
de viaţă dela D-ta după o f|oarte] îndelungată tăcere. 
Cum să-ți mulțumesc pentru AUT?? Aș dori să fiu 
înscris pe lista abonaților — dacă se fac abonamen- 
te — şi să mi se comunice suma ce am de achitat și 
pentru cît timp, ca s-o expediez fără întirziere. Mi-a 
făcut o deosebit de bună impresie bogăţia și varie- 
tatea subiectelor abordate, precum și seriozitatea cu 
care sunt în general tratate. Ştiu bine că D-ta ai în 
aceasta cel mai mare merit, fiindcă D-ta ai pus totul 
în mișcare, atît ca animator al colaboratorilor, cît și 
ca supraveghetor al fiecărui articol. Mă bucur că-l 
ai ca secretar de redacţie pe Gh. Tohăneanu, despre 
care am auzit că e un om de ispravă, pe care se poate 
conta. Eu te felicit din toată inima: ca pentru tomul I, 
nou'născuta periodică se recomandă excepțional de 
frumos, ceiace rareori se întimplă. Bravissimo! Am 
citit şi savantele D-tale articole despre „gramatică 
şi logică” şi despre „originea huțulilor”. Propunerea 
D-tale cu metateza unui nomen ethnicum: *Uluț < 
Uliţi, Uliči, Ugliči ... mi se pare o hipoteză ingenioasă. 
Dar nu ştiu de ce încă îmi vine greu să mă deprind cu 


* Ultima parte a seriei de scrisori publicate în nr. 1-2,2011, 
p- 35-41; nr. 3-6, 2011, p. 271-276; nr. 7-8, p. 166-174. 

ea. S-ar putea să ai dreptate. M-a impresionat plăcut studiul lui Ovidiu Birlea des- 
pre At. M. Marienescu. Ce frumos că acest folclorist bănăţean a fost prezintat — și 
cu atita seriozitate și comprehensiune — chiar într-o periodică în Timişoara. Manii 
lui At. M. Marlienescu] pot fi satisfăcuţi; prea fusese uitat și depreciat p[entru] 
unele exagerări forțate, care de altfel nici nu erau ale lui, ci ale epocii sale. 


Mi-e teamă însă ca periodica aceasta să nu greveze pre mult asupra activității 
D-tale pe terenul specialității. Sunt fericiți studenții din Timişoara că te au pro- 
fesor. Nu-i nimic, e bine și acolo. O universitate nouă — ca să impună din capul 
locului crearea unei tradiții de cultură solidă — are nevoie mare de profesori emi- 
nenți. Și D-ta eşti dintre aceia. Eu am regretat adînc — în forul meu interior, făr-a 
o fi mărturisit nimănui — că împrejurări defavorabile nu mi-au îngăduit să mă 
aflu şi eu acolo, alături de D-ta ca să pun umărul la ridicarea acestui așezămînt. 
Deja mă aprinsesem de entuziasm, în cerința de a face carte serioasă, așa cum 
nu s-a mai făcut la noi pe terenul etnografiei. A fost un vis halucinant, o utopie. 
Şi totuşi, mie mi se păruse un timp la un pas de realizare. Sper că opera masivă, 
pe care-o aştept eu dela D-ta — și pe care cred c-o așteaptă toți ceice cunosc 
potenţialul D-tale ştiinţific şi-l apreciază — este în lucru. Consacră-i toate pu- 
terile de muncă pentru a o prezinta la nivelul dorit de prietenii și admiratorii 
D-tale. Am aflat de intrarea D-tale la Academie ca membru coresp[ondent]. 
Te-aș felicita, dar mi-e teamă să nu te jignesc; fiindcă, fără să vreau, îmi vin în 
minte ciupercăria de membri activi lipsiţi de orice merit şi de orice talent, 
care-au transformat biata Academie într-un adevărat bilciu levantin. Și, evident, 
mai ales în comparaţie cu ei, D-ta ai fi meritat să fii de mult membru arhiplin, 
dacă mă pot exprima așa. Mă bucur în orice caz că ai izbutit să intri acolo. Vei 
deveni curind și membru activ, atunci cînd te vei afirma şi mai mult pe terenul 
ştiinţific cu lucrarea compactă pe care presimt c-o pregătești. Prestigiul Acade- 
miei trebuie ridicat și aceasta nu se poate realiza decît prin pătrunderea cît mai 
multor elemente valoroase supt cupola ei. De aceia m-am bucurat de 2 ori c-ai 
intrat acolo: și pentru D-ta, și pentru] Academie. 


La Universitate, D-ta ai norocul să te afli la o catedră care se identifică cu spe- 
cialitatea D-tale strictă. Deci, în principiu, tot sau aproape tot ceiace lucrezi 
cu studenţii, poate fi publicabil și tot ceiace lucrezi acasă pentru a publica 
poate fi utilizabil și la catedră. E condiţia unei activităţi științifice ideale pen- 
tru un profesor universitar. Eu n-am avut acest noroc; mă bucur din adîncul 
inimii că D-ta îl ai. Încheiu, urindu-ţi o cît mai înfloritoare sănătate și o cît 
mai bună dispoziţie pentru lucrul științific. Te rog transmite resp[ectuoase] 
omagii D-nei Ivănescu, iar pe D-ta te îmbrăţișez cu prietenia de totdeauna şi 
cu urarea de-a avea cele mai strălucite succese în carieră. 
Al D-tale, 
P. Caraman 


114 timboB:Ne UNA 


Iaşi, 28. VIII. 1963 
Scumpe Domnule Ivănescu, 


Întors acum în Iași, după o absenţă de aproape două luni, aflu scrisoarea 
D-tale expres recomandată], sosită cam pe la sfîrşitul primei săptămîni din 
Iulie — după cum îmi indică data de pe ştampila poştei Timişoara — adică o zi 
sau două, după ce eu plecasem. Am rămas consternat! Ce vei fi putut crede 
D-ta despre o asemenea barbară întirziere? Mii de scuze! — Unde am fost?? — 
La copiii şi nepoţii de la Turda, împreună cu soția mea. Aici nu am stat locu- 
lui, ci am făcut şi unele mici excursii prin împrejurimile așa de pitoreşti de 
pe Valea Arieșului — unul din cele mai frumoase rîuri ale țării - podoaba cea 
mai de preț a peizajului Munţilor Apuseni. Apoi, la Turda, ne-am scăldat în 
minunatele lacuri cu apă sărată de pe dealurile orașului, care ne-au fermecat 
în toată puterea cuvîntului. Cînd mă cufundam în unda lor vrăjită, uitam de 
toate necazurile şi adversităţile vieţii! Păcat că nu am putut să-mi consacru 
timpul excluziv acestei desfătări recreatoare, căci o bună parte din perioada 
cea mai caldă a verii a trebuit s-o petrec la Cluj, la diferite biblioteci de-acolo, 
care posedă unele cărți de care aveam mare nevoie și care lipsesc la Iași. 


Scrisoarea D-tale m-a impresionat în mod neobișnuit. Ba, cuvîntul acesta îmi 
pare că redă slab ceiace vreau să spun: m-a emoționat și m-a înduioșat! D-ta, cu 
avalanșa atitor ocupaţii de răspundere grea, care s-au grămădit asupra D-tale, și ai 
mai avut totuși cînd să te gindeșşti la mine! Bunătatea inimii D-tale este, în adevăr, 
inegalabilă. Cred că e o trăsătură caracteristică a oamenilor de știință autentici — a 
celor mai distinși dintre aceștia. De altfel, așa te-am văzut eu, atunci cînd am ajuns 
să te cunosc mai de-aproape: un suflet candid, absent la realitățile aspre, cel mai 
adesea meschine și vulgare, ale vieții de toate zilele; un om incapabil de a face rău 
cuiva și capabil numai de bine, iar în jurul lui radiind seninătate și elan, după cum 
am aflat întimplător și dela unii foști elevi ai D-tale de la Iași. Cum să-ți mulțumesc 
că ai găsit timp să mai fii preocupat și de soarta mea? Eu îţi sunt recunoscător 
pentru excelentele D-tale ginduri în legătură cu mine și te rog să fii încredințat că 
m-au afectat aproape întocmai ca și cum ceiace-ai gîndit ar fi ajuns deja la realizare. 
Şi cum ar putea fi altfel, cînd realizarea lor nu depindea de voința D-tale? Fireşte 
că, în urma schimbărilor de la Minister, amintite de D-ta, am înțeles și eu prea 
bine c-ar fi absurd să mai cred posibilă crearea proiectatei catedre de etnografie la 
Universitatea din Timişoara, şi mai ales pentru mine! În ce priveşte ultima D-tale 
propunere referitoare la eventuala înființare a unui post de etnografie la baza de 
cercetări științifice din Timișoara a Acad[emiei] R.P.R, nu mă ispiteşte absolut 
deloc. De altfel, nici nu-l cred realizabil; căci dacă-n adevăr ar fi existat cineva în 
R.P.R. care să creadă-n utilitatea mea ca etnograf, s-ar fi găsit cu mult mai ușor 

posibilitatea de a mă folosi chiar aici în Iași, la Filiala Academiei, nu ar fi nevoie 
pentru aceasta să-mi las casa și familia, ca să vin la Timişoara. Asemenea sacrificiu 
l-aş fi făcut numai în cazul cînd aș fi putut veni acolo la o catedră de etnografie. 
Nu ştiu de ce mă atrăgea ca un miraj gîndul ispititor de a da din plin tineretului 
studenţesc — în ultimii ani ai vieţii mele — dintr-o sursă care mi-a fost atit de dragă 
şi din care un destin advers nu mi-a îngăduit să-mpărtășesc altora aproape nimic 
(căci puţinul ce-am publicat, pe apucate, îl consider echivalent cu zero, în compa- 
raţie cu ceiace-aș fi putut da, de-aș fi fost acolo unde-am dorit-o zadarnic o viață- 
ntreagă). Poate mă atrăgea acest gînd şi prin faptul că eram animat de năzuința 
nemărturisită de a arăta — celor de ieri — ca și celor de azi — ce-aș fi fost în stare să 
fac, dacă aş fi fost pus să lucrez acolo unde era locul meu. Dar, precum vezi, nici 
„cîntecul lebedei”, de care-ţi aminteam cîndva la Iași, nu mi-a mai fost permis. Tre- 
buie să te deprinzi și D-ta — așa cum caut eu însumi, de mult, să mă deprind - cu 
ideia că viața mea s-a încheiat complet sub un anumit aspect al ei (pe care eu, nu 
ştiu dacă pe drept sau pe nedrept, l-am considerat esenţial) și că sumbrul „nil spe- 
rare” planează asupră-mi ca un „inexorabile fatum”? Desigur, nu e uşor suportabilă 
situaţia sacrificiului total, dar trebuie totuși să găsim puterea de resemnare și pen- 
tru ea. E ceiace încerc cu demonică îndirjire. Dar, ca să revin la D-ta: mă bucur din 
adincul inimii de apropiata apariție a Analelor Universităţii din Timișoara, seria 
Ştiinţe filologice. Înţeleg că e o realizare a D-tale. Îţi cunosc competența de redac- 
tor, dela Buletinul Inst[itutului] de Filologie „Al[exandru] Philippide” din Iași. 
Şi mă voiu bucura şi mai mult cînd voiu lua act chiar de studiile D-tale publicate 
acolo. Te felicit cu anticipație! Pe de-altă parte, îmi dau seama cît ai fost de hărțuit 
cu angaralele redacționale și regret timpul pierdut pentru alte ocupaţii. Doresc 
să am acest prim vol[um] al Analelor Timiș|orene] (seria resp[ectivă]). Şi, ca să 
angajez și viitorul, aş vrea să fac chiar abonament la această nouă periodică, dacă 
se poate și sunt gata să expediez banii. În ce priveşte propunerea D-tale de a cola- 
bora și eu la Anale, o accept cu plăcere. Desigur, aș putea trimite, pentru vre-unul 
din volumele următoare, un studiou folcloric cu aderenţe sud-slavice și în special 
sirbo-croate, așa cum îmi ceri. Ba, cred c-aș da şi unele contribuţii de domeniul 
lingvistic, în legătură cu limba turcă, neogreacă sau cu limbile slave. 


Cît despre publicarea de către Academia R.P.R. a vreunei lucrări a mele — la 
care te referi în scrisoarea D-tale — mi se pare pură legendă. Iar de tov[arășul] 
Jalbă aud pentru prima oară! Şi apoi, cred că nu e așa de simplu cum îţi în- 
chipui D-ta, care judeci lucrurile sub unghiul normalului, ceiace e azi o gravă 
eroare. Gindeşte-te, dragul meu, că lucrarea trebuie să meargă la o serie de 
„foruri competente” și eventual pela specialiști ca Mihai Popp et Comp. şi mă 
tem, tare mă tem, măcar că — după cum, într-un cuvînt, mă cunosc - nu sunt 
un om fricos. (Cel puțin dacă mă compar cu alții.) 

Acum sunt complet absorbit de o lucrare mai amplă, care te va mira poate, și al 
cărei titlu sună: „Considerații etnografice asupra muzicii instrumentale de vînt a 
Grecilor și Romînilor, pe baza terminologiei lor folklorico-muzicale”. Și să nu-ți 
închipui că centrul de greutate al studiului meu cade pe etapa neogrecească sau 
măcar pe cea bizantină a culturii grecești; ci (auzi colo, cutezanță!) pe cea antică! 
În adevăr, în bogatele, arhibogatele izvoare literare pe care ni le-a lăsat antichitatea 
grecească, încerc — privind la lupă și la microscop — să discern dincolo de ceiace 
este element cult, pentru a pescui din adîncuri numai ceiace este element de do- 
meniul culturii populare, tradiționale, căreia creațiile culte fi sunt în bună parte 
tributare. Nu e ușor lucru, fără îndoială, şi e un act de îndrăzneală. Dar am iluzia 
că reuşesc să aduc ceva lumină în acest domeniu opac. Sînt sigur că D-tale o să-ți 
placă lucrarea mea, dacă voiu izbuti pînă în cele din urmă s-o scriu așa cum do- 
resc eu. În ea deschid, de asemenea, perspectiva — pe tărîmul romînesc — și către 
moștenirea folklorico-muzicală din substratul tracic, ca și din cel roman. Pentru 
pregătirea acestei lucrări, am trebuit să pierd mult timp, căci a fost nevoie să ci- 
tesc în original toate izvoarele grecești utilizate. Altfel ar fi fost de neconceput să 
întreprind așa ceva. De aceia am și mers la Cluj, căci o serie de cărți vechi grecești 
nu există aici în lași. Mă gîndisem cîndva să scriu acest studiu (în I[imba] france- 
ză) pentru revista „Balcania”, în noua serie care se proiectase, pe vremea cînd încă 
trăia prietenul meu V. Papacostea. Acum însă, de vreme ce însuși proiectul noii 
apariţii a „Balcaniei” va fi murit, cred, o dată cu el, nu știu ce destinaţie îi voiu mai 
da. Voiu vedea mai tîrziu. În cel mai rău caz, îl voiu pune-ntr-un sertar la păstrare. 
Principalul e să-l duc la capăt, căci am un material copios, dacă nu chiar covîrşitor 
de abundent. Dar e timpul să încheiu. Te îmbrăţișez cu cea mai caldă afecțiune, 
urîndu-ți din suflet să-ți poți realiza — în forme cît mai desăvirșite — marile D-tale 
planuri pe tărimul lingvisticii românești. 


Te rog totodată, să transmiţi respectuoasele mele omagii D-nei Ivănescu, iar mi- 
cuţei D-re Evdochia, un salut cordial dela un prieten necunoscut și bătrîn, dar 
care iubeşte nespus de mult pe toţi copiii buni din țara asta, și pe ea în special. 


P. Caraman 


Scrisoarea se află într-un plic obişnuit, cu următoarele inscripţii. Pe pagina recto: „Prof. 
univ. Gh[eorghe] Ivănescu, Str[ada] C[oman]dor Eugen Botez 16, Bucureşti”. Pe pagina 
verso: „Exp[editor]: Petru Caraman, Iaşi, F [undacul] Codrescu, 1” (nota edit. - E.M.). 


Note | 1 Scrisoarea este nedatată, iar plicul nu s-a păstrat. Trebuie 
să fi fost scrisă post 1963, căci se face referire la numirea 
ca membru corespondent al Academiei, a lui Gh. Ivă- 
nescu, fapt petrecut în acest an (nota edit. — E.M.). 

? „Analele Universităţii din Timişoara”, publicaţie iniția- 
tă şi condusă de Gh. Ivănescu (nota edit. - E.M.). 
3 Subliniat în text (nota edit. - E.M.). 


NOTA BENE 


Alexandru BANTOŞ în dialog cu 
Ana BLANDIANA 


Să nu uităm că a fi liber 
este mult mai dificil decât a nu fi liber 


Recursul la memorie, 
conştientizarea și asumarea 
destinului pentru a afla 
„dincotro venim şi încotro 
mergem”, căutarea surselor 
de stăvilire a degringoladei 
politice, morale și sociale, 
identificarea unor şanse 
autentice de a fi solidari, de 
a ne salva ca neam — sunt 
gândurile la care trimit 
luările de atitudine purtând 
semnătura Anei Blandiana. 
Or, întrucât „Viața nu apare 
decât în ediții princeps”, 
datori suntem să luăm aminte 
la toate câte se întâmplă, 

ne îndeamnă cunoscuta şi 
apreciata poetă. Textele 
trimise cu generozitate și 
bunăvoință la solicitarea 
noastră ne-au sugerat un 
nou şi atât de necesar prilej 
de dialog. Bine aţi venit în 
paginile „Limbii Române”, 
iubită şi distinsă Doamnă! 


- Stimată Doamnă Ana Blandiana, vă mul- 
ţumesc anticipat pentru amabilitatea de a 
răspunde la întrebări. Aş vrea să începem 
dialogul nostru evocând o frumoasă întâl- 
nire cu poezia Dumneavoastră întâmplată 
la Chișinău în 1997. Printre numeroșii ad- 
miratori participanţi la lansarea volumului 
La cules îngeri era şi fiul nostru, atunci de 11 
ani, care s-a ales cu un autograf memorabil: 
„Pentru Mihăiţă - scriaţi Dumneavoastră — 
poezia mea acum și mai târziu, ce să-i poarte 
noroc şi să-i ajute să rămână mereu sensibil, 
ca acum — Ana Blandiana, '97”. Mai credeţi în 
miracolul întremător și aducător de noroc al 
poeziei? Ce înseamnă pentru Dumneavoastră 
poezia? Dar scrisul în general? 


- Da, cred şi acum că poezia poate sa aducă no- 
roc, norocul de a învăţa să vezi lumea cu propriii 
ochi, deschişi larg asupra ei (cunoaşteţi o altă de- 
finiţie a sensibilității?), după cum sunt convinsă 
că, aşa cum spunea Brâncuși, când am încetat să 
fim copii, am murit de tot. Poezia este un mijloc 
de a păstra, chiar dacă în secret, pentru toată viața 
ceva din miracolul copilăriei. Pentru mine, poezia 
nu este o alternativă la altceva, nu este o opțiune, 
ci un dat, hotărât dinainte de naşterea mea și care 
funcţionează în afara voinţei mele. Nu eu îmi pro- 
pun să scriu versuri, ele îmi propun să le transcriu. 
În ceea ce priveşte scrisul în general — mă refer la 

Note biobibliografice 


Ana BLANDIANA (n. 25 martie 
1942, Timişoara). Poetă, publicistă, 
disidentă. Pe numele adevărat Otilia 
Valeria Coman, fiica preotului Gheor- 
ghe Coman, licenţiat în Drept și Teo- 
logie, deţinut politic, și a Otiliei Diacu, 
originară din com. Blandiana (Alba). 
Urmează cursurile liceale la Oradea și 
pe cele universitare la Facultatea de Fi- 
lologie a Universităţii din Cluj (1963- 
1967), unde şi-a obţinut licenţa în filo- 
logie romanică. În 1973-1974, obţine o 
bursă de studii în cadrul Programului 
Scriitoricesc Internaţional al Universi- 
tăţii din Yowa City (S.U.A... În 1967 se 
mută la Bucureşti. A fost, în anii 1968- 
1977, redactor la „Viaţa studenţească” și 
„Amfiteatru”, apoi bibliotecară la Insti- 
tutul de Arte Plastice din București, în 
1975-1977, şi redactor la Uniunea Scriitorilor, în 1977-1979. Din 1968 deţine 
rubrici permanente la „Contemporanul” (Antijurnal sau Corespondenţe), de 
unde va trece la „România Literară”, unde s-a ocupat, în 1974-1988, de rubrica 
Atlas. Debutează literar în revista „Iribuna” din Cluj-Napoca cu poezia Origi- 
nalitate (1959), semnând pentru prima dată cu pseudonimul „Ana Blandiana”, 
În perioada 1964-1990, publică peste 40 de volume de poezie, publicistică ș.a., 
în ţară și străinătate. A debutat editorial cu placheta de versuri Persoana întâ- 
ia plural (1964), urmată de volumele Călcâiul vulnerabil (1966), A treia taină 
(1969), Octombrie, noiembrie, decembrie (1972), Somnul din somn (1977), 
Ochiul de greier (1981), Ora de nisip (1984), Stea de pradă (1986), Arhitectura 
valurilor (1990), În dimineața de după moarte (1996), La cules îngeri (1997, 
2003, 2004), Cartea albă a lui Arpagic (1998), Balanța cu un singur talger 
(1998), Soarele de apoi (2000), Refluxul sensurilor (2004), Poeme (1964- 
2004) (2005), A fi sau a privi (2005), Patria mea A4 (2010). „Blandiana se 
numără printre poeţii a căror ascendență blagiană reprezintă unul dintre ele- 
mentele definitorii pentru lirica nouă de la mijlocul deceniului șapte. [...] Tonul 
e solemn, fără rigiditate, iar confesia a deprins de la Blaga acea impersonalitate 

concis reflexivă care lasă să se vadă din om mai ales ființa gânditoare..” (Nicolae 
Manolescu). Abordează și alte genuri: proză fantastică (Cele patru anotimpuri, 
1974), nuvele (Proiecte de trecut, 1982), tabletă, eseu, însemnări de călătorie, 
versuri pentru copii. Împreună cu soțul ei, Romulus Rusan, a publicat și volu- 
me de interviuri cu personalități culturale — Convorbiri subiective (1972) sau O 
discuţie la Masa Tăcerii (1977). Conflictul cu oficialitățile comuniste, declanșat 
de o serie de poeme publicate în revista „Amfiteatru”, în 1984, se acutizează 
prin publicarea, în 1988, a volumului Întâmplări de pe strada mea, care-i va adu- 
ce interdicția de a mai publica. Numele Ana Blandiana este interzis, iar cărțile 
ei sunt scoase din biblioteci. De-a lungul carierei a obținut mai multe premii, 
cum ar fi Premiul pentru poezie al Uniunii Scriitorilor din România (1969), 
Premiul pentru poezie al Academiei Române (1970), Premiul pentru literatură 
pentru copii (1980), Premiul pentru proză al Asociaţiei Scriitorilor din Bucu- 
reşti (1980), Premiul Internaţional „Gotfried von Herder” (1982). La 22 de- 
cembrie 1989, numele Anei Blandiana apare la televiziune ca membru fondator 
al Frontului Salvării Naţionale, fără ca ea să fi fost întrebată. La prima întrunire 
a noului for de conducere a ţării, pe 26 decembrie 1989, i se propune funcția de 
vicepreşedinte, dar o refuză, peste o lună demisionând ca urmare a violențelor 
îndreptate împotriva opoziției. În aprilie 1990 participă la mitingurile organiza- 
te în Piaţa Universităţii, iar în noiembrie se numără printre inițiatorii și fonda- 
torii Alianţei Civice, pe care o va conduce între 1991 și 2000. În ianuarie 1993 
propune Consiliului Europei proiectul Memorialului Victimelor Comunismu- 
lui şi al Rezistenței de la Sighet, realizat de-a lungul mai multor ani și devenit 
astăzi instituţie de prestigiu internațional. În mai 1993, susține la Universitățile 
Sorbona III şi IV din Paris un ciclu de conferinţe despre Rădăcinile răului româ- 
nesc şi Convertibilitatea suferinţei. Cu acest prilej Oficiul German de Studii Uni- 
versitare (DAAD) editează un volum trilingv (română-franceză-germană) din 
creația Anei Blandiana. În 1997 primeşte Premiul Naţional de Poezie „Mihai 
Eminescu” și este aleasă membră a Academiei de Poezie „Stéphane Mallarmé”, 
Paris, iar în 1998 înființează, împreună cu Romulus Rusan, Şcoala de Vară de 
la Sighet, destinată adolescenților. Membră a Academiei Europene de Poezie, 
din 2001 este membru fondator al Academiei Mondiale de Poezie constituită 
la Verona sub egida UNESCO. A mai fost premiată cu Premiul „Opera Om- 
nia” (2001), Premiul Internaţional „Vilenica” (2002), Premiul Internaţional 
„Giuseppe Acerbi”, Premiul Internaţional „Camaiore” (2005), Marele Premiu 
al Festivalului Internaţional „Lucian Blaga” (2007) şi distinsă cu Legiunea de 
Onoare în grad de cavaler, cea mai înaltă distincție civilă franceză. „Am început 
prin a încerca să mă exprim și am sfârșit prin a mă lăsa, de mine însămi, expri- 
mată” (Ana Blandiana). 


Prof. George MARCU 

proză, la eseuri — în măsura în care nu este o formă mascată de poezie, este o 
profesiune. 


- Aţi mai vizitat de atunci Basarabia? Cu cine dintre intelectualii din 
stânga Prutului aveţi relaţii de colaborare? 


- Nu, din păcate, nu am mai fost în Basarabia de mulți ani, de la lansarea poe- 
melor mele în Colecţia „Biblioteca școlarului” a editurii Litera. A fost una din- 
tre cele mai impresionante lansări de carte la care am participat și am rămas 
legată printr-un respect sincer de familia de editori Vidrașcu. 


În ceea ce priveşte colaborarea susținută cu basarabeni, ea s-a petrecut mai 
ales în cadrul Memorialului Sighet unde, mai ales la Şcoala de Vară, au fost 
numeroși conferenţiari: Anatol Petrencu, Ion și Elena Șișcanu, Ion Varta, Ele- 
na Postică, Nicolae Dabija, Vitalie Ciobanu, Emilian Galaicu-Păun, Ludmila 
Pădureţ, Gh. Mârzenco, Mariana 'Ţăranu, ca să nu mai vorbesc de excepționa- 
lii adolescenţi care au câştigat concursul de admitere și au participat în mod 
strălucit la dezbaterile Şcolii de Vară. 


- Când, în ce condiţii aţi auzit pentru prima dată de Basarabia? 


— Învățătoarea mea din clasele primare a fost Doamna Tamara Stamatiu, refugiată 
din Basarabia în Oradea, orașul în care Tata era preot şi unde erau foarte mulți 
refugiaţi din stânga Prutului. Acum mă gândesc că explicaţia consta în faptul că 
Oradea era oraşul românesc cel mai depărtat de frontiera sovietică. Am învățat 
deci să scriu și să citesc româneşte de la o basarabeancă, și asta m-a marcat pentru 
toată viaţa. În clasa ei, în care ne citea în fiecare zi și din Eminescu, am început să 
scriu primele versuri. O iubeam cu toții şi pentru că era foarte frumoasă, deși avea 
părul foarte scurt, căci pe drumul refugiului se îmbolnăvise de tifos. Îmi amintesc 
cum o dată a fost la noi acasă pe vremea cireșelor și Mama a rupt și i-a dăruit o 
creangă încărcată de cireşe, iar Doamna a început să plângă și să ne povestească 
despre un cireş pe care îl aveau și ei în curte acasă, în Basarabia. 


- S-au împlinit recent două decenii de la declararea independenţei și 
suveranității Republicii Moldova. Ce perspective, credeţi, are acest pro- 
iect politic apărut după disoluția U.R.S.S. în baza unei părți din Basara- 
bia românească? 


- Cred că pe măsură ce devine tot mai europeană, Basarabia devine și tot mai 
românească, iar în condiţiile actuale ale globalizării unirea noastră va căpăta 
forma prezenţei comune în Uniunea Europeană. 


- Vă rog să vă referiţi în continuare la sincronizarea, integrarea literatu- 
rii basarabene în procesul literar general românesc. Exegeţi din dreapta 

Prutului sunt sceptici în ce privește nivelul literaturii române din Basa- 
rabia. Ion Simuţ, de exemplu, o consideră „oglinda unei drame a conști- 
inţei naţionale” și care „nu e mai mult decât o literatură regională, can- 
tonată într-un orizont tematic, problematic şi stilistic foarte limitat, fără 
nicio şansă de a intra într-un dialog european peste capul literaturii din 
România”, În ce măsură sunt justificate rezervele faţă de literatura scrisă 
între Prut şi Nistru? Ce trebuie să aibă în plus această literatură pentru a 
se bucura de apreciere? 


- Cred că istoria literară românească are mari datorii față de literatura din 
Republica Moldova, care, în mod evident, este o parte a literaturii române. În 
ceea ce priveşte aprecierile, ele variază în funcție de generații. În mod evident 
între literatura tinerilor (tânăr poate să însemne chiar 40-50 de ani) de pe 
cele două maluri ale Prutului nu mai există nicio diferență valorică și aş zice 
Chiar că nu există nici măcar diferențe specifice. Nenorocirea este însă că nu 
se găsește o formă de difuzare comună atât a revistelor literare, cât şi a presei 
propriu-zise. Nu suntem întotdeauna la curent cu ce facem fiecare. E adevărat 
însă și faptul că editurile din cele două țări românești publică în devălmășie 
cărți fără să ţină cont de frontieră, iar acesta este un pas înainte şi un bun 
câştigat. 


- Literatura română actuală trece printr-un dificil şi controversat proces 
de redefinire a misiunii ei ca unul dintre fundamentele primordiale ale 
culturii noastre. Febrilitatea căutărilor, inovaţiilor, tendinţa exagerată a 
unor autori de a se racorda cu orice preţ la mișcările, curentele, mode- 
lele artistice în vogă nu denotă, oare, o criză a literaturii noastre? Mic- 
şorarea numărului de cititori determinată nu doar de radio, televiziune, 
cinema, și mai nou, de internet, justifică, se pare, opinia potrivit căreia 
literatura încetează a mai fi un bun necesar întregii societăți, ea devine, 
în fond, apanajul unui cerc îngust de persoane. De ce cuvântul scris nu 
mai are atractivitatea de altădată? În acest context, care este azi misiunea 
literaturii? 


— Cred că ceea ce se întâmplă grav cu literatura româna azi este faptul că a încetat 
sa fie interesată de temele majore, că, preocupată de sincronizare și actualizare, 
tinde tot mai mult să devină o literatură minoră. Şi asta se întâmplă în mai multe 
feluri și din mai multe motive. În primii ani de libertate, a fost o adevărată invazie 
de literatură pornografică, pentru simplul motiv că cenzura dispărută fusese pu- 
dibondă. Situaţia era și tristă, şi ridicolă, pentru că drama lipsei de libertate nu se 
explica doar prin faptul că nu se putea scrie fără perdea. A fost o perioadă relativ 
scurtă și de-a dreptul jenantă artistic. Apoi, sau în paralel, s-au desfășurat tot felul 

de experiențe stilistice mai mult sau mai puțin frivole, născute din nevoia de a 
masca incapacitatea autorilor de a crea oameni vii, de a reconstrui lumea pe pa- 
gină. Iar această incapacitate vine nu numai din lipsa forței artistice, ci şi din lipsa 
interesului pentru lumea adevărată. Apoi a început să se scrie despre perioada co- 
munistă, dar nu despre marile ei nenorociri şi tragedii, nu despre dizolvarea valo- 
rilor şi spălarea creierelor, ci despre mărunte amintiri cu cravate roșii şi întâmplări 
de la cozi, într-un fel care transforma epoca descrisă într-una mai curând comică 
decât dramatică, îngânată într-o gamă minoră, care nu deranjează pe nimeni şi nu 
impietează sacrosancta political correctness. M-am referit la proză pentru că, din 
obsesia postmodernității, poezia practic a fost înlocuită cu mici bucăți de proză, 
cărora însă le lipseşte suflul epic. Nu mă îndoiesc că este vorba de perioade și expe- 
riențe trecătoare și că adevărata literatură se va întoarce la menirea ei de totdeauna, 
aceea de a discerne din confuzia lumii sensul ei profund, esența, lamura, cum o 
numea Eminescu, și de a o fixa, mai intensă decât în realitate, pe hârtie. 


- O carte „bine scrisă” nu întotdeauna este și o „carte bine vândută”. Sunt 
suficiente exemple ce denotă că un volum (sau scriitor) este promovat 
pentru că apare la o anumită editură sau pentru că lucrarea respectivă 
satisface un anume „gust literar”, de moment, sfidând, de cele mai multe 
ori, precepte literare, estetice, morale etc. consacrate. Ce calități totuși 
asigură durabilitate, perenitate unei cărți, actului literar în general? 


- Cred că răspunsul cel mai simplu ar fi „cantitatea de adevăr și de mister pe 
care o conţine”. Dar, de fapt, răspunsul este mai puţin cunoscut decât pare. 
Neplăcut, greu de suportat și chiar indigest este felul în care se confundă 
această misterioasă valoare şi incercarea de a o descifra, care este menirea cri- 
ticii literare, cu talentul şi puterea financiară de marketing. O carte devine im- 
portantă nu în funcţie de cronicile și analizele care i se dedică după apariţie, ci 
în funcție de reclamele plătite care o preced și o fac să se vândă. 


- Într-un interviu susțineţi că e straniu şi deprimant faptul că „în con- 
diţiile libertăţii şi într-o ţară în care ar mai fi atâtea de schimbat, chiar și 
numai din punct de vedere cultural, scriitorii au încetat să reprezinte în 
societate o voce instituţională”. Precizând că o asemenea stare de lucruri 
se constată și în Republica Moldova, unde scriitorii au avut un rol deose- 
bit în desfășurarea evenimentelor politice din anii 1987-1990, e firesc să 
ne întrebăm: ce s-a întâmplat între timp cu breasla scriitoricească, de ce 
e tot mai evidentă erodarea prestigiului intelectualilor, în fruntea cărora 


se află, tradiţional, scriitorii? 


- Uniunile Scriitorilor fuseseră înainte centre de apărare a libertăţii — atâta 
câtă era —, de luptă împotriva cenzurii — atâta cât se putea — și chiar centre, 

lipsite de eroism, dar nu și de curaj, ale unor forme -— atâtea câte au fost — 
de rezistenţă. Astea le dădea o anumită coeziune și chiar solidaritate. După 
apariţia libertăţii, toate aceste legături au dispărut, iar organizaţiile scriitorilor 
s-au transformat în organizaţii de tip sindical pentru apărarea — de altfel, ab- 
solut necesară — a drepturilor materiale ale scriitorilor într-o societate în care 
respectul pentru toate formele de cultură, ce nu se transformă în bani, este în 
curs de dispariţie. În felul acesta, însă, scriitorii nu îi mai reprezentau pe toți 
ceilalți, ci doar pe ei înşişi. Iar indiferenţei lor pentru restul lumii i s-a răspuns 
cu o indiferență pe măsură. 


- Ce impact are oportunismul unor literați asupra calităţii procesului li- 
terar? Dar asupra echilibrului moral al societăţii? 


- Nu cred că o persoană oportunistă poate fi un scriitor bun. Și nici nu cred 
că el este luat în seamă de cititori, deci nu poate fi important pentru echilibrul 
moral al societății. 


— Este frecvent discutată corelaţia intelectual-politică. Prestaţia scriitori- 
lor / artiștilor-politicieni etc. este pusă, de regulă, sub semnul întrebării. 
Ce impact a avut politica în destinul omului de cultură Ana Blandiana? 


— A fost o formă de sinucidere provizorie. Nu spun că nu a avut utilitate sau rost 
şi nici că, dacă ar fi să o iau de la capăt, nu aș face aceleași lucruri. Sunt convinsă 
că fără marile mitinguri ale Alianţei Civice, fără protestele și proclamaţiile noas- 
tre — care cu zece ani înainte cereau ceea ce abia acum reușește cu greu să ne im- 
pună Uniunea Europeană - nici alternanța la putere, nici integrarea euroatlan- 
tica nu ar fi azi o realitate istorică. Dar, din punctul de vedere al destinului meu 
literar, a fost o imensă pierdere nu numai de timp (mai mult de un deceniu), ci și 
de prestigiu, pentru că în ochii foarte multora dintre cititorii mei imaginea mea 
publică a fost poluată de amestecul cu tulburea lume politică. 


- Pesimismul, aşa cum constataţi și în cadrul Şcolii de Vară din acest an 
de la Sighet, este o stare ce domină o bună parte din societate, inclusiv 
şi segmentul cel mai fragil al ei — tânăra generaţie. În ce mod, pe ce cale 
ar putea fi cultivat optimismul, încrederea într-un destin cu perspective 
decente din punct de vedere moral și material? De ce, și după două dece- 
nii de la „căderea” comunismului, se mai resimte prezenţa distructivă a 
fostului regim, iar speranţele ne sunt „subminate”? 


— Cred că pesimismul are două surse, oarecum de sens contrar: una este mocirla 
formată din reziduurile comunismului, alta este diferența dintre iluziile pe care 
le aveam despre Occident şi despre capitalism, pe vremea când erau intangibile, 
şi confruntarea nemijlocită cu aceste realități. Să nu uităm că a fi liber este mult 

mai dificil decât a nu fi liber, în sensul că lipsa de libertate te dispensează de res- 
ponsabilitate, din moment ce tu nu poţi determina nimic, în timp ce libertatea 
este o continuă optare și decizie personală a fiecăruia. În ceea ce îi privește pe 
tineri, cred că cea mai mare problemă a lor este lipsa modelelor. Cred că așa se 
explică și extraordinarul succes al Școlii de Vară de la Sighet, unde adolescenţii 
descoperă modelele trecutului de care se pot mândri. 


- Vă rog să vorbiţi cititorilor revistei noastre despre Memorialul Sighet. 
Când și cum a apărut ideea fondării acestui important centru de recupe- 
rare a memoriei? 


- Ideea Memorialului a apărut în 1993, atunci când am propus, împreună cu 
soţul meu, Consiliului Europei (unde România nu era încă acceptată din ca- 
uza mineriadelor) proiectul primului Memorial al Victimelor Comunismului 
din lume, o instituție a memoriei menită să contracareze spălarea creierelor 
întreprinsă cu destul succes în cei aproape 50 de ani de comunism. Memori- 
alul avea să fie format dintr-un muzeu amenajat într-o veche închisoare stali- 
nistă, cea de la Sighet, în care au fost exterminate elitele politice, spirituale şi 
culturale ale României interbelice, şi dintr-un Centru internațional de studii 
asupra comunismului, care funcționează în București. Proiectul a fost luat sub 
egida Consiliului Europei care ne-a dat astfel sprijinul moral necesar. Banii 
a trebuit să-i strângem noi, înființând reprezentanţe la Paris, München, Los 
Angeles, New York, locuri semnificative ale exilului românesc, apoi am în- 
văţat să facem proiecte internaționale, iar mai târziu a fost votată o lege prin 
care Memorialul este considerat obiectiv de importanţă națională, asemenea 
Centrului Eminescu de la Ipotești și complexului Brâncuși de la Târgul Jiu. 
Au trecut de atunci 18 ani, deci am ajuns la majorat cu această operă care se 
dovedeşte de mare utilitate şi de real succes. În ultimele luni am avut în medie 
1200 de vizitatori pe zi, majoritatea tineri. 


- Cum explicaţi implicarea Dumneavoastră în organizarea și derularea 
acestui neordinar proiect? Cine vă sunt partenerii în organizarea activi- 
tăţii Memorialului? 


- Anii de implicare în vârtejul vieţii publice de după revoluţie mi-au dat un 
sentiment de zădărnicie, nu atât prin discrepanţa dintre eforturi și rezultate, 
cât mai ales prin superficialitatea mediului politic şi m-au dus la concluzia 
că, pentru a schimba cu adevărat lucrurile, trebuie început din alt loc, de la 
reconstruirea memoriei colective. Tot ce-am făcut, am făcut împreună cu Ro- 
mulus Rusan, soțul meu, care conduce centrul de studii, scrie şi editează cărți 
de istorie recentă, face expoziţii itinerante prin ţară și prin străinătate și în 
jurul căruia s-au strâns un număr de tineri istorici, formând o mică familie de 

pasionaţi şi de masochiști care, în pofida salariilor minime, reușesc să realize- 
ze mai mult decât institutele de stat cu zeci și sute de cercetători. 


- Care a fost cea mai anevoioasă perioadă din viața Dumneavoastră și 
cum, cu sprijinul cui ați învins greutăţile? 


- Paradoxal, cel mai greu mi-a fost nu înainte de '89, când mi-au fost in- 
terzise cărţile în trei rânduri (1959-1963, 1985, 1988-1989) — cu cât eram 
mai persecutată, cu atât aveam mai mult sentimentul că toată lumea este 
de partea mea —, ci în 1990, când, după ce am demisionat din Consiliul 
Frontului Salvării Naţionale și am vorbit în Piaţa Universităţii, am început 
să fiu insultată pe stradă, calomniată în ziare, mi se aruncau cărțile sfâșiate și 
murdărite în curte, eram amenințată cu moartea. Plăteam pentru că nu mă 
lăsasem manipulată, descoperind că înainte, pe când toţi tăceau, credeam 
că tăceam aceleași lucruri, și abia în condiţiile libertății am descoperit că 
tăcusem lucruri diferite. 


- Afirmaţi undeva că lucraţi la o carte autobiografică care va fi „o medita- 
ţie asupra unui popor nemaiînstare (s.n. - Al.B.) să-şi gestioneze destinul 
singur, după ce secole întregi i l-au croit alții”. E o mărturisire tulbură- 
toare, dar foarte adevărată, și înţelegerea fenomenului în cauză este ab- 
solut necesară, reclamând o retrospectivă spre trecut, și, în același timp, 
o ochire cât mai realistă a țintei spre care suntem chemaţi să mergem. La 
mijloc e însă un prezent măcinat de atâtea și atâtea incertitudini... Cum 
ar trebui să conturăm viitorul și, mai ales, în ce mod ar trebui să lucrăm 
la edificarea lui pentru a intra în normalitate, adică în rând cu lumea ci- 
vilizată, şi pentru a scăpa în fine de povara imprevizibilului? 


- Cred că primul lucru pe care trebuie să îl reinvățăm este respectul de noi 
înșine, iar pentru a ne putea respecta cred că trebuie să reînvățăm să muncim, 
să renunțăm la șmecherie, la bășcălie. În mod ciudat, sărăcia, care îi obligă pe 
români să plece la lucru în străinătate, îi face și să înţeleagă, acolo, că au mai 
mult de câștigat din a fi serioși şi onești, decât „dăștepţi” şi „oți”. De fapt, cred 
că totul va începe să se schimbe doar după ce se va pune punct contraselecției 
care funcționează de o jumătate de secol. 


- Vă rog să adresaţi un mesaj cititorilor revistei „Limba Română”. 


- Mi-e dor de Basarabia, mi-e dor de dragostea pe care o purtaţi limbii ro- 
mâne, mult mai emoţionantă, pentru că este mai dramatică, decât ceea ce se 
simte la Bucureşti. „Limba Română” nu este doar o revistă, este o școală în 
care se învaţă această dragoste și sunt fericită să mă închipui scriind cu creta 


şi eu pe tablele ei. 

Ana BLANDIANA 


| Reţeaua 


Era, spre sfârşitul verii sau începutul toamnei lui 
'90, una dintre puţinele dăți când ajunsesem la 
Comana, de care - după ce ani de zile stătusem 
acolo de cum se împrimăvăra şi până începeau să 
cadă brumele — ne înstrăinasem brusc într-un fel 
aproape bolnav, ca şi cum nu ar fi fost vorba de 
un sat în care ajunsesem aproape întâmplător să 
cumpărăm o coşmelie de paiantă, ci de o ființă pe 
care o iubisem și care ne dezamăgise într-un mod 
pe care-l credeam iremediabil. 


Cu 15 ani în urmă aflasem despre acest sat cu 
mănăstire din Câmpia Dunării, așezat între o ră- 
măşiță a Codrilor Vlăsiei și delta, nedistrusă încă 
pe atunci, a Neajlovului. Ne găsisem adăpost aici 
naturalizându-ne, ataşându-ne de această lume 
aproape exotică pentru nişte ardeleni născuţi la 
oraş cum eram noi. Cu timpul — pe cât locul nos- 
tru în societate devenea mai problematic — pe atât 
bucățica aceasta de pământ cu livada de pruni și 
straturile de legume, pe care am învăţat să le culti- 
văm şi au început să ne asigure, alături de bureții 
culeși în pădure, hrana, ne ofereau un loc în uni- 
vers, iar cele două odăi cu tindă, prispă şi cuib de 
rândunele deveniseră — oricât de modeste — ade- 
vărata noastră casă, în care ne simțeam mai puţin 
supravegheați decât la Bucureşti. De altfel, vecinii 
ne adoptaseră, ne împrietenisem cu bătrânele, 
care — în timp ce tinerii erau navetiști la fabrica de 
chibrituri, plecau dimineaţa și veneau seara — stă- 
teau acasă, ne vindeau lapte și ouă și ne spuneau 


Fragment din cartea în curs de pregătire Fals tratat de 
manipulare. 

întâmplări de dinainte de război, când în baltă se prindeau somni mai mari 
decât omul, iar satul avea 40 de cârciumi la care veneau să petreacă boierii de 
la oraș în trăsuri. Ne simțeam înconjurați de o simpatie care la București nu 
mai îndrăznea să se manifeste şi care lua uneori forme comice și chiar peri- 
culoase. Molipsiţi de delirul de la televizor și făcându-și un joc din vocalele 
numelui meu, copiii alergau după Trabantul nostru ţipând cât îi ţinea gura 
blan-di-a-na, blan-di-a-na, în timp ce noi treceam cât puteam mai repede ru- 
gându-ne lui Dumnezeu să nu se găsească nimeni care să raporteze blasfemia 
scandării unui alt nume decât cel indicat. 


Şi deodată, în timpul Pieței Universităţii, totul s-a schimbat brusc. Ca la o 
comandă magică în jurul nostru s-a trasat un cerc de aversiune și iritare. Nea 
Ion - vecinul căruia îi lăsam cheile și căruia de-a lungul anilor ne obişnuisem 
să-i cerem părerea despre ce se mai întâmplă și să considerăm, nu fără umor, 
dar înduioșaţi, că este probabil chiar părerea poporului român - mi-a spus, 
după ce mă întrebase dacă e adevărat că am vorbit în Piaţa Universităţii, că 
acolo dansează femei goale și stau în corturi drogați. Iar o vecină mi-a poves- 
tit, mirându-se, dar urmărindu-mi în același timp curioasă reacția, că la școală 
copiii ar fi fost învăţaţi să arunce cu pietre după maşina noastră când venim 
prin sat. Cine i-a învăţat şi pe care copii, pe cei care cu câteva luni înainte 
scandau blan-di-a-na? Ce rost avea și pe cine să întreb? Faptul că femeia de la 
care luam de ani de zile lapte — stând de vorbă în timp ce mulgea și povestin- 
du-i cum o aşteptam când eram mică pe Bunica să-mi mulgă laptele direct în 
cană - ar fi putut să inventeze ceea ce îmi spunea era aproape la fel de incre- 
dibil ca și faptul că un învăţător ar fi putut să-i înveţe pe copii aşa ceva. Şi mai 
grav decât amândouă aceste puțin probabile posibilități era faptul că cineva 
lansase cu bună știință această monstruozitate și că ea nu era considerată ab- 
surdă, ci doar transmisă mai departe cu interes și curiozitate. Uimitoare era nu 
ideea de manipulare, ci promptitudinea și eficienţa ei. Reușiseră literalmente 
în câteva zile să schimbe cu totul compoziţia relaţiilor omenești dintre noi și 
acei țărani bătrâni care de „Moșii de primăvară” şi „de Moşii de toamnă” ne 
aduceau străchini de orez cu lapte în care erau înfipte o lingură, o floare și o 
lumânare şi care, deși nu erau prea bisericoși, ne uimeau prin fermitatea cultu- 
lui morților, complicat și respectat cu strictețe, cu practici magice şi rădăcini 
precreştine. Oricât de multă și savantă experienţă ar fi avut în știința dezin- 
formării, cei ce reușiseră această adevărată „operă” erau nişte maeștri care se 
întrecuseră pe ei înșiși. Dar ceea ce ne tulbura, până la a ne pune problema 
să părăsim satul nu era măiestria bine cunoscută a manipulatorilor, ci malea- 
bilitatea, cooperarea materialului uman manipulat. De ce acești oameni — pe 
care îi dusesem când erau bolnavi noaptea cu Trabantul la spitalul din satul 
vecin, cărora le aduceam pâine de la oraș, că în sat venea mașina cu pâine doar 

o dată la câteva zile, cărora le înscrisesem copiii la școli în București — erau 
mai dispuși să creadă zvonurile care ne discreditau decât argumentele noastre 
de bun-simţ? Şi era vorba de o manipulare reală, credeau într-adevăr ceea ce 
„auzeau” despre noi sau pur și simplu simțeau, cu un simţ al oportunităţilor 
exersat de milenii, că noi reprezentam o minoritate lipsită de putere reală și că 
e mai sănătos să se plaseze de partea cealaltă? 


Acesta era fundalul sufletesc pe care ne întorsesem pentru câteva zile, ca să re- 
parăm acoperișul de pe care o furtună mișcase ţiglele și odată cu venirea ploilor 
totul se putea transforma într-o catastrofă. Meşterul care ne mai făcuse reparații 
lipsea din sat, dar am reușit să găsim un altul care ne-a spus că nu e o problemă 
de nerezolvat, cu condiţia să înlocuim câteva ţigle și să găsim o bucată de tablă 
de vreo jumătate de metru. Doar că, ne-a spus de la început, tablă nu se găsea. 
Am început să ne agităm, să-l rugăm pe Nea Pătrunjel de la cooperativă să ne 
facă rost, să întrebăm pe unul și pe altul dacă nu le-a rămas de când şi-au repa- 
rat casa sau de când și-au învelit fântâna o bucată de o jumătate de metru de 
tablă. Nu avea nimeni, sau în orice caz nimeni nu ne dădea. Tot ce am obţinut 
a fost o informaţie că în urmă cu numai câteva zile fuseseră descărcate în gară 
trei vagoane de tablă galvanizată, o comandă a noului proprietar al fostei Gos- 
podării Colective dintr-un sat vecin. Cel care ne-a dat informaţia ne-a și însoțit 
la gară ca să o vedem confirmată, ba mai mult, s-a oferit să ne însoțească până 
la fericitul deținător al comorii, despre care ne asigura că va fi mândru să ajute 
doi scriitori ca noi într-o problemă pentru el atât de neînsemnată. Mai fusesem 
cândva, într-o toamnă, în satul respectiv și îmi aminteam cum, traversând câți- 
va buni kilometri de pădure, te trezeai deodată pe coama unui deal pleşuv de 
la înălțimea căreia se vedea întreaga aşezare începând cu acareturile decrepite 
ale gospodăriei colective, amestecate cu grămezi de știuleţi, de sfeclă, de car- 
tofi, risipite şi intrate în putrefacție. De data asta priveliștea imediată era atât de 
schimbată, încât am oprit mașina și am coborât să privim. Ceea ce șoca era o 
încercuire având perimetrul de cel puţin un kilometru, realizată din stâlpi laţi, 
înalți cât dublul unui stat de om, dintr-un lemn proaspăt, cu strălucirea nestinsă 
încă de ploi. Împrejmuită astfel, fosta gospodărie colectivă își schimba definiția, 
devenea un ranch în interiorul căruia vechile grajduri de vaci și coteţe de porci, 
părăsite de vechii locatari, căpătau noi demnități și semnificaţii. De altfel, văzut 
de sus, totul avea mai degrabă aerul unui decor de film american, încât fără să 
vrei căutai în construcția inexpugnabilă a îngrădirii locurile de unde se putea 
trage la apariţia pieilor roşii. 


Ne-am suit în mașină pentru a cobori înspre poarta închisă, aflată în partea 
opusă. 

Romulus Rusan şi Ana Blandiana 


- Nu pare să fie nimeni, i-am spus însoţitorului nostru care părea el însuși 
intimidat de descoperire. Poarta, abia distingându-se din şirul compact al du- 
lapilor înalți de 3 metri, avea aerul că nu se deschide vreodată, deși un sistem 
de alarmă și o sonerie, minusculă, dar sofisticată, sugerau, totuși, posibilitatea 
intrării. După ce am sunat, am așteptat mult înainte de a ne hotări să renun- 
țăm și abia în clipa în care ne îndreptam spre mașină, o deschizătură precaută 
a lăsat să se vadă un cap negricios cu o privire reticentă și am fost întrebaţi ce 
dorim. 


- Vrem să vorbim cu şefu, a răspuns însoţitorul nostru recăpătându-şi aplom- 
bul. Şi a rostit numele noastre fără să și-l spună și pe al lui. 


Capul s-a retras închizând ușa, fără să confirme dacă a înţeles sau nu, iar noi 
am vrut să plecăm din nou, spre deosebire de cel ce ne adusese și care acum 
aştepta plin de optimism. Într-adevăr, după alte minute lungi poarta s-a des- 
chis din nou, de data asta mai hotărât și mai larg, şi un alt personaj, nu prea 
mult diferit de primul, dar mai sigur de el, a apărut privindu-ne ciudat de 
insistent şi întinzându-ne în același timp, într-un fel neaşteptat, mâna. 


- Bine aţi venit la mine, ne-a spus, ca să nu mai avem dubii în privinţa stăpânu- 
lui. Vă rog poftiți. Şi s-a dat deoparte lăsându-ne să trecem. Am făcut-o destul 
de confuzi, acceptând cu greu faptul că personajul bondoc, chel și tuciuriu, 
cu aspect de rândaș, era proprietarul fermei închise ermetic în care tocmai in- 
trasem şi auzeam cum se încuie neliniştitor în urma noastră poarta. De altfel, 
stăpânul o luase înainte, conducându-ne spre o impresionantă casă de lemn — 

același lemn din care era construit gardul, deschis la culoare și aproape lucios 
de geluire —, o casă supărător de spațioasă şi bine proporționată, cu traforaje 
dantelate la ferestre şi în jurul stâlpilor unei terase largi. 


Pe terasă se aflau mai multe fotolii de răchită în jurul unei măsuţe și, la o oa- 
recare distanţă, aşezat ca într-un film suprarealist, un pian, un pian cu coadă 
şi capacul deschis ca pentru concert, la care zdrăngănea o fetiță de 4-5 ani 
desculță și murdară în jurul gurii și pe degete de sucul fructelor mâncate. 


— Luaţi loc, vă rog, până aduc să ciocnim ceva, ne-a îndemnat gazda cu un aer 
subaltern contrazis doar de privirea ciudat de atentă, încercând parcă să-și 
ţină în frâu duritatea. 


Ne-am așezat și am privit în jur. Din interior încercuirea semăna mai mult cu 
zidurile unei cetăți decât cu un gard, în orice caz privirea nu avea cum să trea- 
că dincolo de înălțimea ei, ceea ce dădea, în pofida imensului spaţiu al curții, 
senzația de claustrare. De altfel, văzută din interior, curtea părea mai puțin 
a unei ferme şi mai mult a unui depozit de materiale de construcții. Printre 
vechile barăci și grajduri lăsate în paragină, erau stivuite ordonat vagoanele de 
tablă galvanizată, careuri de cărămizi noi, de un roșu aproape artificial, mii de 
ţigle emailate în culori tari, mormane de ţevi, suluri de carton asaltat, enorme 
cantități de scânduri clădite una peste alta ca niște munţi pătrați mirosind a 
rășină. 

Gazda noastră s-a întors purtând o tavă mare încărcată de sticle, pahare, cu- 
buri de gheaţă, caserole cu snacks-uri. Sticlele aveau etichete faimoase, cubu- 
rile de gheață păreau scoase din frapiera unui bar de lux şi totul avea aerul — pe 
jumătate ridicol, pe jumătate neliniștitor — al unei scene de film pe care îl mai 
văzusem cândva. 


- N-am vrut să vă deranjăm, i-am spus simțind cum ne cufundăm tot mai 
mult în absurd, venisem doar să vă întrebăm dacă nu cumva... 


- Cum puteţi să spuneţi așa ceva, este o onoare pentru mine. Nu mi se întâm- 
plă în fiecare zi să am oaspeţi de talia Dumneavoastră, m-a întrerupt privindu- 
mă într-un fel care nu eram sigură că nu adăuga un contrapunct ironic vor- 
belor. Noroc, a adăugat, ridicând paharul, îmi pare bine de cunoştinţă, chiar 
dacă vă ştiu de mult. Presupun că Dvs. pe mine, nu. Sunt fostul şef adjunct al 
Securităţii din judeţ. Noroc! Și a ciocnit cu fiecare dintre noi, ca și cum ar fi 
vrut să ne ofere un scurt timp de gândire înaintea următoarei replici. 


L-am privit pe cel care ne adusese, dându-mi seama că nu știm cum îl cheamă, 
după cum nu ştiam nici numele celui cu care tocmai ciocnisem. Privirea mea 

a întâlnit-o pe cea a lui Romi, apoi amândouă au coborât grăbite în podea. Nu 
era nimic de adăugat. 


- Îmi pare rău dacă v-am șocat, a spus tot el când și-a dat seama că noi nu 
avem de gând să spunem nimic. 


— Vă admiram împrejmuirea, mă hotărâi eu să schimb planul discuţiei. N-am 
mai văzut un lemn atât de frumos, de sănătos. Unde l-ați găsit? Noi am căutat, 
fără rezultat, o jumătate de scândură să reparăm un gard... 


- Lemnul l-am primit de la colegii din Bucovina, mi-a răspuns el serios, după 
ce îmi aruncase o privire să vadă dacă nu-mi bat joc. Genul ăsta de probleme 
nu există pentru noi, pentru că suntem legaţi unii de alții și nu există domeniu 
în care să nu găsești un coleg gata să te ajute. Eram în toată țara și suntem în 
toată ţara, chiar dacă acum am trecut în economie, ne-am reprofilat. Chiar 
dacă instituţia nu mai există, a rămas rețeaua, care continuă să fie funcţională. 


Şi pentru că noi nu mai spuneam nimic, a adăugat: 


- Cine şi-ar putea închipui că o asemenea instituţie, cu o asemenea putere, 
poate să dispară pur și simplu, fără să fie înfrântă (de cine ar fi putut fi?)? Este 
prea mult chiar și faptul că acceptă să se vorbească rău de ea. Dar ceea ce con- 
tează este puterea asupra celorlalți, chiar dacă formele pe care e obligată să le 
ia se schimbă. Să nu credeţi că mi-a fost ușor să mă reprofilez... 


Ne-am uitat unul la altul înspăimântați şi Romi a făcut o mișcare ca și cum ar 
fi vrut să se ridice şi să plece. Dar s-a aşezat doar mai bine în fotoliu, pentru că 
discursul continua. 


- În plus, am fost obligat să mă instalez aici ca să fiu aproape de Jilava, unde 
în primele luni a fost închis chiar Generalul, am mers în fiecare zi să-i ducem 
mâncare împreună cu soţia mea, care-i gătea ce-i plăcea lui și ce regim avea 
nevoie. Şi de fiecare dată aș fi vrut să-l întreb de ce atunci, în 22, când ne 
strânsese pe toți în subsolurile CC-ului, a ordonat predarea armelor, dar n-am 
îndrăznit niciodată şi cred că nici nu s-ar fi cuvenit, pentru că el ştia ce face 
şi atunci, şi acum, şi la închisoare a stat liniștit, că ştia că nu o să i se întâmple 
nimic, şi a gândit bine şi a aranjat totul. Şi îngrăditura asta de mai bine de un 
kilometru şi înaltă de trei metri e făcută cu cap, ca o tabără, să poată fi la o 
adică folosită pentru exerciţii, fără să-şi bage nasul altcineva. 


— Şi pianul? am întrebat eu aproape fără să vreau, pentru că fetița care, în mod 
ciudat, nu se plictisise de apăsarea clapelor, reușise câteva acorduri care pă- 
reau să aibă un sens. 

- Nu, pianul l-am cumpărat eu, că neamul nostru e bun pentru muzică şi mie 
mi-ar fi plăcut să am unul când eram mic. 


M-am ridicat hotărâtă, ca şi cum aş fi descoperit deodată că s-a spus tot ce era 
de spus și că situația absurdă în care fusesem conduși trebuia să aibă un sfârșit. 
S-au ridicat și ceilalți. Cel ce ne adusese avea un aer indiferent, ca și cum nu ar 
fi auzit nimic sau ca şi cum nu ar fi auzit nimic nou. Romi părea bolnav. 


— Vai, dar cum o să plecaţi așa repede. Nici nu v-aţi atins de pahare. 
- Sunt şofer, rosti Romi primele cuvinte de când intrasem. 
- Dar nici nu v-am dat tabla după care aţi venit! 


Nu apucasem să spunem nimic despre tablă. L-am privit şi am avut pentru 
prima oară senzaţia că se amuză discret de piesa pe care o interpretează. Piesă 
în care nu aveam vreun rol, dovadă că nu-i știam replicile, dar care era monta- 
tă, în mod evident, pentru noi. 


Omul care deschisese pentru prima oară poarta a apărut ca şi când ar fi aştep- 
tat după uşă, cu o bucată de tablă învelită într-un ziar. Am vrut să plătim, dar 
a refuzat: 


- Cum o să vă iau bani, când eu n-am dat bani pe ea? 


Mi-am adus aminte că era vorba de trei vagoane. Am spus mulțumesc, sco- 
ţând cu greu sunetele, ca și cum ar fi fost spini, şi am pornit-o spre poartă. 
Pachetul învelit în ziar îl luase însoțitorul nostru, ca și cum asta ar fi intrat în 
obligaţia sa. Cel pe care îlvizitasem ne-a condus până la poartă aproape vesel, 
deodată destins, ușurat că și-a dus la bun sfârşit misiunea. 


- La revedere, ne-a spus înainte de a închide poarta. Sper să mai reveniți. 
N-am întors capul, dar am simţit că râde. 


După ce a pornit mașina, Romi l-a întrebat pe însoţitorul nostru cum se nu- 
mește cel pe care tocmai îl vizitasem. 


- N-am știut niciodată, răspunse acesta fără să clipească. 
Restul drumului am tăcut toți trei. 


Umilinţa se transformase într-o mare oboseală, în voia căreia știam că nu-mi 
pot permite să mă las înainte de a înțelege. Fusesem, fără îndoială, prada jig- 
nitor de uşoară a unei manipulări cu bătaie lungă. Dar îmi era greu să hotărăsc 
cât fusese întâmplare și cât plan urmărit savant în ceea ce tocmai trăisem. Îmi 
era greu să admit că tânărul serviabil care se oferise să ne conducă la dețină- 
torul tablei de care aveam nevoie avusese sarcina să ne introducă în ceea ce a 
funcţionat ca o cursă, pentru simplul motiv că nu avea de unde să știe că ne 

vom întâlni și vom avea nevoie de tablă. Și totuși, era evident nu numai că 
vizita noastră fusese anunțată, dar și că eram așteptați cu trataţia și discursul 
pregătite cu grijă. Pentru că îmi dădeam seama tot mai mult, totul se petrecu- 
se ca și cum am fi fost duşi acolo ca să vedem și ca să ascultăm ceea ce trebuia 
să ni se arate și să ni se spună. Și înainte de a mă întreba (și să încerc să-mi 
răspund) de ce trebuia să vedem și să auzim ceea ce văzusem și auzisem, nu 
puteam să nu mă întreb cum de reușiseră cu atâta uşurinţă să ne manevreze ca 
pe nişte copii, aducându-ne în mijlocul scenei pe care urma să se desfăşoare 
spectacolul ce ne era destinat şi, mai ales, cât de mare trebuie să fi fost dispre- 
ţul lor pentru tipul nostru de inteligenţă, ca să-și închipuie că mesajele pe care 
ni le vor transmite cu atâta nerușinare își vor atinge scopul. 


Se prezentase fără să i-o ceară nimeni și ţinuse discursul despre reprofilare 
fără să-l fi întrebat cineva. Ceea ce, mai mult decât o răbufnire de orgoliu, era o 
demonstraţie de forță. Iar scopul întregii povești putea fi — era, cu siguranță, — 
acela de a ne împiedica să ne îndoim de această forță. Şi deci de a ne gândi 
bine înainte de a încerca să i ne opunem. Între Piaţa Universității și eforturile 
pentru crearea Alianţei Civice, acest moment aparent suprarealist încerca să 
pozeze într-un moment al adevărului, menit să ne descurajeze, să ne deturne- 
ze, să ne facă să renunțăm. 


L-am lăsat pe cel ce ne însoţise în locul de unde îl luasem în urmă cu câteva 
ore, mulțumindu-i — pentru cazul, puţin probabil, că îl bănuiam pe nedrept —, 
apoi am plecat spre casă. 


— Au vrut să ne înspăimânte, spuse Romi în timp ce pornea mașina, rezumând 
concluzia unică la care ajunsesem fiecare separat. Să sperăm că nu vor reuși. 


- Mă întreb dacă acest personaj este proprietarul domeniului pe care ni l-a 
arătat sau doar reprezentantul rețelei care deține totul, am gândit eu cu voce 
tare. 


- Cred că e aproape același lucru. Chiar dacă el este proprietarul, şi sunt con- 
vins că este, asta făcând parte chiar din „reprofilare”, averea lui, realizată cu 
ajutorul rețelei, funcționează ca o parte a forței economice a acesteia. 


Şi — pentru că voiam să mai spun ceva — mi-a pus degetul pe buze: Principalul 
este să nu uităm că, pe cât ne vom gândi mai mult la toate astea, pe atât spec- 
tacolul pe care ni l-a prezentat își va fi atins scopul. La urma urmei, am știut 
întotdeauna că o parte a puterii Securităţii era convingerea victimelor ei că 
este atotputernică. 


Acasă ne aștepta meșterul cu care mai lucrasem și care aflase că l-am căutat. 
S-a urcat pe casă şi ne-a spus că trebuie schimbate doar câteva ţigle care cră- 
paseră, nu e nevoie de nici un fel de tablă. 

Ana Blandiana, înainte 
şi după dezmembrarea lui Orfeu 


he 


M.A.D. — critic literar, 

eseist, prof. univ. dr., decan 
al Facultății de Litere şi 
Ştiinţe ale Comunicării 

la Universitatea „Ştefan 

cel Mare” Suceava. Cele 
mai recente volume: lon 
Creangă — Nonconformism 
şi gratuitate (Editura Dacia, 
2002); Studii şi documente 
bucovinene (Editura 
Timpul, laşi, 2004); La sud 
de Dumnezeu — Exerciţii de 
luciditate (Editura Paralela 
45, 2005); Atelierele poeziei 
(Editura Fundaţiei Culturale 
Ideea Europeană, Bucureşti, 
2005); Calistrat Hogaş — 
Eseu monografic (Editura 
Crigarux, Piatra Neamţ, 
2007); Poezia de la „Gândirea” 
(Ideea europeană, Ediţia a 
II-a revăzută, Colecţia Ediţii 
definitive, Bucureşti, 2008); 
Cui i-e frică de Emil Cioran? 
(Editura Cartea Românească, 
Bucureşti, 2008). 


Nu ştiu exact cum va fi receptat critica literară 
volumul din 2005 semnat de Ana Blandiana. Din 
anumite puncte de vedere, Refluxul sensurilor 
mi se pare însă un moment de cotitură pentru o 
problematică, diacronic vorbind, a constanţei și 
continuității. Rupturile par nici să nu se vadă într-o 
devenire care ar reconfirma temele etice, anga- 
jarea fiinţei prin interogaţii care dau consistență 
neliniștilor, o anume seninătate nu atât lucidă, cât 
tragică. În plus, cum s-a constatat adesea, se în- 
cearcă depășirea ființei concrete, chiar dacă ființa 
concretă este mereu implicată, printr-o proiecta- 
re a sinelui în datul lumii. Prin luminarea, în fapt, 
a unui dat. De unde și melancolia de substanță a 
acestei poezii. În fine, iată aici câteva din chiar te- 
mele abordate, într-un fel sau altul, poate fără prea 
mari variații, de critica literară în legătură cu poe- 
zia Anei Blandiana. 


În tot cazul, mai mult decât o schimbare de ton, 
Refluxul sensurilor mi se pare că propune o modifi- 
care de viziune, continuată în ultima apariţie edi- 
torială, Patria mea A4. Poezia de-acum e conse- 
cinţa revelaţiei că suferința nu mai salvează; prin 
urmare, opțiunea eului se îndreaptă către recupe- 
rarea identităţii lumii şi a sinelui aflat în centrul ei 
nu prin iubire, ori, ca altădată, prin moarte, somn, 
vis, ci prin scris. De altfel, Pleoape de apă (Editura 
Paralela 45, 2010), antologia ultimă, se deschide 
cu poezia Darul, din Călcâiul vulnerabil (1966). În 
slujba celorlalți, asemenea poeţilor mesianici ar- 
deleni de altădată, trecuţi însă prin aerul metafizic 

şi neliniştitor al lui Blaga, poeta numește tragic acest dar de a transforma totul 
în cuvinte. Imposibilitatea de a trăi care decurge de aici — căci realul e suspen- 
dat — e dublată de conștiința sacrificiului, întrucât dezbrăcarea lumii de cuvin- 
te ar însemna chiar distrugerea ei. Interogaţia finală e mai degrabă retorică: 
„Nu ştiu eu oare desparte sau nici nu se poate desparte / Lumea de lumea cu- 
vintelor mele de-acum?”. Cum vom vedea ceva mai târziu, e aici condensată 
o întreagă poetică a asumării sensului tragic al lumii. Deocamdată să reținem 
o replică dată peste timp, în Refluxul sensurilor: „Limpul scrie pe trupul meu 
versuri / Atât de complicate încât / Aproape de necitit, / Îşi notează pe pielea 
mea ideile / Fără să mă întrebe. / Litere lungi, răsucite, superbe, / Mi le înco- 
lăceşte pe gât, / Îmi mâzgăleşte în jurul ochilor, / În jurul buzelor raze sub- 
tiri, / Le îngroașă, / Apoi, ca la sfârşitul unui op, / Se iscăleşte pe fruntea mea 
încă rotundă, / Fără să mărturisească / În ce scop / Transmite prin mine / 
Aceste mesaje / Şi cine / Va trebui să mă citească / Şi să îi răspundă” (Op). În 
locul lui Midas, referința, sugerată vag, este aceea a lui Laocoon. Așadar, ființa 
este identificată cu scrisul, devenită sigiliu al unui sens ascuns, imaginea însăși 
a timpului proiectată în semn. Un sens care, dincolo de propria-i prezenţă, nu 
mai poate spune nimic. Dar „renunţarea” e numai aparentă: fără să mai fie în 
slujba unui sens, fiinţa e, dincolo de orice interpretare, chiar sensul. 


În cele mai multe dintre volumele anterioare publicate de Ana Blandiana, in- 
terogaţiile poetice se structurau ca devoțiune față de un sens supraindividual 
pe care fiinţa îl slujea indiferentă la consecinţele asupra propriului sine. Sensul 
tragic — născut din această depăşire a sinelui — coincidea cu o iluminare a me- 
sajului pe care existenţa concretă îl transfera din zona sacrului. În felul acesta, 
poemele — care construiesc un spaţiu al unei fragilități asumate și aşezate la 
temelia lumii — devin un teren al descoperirii și al mărturisirii responsabilită- 
ţii dureroase faţă de ceilalți, dacă nu cumva față de tot ce există. Instituirea si- 
nelui se face tocmai printr-o dăruire totală și, în ecuaţia propriei ființe, celălalt 
e, astfel, salvat. De reţinut poezia Eclipsă: „Renunţ la milă greu ca la un viciu, / 
Cu milă sunt drogată de copil. / Alb înstelată de ridicol plâng / Lângă fricos, 
lângă învins, lângă umil. // Îi plâng pe proști şi proştii mă înving, / Surâzători 
sub steaua mea sterilă. / De gingășie tot mai mult mă-ntunec / Şi pier de uma- 
nism şi milă. // Înduioșate mâini întind să mângâi / Fiare gonind spre mine 
hămesite, / Şi-mi pare rău că n-o să mai sărut / Şi botul care mă ucide. // Nici 
n-am trăit spre-a nu jigni pe nimeni, / Mi-au prins în ţărnă rădăcini genun- 
chii, / Şi-mi trece viaţa încercând să-mi cresc / La capetele aripilor unghii”. 
Sunt frecvente în primele volume sentimentul neputinței în fața unei deveniri 
căruia poetul nu poate decât să-i fie martor (Umilință), al singurătăţii în uni- 
vers şi autoflagelarea sau negarea de sine pentru ca identitatea lumii să nu se 
degradeze. De la „Toate-și urmează destinul și nu mă întreabă, / Nici ultimul 

fir de nisip, nici sângele mev”, până la „De mult a dispărut orice solidaritate 
cu mine / A copacilor şi semnul izvorului care mă prevenea / Când era otră- 
vit” ori până la „Mă hăituieşte universul cu mii de fețe ale mele / Şi nu pot să 
mă apăr decât lovind în mine” nu-i decât un pas. În fapt, dincolo de propriul 
sine individualizat, abia el resimţit ca o adâncă agresiune, poeta se simte con- 
substanțială lumii înseși. De aici, de fapt, atât tristeţea, cât și un fel de jubilație 
a tristeții. Oricum, o lume în declin, o lume obosită, pe care poeta încearcă 
să o salveze și față de care bucuria nu-i decât o agresiune în plus. Citim la un 
moment dat: „Învață să nu te mai bucuri, / Învață să nu mai ucizi / Cu zâm- 
betul și cu mângâierea. / Un singur râs al tău / Poate dobori păsările de pe 
crengi, / Păsările pe care numai o nefericire / Le-ar mai putea ţine în viață. / 
Fiecare bucurie rănește pe cineva. / În lumea voastră la ce servește bucuria? / 
Noaptea visez armate întregi hohotind / În timp ce noi cădem ca spicele în 
jur” (La ce serveşte bucuria). Oricum, e un timp în care Dumnezeu nu poate 
schimba tristețea în ură (Psalm 1) şi în care îngerii cad, însă „nu din păcat, / 
Ci din oboseală” (Cădere). În felul acesta, sinele individualizat poate deveni, 
prin propria-i jertfă — dorită, așteptată —, un element de echilibru. Apărută cu 
o oarecare insistență, imaginea sinelui devorat de ceilalți constituie o verita- 
bilă metaforă originară. Citim într-un loc: „E atât de târziu / Şi ninge hidos, / 
Şi nu-mi vine-n minte / Decât să aştept / Lupii flămânzi, / Să le fiu de folos”. 


În fond, solemnitatea poeziei Anei Blandiana, o solemnitate ca de ritual 
având în centru propria ființă, e consecinţa acestei situări a sinelui la grani- 
ţa dintre ceilalți și subiect. Pe această graniţă, ca în Dealuri, se construiește 
o perspectivă dublă, prin care sinele e abandonat în favoarea unui sens mai 
înalt. Vinovăţia, ca temă constantă, care constituie solul germinativ al liricii 
Anei Blandiana, e cauzată tocmai de neputinţa fiinţei de a fi înscrisă simultan 
în ambele perspective şi de a nu duce sacrificiul de sine sau cunoașterea până 
la capăt. Nu întâmplător un poem se numește Balanța cu un singur taler: „Sunt 
vinovată numai pentru ce n-am făcut. / Păduri tropicale crescute printre co- 
loanele / Unor temple în care nu m-am închinat, / Oceane de frunze / În care 
nu m-am lăsat îngropată, / Duşmani pe care nu i-am urât, / Săbii pe care am 
refuzat să le mânui, / Cuvinte pe care n-am învăţat să le țip [...]” şi poemul 
continuă pentru a proiecta finalmente confesiunea nu pe terenul eticii, ci pe 
acela al ontologiei. Poate că glisarea e fundamentală. Critica literară a insistat 
asupra dezbaterilor morale din lirica Anei Blandiana; adevăratul teren pe care 
ar trebui plasată întreaga ei problematică e unul al ființei. Iată finalul acestui 
poem: „Toate vor avea dreptul să mă acuze. / Şi faptele mele, oricât de bune, / 
Nu vor reuşi să menţină un echilibru / Oricât de instabil, / Pentru că nu între 
bine şi rău / Va fi balanţa din urmă, / Ci între a fi fost şi a nu fi fost”. Poate că 
prezenţa constantă a unui timp agonic e determinată tocmai de un astfel de 

echilibru precar, de care ființa se face vinovată. Căzută din timpul mitic, ea nu 
mai are acces la integralitate: în sine însăși pornește ca în exil, iar patria din 
afară îi este ea însăși înstrăinată. Rămâne doar nostalgia timpului originar, an- 
droginic (a se vedea poemul Oul) şi acuta prezenţă a divizării. În substraturile 
poeziei Anei Blandiana există o revoltă demonică împotriva unei divinități 
neputincioase, dar o revoltă abia sugerată, căci la suprafață nu transpare decât 
autoculpabilizarea. Elocvent poemul Tatăl: pentru tot ceea ce se întâmplă, 
cauza originară aparţine altcuiva, şi-atunci poetul preia asupra-și orice vină. 


Oricum, prezentul e un timp agonic în tablourile construite de Ana Blandia- 
na, care nu se hrănesc din pulsiunile violențelor unui subiect angoasat, apar- 
ţinând unei voci ce vibrează în coordonate expresioniste. În fine, se poate re- 
constitui câte ceva din acest imaginar agonic, când ființa originară e divizată: 
„Gemeni în uterul spaimei, / Locuitori ai aceleiași celule, / Orbi şi muţi / În 
bezna sonorizată sălbatec / Numai de pulsul hrănitor, / Smulgându-ne din 
nevertebrate, / Din peşti şi din păsări, din fiare, / Ca să ne poată naşte / După 
chipul şi asemănarea Ei. // Fără drept de apel / Condamnaţi la naștere, / Sin- 
guri şi neputincioşi în fața / Creşterii noastre-nvelite / În trupul ei crescător / 
Ca-ntr-un mormânt ce dospeşte viaţa viitoare. / Noi doi, / Gemeni în uterul 
spaimei” (Gemeni). E un timp în care „Ireceau clipe mari zdrențuite pe cer” şi 
îngerii „au început să cadă”. Dar e o agonie care păstrează posibilitatea împli- 
nirii, a tainei morţii. De citit, în acest sens, poezia Mi-e somn. E ca şi cum prin 
moarte, ca și prin iubire, timpul originar ar putea fi recuperat. Așa se poate 
explica, în coordonate ample, și opţiunea Anei Blandiana pentru asumarea 
sacrificiului de sine, pentru o anume voluptate solară și ritualică a suferinţei. 
Poezia însăși e resimțită ca un mijloc de pulverizare a sinelui, o „dezmembra- 
re a lui Orfeu”, care oferă posibilitatea recuperării și a reinstituirii sensului. 
În timpul agonic, poezia, întemeiată tocmai pe dispariţia sinelui, e o soluţie: 
„Înaintez cu grijă, încet, / Pe un drum / Pe care îl tai eu însumi / Păşind: / Ca 
să ştiu să mă întorc, / Presar în urmă / Fărâme de litere şi de cuvinte. / Sunt 
pornită de mult, / Mi s-au terminat / Puținele silabe pe care le avusesem / 
Merinde de drum. / Din fericire, am descoperit / Că totul / Poate fi transfor- 
mat în cuvinte / Şi am continuat să înaintez / Presărând / Vorbele în care mă 
destram / Cum se destramă un pulovăr vechi / În căpeţele-ncreţite de atâta 
purtare...” (Poveste). De altfel, în aceeași retorică a recuperării timpului origi- 
nar se înscriu poemele care fac din somn ori din moarte mijlocul ce-i oferă 
subiectului înscris în istorie condiţia de a fi în ordinea naturii, în armonie cu 
prezenţa însăși, indiferent de formele pe care ea le îmbracă. 


Or, de la un moment dat, somnul, moartea, timpul originar al nopţii nu mai 
permit saltul în „darul tragic”. E ca şi cum, sub agresiunea istoriei, subiectul înțe- 

lege că soluţia salvatoare pe care o oferea altădată sacrificarea sinelui nu mai este 
posibilă. Vizibil încă din Arhitectura valurilor, volum din 1990, acest nou mod 
de a institui subiectul și de a gândi poezia generează noi atitudini lirice. Citim 
poemul Drum, din Arhitectura valurilor, tocmai ca pe o interogare a neputinței 
de a mai transforma prezența în suferință și de a găsi astfel o soluţie. În felul 
acesta, tristețea de altădată se acutizează, în așa fel încât seninătatea tragică lasă 
locul unei puternice stări agonice: „Grinzi de vechime curbe, oase / Bătrâne-n 
carnea stinsă sub var, / Carii săpând tuneluri nisipoase / În lemnul unui timp 
murdar // Şi streşini devenite moi de vreme, / Nemaizburătăcite de lăstuni — / 
Pe cine să dispreţuiești când geme? / Lipsa puterii cui să o răzbuni? // Cine 
ezită încă să străbată / Singurul drum pe care-l mai avem, / Când, prins sub 
roata de buldozer, iată, / Se sparge ultimul poem // Ca o clepsidră neînstare / 
Să mai prefacă suferinţa-n timp? / Un țipăt putrezit de amânare / Cerşind is- 
torie în schimb.... Așadar, suferința nu mai poate deveni timp, adică armonie 
mitică, şi, prin urmare, poetul se întoarce spre prezenţa concretă. În imediat, eul 
descoperă răul. De dragoste, poem memorabil din același volum, propune din 
nou, ca pe o ipoteză posibilă, soluția recuperării sinelui originar. Dar astfel de 
situaţii sunt tot mai rare. Un puternic sentiment al neputinței face ca jertfa de 
sine, sau, ca în Baladă, autozidirea, care să restituie echilibrul în lume, să nu mai 
fie posibilă. Poemul sfârşeşte astfel: „N-am altă Ană / Şi pe mine chiar / Din ce 
în ce mai rar / Mă am”. De fapt, sinele îşi justifică şi îşi instituie prezenţa exclusiv 
prin scris. Programul etic pe care îl reconstituiam prin identificarea opțiunilor 
eului s-a dovedit neputincios. În aceste condiții, singura salvare este, ca să para- 
frazez un vers din poezia Calendarul, ancorarea fiecărei litere în ființă. Fiinţa îşi 
justifică prezenţa nu prin moarte, somn, ci prin scris, „Pentru că nimic din ceea 
ce nu e scris / Nu există”. Mai mult, scrisul e cel care ţine lumea în echilibru: „Nu 
mai am dreptul să mă opresc. / Orice poem nespus, orice cuvânt negăsit / Pune 
în pericol universul / Suspendat de buzele mele” (Biografie). Scrisul ca patrie, 
aşadar, fapt care nu face decât să amplifice sentimentul de odinioară al exilului, 
proiectat însă solar, în interogații dublate de uimire, se regăseşte și în versurile ce 
urmează: „Unde e moara care macină tot ce dispare / Producând această pulbe- 
re de neființă / Ca un polen care se lipește pe degete / Când vrei să mai mângâi 
ceva din trecut?” (Stăpânul morii). 


Dar dacă scrisul păstrează ceva din sentimentul exilului, uimirea înseamnă și 
contemplarea tainei propriei topiri în cosmic. Căderii din istorie (Biserici închi- 
se) i se contrapune revenirea la patria mamă. Elocvent în acest sens este poemul 
Afară pe coline. De reţinut şi versurile cu care se încheie un alt text: „Mă su- 
pun ierbii / Care mă salvează / De neliniştea care sunt eu însămi, / Lăsându- 

mi numai tălpile goale în roua / Prin care tu urci în mine, / Înlocuindu-mă 
(Exorcizare). Dar, dincolo de toate acestea, scrisul în sine este mod esenţial de 

manifestare a lumii, a cărui taină rămâne nedescifrată. Identificarea cu scrisul, 
cu această taină a cărei descifrare poeta a încercat-o mereu, iată sensul ultimei 
ipostaze din traiectoria poeziei Anei Blandiana. Neputinţa de a înțelege sensul 
ascuns al lumii e, pe de altă parte, modul poetei de a reveni la tema primordială 
a jertfei de sine. În felul acesta patria e una a neliniștii. Ultimele versuri din poe- 
mul numit chiar Patria neliniștii consacră imaginea poetei care caută în labirintul 
istoriei sensul ascuns al fiinţei: „Voi reuși vreodată / Să descifrez urmele care nu 
se văd, / Dar eu ştiu că există şi aşteaptă / Să le trec pe curat / În patria mea A4?” 
Dacă în volumele de început existenţa era pusă în slujba celorlalți și se legitima 
astfel, de data aceasta existenţa însăşi, în afara oricărei soluţii şi interpretări, e 
sens. Neputinţa de a înțelege sensul a devenit în sine un mijloc de supraviețuire, 
poate tocmai pentru că implică nu numai tristețea martorului, ci şi revolta, ori- 
cât de implicită, a ființei în istorie. 


Memorialul Victimelor Comunismului şi al Rezistenței, Sighet 

Clepsidră 


Oh, trandafirii mei, vă uscați ca pelinul. 
Prin ceața vieții mele, prin spinii voştri deși. 
Ofilite petale, așa vi-i destinul. 

Să intri nu poţi. Nu poţi nici să ieși. 

Şi trec prin grădină... 

Voi înfloreaţi, 

Stinsă-i lumina 

Şi ofiliții fraţi 

Plâng după voi. 

Plâng după voi 

Şi ofiliții fraţi, 

Stinsă-i lumina, 

Voi înfloreaţi. 

Şi trec prin grădină... 

Intrare nu e, nu poţi nici să ieşi... 

Ofilite petale, așa vi-i destinul. 

Prin ceața vieții mele, prin spinii voştri deşi, 
Oh, trandafirii mei, vă uscați ca pelinul... 


Câinele 


Dorul este un câine. Slab. 
Dorul bea numai lacrimi amare. 
Dorul se strecoară în ograda ta. 
Dorul îţi veghează ușa. 

Dorul te așteaptă să ieși. 

Dorul e mare. 

Dorul priveşte cu ochi firavi. 
Dorul te doare. Nu e câine altul 
Ca dorul. E slaaab! 

Şi se ia după tine pe cărare, 


Şi te pândește, şi-ţi bea lacrimile amare. 
Dorul e câine pentru fiecare. 

Dorul se joacă şi sare. 

Dorul e greu cât o piatră de mare. 
Când închizi ochii, dorul ţipă 

Şi cere demâncare, 

Apoi să-i dai să bea din lacrimi amare — 
Nu multe-atât cât ţi-au plâns ochii, care 
L-au găzduit în tine pe dorul cel mare... 
Pe dorul însetat şi fără de mâncare. 

Nu e casă fără dor. E în orice pridvor. 
Dorul îți păzeşte casa de alte animale, 
Şi câteodată e cuminte dorul, 

Numai că mereu vrea să bea. 

(Fiţi atenţi să nu-i cădeţi pradă) 

Aşa că lăsaţi dorul în pace 

Şi nu-i luaţi seama. 


Poate s-o lua după tine și-i scăpa, 
Şi-i rămânea fără dor... 

Şi atunci — 

Care dor o să-ți păzească ograda?! 


DemoGraphică 


Am obosit. Am mai trecut azi o dată pe la lutărie. 


E groaznic ce se face. E mare strășnicie. 


Atâtea exemplare umane stau la soare... 
Şi-abia de-așteaptă ziua să urce pe picioare. 


Trei, trei și-ncă trei pentru altă secundă... 
Deci munca olărească se vede că-i fecundă. 


Zi, Doamne, ce să facem? Mai fă-ne un pământ... 


Căci unde o să-ncapă atâta osemânt? 


Ori pui la foc cazanul și-l umpli cu-ape line... 
Şi toarnă-ne într-însul, şi-amestecă-ne bine... 

Ai grijă când te trezești dimineața 


Ai grijă când te trezeşti dimineaţa. 
În pat au rămas aburind visele tale. 
Ele mai sunt calde și le-ai putea lua de la-nceput. 


Acolo îţi lași biletul de avion, 

Şi copiii pe care i-ai ţinut în braţe într-o noapte, 
Şi prăpastiile în care ai căzut, 

Vecinul care a dispărut cu cinci ani în urmă, 
Câinele care te-a salvat de la înec, 

Şi ziua nunții verișoarei tale... 

Vagoane de TGV-uri rupte de locomotive, 
Naufragii şi episoade din veacul de apoi... 


În aşternut ai mai lăsat şi florile 

Pe care i le-ai dus mamei într-o zi, 

Primul „te iubesc”, 

Ultimii pantofi pe care ţi i-ai cumpărat, 

Roţile maşinii care și-a pus în gând să te strivească, 
Bufniţele şi copacul din fața blocului, 

Linia ceea dintr-o palmă... 


În patul tău îţi lași dimineaţa visele, 

îţi laşi fericirea pe care ai zămislit-o timp de o noapte, 
Poza din ziarul de poimâine, 

Numele pictorului japonez care încă nu s-a născut... 


Acolo îţi lași liniștea, 

Ori strigătele copilului cel încolțit de-o javră 
Şi ochii cei albaștri 

Ce s-au închis cândva în podul palmei tale. 


Ai grijă când te trezeşti dimineaţa! 
În aşternutul tău încă dorm amintirile tale, 
Şi prezentul, şi viitorul, şi iubirea... 


Tu trage bine plapuma peste ele, 
Poate că diseară le vei găsi din nou! 
Eu aș fi vrut să dorm mai departe... 


IUVENTUS IEEE 

Femeia păgână 


Pleoapele grele de fum, 
Picioarele moarte de drum, 
Cu capul mă sprijin de gol 
Şi mâinile-noată-n nămol. 


AS. - studentă în anul ll Târăsc după mine genunchii, 
la Facultatea Jurnalism şi Încerc să nu cad de pe muchii... 
Ştiinţe ale Comunicării, O mască făcută din ceară 
USM. Se chinuie strașnic să piară. 


De jur-împrejur curcubeie 
Înfăşoară un trup de femeie... 
E singura umbră mai caldă 
În lumea târzie şi albă. 


În spate-un noian de cenușă... 
Pun masca şi doar o mănușă, 
Când tu mă vei strânge de mână 
Vei şti că-s femeia păgână. 


Ecou 


S-a uscat nisipul din vene 

A secat sângele din pustiu, 

Pe un drum cerul varsă doar stropi, 
S-a-necat sub pământ un sicriu. 


Feline cu pași cadențaţi 

Îşi zgârâie gheara de suflet, 
Fantome pierdute în umblet 
Tresar. Pomi striviţi, răsturnați... 

Umbrele se plimbă prin nori 
Crispate, ţin locul de cer. 
Artera-mi miroase a fier. 

Se bat cap în cap trecători. 


Lumina se pleacă pe cruce. 
Cărările s-au nădusșit. 

Răsună un glas răgușit: 

Mă duc... unde mintea mă duce... 

Vasile GAVRILAN 
Cizmarii englezi 


Societatea moldovenească are unele particulari- 
tăţi pe care înclinăm a le crede datorate juvenilită- 
ţii ei, întrucât, cel puţin din punct de vedere strict 
psihologic, vârsta calendaristică a acesteia încă 
mai coincide cu adolescenţa, putându-se prelungi 
până la 24-25 de ani. Apare, așadar, tentaţia de a 
înţelege şi a accepta unele paradoxuri ca pe ne- 
buniile adolescentine prin care trecem cu toții și 


V.G. — student, Facultatea 
de Istorie şi Filozofie, U.S.M,, 


Chiaină de care mai târziu ne amintim cu nostalgie. Una 
işinău. 


dintre acestea este și problema modei în raport cu 
legităţile pieţii libere, având efecte notabile în ca- 
drul sistemului educațional, în general, şi al celui 
universitar, în particular. 


Se încearcă și la noi — poate cam timid în com- 
paraţie cu alte țări occidentale, dar cu aceleași 
instrumente cu care acționează o economie de 
piață deschisă, concurenţială, unde principiul de 
bază este echilibrul cerere — ofertă — să se influen- 
ţeze mecanismul învățământului. An de an Minis- 
terul Educaţiei anunță operarea modificărilor în 
ce priveşte numărul locurilor pentru studenţi fi- 
nanțate din vistieria statului, precum și al celor cu 
taxă, garantând majorări imperative. Intervenţia 
este determinată de necesitățile societăţii noastre 
privind anumite categorii de specialiști, dar şi de 
surplusul lor din unele domenii. Ciudăţenia e că, 
în pofida infailibilităţii operaţiei, ea se dovedeşte 
a fi ineficace sau cel puţin anemică de fiecare dată. 
Enigma se risipeşte când conştientizăm apariția 
în ecuaţie a unui foarte important x — moda! O fi 
poate şi din cauza infrastructurii la pământ, a ca- 
tacombelor din asfalturi sau a garniturilor amor- 

tite, cert e că, odată lansată moda în capitală, acesteia îi ia mult timp pentru a 
ajunge în toate colțișoarele din nord și din sud ale republicii, pentru ca, întor- 
cându-se înapoi, să nu riște a fi susceptibilă de un oarecare atavism. lată de 
ce nici sumele de 10.000 de lei, sau chiar mai mult, pentru studiile la Drept, 
FRIȘPA (Facultatea Relaţii Internaţionale, Ştiinţe Politice şi Administrative) 
sau Economie, nici ameninţarea de a concura câte cinci pretendenți la un sin- 
gur loc, ulterior la un singur post de muncă, nu sunt în stare a anula (sau cel 
puţin a micşora) cozile șerpuitoare de studenți dornici de a deveni avocaţi, 
politicieni și economiști. Bizareria capătă însă o conotaţie dramatică odată cu 
a doua rundă de admitere, după ce nefericiții cu media mai mică se pomenesc 
cu speranţele năruite. Este momentul când începe febra vânării unui loc ori- 
unde, doar pentru a nu rămâne pe afară. Oriunde! 


Într-adevăr, odată obţinută diploma de bacalaureat, cei mai mulți dintre vii- 
torii studenţi eșuează lamentabil când vine momentul să-și aleagă facultatea 
potrivită, fie din lipsa consultărilor prealabile, fie din neconștientizarea im- 
portanţei pasului ce urmează a-l întreprinde. Din fericire, o bună parte din- 
tre ei aşteaptă să încheie ciclul liceal sau chiar numai cel gimnazial, pentru 
a se arunca în vâltoarea vieţii, având o viziune proprie, originală, mai mult 
sau mai puțin îndrituită, însă rezolută și irevocabilă. Ceilalți, însă, nu știu nici 
măcar în ziua admiterii ce facultate vor urma și, nu rareori, întâmplarea de a 
le sări în ochi vreun pliant mai colorat, asistarea la vreo discuţie mai aprinsă 
pe coridoare sau însăși amabilitatea profesorilor din comisia de admitere pot 
tranșa opțiunea pentru viitoarea calificare profesională. Priviri mâhnite, abă- 
tute, deziluzionate nu sunt deloc apariţii rarisime pe coridoarele facultăților 
codașe în lista generală a preferințelor, facultăți care nu sunt la „modă”. Culpa 
revine și universităţii, în măsura în care ea manifestă o crasă rigiditate în ca- 
zul unei eventuale răzgândiri a studentului — caracatița sistemului te absolvă 
de facilităţile de ordin financiar fără nicio justificare sau logică (de exemplu 
încercarea de a schimba facultatea sau măcar specialitatea în cadrul aceleiași 
facultăţi este posibilă doar în bază de taxă, fără a se mai ține cont de nicio 
circumstanță). Altminteri, nu-ți rămâne decât să aștepți următorul ciclu de 
admitere de peste un an, de peste alt an, de peste încă unul... În consecință, 
avem în primul an de studii viitori lingviști care vorbesc o română pistruiată 
de rusisme și care niciodată nu vor ajunge să facă distincţia între declinare şi 
conjugare, cu istorici moldovenişti până în vârful urechilor care cred că Tran- 
silvania este o denumire alternativă a aceleiași Transnistrii, cu filozofi care 
se miră aflând că filozofia nu-i același lucru cu psihologia, cu fizicieni care, 
profesând, aud pentru prima dată numele Newton, nefiind în stare nici să-l 
scrie corect, cu atât mai puţin să înţeleagă rolul lui în domeniul fizicii. Şi toți, 
fără excepţie, din restanţă în restanţă, vor găsi în cei 3-4 ani propriul făgaș și 

propria metodă de a căpăta licența mult râvnită, chiar dacă cei mai mulți sunt 
conştienţi că, îndată ce o vor obține, nu vor avea ce face cu ea, urmând s-o 
arunce în vreun sertar. 


Diagrama modei poate fi urmărită cu uşurinţă în cadrul unor facultăți aparte. 
Să zicem, de exemplu, Facultatea de Litere și cea de Istorie și Filozofie. Cine 
sunt studenții care vin la aceste facultăţi? Ce îi determină să urmeze aceste 
specialități? Câţi dintre ei ştiu exact ce vor găsi aici și câți dintre ei au făcut 
alegerea în mod premeditat? Răspunsul îi va surprinde chiar și pe cei mai în- 
ţelepți. Să admitem că în România situaţia este diferită de a noastră; alta este 
în U.E.; alta în S.U.A. Dar în condiţiile culturale din Republica Moldova și în 
contextul politic actual, aceste două facultăți sunt esenţiale, constituind un 
imperativ pentru asigurarea supravieţuirii noastre ca neam: pentru a umple 
odată acest stat cu o naţiune. Realităţile din stradă sunt reflectate însă fidel 
în evoluţia facultăţilor amintite — din segmentul acela infim de basarabeni cu 
conștiința națională sănătoasă se va rupe doar unu-două vlăstare pentru a se 
angaja (înjuga) în lupta pentru salvarea naţiunii. Ei sunt singurii care ştiu ce 
vor, ştiu unde au venit, ştiu ce-i așteaptă. Restul sunt musafiri și aventurieri 
de un semestru sau de un an, în dependenţă de ultimele modificări de regula- 
mente, sau deja „martiri”, îndurând trecerea a trei-patru ani până la absolvire. 
Iar noi stăm în așteptarea unei române mai îngrijite în stradă! Asistăm îngro- 
ziți la lupta ce se duce în școlile noastre dintre manualele de „Istorie Integrată” 
şi cele de „Istorie a Românilor”! 


În anul 1980 Facultatea de Filologie s-a divizat de Jurnalism. Odată cu acest 
eveniment s-a putut observa cum interesul tinerilor pentru limba română sau 
literatură s-a diminuat brusc, aceștia migrând de la Litere. Situaţia a generat 
nu doar agonia unei facultăţi întregi, amenințată cu autodizolvarea din cauza 
lipsei studenţilor, a cererii, dar şi un soi de compromitere a celor care aleg 
Jurnalismul, întrucât nu o mai fac nicidecum de dragul limbii, aşa cum am fi 
presupus înscriindu-se la Litere, ci din dorința de a ajunge, de exemplu, ve- 
dete de televiziune. Limba în care vor învăţa sau profesa nu mai constituie o 
prioritate pentru ei. Iar Literele, una dintre cele mai vechi facultăți ale U.S.M. 
şi cea mai importantă, având meritul de a fi dat principalele port-drapele de 
renaștere naţională, se uită peste gard la Limbi Străine pentru a „îimprumuta” 
engleza și franceza, o gură de aer pentru supraviețuire. Mai miră pe cineva de 
ce greaca veche, o mult prea exotică şi indigerabilă limbă pentru prea debilul 
stomac al studenţilor noștri, s-a transformat în scurt timp în ceva mai atracti- 
va neo-greacă, aceasta mai având o oarece perspectivă în contextul emigrării 
(da, da!, numai de n-ar falimenta Grecia!)? Cine ştie dacă în viitor nu vom 
asista la o eventuală updatare și a latinei cu... italiana! Probabil că la toate aces- 

tea s-a gândit profesorul M. Purice când, la unul dintre cursurile sale, răbuf- 
nise (în sensul zguduitorului adevăr al celor spuse, altminteri fiind cunoscută 
proverbiala-i stăpânire de sine) contra importanței și a spaţiului tot mai mare 
din orar acordat limbilor străine în dauna românei, afirmând că „facultatea 
noastră nu creşte cizmari englezi, ci, în primul rând, lingviști români!” 


Are cumva nevoie româna de aceste jenante guri de oxigen când facem parte 

dintr-un popor „bâlbâit și cu gura strâmbă”? Când vom înceta odată această 

pseudopoligloţie, închinându-ne benevol neo-colonialismului euro-atlantic, și 
=» 


vom încerca, în sfârşit, să devenim „poligloți de limba română”, cum spunea 
Nichita Stănescu? 


Din jurnalul unui student 
(continuare) 


3 noiembrie, marți 

Dimineţi din ce în ce mai răcoroase cu ceaţă. Am ieșit în stradă după prima zi 
(noapte) de lucru și am încercat să mă orientez în ce parte a orașului sunt și 
să aflu care microbuze ajung pe la universitatea mea. Aerul proaspăt îmi face 
bine şi mă trezește după prima noapte nedormită. Din fericire astăzi e marți, 
deci am ocazia să exploatez bunăvoința dlui Dani și să chiulesc de la orele 
dumnealui, căutând să galopez pe bicicletă înapoi spre casă în speranţa de 
a prinde cât mai multe minute pentru somn. Ori poate, în sfârșit, să scot un 
folos din timpul irosit cu această geografie. 


4 noiembrie, miercuri 

A doua noapte nedormită. Ies în orașul încă amorțit, încercând un sentiment 
de împlinire inexplicabilă. Sunt ca nou. Un microbuz 155 oprit în stație cu 
oameni ieșindu-i pe fereastră de îmbulzeală n-are nicio şansă de a pleca fără 
mine, în pofida strigătelor isterice ale unei tinere de deasupra mea: „Unde?! 
Unde?! Unde?!” Pur și simplu nu îmi place să întârzii. În aula 114 surprind 
câţiva colegi mirându-se de jovialitatea și vitalitatea mea de după două nopți 
consecutive fără somn. Mă ţin tare, zâmbesc. Și nu e o mască. Deocamdată. 


11 noiembrie, miercuri 
Realizez că zvonurile despre schimbarea profesorului de istorie, care tot 
circulau de vreo săptămână, se adeveresc, pentru că în sală își face apariția 

dl Arapu, înlăturând orice dubiu. Mi-e cunoscut. El făcuse parte din comisia 
de admitere. Îmi lăsase o impresie bună. Îmi place să cred că și eu dumnealui, 
doar dacă m-ar recunoaște din cei peste o sută de studenţi. Cred că da, pentru 
că tocmai își întinde mâna spre mine în formă de salut, apostrofându-mă să 
cobor mai aproape — n-are de gând să urle ca să fie auzit din toate ungherele! 


13 noiembrie, vineri 

Orele de spaniolă îmi sunt din ce în ce mai greu de îndurat. În afară de accen- 
tul meu pretins spaniolicesc, dobândit încă din primele zile ale lui septem- 
brie, nu mă mai pot lăuda cu nimic. Deschid telefonul şi număr zilele până la 
încheierea semestrului, omițând sâmbetele și duminicile. Profesoara îmi face 
ultima concesie și îmi promite că din semestrul viitor se apucă de capul meu. 
Şi eu îi promit că mă apuc de español. ; Hasta luego! ;Vacaciones... ăăă... placutes! 


24 noiembrie, marţi 

Ultimele zile calendaristice ale acestui semestru -— în realitate lucrurile fură 
tranșate de mai demult, mai ales de către prof. dr. Dani. După o jumătate de 
oră de chinuitoare tărăgănări, răstimp în care spațiosul 114 deveni încet, dar 
sigur pustiu, Domnia Sa se apropie de mine şi mă întreabă binevoitor cu gla- 
sul lui blând, trezindu-mă din toropeală: „Da tu ce mai aștepți?”. 


2010, 1 februarie, luni 

Desigur, relația mea cu profesorul de cultură fizică nu avea cum să se materi- 
alizeze în escaladarea unor piscuri de reverenţe și temenele — am fost în cele 
din urmă dat afară. Pur și simplu. Poveste veche — lipsa treningului. De data 
aceasta nu l-a mai impresionat justificarea că vin direct de la serviciu, unde nu 
mi se permite să port trening. Zâmbesc la gândul dacă voi reuși să-l impresi- 
onez când va înțelege că astăzi a fost, de fapt, ultima oară când m-a văzut în 
faţa ochilor. 


10 februarie, miercuri 

După o perioadă îndelungată de absentare aud prin sală fluturându-se un 
nume nou de profesor de istorie. Devin atent și sper la o confuzie, regretând 
schimbarea dlui Arapu. Cer detalii și aflu de un oarecare Semeniuc. „O să-ţi pla- 
că, e un român înfocat”, mă încredințează Constantin. Şi are dreptate. Aştept 
interesat apariția noului profesor, așadar, al treilea, deja, într-un an! Prima 
impresie e chiar neașteptat de bună și îi ascult cu atenţie prelegerea, deși, din 
păcate, nu atest nicio noutate în maniera lui de predare. Pierd pentru moment 
şirul dictării subjugat de o mai veche reflecţie: nu ar fi mai nimerită o relatare 
fluentă, stimulatoare, interactivă a materialului, pentru ca ulterior studenții să 
şi-l fotocopieze pentru a și-l fixa de sine stătător? S-ar acoperi astfel un volum 
mai mare, s-ar iniția o elementară captare prin oratorie, s-ar transforma dicta- 

rea plictisitoare într-un parlamentarism antrenant. Altminteri, respectarea cu 
sfințenie a acestui procedeu perimat, bazat pe principiul mecanicii, al auto- 
matismului, amorțește inevitabil creierii studenţilor, care cu o ureche ascultă 
glasul monoton al profesorului, într-alta ascund o cască conectată la telefonul 
mobil în care răsună un cântec care să-i țină treji. Dar reflecția aceasta este ea 
însăşi, de atâta timp, plimbată prin coridoarele creierului meu, roasă şi deco- 
lorată, încât chiar și eu încep să mă îndoiesc de trăinicia ei, neavând niciun fel 
de ecou în afară. Pândesc să se sfârșească ultima frază pentru a mă reîncolona 
şi reconforma. 


15 februarie, luni 

Nopțile nedormite îşi spun cuvântul. Cu toată rumoarea și agitația din clasă, 
fac eforturi mari de a-mi învinge somnul și a ţine pasul cu ceilalți. Deschid 
broşura lui M. Purice la pagina cu pricina, dar bag de seamă că rămân mereu 
în urmă cu un exercițiu. În drum spre casă oboseala îmi anchilozează orice 
zvâcnire de inspiraţie şi aleg troleibuzul 17 din faţa shoppingului MallDova, 
fără să-mi dau seama cât voi avea de ocolit până la Telecentru. Moleşeala nu 
scapă ocazia de a mă dobori şi adorm cu capul sprijinit de geam. Sunt nevoit 
să merg pe jos înapoi două staţii, pentru că nu reușisem să cobor la timp. Am 
noroc de data aceasta — doar două! 


24 februarie, miercuri 

Bag de seamă că nici relația mea cu dl Semeniuc nu este una dintre cele mai 
cordiale. Se adunase până acum între noi o tensiune care nu anunța nimic 
bun, amenințând să detune de la o întâlnire la alta. Explozia s-a produs astăzi 
şi ce a urmat nu a mai avut nicio legătură cu cadrul distins universitar. Ciudat 
cum o abia perceptibilă dovadă de simpatie se poate metamorfoza fulgerător, 
din doar două cuvinte, într-o repugnanţă soră cu ura, ca o schimbare de câmpi 
magnetici neîncadrată în nicio lege sau formulă a fizicii. Mi-am sugrumat sto- 
ic tumultul celorlalte replici, consumându-mi într-o tăcere înecăcioasă con- 
vingerile și frustrările nedeclarate. Mi-am promis că cea mai elocventă repli- 
că va fi boicotarea tuturor seminarelor ce au mai rămas până la finele anului, 
asumându-mi astfel riscul de a înfrunta examenul de bacalaureat de la istorie 
doar cu provizia de cunoştinţe acumulate între timp. Desigur dacă încă voi fi 
admis să-l susţin. Am părăsit auditoriul demn şi senin, conștient că o făceam 
pentru ultima oară. Alea iacta est! 


18 martie, joi 

Nu ştiu dacă serviciul meu are o atât de vizibilă şi nefastă înrâurire asupra 
studiilor mele, dar cert lucru e că dintr-un entuziasmat plin de viață de la în- 
ceputul anului am devenit doar un musafir al universităţii, şi, ceea ce este cel 
mai grav, aşa mă și simt. Tot mai dese şi mai chinuitoare sunt reflecțiile cu 

privire la inutilitatea acestor studii. Strâng din dinţi şi îmi cer să rezist până la 
sfârşitul anului. Număr săptămânile rămase. Constat cu rușine că nu încetez 
să-mi perfecționez tehnicile de exploatare a îngăduinței profesorilor care îmi 
manifestă o cât de iluzorie simpatie. Mi-e ușor, întrucât aceste procedee sunt 
determinate de o indiferenţă crasă în privinţa notelor. Până acolo, însă, ar tre- 
bui să fiu exmatriculat chiar din cauza numărului absenţelor. 


13 aprilie, marți 

Îl urmăream astăzi pe profesorul Dani, încercând să-mi sperii somnolența cu 
încolţirea unui gând, și am descoperit în el un mentor al auto-didacticismu- 
lui. Doar nu el ne împărţi de pe stick cartea lui, fără a mai întreprinde nicio 
măsură întru predarea ei, fără să se mai intereseze de pregătirea noastră? Uite 
un bun prilej de a reflecta încă o dată asupra inutilității acestor studii, asupra 
şubrezeniei acestor diplome, asupra putreziciunii acestor universități! „În za- 
dar în colbul școlii...”. 


30 aprilie, vineri 

Español. Cea mai chinuitoare este senzaţia de a dezamăgi răbdarea și încre- 
derea investită de profesoară în mine. Până să se anunţe recreaţia izbăvitoare, 
îmi consum neîmpărtășita decepţie de a fi rămas neînțeles, pentru că nicio- 
dată nu avusesem de gând să trec dincolo de un flirt în relația mea cu această 
limbă spaniolă. Doar un flirt și fusese menită a fi întreaga experienţă. Ori un 
experiment? Desigur, întărit şi autorizat prin ditamai ordinul ministerial, prin 
infailibila aprobare de la decanat, prin consemnare irevocabilă în irefutabilul 
orar etc., ş.a.m.d. 


11 mai, marți 

Apariția mea generează o gălăgioasă, răsunătoare întâmpinare din partea 
colegilor — într-adevăr, de multă vreme nu mai trecusem pe la universitate. 
Desigur că risc să fiu exmatriculat, „conform regulamentului” (sic!), întrucât 
sunt profesori la orele cărora abia dacă adun câteva prezenţe de-a lungul între- 
gului semestru (geografia e fruntașa). Mă încercase chiar un fel de nostalgie 
față de dl Dani pe care nu reușisem să o dezghioc în troleibuz, fiind nevoit să 
cobor prea degrabă la staţie. Un dor cald ca de un prieten de suflet cu care 
te vezi rar, însă ţii să-i împărtășeşti cele mai intime trăiri care te frământă. ÎL 
găsesc neschimbat. Aceiași ochelari fumurii, aceeaşi mustață scurtă și cenușie, 
aceeaşi geacă fără mâneci. „Astăzi se scot notele!” aud prin auditoriu. Încep 
negocierile. Devin curios. Nu am avut o singură notă anul întreg și nu cred că 
situația mea este unică. Se adoptă principiul notei din primul semestru. Ru- 
moare. Cineva ar dori mai mult. „Atunci spuneţi fiecare cât vreți!” Hm, ochii 
studenţilor sclipesc. Desigur că intervine și invidia, teama ca cineva să ia mai 

mult și nemeritat. Nemeritat! Scandal. Dr. Dani, în bunăvoința proverbială 
a Domniei Sale, este copleșit de situaţie. Trântește borderourile pe masă și 
iese afară să se liniștească. Simt compasiune pentru el, văzându-l o victimă a 
propriei sale bunătăţi. Nu știu de ce-mi vine să-i calc pe urme, flancat de alți 
câţiva colegi mai determinaţi. Dr. Dani îşi aprinde o ţigară, trage adânc și ne 
lămurește, în şoaptă, dar totuși înfierbântat: „Mă copii, voi nu-nţelegeţi că eu 
vă vreau binele vouă? Eu vreau să vă scot note mai mari, care să vă ajute pe 
urmă la BAC! Orice, numai lipsit de logică nu l-am suspectat pe prof. univ. 
dr. I. Dani! A doua rundă de negocieri. Studenţii construiesc iarăşi o carapace 
deasupra profesorului. „Cât?”. Prin sală răsună doar „nouă” și „zece”. Bag de 
seamă că colegii prind a căuta prin buzunare cu discreție. Cineva mai cu spirit 
întreprinzător a dat curs generalei senzaţii de îndatorire morală față de bună- 
voinţa iubitului profesor. Nu cred că am de ales să nu mă conformez, gândesc, 
strângându-mi de gât principiile şi ruşinea. Poate fi considerată aceasta mită?, 
mă întreb, întrucât nu sesizasem nici cea mai mică aluzie în acest sens. Spec- 
tacolul începe să mă dezguste. Îmi fac loc și mă arunc spre ieșire cu speranța 
ca banii aceia să nu mai ajungă niciodată la destinaţie, sau, cel puţin, să se 
întâmple cât mai decent. „Opt!”. „De ce opt? la nouă!-... 


20 mai, joi 

Păşesc pe coridoarele universităţii cu aceeași strângere de inimă cu care o fă- 
cusem și în septembrie — nu eram atunci, ca și acum, un străin? Uşa audito- 
riului 212 îmi pare schimbată, verific numărul de câteva ori înainte de a mă 
hotărî să intru într-o sală pe care oricum o bănuiesc pustie. Așa și este — un 
singur student, probabil restanţier. În curând apare și dna Dolgan, profesoara 
de limba română, surprinsă că mă mai vede. Mi-a scos nota 10, mă înştiin- 
ţează, pentru că are încredere în mine că mă voi descurca la bacalaureat. Pe 
mine mă încearcă iarăși un fior de constrângere morală, fiind conştient cât de 
mediocru și delăsător fusesem și în al doilea semestru — dacă aș fi fost în locul 
ei nici nu ştiu dacă mi-aş fi acordat notă de trecere, probabil cu mari rezer- 
ve. Simţind că trebuie să rup cumva tăcerea strivitoare pentru a-i mulțumi, îi 
promit că mă voi transfera din vară la Litere, de parcă aceasta ar încălzi-o în 
vreun fel. les pentru ultima dată din blocul nr. 6 al U.S.M. convins că oamenii 
de litere au un ceva care îi face să simtă lucrurile nespuse, chiar și pe cele abia 
conștientizate poate. 


22 mai, sâmbătă 

Primesc astăzi un mesaj de la o mai veche prietenă, studentă în anul III la 
Jurnalism. Mă anunţă că volumul meu de poezii, o aventură adolescentină 
uitată şi ascunsă sub mai multe dosare, pe care nici nu mai ştiu cum și de ce 
ajunsese la ea, fusese materializat într-o broșură. „Unde și când ne întâlnim ca 

să-ți dau exemplarul tău?” (numărul lor total se poate scrie şi cu litere — cinci, 
un experiment editorial, evident, necesar pentru susținerea licenţei). 


17 iunie, joi 

Examenul de la istorie, ultimul dintre cele patru. Încordarea întemeiată sau 
artificială, premergătoare oricărui examen mai important, are ca întotdeauna 
un efect contrar asupra mea și mă ajută chiar să mă destind. Îmi arunc ochii 
prin sala spațioasă a bibliotecii din blocul 4 și întrezăresc vreo patru suprave- 
ghetori. Deocamdată patru. Îmi îndrept atenția spre chipul unuia dintre ei, 
aflat chiar în fața mea, o apariție exotică, cu o barbă apostolică, cu ochelari, cu 
o eşarfă-curcubeu în jurul gâtului, cu nenumărate brățări atârnate la o mână 
şi la cealaltă. 'Tăcere filozofică. Retras. Cred că e un rus care nu se prea simte 
în largul său într-un mediu atât de românesc. N-a scos niciun cuvânt încă. 
Sunt sigur că-i un rus. Se împart testele. Frunzăresc exemplarul primit con- 
centrat, cu lăcomie. E digerabil, conchid. Mă apuc de lucru fără a irosi timpul 
cu tatonările. Din când în când mai iau câte un respiro și mai cercetez care e 
dispoziţia generală de primprejur. Observ că trei dintre supraveghetoare s-au 
retras cu discreţie lângă o fereastră și mimează o discuţie pretins interesantă, 
prilej pentru toţi ceilalți de a se inspira”. Ţidulele, fițuicile, copiuțile, șporile 
(un cuvânt artificial chiar mai oribil decât însăşi menirea obiectului căruia îi 
slujeşte) roiesc la deal și la vale, telefoanele sunt etalate cu nonşalanţă, fusti- 
tele domnișoarelor se scurtează într-o indecenţă sufocantă, pentru a face cât 
mai mult loc genunchilor din belşug tatuaţi cu ani, nume, războaie şi păci. 
Omnia mea mecum porto? Poate, cândva. Astăzi dictonul e demodat, depășit, 
desuet. Caducus! Toți, dar toţi studenţii s-au înţeles să comploteze împotriva 
lui. Îmi mut ochii asupra filozofului meu. ÎI văd întreținându-se cu cineva, 
deși nu îi pot distinge în continuare niciun cuvânt. O fi totuși de-al nostru, 
deduc, întrucât partenera lui de discuţie vorbește o românească deslușită și 
chiar răsunătoare. Încerc să mă îngrop iarăși în testul meu. E digerabil. 


21 iunie, luni 

Astăzi am intrat în posesia volumului meu de poezii Bolnav de speranță, adu- 
nat într-o broșură de 90 de pagini. M-a încercat un fior de mândrie ţinând în 
mână o carte, o carte adevărată, cu pseudonimul meu pe copertă. Mi-am în- 
frânat tentaţia de a-mi reciti versurile și de a risca să-mi lipsesc de temei înfu- 
murarea. Fetele, ambele co-editoare ale cărții, află că din ultima zi a primăverii 
am încetat slujba mea de gardian şi-mi recomandă să-mi încerc calitatea de 
colaborator la revista „Limba Română”, căreia i-au dat târcoale și ele. Numele 
revistei Îmi răsună ambiguu, cel al redactorului, adresa „la capătul str. M. Ko- 
gălniceanu, după Muzeul de Etnografie” — un lapsus general. Le promit totuși 
că voi încerca chiar astăzi, n-am nimic de pierdut, în definitiv. 

24 iunie, joi 

Se anunţaseră rezultatele examenelor. ÎL întâlnii în curtea universității pe 
dl Semeniuc, fostul meu profesor de istorie. Fostul. L-am salutat zâmbind, nu 
fără o urmă de mândrie că luasem 8 la examen. Îl luasem eu, cum ar veni, de 
unul singur. Q.E.D. Nota de la română, 9, mă nemulțumise și depusesem con- 
testaţie. Aşa obținusem zecele, unicul rezultat care mă interesa cu adevărat 
dintre toate examenele. Apoi primisem un apel de la redactorul-şef al „Limbii 
Române”, dl Al. Bantoş: „Salut, tinere! Ia zi, la ce oră poți să vii astăzi la ser- 
viciu?”. Am stat locului pentru a-mi înghiţi în voie „m'-ul de la sentimentul 
îmmmplinirii care mă ameninţa să mă sufoce. Da, cred că acesta a fost cel mai 
frumos apel pe care l-am primit vreodată. 


8 iulie, joi 

Zi caniculară de vară. M-am repezit la primul chioșc întâlnit şi am cerut clar și 
răspicat numărul de astăzi al ziarului „Literatura și Arta” și era să zic „...cu ar- 
ticolul meu!” ÎI găsisem pe ultima pagină, semnat Pan Gavrilan. M-am aşezat 
pe o bancă în parcul central pentru a-l consuma în voie, în tihnă, în liniște. Am 
citit articolul dlui Dabija de pe prima pagină, apoi pe celelalte, cântărindu-le 
greutatea pentru a-mi măsura importanţa cu restul, pentru a-mi vedea unde 
mi-e locul. Da, acolo, pe ultima pagină, dar ce mai contează. Nu e un debut? 
Ochisem pe alee un domn care ţinea și el în mână același ziar. Se aşezase chiar 
lângă mine și îl întoarse. Stupefacția mi se urcă nod în gât, observând cum 
îşi aruncă ochii chiar peste articolul meu, de parcă restul conţinutului l-ar fi 
cunoscut sau nici nu l-ar fi interesat! Mă chinuia un imbold să-l ating pe umăr 
şi să-l înștiințez că acel Pan Gavrilan sunt eu! Desigur, n-am făcut-o. Am scos 
un pix şi am început să-mi re-redactez propriul articol, ștergând, inserând, 
completând... 


Dar sunt ziarist! 

lon ŢURCANU 
La început de cale 


[...] Nu pot să zic că după ce devenisem student 
la istorie, această știință mi-ar fi devenit mai inte- 
resantă și mai aproape de suflet. Dacă aveam pe 
atunci o pasiune pentru vreo disciplină de studiu, 
aceasta se îndrepta întâi de toate spre literatură, 
mai cu seamă spre cea română, datorită dragostei 


ce mi-o insuflase pentru ea prea bunul meu profe- 
sor de limba și literatura română Pavel T. Zavulan. 
Acesta era un tip destul de straniu, în orice caz 
3 > 
de articole având tematică  EOârte puţin potrivit în mediul unui sat de codru 
Variată: istoria tuturor din acea vreme: arătându-se destul de rece, detașat 
românilor, istoria Basarabiei, de interesele și frământările celor din jur și totodată 
istoria Moldovei medievale, foarte interesat ca odraslele țăranilor să învețe; pă- 
studii de relaţii agrare, de rea picat din altă lume, când dimineaţa mergea spre 
istorie politică, de relaţii şcoală înalt, uscăţiv, îmbrăcat foarte îngrijit, cu o 
dale i al î - onea  pleată ondulată, ușor blondă, dată peste cap, pășind 
culturii, de metodologie a aie ati ; ; Ges 
a 994 rar pe lângă căruțe și grupuri cu sapele pe umăr și 
istoriei, de filozofie, de istorie Ă ia < , Său 
tale I având grijă să ocolească balegile de vacă ce îi ieșeau 
iterară etc. Cărţi publicate | le Cu el i bne deiis , bi 
în ultimii ani: Bibliografia . ÎN cale. Cu el concura foarte bine, dar fără să aibă 
istorică a Basarabiei şi tot atâta succes, învăţătoarea de limba și literatura 
Transnistriei (2005), Istoria rusă Polina Sergheievna Semeniuc. Nu cunoșteam 
relațiilor internaționale limba rusă și nici nu am putut să o învăţ în şcoală, 
(2005), Istoria: receptare, şi-mi era necaz, pentru că nu puteam să redau la 


cercetare, interpretare (2006); lecțiile de literatura rusă formidabilele analize ale 
Istoria românilor (cu o privire 


mai largă asupra culturii), 


|]. autor a peste douăzeci 
de cărţi şi a câtorva sute 


operelor lui Gogol și Tolstoi şi, mai ales, memora- 
PT o OOT pa irois bilele portretizări ale eroilor literari pe care reușea 
romênior în2 vol, Bucuresti. SA să le facă. Unele dintre aceste portrete mi-au ră- 
/ Chişinău / Brăila, 2008/9; Mas pentru totdeauna în memorie, ca de exemplu 
În căutarea originii numelui celal lui Kutuzov sau al Nataşei Rostova din Război 
Basarabia, Chişinău, 2010. şi pace. Îmi plăcea mult şi franceza, pe care în școală 


Fragment din jurnalul în curs de apariţie Istoria istori- 
ilor mele. 

mă făcuse să o îndrăgesc învăţătoarea Tamara Constantinovna Andriuță, iar la 
universitate mi-a făcut-o și mai apropiată Veronica Petrovna Sudacevskaia, figu- 
ră rară: bine instruită, ţinută nobilă, reflexe elegante. Cu anumite excepții față 
de istoria antică și cea medievală, predate destul de reușit, pentru vremea aceea, 
de Vladimir Potlog și Iosif Şlaen, precum şi față de cursurile speciale despre 
relaţiile moldo-ruse și sovieto-române, acestea din urmă nefiind altceva decât 
curată (de fapt, foarte murdară) propagandă antiromânească, nicio disciplină 
istorică şi niciun alt profesor nu reușiseră să-şi câștige autoritatea în fața mea, 
așa încât, deși citeam mereu, arareori se întâmpla să zăbovesc destul de mult 
asupra scrierilor istorice. De aceea la lecţii nu prea mergeam, preferând să pe- 
trec cea mai mare parte a timpului în Biblioteca Naţională, numită pe atunci 
în cinstea nefericitei consoarte a lui Lenin, „N. C. Krupskaia”, mai ales în sec- 
ţia de „literatură străină”, unde puteam să citesc tot felul de cărți în română și, 
din când în când, în franceză. Nu neglijam deloc nici literatura în limba rusă, 
dimpotrivă, pentru că numeroase opere de mare valoare puteau fi găsite nu- 
mai în această limbă, în special cele întrunite în excelentele serii „Monumen- 
te literare” („Aureparypusie namarHuku”), „Monumente ale gândirii istori- 
ce” („Ilamaruuku ucropuueckoă MbicAu”), „Biblioteca literaturii universale” 
(„Bu6Anorexa BcemupHoi Aureparyper”) ş.a. Din când în când frecventam la 
Universitate prelegerile de literatură română clasică ale lui lon Osadcenco, care 
se bucurau de oarece faimă în Chișinăul acelor ani. În schimb, lucrările istorice 
recomandate de profesori, ca manualele, monografiile, articolele științifice, cu- 
legerile de documente etc., nu prea le citeam. Doar la seminarii, când mai mer- 
geam pe la ele, trebuia să mai arunc ochii în câte un manual sau în notele luate la 
prelegeri de cineva dintre colegi, pentru a putea răspunde câte ceva, evitând ast- 
fel incidentul de a nu fi admis la examene. Foarte rar mă pregăteam de seminarii, 
deoarece acestea se desfășurau ca la şcoală, adică trebuia să răspunzi în fiecare 
zi şi deci să te pregătești în fiecare zi, ceea ce mi-ar fi ucis timpul de care aveam 
nevoie pentru lecturile mele diverse şi îndelungate. Erau totuşi două momente 
pe an când îmi concentram toată atenţia și energia asupra disciplinelor de stu- 
diu. Acestea erau sesiunile, când lăsam la o parte toate ocupațiile adiacente, mă 
înarmam cu literatura necesară, mă izolam de colegi (de regulă, plecam la țară, 
la părinţi) şi buchiseam zi şi noapte până ajungeam să ştiu toate subiectele pen- 
tru examene pe de rost. Această strădanie nu venea din conștiința datoriei, ci era 
determinată exclusiv de faptul că eram un student foarte sărac, părinții nu mă 
puteau ajuta deloc cu bani, de aceea trebuia să iau la examene notele cele mai 
mari, pentru a avea o bursă mai mare, sarcină pe care mi-am asumat-o cu toată 
hotărârea de la început și am onorat-o cât am putut până la sfârșitul studiilor. 
Când privesc înapoi cu ochii minții la studentul care eram, în a doua jumătate 
a anilor '60, mă cuprinde o milă față de tânărul învățăcel de atunci, îmbrăcat 

modest, mizând doar pe strictul necesar și chiar mai puţin decât atât, petrecând 
în bibliotecă, mai mult flămând, douăsprezece ore pe zi asupra cărților pe care 
le sorbea cu nesaţ de parcă din ele ar fi trebuit să țâșnească, la un moment dat, 
însăşi fericirea pe care i-au murmurat-o, la naștere, ursitoarele de nimeni văzu- 
te. Fiind chinuit de mic copil cu muncile și cu lipsurile, crescut într-un mediu 
primitiv şi dur, nu puteam avea mare încredere în viitor. Mai degrabă, situaţiei 
materiale foarte grele în care mă zbăteam, mediului care îmi era străin și viitoru- 
lui incert, tustrele la fel de descurajante, le opuneam fără vreo motivaţie logică o 
muncă îndârjită, aproape disperată, care mă ajuta cumva să le ignor. 


Târziu abia, după absolvirea facultăţii şi pe măsura încadrării mele în activitatea 
ştiinţifică, aveam să-mi dau seama că, dacă studiile universitare prin care mi-a 
fost dat să trec ar fi fost concepute altfel, m-ar fi determinat să mă atașez de 
istorie încă de atunci. Din păcate însă ele erau gândite și realizate mult prea sim- 
plu, pentru a le putea numi adevărate studii universitare: principalele forme de 
instruire erau prelegerile și seminariile care se încheiau la fiecare jumătate de 
an cu examene, fiind ţinute de cadre didactice, cu o destul de slabă pregătire 
ştiinţifică şi aproape întotdeauna fără harul de a cuceri auditoriul prin cuvântul 
rostit. Cei foarte puțini, care predau în limba română (moldovenească, cum i se 
zicea pe atunci), o vorbeau stâlcit, ceea ce trăda nu doar necunoașterea limbii, 
ci şi o insuficientă pregătire generală, o gândire neevoluată, care paraliza, prin 
clișee primitive, receptivitatea, facultățile analitice și imaginaţia studenților, 
condamnându-i să preia aceleaşi forme rudimentare de percepere și exprimare. 
Dacă acesta era un lucru foarte rău, și mai rău era faptul că aproape jumătate din 
numărul disciplinelor de studiu erau predate în limba rusă, pe care eu nu o cu- 
noşteam decât foarte puţin, în timp ce toată bibliografia recomandată era, și ea, 
în limba rusă (literatura de specialitate editată în România era practic interzisă, 
deşi prin viu grai nimeni nu pronunţa astfel de interdicții). Erau câţiva lectori 
evrei care predau destul de bine în limba rusă (de ex., Mirkind, Enghelgardt 
ş.a.), dar folosul din contactul cu ei era minim, tocmai pentru că nu înţelegeam 
tot ce spuneau și nu puteam pune întrebări şi discuta despre ceea ce ne intere- 
sa. Seminariile erau, după modul de desfăşurare, simple lecţii școlărești, ba încă 
mai schematice și mai plictisitoare: studenții răspundeau după notele sumare și 
în general superficiale luate la prelegeri, şi după manuale care, fie că erau în rusă 
şi deci neaccesibile în totalitate, fie că erau traduse într-o română aproximativă, 
confuză, care le ştirbea relevanţa. Pe tot parcursul anilor de studii, nu am văzut 
să se fi organizat vreodată la un seminar o prezentare critică a unei monografii, 
niște discuţii pe marginea unor articole științifice — fie tematice, fie istoriogra- 
fice sau de analiză a izvoarelor istorice — ori dezbateri pe marginea unor do- 
cumente istorice, a unor chestiuni și fenomene controversate, în sfârşit, nu am 
asistat la vreun schimb de păreri asupra unor opere artistice care ar fi avut ca 

motiv subiecte istorice (romane, filme, piese de teatru, tablouri, sculpturi etc.). 
Într-un cuvânt, ceea ce fi lipsea cu adevărat învățământului istoric universitar de 
atunci era specializarea, asta însemnând, mai întâi, conştientizarea profundă a 
specificului istoriei ca știință și, în al doilea rând, atașarea viitorului specialist de 
acea disciplină de studiu și de acel compartiment concret și precis din domeniul 
foarte larg al ştiinţelor istorice, care îi erau studentului mai interesante, mai ac- 
cesibile şi care, odată însușite, îi puteau asigura o solidă competenţă profesiona- 
lă. Din această cauză, la ieşirea din universitate, tânărul dispunea de o sumă de 
cunoştinţe, dar nu era adevărat specialist într-un domeniu concret de activitate. 
Iar dacă cineva m-ar fi întrebat, îndată după absolvirea universităţii, ce speciali- 
tate aveam, nu mi-ar fi trecut prin cap să spun că aceasta era istoria, așa cum stă 
scris în diploma mea de studii. Mai degrabă aș fi strâns din umeri, întrebându- 
mă eu însumi dacă aveam cu adevărat vreo specialitate. Problema cea mai mare 
a vechiului sistem de învățământ universitar, în orice caz a celui din Moldova, 
aflat în retard faţă de centrele științifice şi culturale ale fostei U.R.S.S. sau cele 
din România, ca să nu mai pomenim de situaţia din Occident, este relaţia stu- 
dentului cu cartea, adică cu literatura de specialitate și cu sursele de informație 
în general. Așa cum am menționat mai sus, studenţii moldoveni nu aveau lite- 
ratură în limba română; pe atunci chiar istoricii moldoveni nu-și scriau lucrările 
de specialitate în limba maternă, în timp ce literatura din România nu era re- 
comandată, ceea ce înseamnă că era interzisă. De altfel, pentru a nu fi învinuiți 
de naționalism românesc, studenţii, dar chiar și cei mai mulți dintre profesori, 
preferau să neglijeze literatura de peste Prut. În plus, nimeni, nici în cadrul insti- 
tuţiilor superioare de învățământ și nici în acela al imensului aparat de educaţie 
ideologică al partidului, nu-și punea sarcina să-i atragă pe tineri spre carte, să-i 
înveţe să lucreze cu ea, să le cultive gustul pentru citit și să-i facă să înțeleagă 
că informarea permanentă trebuie să fie principala lor preocupare. Din cauza 
faptului că nimeni nu-și asuma o responsabilitate în acest sens, majoritatea stu- 
denţilor citeau foarte puţin sau chiar nu citeau deloc, mulțumindu-se, și la se- 
minarii, şi la examene, cu notițele luate la prelegeri. Drept urmare, foarte puţini 
dintre ei frecventau bibliotecile cu regularitate, iar cei care mai citeau și altceva 
(de ex. literatură artistică, reviste de cultură și de popularizare a ştiinţei, presă 
etc.), erau cu totul rari. În această privinţă, lucrurile nu au evoluat spre bine 
nici în deceniile care au urmat după studenţia mea, iar în pragul noului mileniu 
apropierea studentului de carte a întâmpinat un alt obstacol serios: computerul. 


În ultimul an al studenţiei mele, 1968-69, habar nu aveam ce urma să fac după 
încheierea studiilor. Pe cei mai mulți tineri care nu făcuseră militărie până la uni- 
versitate, îi aștepta serviciul ca ofițeri în slăvita armată sovietică, după care, dacă 
nu rămâneau acolo, se întorceau la vatră pentru a lucra ca profesori de istorie în 
şcoală sau în aparatul ideologic al partidului din mediul rural. Şi doar câtorva 

indivizi mai norocoşi li se rezerva privilegiul de a merge la „aspirantură” sau de a 
fi luaţi la anumite catedre ca asistenţi. Mie, chiar dacă aveam rezultate destul de 
bune la învățătură, nu-mi zâmbea o astfel de perspectivă. Recomandarea pentru 
continuarea studiilor sau pentru angajarea la catedră era valabilă doar pentru 
membrii de partid, deşi erau și destule abateri, dar numai pentru cine trebuia, 
adică pentru odraslele înalților funcționari de partid şi de stat, ale titraților mai 
influenți din universități ş.a. Eu nu intram în niciuna dintre aceste categorii. Pe 
deasupra, eram bănuit, fără să fi fost invocate vreodată dovezi incendiare, că aş 
fi avut simpatii faţă de cultura română și istoria românilor, în general față de ro- 
mâni şi România, ceea ce era interpretat, desigur, ca o atitudine antisovietică. În 
aceste condiţii să cer o recomandare de la Consiliul Facultăţii nici nu-mi trecea 
prin gând, ştiind prea bine că, pur și simplu, nu aș fi fost luat în serios. Ba mai 
mult, aș fi fost întrebat cu suspiciune de ce mă eschivez de la serviciul în armata 
sovietică. Deci nu-mi rămânea decât să las evenimentele să curgă de la sine. 


În penultimul semestru, când ne pregăteam să mergem la practica pedagogică 
prin şcoli, la căminul nostru de pe strada Ismail își face apariția un omulean 
care întreba ba pe unul, ba pe altul dacă nu ar vrea să meargă în raionul Călărași 
să lucreze învăţător de istorie într-o şcoală. Cineva l-a adus la mine, pe motiv 
că eu aș fi fost „cam din părţile acelea”. Omul era un bărbat înalt, îmbrăcat așa 
cum se obișnuia pe atunci în mediul intelectual: costum bun la doi nasturi, foar- 
te curat și bine călcat, cămașă albă, cravată, pantofi negri bine aranjați. Avea o 
chică deasă, bine îngrijită, dată peste cap, și un chip niţel alungit, dar plăcut şi 
inteligent. M-a surprins însă cel mai mult limba cizelată pe care o vorbea. Se 
numea Vladimir Ciburciu şi era șeful secţiei raionale de învățământ din Călă- 
raşi. Mi-a propus să mă duc învățător de istorie în școala de opt ani din satul 
Căbăiești, care se învecina cu baștina mea, Găureni, asumându-mi, totodată, şi 
funcţia de şef de studii al acelei școli, mai bine zis de director, întrucât cel care 
ocupa această funcţie nu prea dădea pe la școală. Nu aveam de ce să refuz: îmi 
plăcea și aventura unei escapade de câteva luni într-un sat uitat de lume, și nu-mi 
displăcea nici posibilitatea de a câștiga și niște bani ca să-mi cumpăr câte ceva 
de îmbrăcat, că eram goluţ de tot. Am fost anunţat că la Căbăieşti nu era nici 
învățător de franceză, și dacă aş putea... Nu aveam cum să-mi asum și o astfel 
de povară, dar am zis că ar putea face față acestei sarcini un coleg de-al meu, pe 
nume Gheorghe Bologan, împreună cu care frecventam lecţiile de franceză ale 
doamnei Sudacevskaia. Zis și făcut. M-am întors a doua zi cu prietenul meu, 
care și-a luat ordinul de numire ca învățător de franceză, după care ne-am înfă- 
ţişat la Căbăiești. Nu voi povesti odiseea noastră din timpul cât am făcut operă 
pedagogică în fundătura aceea, dar trei lucruri văzute sau petrecute acolo mi- 
au rămas bine întipărite în minte pentru totdeauna: noroiul prin care înotam 
cu mare greu spre şcoală până au dat înghețurile, apoi alcoolismul care făcea 


ECET ROMIÂINIĂ 


ravagii printre oamenii din sat, în general oameni interesanți şi cumsecade, in- 
clusiv printre învățători, şi altul, complet diferit, lungile ore de iarnă petrecute în 
doi pe când stăteam în gazdă la o rudă de a mea, pe linia maternă, moș Simion 
Budăianu, citind felurite lucruri, de cele mai multe ori proaspete scrieri litera- 
re, împărtășindu-ne impresiile din cele citite, dar mai ales ajutându-l pe Ghiţă, 
învăţător şi elev silitor, să se pregătească pentru lecţiile sale de franceză. Dar nu 
am putut uita nici acest amănunt: moș Simion, fratele bunicii mele Vasilița, era 
un personaj cu totul aparte în mediul acela — vin bea puţin, muncea mult, cânta 
deosebit de frumos, așa încât Ghiţă era pur și simplu fascinat de el, și ne poves- 
tea seară de seară drama incredibilă a supraviețuirii sale în înfiorătoarele lagăre 
siberiene pentru prizonieri de război, dramă care se petrecea exact în vremea 
când sora sa Vasilița, aflată împreună cu fiul ei mai mic Vasile, se zbătea între 
viață şi moarte într-un lagăr de deportaţi de lângă Irkutsk. 


Examenele de stat, sau de licență, cum se zice acum, aveau să-mi aducă o sur- 
priză nebănuită. După primul examen, la istoria U.R.S.S., considerată prin- 
cipala disciplină de specializare, preşedintele comisiei de examinare, Boris 
Constantinovici Vizer, m-a întrebat dacă nu aş dori să merg la aspirantură; 
avea nevoie de un aspirant, mai bine zis, de un viitor cercetător pentru sec- 
torul pe care îl conducea în cadrul Institutului de Istorie al Academiei de Şti- 
ințe a Moldovei, și dorea să şi-l aleagă el singur, nu să-i fie trimis din partea 
decanatului sau a Consiliului facultății. Producea, chiar de la prima vedere, 
impresia unui bărbat independent și hotărât, dar totodată atent și înţelegător 
față de alții. Chipul său expresiv, parcă tăiat în piatră, luminos și cald, privirea 
ascuţită, fruntea înaltă și lată, părul rar, niţel încărunţit, dat peste cap, dar mai 
ales corpul ce părea să fi fost cioplit din tulpina unul copac viguros mă făceau 
să cred că aveam în față un personaj în care puteam avea toată încrederea. Și 
acea impresie şi-a găsit ulterior justificare. Dar până îmi făcu el propunerea şi 
până a mai asculta și părerea mea, avu loc ultima ședință a Consiliului facul- 
tăţii, la care se luase decizia privind recomandările cu nominalizări pentru 
aspirantură, în care, bineînţeles, numele meu nu figura. Vizer făcuse alegerea, 
însă pe atunci formalităţile erau mai tari decât legile, ceea ce însemna că dacă 
pentru prezentarea actelor la aspirantură recomandarea facultății era obliga- 
torie, peste asta nu se putea trece nicicum. Decan era transnistreanul Afanasie 
Vasilievici Repida, un tip foarte original, care cu timpul devenise o adevărată 
legendă: josuţ, negricios, cu mutră de șoricel, mereu cu ţigara în gură, come- 
diant talentat, profesor slab și om dintr-o bucată. Nu știu dacă Vizer a încercat 
să rezolve cu el problema mea, dar, cu siguranţă, a vorbit cu soția acestuia, 
Lucheria, care lucra la Academie în sectorul condus de el și care avea destulă 
influență asupra decanului pentru a-l convinge să strecoare post-factum și nu- 
mele meu printre cele care fuseseră nominalizate pentru aspirantură, așa că, 

sub aspect formal, drumul într-acolo îmi fusese deschis. Fiindu-mi permis, 
astfel, accesul la continuarea studiilor în Academie, îmi rămânea să mă pre- 
gătesc pentru admitere. Urma să susțin trei examene și să prezint un referat 
ştiinţific. Nu aveam nici timp şi nici dorinţă să scriu acel referat; am luat textul 
lucrării de diplomă (de licenţă) a unuia dintre colegii cei mai puţin înfrăţiți cu 
cartea (I. Sitari), pe care acesta îl şterpelise sau îl cumpărase de la laboranta 
unei catedre (se pare că nu îl obținuse cu bani, ci cu altceva), l-am refăcut pu- 
ţin în corespundere cu cerinţele pentru referat, apoi cu ajutorul unei amante 
de ocazie a unui alt coleg, dactilografă la Casa Presei, am reuşit să-l culeg, 
după care l-am prezentat pentru admitere. Examenele au avut loc în septem- 
brie şi au decurs destul de bine. După rezultatele examenelor, se părea că am 
fost preferat, față de alții, doar în baza cunoştinţelor cu care i-am convins pe 
examinatori, dar unii pretendenți ar fi zis că am ieșit învingător numai dato- 
rită susţinerii lui Vizer. Mai târziu, când deja făceam parte, ca aspirant, din 
Institutul de Istorie, Mihail A. Muntean, unul dintre cercetătorii cei mai buni 
ai Institutului, care ulterior va pleca pentru totdeauna la Moscova, avea să-mi 
spună deschis că, fără Vizer, nu aş fi ajuns niciodată la Academie, numai că 
el avea în vedere cu totul altceva și anume hotărârea conducătorului meu de 
a depăși cu orice preț piedicile formale sau de ordin politico-ideologic care 
stăteau în calea accesului meu în această instituţie, lucru care, de altfel, îmi era 
cunoscut. Admiterii mele în aspirantură se opunea, în primul rând, directorul 
Institutului de Istorie, I. G. Budak. Apoi, la scurt timp după ce fusesem admis 
la aspirantură, se prezentase la conducerea Academiei un profesor de la uni- 
versitate, pe nume S. K. Brâseakin, exemplar tip de şovin rus, care în numele, 
chipurile, al întregului colectiv profesoral al Universităţii, exprima protestul 
că, în persoana mea, la Academie fusese primit un periculos naţionalist ro- 
mân. Era o declaraţie şocantă, în urma căreia persoana vizată trebuia ori să 
plece de bună voie, ori să fie dată afară. Mie însă nu mi s-a întîmplat nimic 
altceva decât sporirea vigilenţei organelor de securitate față de mine, ceea ce 
aveam să constat în permanenţă atât cât m-am aflat la Academie, dar și după 
aceea. Nu încape îndoială că, şi de data aceasta, Vizer și-a riscat locul și cariera 
ca să mă salveze, cum avea să o facă de câteva ori şi mai târziu. 


De fapt, la examenele de la Academie, din septembrie 1969, nu veneam di- 
rect de la universitate, ci din școală, unde fusesem trimis, conform repartizării 
făcute de Ministerul Învățământului încă înaintea examenelor de stat. Aceas- 
ta era regula pentru toți cei cărora nu le fuseseră rezervate oportunități de 
afirmare mai mari, de exemplu trimiterea la aspirantură, angajarea la catedre, 
în instituţii științifice sau în aparatul de partid şi de stat. Bineînţeles, cei mai 
nedreptăţiți erau tinerii de la sate, care în general erau forţaţi să revină, ca 
specialiști, în acelaşi mediu. Din această cauză, după examene, trebuia să mă 

întorc la lucru în școală, unde urma să aştept hotărârea Prezidiului Academiei, 
în baza verdictului comisiei de examinare. Prin repartizarea care se făcuse de 
către Minister, eu fusesem trimis la şcoala medie din Rădeni, raionul Călărași. 
M-am prezentat directoarei, o femeie zdravănă cu o înfățișare niţel crispată, 
dar plină de lumină şi de îngăduință, care, după ce s-a uitat la diploma mea, 
mi-a zis: — Măi băiete, nu ai tu ce căuta în satul ista al nostru. Tu ori trebuie 
să-ți continui studiile, ori altceva... M-am dus la Călărași, direct la Ciburciu 
şi i-am povestit ce-am păţit. El a izbucnit într-un hohot de râs care a durat 
destul de mult, apoi, devenind serios, dar numai pe jumătate, m-a liniștit cam 
așa: — Dacă nu au vrut să te primească la Rădeni, s-ar putea să-ţi găsim un loc 
Chiar aici în oraș. Se pare că sunt ore de istorie la şcoala nr. 1. A telefonat la 
şcoală, a vorbit cu directorul Pavel Spânu, care i-a confirmat că erau ore, după 
care i-a spus acestuia că-i trimite chiar atunci un proaspăt absolvent al univer- 
sității. Spânu, un bărbat înalt, spătos, chel, cu un smoc rar de păr încărunțit în 
vârful capului, cu fața mare dominată de un nas formidabil, cu ochii holbaţi 
şi adânciţi sub fruntea bombată, mă primi cu blândeţe, și, în timp ce mă mai 
întreba câte ceva fără mare interes, întocmi pe loc ordinul de angajare ca în- 
văţător de istorie, după care, dându-mi drumul, îmi aminti să fiu prezent cu 
trei zile înainte de 1 septembrie la ședința consiliului pedagogic al școlii, unde 
voi lua cunoștință și de orarul lecţiilor. I-am spus că la 1 septembrie urma să 
plec la examenele de admitere la aspirantură. Mi-a răspuns că va ţine cont de 
această veste, dar că, dacă nu voi avea un document oficial care să confirme 
plecarea la examene, atunci nu voi putea lipsi de la lecţii. Am luat legătura 
cu secţia respectivă de la Academie care mi-a confirmat că în câteva zile voi 
primi invitaţia pentru examene. După ce am susținut probele cuvenite, m-am 
întors la şcoala mea din Călărași, unde am lucrat până în noiembrie, când am 
primit vestea că fusesem admis la aspirantură. În mai puţin de două luni, cât 
m-am aflat acolo, mă îndrăgostisem de acea mică urbe de pe cursul superior 
al Bâcului, care avea ceva din farmecul ce se va pierde mai târziu al orașului 
patriarhal îmbinând perfect modul de viață țărănesc cu beneficiile şi como- 
ditățile traiului urban: mai la margine - gospodării țărănești, cirezi de vite şi 
turme de oi, iar mai la centru — câteva întreprinderi industriale, gara feroviară, 
gara auto, fel de fel de magazine, blocuri mari de locuit, frumoase clădiri ad- 
ministrative, şcoli, instituţii de cultură, străzi asfaltate întretăiate de ulicioare 
pavate cu piatră de caldarâm acum o sută și ceva de ani. Multe lucruri frumoa- 
se mi s-au întâmplat în acea scurtă ședere a mea la Călărași, dar nu e locul aici 
să vorbesc despre ele, și nici măcar despre prea buna mea mătușă Valentina, 
care îşi avea casa chiar lângă peronul gării, unde mi-am avut şi eu lăcașul cât 
am stat acolo [...]. 

Constantin ŞCHIOPU 
Interdisciplinaritate, pluridiscipli- 
naritate și transdisciplinaritate 

în studiul literaturii 


La orele de literatură, noţiunile interdisciplina- 
ritate, pluridisciplinaritate și transdisciplinarita- 
te sunt intrinseci demersurilor de interpretare a 
unor texte artistice. Înțelegerea corectă a esenței 
fiecărui concept dintre cele menţionate este de o 
mare importanță nu numai pentru realizarea ana- 
lizelor şi comentariilor cerute de curriculumul 
şcolar, ci chiar pentru procesul lecturii în sine. Or, 


C.Ș. — conf. univ. dr., 


Facultatea Jurnalism şi i 
Stiinte ale Comunicări În cele mai dese cazuri, profesorul / elevii sunt 


Catedra jurnalism, U.S.M, nevoiți, prin însuşi datul operei, să facă anumite 
profesor-cumulard de conexiuni între diferite discipline, să transfere 
limba şi literatura română metode din diverse domenii ale cunoaşterii în cel 


la Liceul de Creativitate şi a] literaturii și să le aplice în vederea interpretării 
Inventică „Prometeu-Prim” 


din Chişinău. Lucrări recente: 
Metodica predării literaturii Este ştiut că opera literară reprezintă un complex de 
române, Editura Carminis, sensuri și semnificaţii care se cer interpretate, desci- 
Piteşti, 2009; Arghezi, Bar bu, frate, clarificate și înţelese. Pentru determinarea lor 
Blaga. Poezii comentate. permeneutică se apelează la diverse discipline auxi- 

Pentru elevi, studenți, 4. PIERE ; : : ; 

A Editura ABC: liare: istorie, filozofie, psihologie, mitologie, semi- 
Chişinău, 2010; Manuale de otică, stilistică, poetică etc. Astfel, studierea prozei 
limba și literatura română de factură istorică (Fraţii Jderi de M. Sadoveanu), 
pentru clasa a X-a (coautor de exemplu, impune relația literatură — istorie, ana- 
Marcela Vâlcu-Şchiopu), liza celei psihologice (Patul lui Procust de C. Petres- 
a XI-a (coautor Marcela cu) — relaţia literatură - psihologie, interpretarea 
Vâlcu-şchiopu), a XII-a, liceu operelor inspirate din mitologia universală / nați- 
(coautor M. Cimpoi), a IX-a onală (Meşterul Manole de L. Blaga) — relaţia dintre 
(coautor V palatul. acestea şi mitologie, lectura celor filozofice — relația 
cu filozofia etc. Prin urmare, la nivelul acestor inter- 
dependențe, se manifestă pluridisciplinaritatea. 


textului artistic. 


ECET ROMIÂINIĂ 


Cât priveşte modul de stabilire a relaţiilor respective, evident că elevii vor avea 
de rezolvat, chiar la etapa de pregătire, dar și pe parcursul interpretării, mai mul- 
te sarcini de documentare ce vizează fie evenimentul / personajul istoric evo- 
cat (în cazul prozei istorice), fie conceptele de natură psihologică (introspecție, 
conştiinţă, caracter, personalitate etc.), teoriile / conceptele filozofice (cunoaș- 
tere paradisiacă, luciferică, de exemplu, în cazul poeziei Eu nu strivesc corola de 
minuni a lumi de L. Blaga), noţiunile de mit, arhetip, gândire mitică etc. Sarcini- 
le respective pot fi diverse. Bunăoară, interpretarea romanului Zodia cancerului 
sau vremea Ducăi-vodă de M. Sadoveanu va fi precedată de elucidarea cel puţin 
a câtorva momente ce se referă la: situaţia politică (grupul I), social-economică 
(grupul al II-lea), culturală (grupul al III-lea) a Moldovei din a doua jumătate a 
secolului al XVII-lea (1679). Ulterior, în procesul interpretării operei literare în 
cauză, elevii vor fi îndemnați: 


a) să selecteze din textul operei detalii ce contribuie la crearea imaginii Mol- 
dovei (situaţia politică, social-economică și culturală) şi a locuitorilor ei din 
timpul domniei lui Duca-vodă; 


b) să confrunte această informaţie cu cea culeasă din sursele istorice; 


c) să delibereze pe marginea următoarelor întrebări: „Ce a încăput în opera 
literară din realitatea concret-istorică şi ce a rămas în afara ei?”, „De ce anume 
acestor fapte, întâmplări autorul le-a dat preferință?”, „În ce măsură autorul se 
apropie / se îndepărtează de adevărul istoric?” 


Având în vedere romanul / proza de analiză psihologică, considerat/ă de unii 
exegeţi „disecţie a inimii şi sufletului personajelor sale” (Leon Bopp), de al- 
ţii — „subtilă transcriere a intimității umane, a conștiinței, interiorității” (R. M. 
Alberes) ori „roman al pasiunii” (A. Thibaudet), după cum lesne se observă din 
înseși definițiile propuse, acesta / aceasta are ca obiect de investigaţie artistică 
omul psihologic. Ce presupune acest om psihologic în general? Care sunt tră- 
săturile lui de fond, ce-l deosebesc, de pildă, de omul social sau de cel politic? 
Cum se manifestă la nivel comportamental, din perspectivă psihologică, indivi- 
dul uman? Cum pot fi explicate reacţiile, comportamentul omului psihologic? 
Elucidarea, cel puţin, a acestor aspecte implică volens-nolens relaţia literatură — 
psihologie. Or, necunoașterea caracteristicilor de bază ale romanului psihologic 
Ultima noapte de dragoste, întâia noapte de război de C. Petrescu (aşezarea eului 
în centrul preocupărilor sale — relatarea la persoana I —, care structurează dis- 
cursul prin intermediul subiectivității şi permite anexarea unui nou teritoriu ro- 
manesc — psihicul uman — conştientul și inconştientul, lanţul subiectiv şi spontan, 
nedirijat al unor amintiri involuntare, colorate afectiv — memoria involuntară şi 
fluxul conștiinței, realitatea conştiinţei ca unică realitate — introspecția şi mono- 

logul interior) poate avea un impact negativ asupra interpretării operei literare 
respective. Mai mult. Pătrunderea în semnificaţiile ascunse ale prozei de analiză 
este posibilă doar prin cunoașterea modalităților de investigaţie psihologică, a 
naturii și rolului acestora. 


În aceeași ordine de idei, dacă ne referim la opera literară de inspiraţie filo- 
zofică, menţionăm că specificul ontic al acesteia (dar și al celei literare în ge- 
nere), după cum sublinia Tudor Vianu, constă, în primul rând, în faptul că 
„implică un raport social între concepţia artistului și forma materială pe care 
o manifestă” [1]. Drept urmare, lumea operei apare - ontologic — „ca un fapt 
de conștiință, exprimând conștiința de sine a scriitorului și totodată a umani- 
tății” [2]. Aceste afirmaţii scot în evidență tocmai relaţia literatură — filozofie, 
inevitabilă în procesul interpretării unei opere literare filozofice, cum ar fi, de 
exemplu, nuvela eminesciană Sărmanul Dionis sau poezia Eu nu strivesc corola 
de minuni a lumii de L. Blaga. În cazul celei de-a doua opere, descifrarea în 
prealabil a conceptelor cunoaștere paradisiacă şi cunoaştere luciferică, mister, in- 
vocate de autor în lucrarea sa Trilogia cunoaşterii, devine condiţia sine qua non 
a comentariului poeziei respective, întrucât cele două atitudini — a poetului și 
a altora — față de tainele lumii pot fi determinate doar cunoscând conceptele 
respective. Mesajul nuvelei Sărmanul Dionis va fi înţeles / descifrat de elevi în 
cazul în care, iniţial, vor fi analizate mai multe idei filozofice cu privire la con- 
ceptele de timp, spaţiu, voință — idei ce aparțin gânditorilor germani Novalis, 
Schopenhauer, Kant, Fichte, iar ulterior vor fi extrase din opera eminesciană 
idei filozofice care vor fi raportate la cele ale filozofilor respectivi. Sarcinile de 
lucru pot fi formulate astfel: 1. Extrageţi din nuvelă câteva idei filozofice re- 
feritoare la noțiunile de spaţiu și timp și scrieţi-le în spaţiile libere din tabelul 
de mai jos; 2. Comparaţi ideile eminesciene cu cele ale gânditorilor germani; 
3. Confruntaţi aceste idei într-o discuţie colectivă; 4. Demonstraţi că nuvela 
Sărmanul Dionis cuprinde, „strânse ca într-un focar, aproape toate caracteris- 
ticile romantismului german” (H. Sienkiewicz). 


Tabel: 


Idei filozofice ale gânditorilor germani Idei filozofice eminesciene 


1. Schopenhauer: Timpul și spaţiul sunt manifestări Îsi cote îs tate agata 
ale substanţei care se regenerează veșnic, umbre ale 
individului fizic. 

2. Kant: Spaţiul este forma experienţei noastre externe, | 2... ceeeneeeeeneeeeenee 
iar timpul - forma experienţei interne. 


3. Fichte: Dacă realitatea însăşi n-o putem cunoaşte Sinead sti casta 
niciodată și sub nicio condiţiune, ea nu există pentru 
noi; nu există decât eul, în care se petrec toate fenome- 
nele exterioare în aparenţă. 

4. Novalis: Dacă lumea e o creaţiune a eului, dacă Deta câ AT 
fenomenele sunt în noi, atunci şi spaţiul, şi timpul tot în 

noi sunt /.../ E de ajuns să dorești ceva cu intensitate, ca 

acest ceva să se realizeze chiar dacă ai dori să te strămuţi 

în altă epocă sau în altă planetă. 


Studierea textului artistic presupune utilizarea mai multor metode specifice 
literaturii (comentariul literar, analiza literară etc.). Însă în cele mai dese ca- 
zuri, criticii literari, implicit profesorul, apelează la diverse metode specifice 
altor discipline. Perspectivele filozofică, psihanalitică, semiotică, structuralis- 
tă, mitologico-arhetipală, stilistică, matematică și, ceva mai nou, cea a infor- 
maticii — toate nu numai că realizează de facto ceea ce se numește interdis- 
ciplinaritate, dar şi servesc pentru atingerea aceluiași obiectiv: explorarea 
complexului semantic al operei literare. Aşadar, interdisciplinaritatea se re- 
feră tocmai la acest transfer de metode și procedee de la o disciplină la alta. 


Perspectivă de interpretare a textului artistic, metoda structuralistă, de 
exemplu, (pentru structuralişti opera literară este o structură, adică un an- 
samblu de elemente independente ce formează un sistem; ea este înainte de 
toate text, limbaj, constituit într-un cod format din semnificant — complex 
sonor, realizarea materială a semnului lingvistic — prin descrierea și inter- 
pretarea căruia se ajunge la conturarea semnificatului — a sensului) are meni- 
rea de a-i pune în evidenţă structura pe baza studiului componentelor. Deci 
utilizarea acestei metode într-un demers şcolar impune analiza elementelor 
de structură a operei literare organizate în câteva straturi: fonetico-prozodic 
(vocale, consoane, diftongi, triftongi, hiat, aliteraţii, asonanţe, muzicalitate 
interioară, ritm, rimă, măsură, cezură, aranjarea versurilor în strofe etc.); 
lexico-semantic (câmpuri semantice, cuvinte-simbol, sens propriu / figurat, 
polisemie, regionalisme, arhaisme, neologisme, cuvinte din fondul princi- 
pal / secundar al vocabularului limbii române, metafore, comparații, meto- 
nimii, personificări, hiperbole etc., sinonimia, antonimia, omonimia); gra- 
matical (părţi de vorbire, categorii gramaticale, părți de propoziţie, topica, 
structura frazelor, relația cu ansamblul și evidenţierea aportului nivelului 
gramatical la susținerea mesajului artistic). Evident, metoda structuralistă 
impune, la rândul ei, transferul de metode proprii matematicii: elevii vor 
trebui să grupeze cuvintele în părți de vorbire, să constate, prin numărare, 
ce vocale / consoane / părţi de vorbire sunt folosite preponderent, să moti- 
veze raportul numeric dintre acestea etc. 


Ca metodă de învățământ, ce „angajează un lanţ de exerciţii dirijate, integrate 
la nivelul unei scheme de acțiune didactică standardizată” [3], algoritmiza- 
rea, caracteristică ştiinţelor exacte, și în primul rând matematicii, dincolo de 

limitele caracterului său standardizat, contribuie la însușirea de către elevi a 
unor scheme de comentariu al operei literare, care, la rândul lor, îi vor ajuta 
să-şi formeze capacităţi de a elabora treptat propriile scheme aplicabile la di- 
verse texte, în diferite circumstanţe didactice sau extradidactice. Nu mai puţin 
utilizată în procesul predării / interpretării textului artistic este şi problemati- 
zarea, metodă ce „se întemeiază pe crearea unor situaţii conflictuale (un dez- 
acord între vechile cunoștințe ale elevilor și cerințele impuse de rezolvarea 
problemei, între modul de rezolvare, posibil din punct de vedere teoretic, și 
imposibilitatea lui de rezolvare practică, necesitatea de a aplica în condiţii noi 
cunoștințele asimilate anterior, de a alege din cunoştinţele pe care elevul le 
posedă doar pe acelea care îi vor servi la rezolvarea problemei, de a depune 
un efort de gândire pentru organizarea cunoștințelor într-o formulă sintetiza- 
toare), care conduc gândirea elevilor din descoperire în descoperire până la 
epuizarea conținutului unei teme” [4]. 


Preluarea unor arhetipuri ca „modele” pentru conturarea de situaţii și perso- 
naje reprezintă unul dintre modurile de manifestare a mitului în literatură. 
Ţinând cont de acest fapt, perspectiva mitologico-arhetipală rămâne a fi cea 
mai adecvată şi mai eficientă în procesul interpretării textului literar. În acest 
caz elevii vor releva, în primul rând, mitul, arhetipul, care au servit ca punct 
de pornire în scrierea operei, ulterior vor estima ce și cât a preluat scriitorul 
din acest arhetip (mit), reflectând modul de interpretare a mitului / arhetipu- 
lui. Perspectivele stilistică, semiotică etc. sunt tot atât de productive și de des 
utilizate în procesul de interpretare a textului artistic. 


Formarea în procesul studierii textului literar a unei viziuni unitare despre 
lume presupune relevarea afinităților ce există între anumite discipline, în ca- 
drul lor şi dincolo de ele. Astfel, după afirmaţia lui Corneliu Crăciun, „aborda- 
rea transdisciplinară corespunde specificului timpului actual, definit printr-o 
tendinţă — tot mai evidentă — de estompare a granițelor între domenii” [5]. 
În cazul literaturii perspectiva transdisciplinară presupune transgresarea spa- 
ţiului literaturii și situarea în domeniul celorlalte arte. Analiza unei ilustraţii la 
operă („Relaționați poezia Trecut-au anii... de M. Eminescu cu ilustraţia Ligiei 
Macovei la aceeași operă”), comentarea în paralel a unei creații plastice și a 
operei literare („Ce sugerează imaginea?”, „Ce idei îţi apar privind-o?, „Ra- 
portaţi aceste idei la textul literar studiat”, „Ce afinități între imagine și text 
descoperiţi?” „Care sunt modalitățile de comunicare artistică proprii celor 
două arte?”), compararea unei ecranizări cu textul literar propriu-zis (roma- 
nul şi filmul Moromeţii: „Cât din roman a încăput în film?”, „Ce a rămas din- 
colo de cadru?, „Cum motivaţi alegerea regizorului?” etc.), vizionarea unui 
spectacol după / înainte / în timpul studierii operei, punerea în scenă de către 

elevi a unui tablou / act (mai rar a operei în întregime) sunt câteva dintre mul- 
tiplele posibilități de manifestare a transdisciplinarităţii. 


În concluzie, menţionăm că izolarea obiectului cunoașterii fragmentează 
perspectiva şi afectează unitatea cunoașterii. Stabilirea unor punți de legătu- 
ră, a unor canale de comunicare între diferite discipline, pe lângă faptul că 
reprezintă un obiectiv important al studierii literaturii în școală, generează 
noi dimensiuni de interpretare a textului artistic, îi ajută pe elevi să înțeleagă 
semnificația comunicării artistice prin cuvânt în raport cu celelalte moduri / 
tipuri de comunicare. 

Nicolae Corlăteanu - practician 
şi teoretician al cultivării limbii 


Articolele, studiile și, cu atât mai mult, eseurile / 
tabletele de cultivare a limbii sunt privite la noi, 
adesea, cu un soi absolut special de superioritate 
rău drapată: chipurile, autorii acestora aduc obiec- 
ţii, de cele mai multe ori mărunte, neesenţiale, de 
infimă importanță, dau greșelilor o explicaţie su- 
perficială şi o apreciere negativă, nu întotdeauna 
convingătoare, propun soluţii de ordin dicționă- 
each resc într-un mod didacticist, școlăresc, textele lor 

colaborator ştiinţific fiind incolore sub aspect stilistic şi — conform opi- 
principal la Institutul de niei acestor apreciatori — aproape inutile. 


] i Ş.M, critic şi > ala F R SNOET 
Filologie al A3.M, criticşi Nu credem că activitatea autorilor împătimiți de 
istoric literar, lingvist. Autor a 


34 de cărti de critică și istorie cultivarea limbii n-ar stimula — pe ici-colo — o ata- 
literară, de sociolingvistică şi "€ înțelegere a lucrurilor. Dar, în principiu, avem 
de cultivare a limbii. Lucrări de a face cu o denigrare impardonabilă a eforturi- 
apărute recent: Efortul lor unor savanți, între aceștia a unora cu o solidă 
necesar (2006), Sala horind.. experiență în domeniu, care și-au creat de mult un 
(2008), Darul lui Dumnezeu stil propriu de abordare a subiectelor de real inte- 
(2009). res practic în opera de atenţionare a unor pături 
cât mai largi ale societăţii asupra imperativului 
îmbogăţirii vocabularului și al diversificării lim- 

bajului vorbirii şi scrierii. 


De fapt, e nevoie de o înțelegere adâncă a feno- 
menului cultivării limbii, în scopul de a actuali- 
za / împrospăta aspectul teoretic nici pe departe 
neglijabil al străduințelor unui şir întreg de spe- 
cialiști care, asumându-și astfel evoluţia societă- 
ţii sub acest aspect, și-au făcut un crez din con- 
semnarea și combaterea greșelilor de limbă atât 
de frecvente nu numai în comunicarea zilnică a 

cetățenilor, dar și în presa scrisă şi în cea electronică. Deși nu este obligato- 
riu să începem de la Bogdan Petriceicu-Hasdeu, nu strică să pomenim aici 
studiile marelui scriitor şi savant enciclopedist Limba în circulațiune, Dicţio- 
nare şi dicționare sau, mai concret, unele afirmaţii valabile şi peste veacuri, ca, 
de exemplu: „Scrisul cuvântului izolat este pururi şovăitor”, deoarece „sensul 
particular... se cunoaște numai în frază, în propoziţiune, în întrebuințarea-i 
cea sintactică” (B. P-Hasdeu, Opere alese, vol. II, Chişinău, Editura Cartea 
moldovenească, 1967, p. 255), apoi — de ce nu? — acel Dicţionar grotesc, prin 
care Vasile Alecsandri lua în derâdere acțiunea lingviștilor pedanţi, care abia 
purceseră la schimonosirea cuvintelor românești vechi și curate, schimono- 
sire care ulterior a luat proporții îngrozitoare în limba moldo-rusească din 
R.A.S.S.M. şi apoi din R.S.S.M. (a se vedea câteva fragmente în V. Alecsandri, 
Proză, București, Editura pentru literatură, 1966, p. 299-312). 


Constatăm însă că, mai aproape de zilele noastre, s-au dovedit experți perse- 
verenți şi talentaţi ai cultivării limbii savanţi notorii ca Iorgu Iordan (Limba 
română actuală. O gramatică a greșelilor, ediţia a II-a, Bucureşti, 1947; Pro- 
blemele limbii literare. Pentru cultivarea limbii, „Gazeta literară”, nr. 7, 1955, 
p. 1; Cultivarea limbii, „Limba română”, Bucureşti, nr. 5, 1956, p. 5-12; Note 
de cultivare a limbii, „Limba română”, Bucureşti, nr. 1, 1961, p. 45-47, ş.a.), 
Alexandru Rosetti (Despre unele probleme ale limbii literare, Bucureşti, 1956), 
Alexandru Graur (Limba corectă, Bucureşti, 1963; Tendinţele actuale ale lim- 
bii române, Bucureşti, 1968; Dicţionar al greșelilor de limbă, Bucureşti, 1982), 
Boris Cazacu (Studii de limbă literară. Problemele actuale ale cercetării ei, Bucu- 
rești, 1960), Gavriil Istrate (Limba română literară. Studii şi articole, Bucureşti, 
1970), Valeria Guţu-Romalo (Corectitudine și greșeală, Bucureşti, 1972) ş.a. 
Am scris „ș.a? nu pentru că am minimaliza importanţa unor articole publica- 
te la Chişinău în anii șaizeci, fără să ia amploarea și dimensiunile — cantitative 
şi, evident, calitative — ale studiilor bucureştene sau ieşene, lucru de la sine 
înţeles în contextul condiţiilor social-politice și culturale din Basarabia post- 
belică. Articolele, studiile, eseurile și tabletele de cultivare a limbii ale autori- 
lor chișinăuieni au constituit din start un foarte binevenit semnal de alarmă 
pentru sporirea grijii față de aspectul vorbit şi de cel scris al limbii române din 
republică, numită atunci — din considerente ideologice comuniste — „moldo- 
venească”. Pionierul acțiunilor de cultivare a limbii vorbite la est de Prut a fost 
academicianul Nicolae Corlăteanu. Cu toate că atenţia acordată dezvoltării 
fireşti a limbii i-a fost caracteristică de la începutul activităţii, de exemplu — de 
la articolul cu titlul semnificativ Pentru cultura limbii moldoveneşti („Moldo- 
va Socialistă”, 1946, 21 iulie), o adevărată cotitură în creaţia savantului — sub 
aspectul care ne interesează aici — a constituit-o articolul Ce este cultivarea 
limbii?, publicat inițial în revista „Nistru” (nr. 1, 1961, p. 3-8). Acest text al 

autorului a pus temelia preocupărilor lui constante pentru problemele de cul- 
tivare a limbii române, fără — desigur — ca glotonimul necesar să fie indicat în 
articole, studii, eseuri și tablete ca Măiestria scriitorului şi problema cultivării 
limbii („Nistru”, nr. 8, 1963, p. 145-151), Să cultivăm limba literară („Cultura 
Moldovei”, 21 martie 1963), O problemă arzătoare (Cultivarea limbii) („Mol- 
dova Socialistă”, 22 februarie 1963), Cultivarea limbii şi şcoala („Învățătorul 
Sovietic”, nr. 8, 1966, p. 31-35) ş.a. Demne de a fi menționate sunt două ru- 
brici permanente ale distinsului lingvist: Limba noastră („Femeia Moldovei”, 
1975-1981) şi Ca o vatră — limba noastră („Femeia Moldovei”, 1982-1986). 
Şi nu este deloc de prisos consemnarea faptului că în anii '90 academicianul 
Nicolae Corlăteanu a îmbrățișat cu toată ardoarea sufletului glotonimul limba 
română pentru limba vorbită şi scrisă la est de Prut, cu începere din 22 august 
1991, când a publicat eseul Vorbirea vie și ortografia în revista bucureşteană 
„România literară”. În fine, ar fi totalmente greșit să nu amintim în acest con- 
text interviurile M-am străduit ca ideea unității lingvistice moldo-române să fie 
mereu prezentă, în forme, bineînţeles, acceptabile în vremurile de grea cumpănă şi 
Atribuirea denumirii de limba română pentru noțiunea de limbă literară în Re- 
publica Moldova nu ştirbeşte nici autoritatea şi nici demnitatea nimănui, tipărite 
inițial în „Revistă de lingvistică şi ştiinţă literară” (nr. 4, 1990, p. 64-73 şi, re- 
spectiv, nr. 1, 1995, p. 65-72) şi incluse ulterior în volumul antologic postum 
al lui Nicolae Corlăteanu Testament. Cred în izbânda limbii române. Studii. Co- 
municări. Memorii, Selecţie, coordonare şi prefață de Alexandru Bantoș, Bibli- 
oteca revistei „Limba Română”, Chişinău, Tipografia Serebia, 2010. 


Dar să revenim la subiectul principal al articolului nostru — o încercare de 
teoretizare a cultivării limbii. Vorba e că la un moment dat ne-a interesat o 
definiţie ştiinţifică oarecum oficială a acelei branșe a lingvisticii, care se nu- 
mește cultivarea limbii sau, după alţi autori, cultura limbii. Una în linii mari 
satisfăcătoare poate fi găsită în Mic dicționar enciclopedic, ediţia a III-a, revăzu- 
tă şi adăugită, Editura Științifică şi Enciclopedică, Bucureşti, 1986 — „acţiune 
care are ca scop semnalarea, analiza şi combaterea abaterilor de la scrierea 
şi rostirea cuvintelor” (p. 474). Dar ne-am propus să căutăm și surse propriu-zis 
lexicografice, în care să deslușim cu mai multă claritate caracterul specific şi 
definitoriu al compartimentului lingvistic în discuţie. Am realizat însă că toc- 
mai scrierile eminentului lingvist Nicolae Corlăteanu, dintre care am enume- 
rat anterior numai câteva, au stat la baza unei culegeri colective de articole 
privind cultivarea limbii, editată în anii '60 ai secolului trecut în vreo 10 fas- 
cicule. Volumul Cultivarea limbii, din 1961, se deschide cu studiul Domniei 
Sale Ce este cultivarea limbii? În chiar primele alineate ale acestuia autorul face 
deosebirea cuvenită între limba naţională și cea literară („Limba literară este 
forma cea mai aleasă şi mai îngrijită a limbii naționale”, p. 3). În nemijlocită 

continuare academicianul Corlăteanu punctează câteva semne particulare — 
şi definitorii! — ale cultivării limbii: „Din mulțimea de cuvinte, expresii, con- 
strucţii, care se află în limba comună, se aleg doar unele mijloace lingvistice, 
cele mai expresive, mai potrivite pentru redarea unui conținut. Ceea ce ca- 
racterizează, mai ales, limba literară este stabilirea, propagarea şi respectarea 
unor anumite reguli, anumite norme literare. Acestea pot fi norme fonetice, 
lexicale sau gramaticale..” (p. 4). După o explicare sumară şi exemplificarea 
normelor enumerate, autorul scrie tranșant, cu o claritate deplină: „Cu ajuto- 
rul normelor se caută a se ajunge la o unificare a limbii literare, care trebuie să 
aibă un caracter unitar și să fie înțeleasă de toţi..” (ibidem). 


O atare limbă - unificată, exemplară — e aceea care exclude localismele, regi- 
onalismele, dar și calchierile necugetate, pronunţările greșite, schimonosirile 
comise în scris ş.a. „A ne cultiva limba înseamnă, subliniază academicianul 
Corlăteanu, a folosi cuvinte și construcții vii, expresive, în stare să redea gân- 
dul sau simțământul pe care voim să-l exprimăm” (p. 5). 


Chiar pactizând cu politica de proslăvire a limbii ruse, autorul nu scăpa din 
vedere esenţa problemei — „noi trebuie să luptăm mereu pentru dezvoltarea și 
înflorirea limbii moldovenești, ca ea să fie cât mai bogată, mai cuprinzătoare 
şi mai expresivă” (p. 8). 


Referindu-se la „ţelurile principale pe care le urmărește cultivarea limbii”, Ni- 
colae Corlăteanu pomenește și „formarea și dezvoltarea simțului limbii la toți 
vorbitorii” (p. 8). 


Articolul-program Ce este cultivarea limbii? constituie o încercare foarte bine- 
venită de teoretizare a principalelor componente ale acestui domeniu impor- 
tant al ştiinţei literare, care până la momentul respectiv al evoluţiei acesteia 
nu se învrednicise de o atenţie constantă din partea lingviştilor est-pruteni. 
Meritul academicianului Corlăteanu este cu atât mai mare, cu cât în fascicu- 
lele următoare ale culegerii colective Cultivarea limbii Domnia Sa îşi propune 
completarea şi aprofundarea sensului noțiunii de cultivare a limbii. În chiar 
Cultivarea limbii 2, din 1962, autorul afirmă că „printre principiile de bază ale 
limbii literare pot fi numite și stabilirea, propagarea şi respectarea anumitor 
reguli, cunoscute sub termenul norme literare” (p. 10). Observaţia capătă im- 
portanță, mai ales, când în limbă există „două sau mai multe cuvinte, forme 
sau expresii dintre care numai una este recomandabilă” (p. 12). Autorul ci- 
tează formele de plural „mânji sau grumaji”, încurajând răspândirea formelor 
de tipul mânzi, grumazi, care „sunt în corespundere cu tendințele istorice de 
dezvoltare a limbii noastre... La origine în componenţa lor fonetică era afri- 
cata dz, care acum a evoluat în z. De aici şi alternanţa z-zi (grumaz, mânz — 

rumazi, mânzi. Comp. şi cuvintele de origine latină: lucrez-lucrezi, solz-solzi 
d 3 3 
ş.a? (p. 12). 


Pentru a nu lăsa loc de îndoială, savantul constată în continuare: „Cu totul alta 
e situația în cuvintele harbuz, obraz, treaz, viteaz ş.a., toate de origine slavă, în 
a căror componență fonetică nu se află africata dz, ci fricativa z, care alternea- 
ză cu j (harbuji, obraji, treji, viteji ş.a.m.d.). 


După ce se referă succint la „unele norme morfologice”, la „chestiunile de ros- 
tire corectă și la cele de scriere dreaptă” (normele ortoepice şi ortografice) 
şi la normele care tratează îmbinarea, reunirea cuvintelor în propoziție, adi- 
că la „norme lexicale și semantice”, Nicolae Corlăteanu subliniază că „un rol 
însemnat trebuie să-l joace cultivarea limbii în cazurile de paronimie, adică 
atunci când două cuvinte se apropie foarte mult din punct de vedere fonetic 
(fără a se identifica foneticeşte), dar se deosebesc radical prin semantica lor” 
şi dă drept exemplu verbele a (se) dezbăra şi a (se) dezbăiera (p. 13), pentru ca 
să conchidă că „cel ce se ocupă de cultivarea limbii trebuie să aibă în grijă cu- 
răţirea ogorului lingvistic de tot ce amestecă la o exprimare corectă, adecvată 
a gândurilor şi sentimentelor vorbitorilor” (p. 14). 


De la o fasciculă a culegerii citate la alta academicianul Corlăteanu lărgește 
şi aprofundează conţinutul termenului cultivarea limbii, în 1963 consem- 
nând primele succese obținute de cultivatorii de atunci ai limbii noastre și 
trasând unele perspective ale domeniului. Scris în colaborare cu colegul Ion 
Mocreac, articolul Cultivarea limbii la etapa actuală se încadrează într-o serie 
întreagă de publicaţii apărute în U.R.S.S.-ul de atunci, adică s-a pomenit pe 
un val de îngrijorări, iniţiative şi realizări în domeniul cultivării limbii ruse. 
De aici — credem - o îndrăzneală binevenită a autorilor de a elogia nu numai 
institutul de profil de la Academia Moldovei, dar și unele ziare și reviste care 
inserau în paginile lor rubrici de cultivare a limbii „moldoveneşti”, radioul 
şi televiziunea republicane care puneau pe post emisiuni de popularizare a 
cunoştinţelor lingvistice. Nu lipseşte obiecţia că rubrica de cultivare a limbii 
din revista „Limba și literatura moldovenească” „în ultima vreme a început 
să lâncezească”, urmată de îndemnul că „această rubrică urmează să-şi învi- 
oreze activitatea, publicând diverse materiale cu înclinaţie practică, în care 
s-ar pune în discuţie probleme arzătoare de limbă sub aspectul cultivării ei” 
(Cultivarea limbii 3, Chişinău, Editura Ştiinţa, 1963, p. 6-7). Mai mult, autorii 
par să decreteze autoritar: „Chestiunile de cultivare a limbii trebuie să se afle 
în centrul atenţiei gazetelor şi revistelor republicane” şi să-i îndemne pe re- 
dactorii acestora să înțeleagă că „o formă operativă de propagare a normelor 
limbii literare ar fi rubrica «Răspuns la întrebările cititorilor» care s-ar putea 

organiza în paginile gazetelor şi revistelor diverse, dar mai ales în publicaţiile 
pentru învățători” şi vorbeau despre eventualitatea „unui profund studiu şti- 
ințific al chestiunilor de cultivare a limbii scrise şi orale, a propagării normelor 
literare stabilite, a unui control referitor la întrebuinţarea corectă a cuvintelor, 
formelor, construcțiilor, precum și a sistematizării propunerilor privitoare la 
îmbogățirea normelor ortoepice..” (p. 7). 


În fine, Nicolae Corlăteanu şi Ion Mocreac subliniau că „existența limbii li- 
terare şi stabilirea normelor ei, propagarea acestor norme pe calea cultivării 
limbii presupune un înalt nivel cultural și lingvistic şi trebuie să preocupe nu 
numai anumite persoane sau chiar grupuri de persoane”, că „majoritatea sau 
chiar întregul colectiv de vorbitori ai unei limbi urmează să folosească atât 
oral, cât și în scris modelele de limbă, formele ei literare” (p. 8). 


Este lesne de înțeles că cele mai multe constatări, obiecţii și sugestii din arti- 
colele de atunci ale academicianului Corlăteanu par a fi tot atâtea lămuriri şi 
îndemnuri la acţiuni concrete care se cer formulate şi azi în faţa celor care afi- 
şează pomenita de noi mai devreme superioritate rău drapată faţă de efortu- 
rile savanților contemporani de a contribui la cultivarea limbii române. Altfel 
zis, constatările, obiecțiile şi îndemnurile Domniei Sale, la care ne-am referit 
inerent fugitiv, rămân actuale și în prezent, chiar dacă limba română literară 
din Republica Moldova a evoluat enorm față de nivelul ei din anii '60. Limba 
noastră se confruntă, pe deasupra, cu probleme noi în contextul social-poli- 
tic şi economic actual, unele generate — paradoxal? — de fapte eminamente 
pozitive, ca apariția posturilor de radio și televiziune independente, cărora 
e de-a dreptul jenant să li se propună, de exemplu, inaugurarea unor rubrici 
de cultivare a limbii sau a unor dialoguri cu cititorii în probleme de limbă şi 
literatură. În condiţiile pauperizării profunde a cetățenilor așa-ziși simpli, dar 
şi a cadrelor din învățământ și din alte domenii, problemele evoluţiei normale 
a limbii noastre nu sunt mai puține și mai simple decât odinioară. Tocmai de 
aceea ne pomenim marcați adânc de gândul că academicianul Nicolae Cor- 
lăteanu ne-a lăsat, prin articolele citate, nu doar o seamă de articole și eseuri 
de explicare relativ simplă (ca pentru cititorii revistei „Femeia Moldovei”) a 
unor cuvinte și expresii, dar și o încercare, destul de reușită pentru anii '60, 
de teoretizare a cultivării limbii ca domeniu specific al științei lingvistice, ba 
chiar și un început de program concret de realizare a câtorva prevederi strin- 
gente ale unui arhinecesar program nou de cultivare a limbii noastre, bine 
gândit de specialiştii din domeniu şi implicând realmente factorii decizionali 
ai statului. 

Sergiu MUSTEAŢĂ 
Anul 1991 - colapsul U.R.S.S. 
și independența Republicii Moldova! 


Anul 1991 a fost, incontestabil, anul schimbării 
pentru spaţiul sovietic, deoarece transformările 
demarate în anii '80 s-au încheiat cu dizolvarea 
U.R.S.S. şi apariția unor noi state independente. 
În același an s-au produs şi alte evenimente pe 
glob care au schimbat vectorul geopoliticii mon- 
diale, printre ele intervenţia militară a SUA în 
Golful Persic”, războiul civil în Iugoslavia? etc. În 

S.M.-conf.univ.dr, 1991, în lume aveau loc 500 de conflicte violente 
Facultatea de Istorie şi de proporţii. 


Etnopedagogie, Univer- 4 ata , 
sitatea Pedagogică de În condițiile colapsului U.R.S.S., anul 1991 a con- 


Stat,lon Creangă” din stituit pentru Republica Moldova un început pro- 
Chişinău. Lucrarea recentă: mițător în procesul de obținere a independenței 
Educaţia istorică între şi construire a unui stat democratic. După două 
discursul politic şi identitar decenii putem afirma că acel debut s-a dovedit a fi 
în Republica Moldova, seria o cale anevoioasă în edificarea unui stat de drept. 
IDN, M3, Editura Pontos, Pentru o mai bună înţelegere a stării lucrurilor de 
Chişinău, 2010, 364 p. Cel z a X zg 
E -acum două decenii ne propunem să analizăm cele 
mai important premiu: gi | lui 1991 î 
Premiul Vasile Pârvanval  IN2i importante evenimente ale anului 1 în 
contextul cărora s-a produs destrămarea Uniunii 


Academiei Române pentru 
lucrarea Populația spațiului Sovietice şi formarea unor state independente. 


pruto-nistrean în secolele + . i 
VII-X, Pontos, Chişinău, 2005 Începutul anului 1991 a fost dramatic pentru 


(decembrie 2007), republicile baltice, unde au avut loc confruntări 
Experienţă inedită: Bursier directe între dorința de libertate, democraţie și 
Fulbright la Universitatea din independență a populaţiei băștinașe și sistemul 
Maryland, College Parc, SUA, autoritar sovietic, care forţa menţinerea U.R.S.S. 
2007. La 10 ianuarie 1991, M. Gorbaciov a adresat o 
notă ultimativă Sovietului Suprem al Lituaniei, 

prin care cerea „restaurarea constituţiei sovietice 

în ţară şi revocarea legilor considerate neconsti- 

tuționale de autoritățile unionale”. În urma impactelor stradale dintre forțele 
de ordine și populaţia civilă de la Vilnius, în zilele de 11-13 ianuarie au fost 
uciși 14 oameni și răniți peste 600. Câteva zile mai târziu, forțele speciale au 
omorât la Riga patru persoane din rândul protestatarilor. Marea Britanie a 
fost una dintre primele puteri din Vest care a dezaprobat acţiunile militare 
din Vilnius și Riga, susținând „reformele, și nu represiile”, și a condamnat con- 
ducerea U.R.S.S. pentru tentativa de mușamalizare a evenimentelor din Li- 
tuania. În R.S.S.M.,, forţele democratice iau atitudine, pe data de 13 ianuarie 
1991, la Chișinău având loc mitingul Alianţei Naţionale pentru Independenţă 
„16 Decembrie”, la care a fost condamnată agresiunea sovietică împotriva Li- 
tuaniei*. Protestele din republicile baltice au condus la ieșirea lor din com- 
ponenţa U.R.S.S.: independenţa Lituaniei a fost declarată la 11 martie 1990, 
independenţa Letoniei și a Estoniei — la 3 martie 1991. 


Spre deosebire de Lituania, Letonia sau Georgia, R.S.S. Moldova a fost oco- 
lită de confruntări soldate cu victime, însă mișcarea de renaștere națională 
era în continuă amplificare și avea un impact direct asupra clasei politice de 
la Chișinău. Astfel, la 4 februarie 1991, Petru Lucinschi este nevoit să demisi- 
oneze din funcţia de prim-secretar al CC al PCM, fiind substituit de Grigore 
Eremei*. După modificarea articolului 6 din Constituţia U.R.S.S., rolul PCUS 
a fost în continuă scădere“. Primele organizaţii social-politice (politico-cul- 
turale) de alternativă au fost înregistrate la Chişinău în toamna anului 1989. 
Primul partid politic înregistrat oficial în Moldova a fost Partidul Social De- 
mocrat din Moldova, creat la 13 mai 1990. Deşi Universitatea marxism-leni- 
nismului de la Chișinău şi Cursurile de calificare a cadrelor de partid sovietice 
şi ideologice ale CC al PCM au fost închise încă în luna iunie 1990, în majori- 
tatea universităților au fost predate cursuri de istorie a PCUS și de comunism 
ştiinţific până la finele anului de studii 1990-1991. 


În anul 1990, la Chişinău s-au produs mai multe evenimente semnificative: 
alegerile libere în Sovietul Suprem al R.S.S.M., adoptarea Drapelului şi a Ste- 
mei de Stat, modificarea denumirii republicii din R.S.S. Moldovenească în 
R.S.S. Moldova, crearea comisiei de elaborare a Constituţiei, emiterea Decla- 
raţiei de suveranitate de la 23 iunie 1990, alegerea preşedintelui R.S.S. Mol- 
dova etc. Toate acestea au condus la proclamarea independenței Republicii 
Moldova, însă evenimentele destabilizatoare, precum formarea Republicii 
Sovietice Socialiste Găgăuzia şi a Republicii Sovietice Socialiste Moldove- 
nești Nistrene” au stânjenit procesul de consolidare a independenţei și inte- 
grităţii Moldovei. La insistenţele autorităţilor de la Chişinău de a se lua mă- 
suri în privința mișcărilor separatiste, M. Gorbaciov, preşedintele U.R.S.S., 
semnează la 22 decembrie 1990 un decret care garanta integritatea R.S.S.M. 

în cadrul U.R.S.S. și care agrava situaţia. Acest fapt a fost mai degrabă o aver- 
tizare la adresa mişcării de renaștere națională, decât o intenţie de a asigura 
liniștea şi integritatea R.S.S. Moldova. 


Conducerea centrală încerca să împiedice destrămarea U.R.S.S. Congresul IV 
al Deputaţilor de la Moscova a decis organizarea la 17 martie 1991 a referen- 
dumului unional privind menţinerea U.R.S.S. În ciuda presiunilor exercitate 
de organele centrale de stat, R.S.S. Moldova, împreună cu alte cinci republici 
(Estonia, Letonia, Lituania, Georgia și Armenia), nu a participat la acest scru- 
tin, dar raioanele din stânga Nistrului, precum și unele instituții de pe malul 
drept s-au supus directivelor unionale de a lua parte la acest eveniment. În 
celelalte republici, prezenţa la vot a fost de cca 80%, dintre care 76% au votat 
pentru menţinerea U.R.S.S.*. Deşi rezultatele obținute le ofereau autorităţilor 
sovietice un suport legal în favoarea integrității U.R.S.S., acestea nu au putut 
stopa procesele de afirmare a suveranităţii și tendinţele de liberalizare înregis- 
trate în republicile unionale. 


R.S.S. Moldova începe să se manifeste treptat ca entitate politică autonomă atât 
pe plan naţional, cât și pe plan internațional’. Mircea Snegur efectuează, între 
11 şi 17 februarie 1991, prima sa vizită oficială în calitate de preşedinte la Bu- 
cureşti. Cu o lună mai târziu, la 25 martie 1991, A. Năstase, Ministrul român de 
Externe, şi Nicolae Ţâu, Ministrul moldovean de Externe, au semnat Protocolul 
privind colaborarea dintre Ministerul Relaţiilor Externe al R.S.S.M și Ministe- 
rul Afacerilor Externe al României - primul document comun al celor două 
țări". Pe parcursul anului 1991 au urmat și alte acțiuni de colaborare între Chi- 
şinău și București, cum ar fi o nouă întâlnire a preşedinţilor M. Snegur și I. Ilies- 
cu în capitala României, vizita la Chișinău a prim-ministrului român Petre Ro- 
man etc. Totodată, au fost semnate un şir de acte privind cooperarea în diferite 
domenii, în primul rând cultural și educaţional. Astfel, în luna iulie 1991, 170 
de profesori din Republica Moldova s-au aflat într-o stagiere de două săptămâni 
în România, iar în toamnă a plecat la studii peste Prut un grup de studenţi ba- 
sarabeni. În aceeași ordine de idei, pe data de 24 iunie 1991, Parlamentul Ro- 
mâniei a declarat nul Pactul Ribbentrop-Molotov din 23 august 1939, iar, trei 
zile mai târziu, cu prilejul comemorării a 51 de ani de la anexarea Basarabiei de 
către U.R.S.S., doi membri ai Comitetului de politică externă al Senatului SUA, 
senatorii republicani Jesse Helms (Carolina de Nord) şi Larry Prester (Dacota 
de Sud), au prezentat Senatului american un proiect de rezoluţie în favoarea au- 
todeterminării și reunificării Basarabiei şi Nordului Bucovinei cu România!!. În 
perioada 26-28 iunie 1991, sub egida Parlamentului Republicii Moldova a avut 
loc Conferinţa Internaţională „Pactul Ribbentrop-Molotov şi consecinţele sale 
pentru Basarabia”, în cadrul căreia participanţi din 16 țări au declarat că „Pactul 

şi Protocolul său adiţional secret sunt nule ab initio, iar consecinţele lor trebuie 
eliminate”"?. Amintim și faptul că, la 27 martie 1991, pentru prima dată după 
anul 1944, la Chișinău a fost serbat evenimentul Unirii din 1918 a Basarabiei 
cu România. Deşi problema reunificării Basarabiei cu România era populară 
în societate, liderii politici de atunci — I. Iliescu, M. Snegur, P. Lucinschi, P. Ro- 
man — susțin că nu au discutat acest subiect la întâlnirile lor oficiale”. 


În contextul schimbărilor din statele baltice și al mişcărilor din interiorul Mol- 
dovei, în cadrul mitingului din 10 mai 1991, Frontul Popular din Moldova cere 
Parlamentului adoptarea Declaraţiei de independenţă, a legilor despre cetățe- 
nie, privatizare, despre Banca Naţională, partide, presă, introducerea valutei 
naţionale și naționalizarea averii PCM, adoptarea Codului funciar. Realizarea 
acestor deziderate a fost amânată din cauza mai multor factori, printre care 
discuţiile privind demisia prim-ministrului Mircea Druc. Fracţiunea Frontului 
Popular din Parlament a înmânat la 21 mai 1991 o scrisoare oficială semnată 
de 70 de deputaţi, prin care se dezaproba modul de confirmare a componen- 
tei Guvernului, propusă de președintele Mircea Snegur. Acesta, la rândul lui, a 
învinuit FPM de destabilizarea situaţiei social-politice din republică. În semn 
de protest, fracțiunea Frontului Popular din Moldova a părăsit ședința în plen 
şi a declarat că va reveni în sala de ședințe numai după ce președintele Snegur 
va propune Parlamentului Declaraţia de independență. Deputaţii membri ai 
FPM, intonând imnul „Deşteaptă-te, române!” s-au îndreptat spre Piaţa Marii 
Adunări Naţionale, unde se produceau incidente între manifestanți și polițiști. 
La 22 mai 1991, în Sovietul Suprem al Republicii Moldova au avut loc discuţii 
privind demiterea Guvernului Druc. Ele au început cu declarația președintelui 
Mircea Snegur referitor la evenimentele din 21 mai. Preşedintele Snegur a supus 
unui atac vehement fracțiunea parlamentară a Frontului Popular din Moldova, 
scriitorii, mişcările și organizațiile democratice, acuzându-i de provocarea eve- 
nimentelor din 21 mai. M. Snegur a cerut Parlamentului să adopte de urgență 
legea despre alegerea preşedintelui Republicii Sovietice Socialiste Moldova de 
către întreaga populaţie a țării. Sovietul Suprem a adoptat un proiect de lege prin 
care statutul prim-ministrului a fost egalat cu statutul unui membru de rând al 
guvernului (ministru, director general de departament), iar pentru destituirea 
prim-ministrului era suficient un minimum de 50% din voturi plus unul. Din 
218 voturi valabile, 207 au fost pentru demiterea prim-ministrului Mircea Druc 
şi doar 11 contra. Fracțiunea FPM a adresat preşedintelui Sovietului Suprem o 
scrisoare de protest categoric, semnată de 60 de deputaţi. Confruntările între 
forțele de poliţie, concentrate în jurul sediului Sovietului Suprem, și populația 
civilă nu puteau lipsi. Situaţia de conflict din Sovietul Suprem a continuat în 
ziua următoare, când fracțiunea agrarienilor a propus un proiect de declarație 
de independenţă a republicii, iar fracțiunea FPM a dat citire scrisorii de pro- 

test în legătură cu înlăturarea anticonstituțională a prim-ministrului M. Druc!*. 
Poziţia FPM a fost criticată de un șir de lideri de opinie din Moldova. Unii din- 
tre aceştia au constituit, la 13 iulie 1991, Forumul Democratic din Moldova 
(FDM), ca alternativă a PCM şi FPM. Fondatorii noii formaţiuni au venit cu 
iniţiativa reconcilierii societăţii și a renunțării la confruntarea etnică’. 


La finele lunii mai 1991, în funcţia de prim-ministru este desemnat Valeriu 
Muravschi (28 mai 1991 — 1 iulie 1992). Pe lângă calamităţile de ordin poli- 
tic, noul guvern avea să se confrunte și cu cele naturale, căci la începutul lunii 
iulie au fost inundate cca 90 de localităţi ale republicii. Tot la începutul lunii 
iulie 1991, Parlamentul a adoptat o serie de acte normative destinate afirmării 
statalității moldovenești. Printre acestea se numără Legea cu privire la pri- 
vatizare, care, pe de o parte, a creat noi posibilităţi, iar pe de altă parte, şi-a 
dovedit caracterul derutant; Legea cu privire la cetățenie, prin care cetățenia 
Republicii Moldova se acorda tuturor locuitorilor care s-au aflat pe teritoriul 
Republicii Moldova până la data de 23 iunie 1990 etc. Această din urmă lege 
este considerată una dintre cele mai flexibile cu referire la cetățenia unui stat, 
în special în comparaţie cu statele baltice, unde au fost stabilite un şir de rigori 
pentru obținerea acesteia. 


Către mijlocul anului 1991, autoritatea U.R.S.S. pe plan extern a scăzut sem- 
nificativ. La 1 iulie 1991 are loc dizolvarea Organizaţiei Tratatului de la Varşo- 
via. Ungaria, Polonia şi Cehoslovacia au convenit cu U.R.S.S. asupra retragerii 
trupelor sovietice de pe teritoriile lor. Din acel moment, un şir de state 
est-europene și-au declarat intenţiile de integrare în structurile NATO. 


În perioada 18-21 august 1991, la Moscova are loc o tentativă de lovitură de 
stat, organizată de un grup reacționar cu intenția de a împiedica destrămarea 
U.R.S.S., aşa-numitul puci anti-Gorbaciov. Pe data de 18 august 1991, G. lanaev, 
vicepreședintele U.R.S.S., a semnat un decret prin care își asuma exercitarea 
atribuţiilor de președinte al U.R.S.S. începând cu 19 august 1991: 


„În legătură cu faptul că Mihail Sergheevici Gorbaciov, din motive de sănăta- 
te, nu-și poate exercita funcţiile de președinte al U.R.S.S., am preluat, în baza 
articolului 127 (7) al Constituţiei U.R.S.S., exercitarea obligaţiilor de preșe- 
dinte al U.R.S.S. incepând cu ziua de 19 august 1991”. 


În aceeași zi, conducerea sovietică, reprezentată de G. Ianaev, V. Pavlov şi 
O. Baklanov, declară stare de urgenţă în U.R.S.S. și creează Comitetul de Stat 
pentru Starea de Urgenţă (CSSU al U.R.S.S.): 


„1. În conformitate cu articolul 127 (7) al Constituţiei U.R.S.S. şi cu articolul 
2 al Legii U.R.S.S. «Cu privire la statutul juridic al stării de urgență» şi sati- 

sfăcând cerinţele largi ale populaţiei cu privire la necesitatea adoptării celor 
mai hotărâte măsuri de preîntâmpinare a alunecării societăţii spre o catastrofă 
naţională, de asigurare a legalităţii și ordinii, se instituie starea de urgenţă în 
unele localităţi ale U.R.S.S. pe un termen de șase luni, începând cu ora 4 (ora 
Moscovei) a zilei de 19 august 1991. 


2. Constituţia U.R.S.S. şi legile U.R.S.S. au o supremație necondiționată pe 
întreg teritoriul U.R.S.S. 


3. În scopul administrării şi efectuării eficiente a statutului stării de urgen- 
tă, a crea Comitetul de Stat pentru Starea de Urgenţă în U.R.S.S. (CSSU al 
U.R.S.S.) în următoarea componenţă: O. D. Baklanov - prim-vicepreședinte 
al Consiliului de Apărare al U.R.S.S., V. A. Krucikov - preşedinte al Comite- 
tului pentru Securitatea Statului al U.R.S.S., V. S. Pavlov - prim-ministru al 
U.R.S.S., B. K. Pugo - ministru al Afacerilor Interne al U.R.S.S., V. A. Staro- 
dubțev - preşedinte al Uniunii Țăranilor al U.R.S.S., A. I. Tizeakov - preşe- 
dinte al Asociaţiei Întreprinderilor de Stat și Obiectivelor din Industrie, Con- 
strucții, Transporturi şi Telecomunicaţii a U.R.S.S., D. T. lazov — ministru al 
Apărării al U.R.S.S., G. I. lanaev — președinte al U.R.S.S. 


4. Hotărârile CSSU al U.R.S.S. sunt obligatorii pentru executarea necondiţi- 
onată de către toate organele puterii şi ale administraţiei, de către persoanele 
oficiale și cetăţenii de pe întreg teritoriul U.R.S.S? V. 


La Chişinău situaţia a fost stabilă, conducerea republicii reușind să mențină 
un anumit calm. La 20 august 1991, Televiziunea şi Casa Radioului de la Chi- 
şinău au fost luate sub pază de oamenii care optau pentru democraţie, iar pre- 
şedintele Republicii Moldova a emis Decretul cu privire la crearea Consiliului 
Suprem de Securitate al Republicii Moldova. La 21 august 1991 a fost adop- 
tată Declaraţia Parlamentului Republicii Moldova prin care se condamnau 
acțiunile de la Moscova, lovitura de stat fiind calificată „drept o gravă crimă de 
stat îndreptată împotriva suveranității republicilor, care poate aduce popoa- 
relor prejudicii enorme”. În această declaraţie, organul legislativ îi îndemna 
pe soldaţii și ofițerii Armatei Sovietice să nu ia parte la acțiuni ce contravin 
normelor constituționale și să nu uite de necesitatea respectării drepturilor 
omului și a organelor legitime ale puterii de stat locale, iar cetățenii Republicii 
Moldova erau chemaţi să respingă calea violenţei și a dictatului, iar în caz de 
uzurpare a puterii de stat să manifeste nesupunere civică!*. 


Totodată, la 21 august 1991, Parlamentul de la Chișinău adoptă Hotărârea cu 
privire la situația din Republica Moldova în legătură cu lovitura de stat din 
U.R.S.S., prin care se recunoaște că M. Gorbaciov a fost înlăturat nelegitim 

din funcţia de preşedinte al U.R.S.S. de către un grup de aventurieri politici de 
orientare reacționară, şi aprobă Declaraţia Parlamentului Republicii Moldova 
privind situația din U.R.S.S. De asemenea, se propune deputaţilor poporului 
ai U.R.S.S. din partea Moldovei ca, la apropiata sesiune a Sovietului Suprem 
al U.R.S.S., să ceară demisia lui A. Lukianov, preşedinte al Sovietului Suprem 
al U.R.S.S., din cauza poziţiei și rolului lui în evenimentele de la 18-19 august 
1991. În hotărâre se cere organelor republicane și locale ale puterii de stat și 
administraţiei de stat să se conducă cu strictețe în activitatea lor de legislația 
republicii, iar Comitetul pentru Securitatea Statului, Ministerul de Interne și 
Procuratura Republicii Moldova, de comun acord cu organele autoconducerii 
locale, să identifice persoanele care au executat deciziile ilegale ale așa-zisului 
„comitet de stat pentru starea excepţională în U.R.S.S. sau au contribuit la 
îndeplinirea lor şi să le tragă la răspundere conform legii”. 


La 22 august 1991, M. Gorbaciov revine la Moscova după trei zile de arest 
petrecute la reședința din Crimeea, iar la 25 august demisionează din funcția 
de secretar general al PCUS, ceea ce a însemnat căderea puterii partidului 
unic în U.R.S.S. Pe data de 23 august 1991, Prezidiul Parlamentului Republi- 
cii Moldova aprobă Hotărârea cu privire la Partidul Comunist din Moldova, 
prin care „se interzice activitatea Partidului Comunist din Moldova pe întreg 
teritoriul republicii şi se naţionalizează întreaga avere a PCM”%. În aceeași 
zi M. Snegur, preşedintele Republicii Moldova, solicita, printr-o telegramă 
oficială, ajutorul lui M. Gorbaciov, ministrul Apărării şi preşedintele U.R.S.S., 
şi al lui B. Elţin, președintele RSFSR, în problema acțiunilor liderilor separa- 
tişti din autoproclamatele republici nistreană şi găgăuză (Smirnov, Ryleakov, 
Pologov, Topal, Chindighelean ş.a.) și a susţinerii lor de către I. Morozov, şe- 
ful Comandamentului Regiunii Militare Odesa. În telegramă se menționa că 
liderii separatiști din Moldova au sprijinit practic oficial lovitura de stat din 
august 1991 și comitetul criminal şi continuă să acţioneze în spiritul stării 
excepționale, încurajați de trupele Regiunii Militare Odesa. În această situ- 
ație M. Snegur îl roagă pe M. Gorbaciov să dea dispoziţiile corespunzătoare 
Comandamentului Regiunii Militare Odesa pentru încetarea acordării ajuto- 
rului criminalilor de stat sus-menţionaţi”. 


După evenimentele de la Moscova a urmat valul declaraţiilor de independen- 
ţă ale republicilor unionale: 24 august — Ucraina, 27 august - Moldova, 31 
august — Uzbekistan şi Kirghizia (ori Kyrgyzstan), 9 septembrie — Tadjikis- 
tan, 18 octombrie — Azerbaidjan etc., ultimul declarându-și independența 
Kazahstanul, la 16 decembrie 1991. 


Parlamentul Republicii Moldova, prin vot nominal, aprobă Declaraţia de in- 
dependenţă și adoptă imnul național „Deşteaptă-te, române!” 

Republica Moldova devine un stat suveran, independent și democratic, liber 
să-şi hotărască prezentul și viitorul, fără niciun amestec din afară, în confor- 
mitate cu idealurile şi năzuinţele sfinte ale poporului în spaţiul istoric şi etnic 
al devenirii sale naţionale. 


Din momentul adoptării Declaraţiei de independență, Republica Moldova 
capătă statutul de subiect de drept internațional și înaintează către ONU şi 
OSCE cererea de a fi admisă ca membru cu drepturi depline în aceste organi- 
zaţii, asumându-și disponibilitatea să adere la Actul Final de la Helsinki și la 
Carta de la Paris pentru o nouă Europă. La 3 septembrie 1991 are loc stabi- 
lirea frontierei de stat a Republicii Moldova şi este semnat Decretul privind 
retragerea de pe teritoriul republicii a trupelor Armatei Sovietice. Astfel, la 
momentul declarării independenţei Republica Moldova cuprindea o suprafa- 
tă de 33.700 km”, avea o populaţie de 4.366.300 de locuitori, dintre care 53% 
locuiau în mediul rural și era organizată administrativ în 40 de raioane. La 
finele anului 1991, conform datelor Raportului dezvoltării umane al ONU, 
Republica Moldova se plasa pe locul 64 în lume. 


România este prima ţară care recunoaște independența Republicii Moldova 
şi acest lucru se întâmplă la 3 septembrie 1991. Federaţia Rusă a recunoscut 
independența statului moldovenesc în decembrie 1991. În august 1991 s-au 
stabilit și relații diplomatice între România și Republica Moldova. La început 
a funcționat un consulat cu sediul la Iași, iar la 24 ianuarie 1992 a fost deschisă 
Ambasada Republicii Moldova la București. 


La 8 decembrie 1991 au avut loc primele alegeri prezidenţiale în Republica 
Moldova, la care au participat 92% din electorat, dintre care 67,49% au vo- 
tat pentru Mircea Snegur, acesta fiind desemnat primul preşedinte al Repu- 
blicii Moldova, ales prin sufragiu universal. În aceeași zi, președinții Rusiei, 
Bielorusiei și Ucrainei — B. Elţin, St. Șuşkevici și, respectiv, L. Kravciuk — au 
semnat, la Belovezhskaja Puscha, acordul de înființare a Comunităţii Statelor 
Independente și au proclamat încetarea existenței U.R.S.S. În acest context, 
Mihail Gorbaciov demisionează din funcţia de preşedinte al U.R.S.S., deve- 
nind astfel primul și ultimul preşedinte al U.R.S.S. 


Imediat după evenimentele din august 1991, o bună parte a lumii a crezut în 
colapsul sovietic și în detașarea de trecutul totalitar, însă după o scurtă pe- 
rioadă realitățile s-au dovedit a fi altele pentru o bună parte dintre republi- 
cile ex-unionale. Iniţiativa celor trei președinți de la Belovezhskaja Puscha a 
fost oficializată la 21 decembrie 1991, la Alma-Ata, prin semnarea Declara- 
ţiei, Protocolului şi Convenţiei cu privire la CSI. Pe lângă Rusia, Belarus și 
Ucraina, au mai aderat încă opt state, devenite între timp independente. Din 

numele țării, Mircea Snegur, preşedintele Republicii Moldova, a semnat actul 
de aderare la această organizaţie, al cărei scop era menţinerea legăturilor eco- 
nomice între fostele republici sovietice şi dezvoltarea cooperării dintre ele. 


Oficial, Uniunea Sovietică a încetat să existe la 31 decembrie 1991. De atunci 
au trecut aproape două decenii, dar întrebarea sociologului Dan Dungaciu, 
pusă acum un an, rămâne a fi actuală pentru societatea moldovenească — „Poţi 
scoate R.M. din U.R.S.S., dar cum scoţi U.R.S.S. din R.M.?””. Azi, Republica 
Moldova se mai confruntă cu un șir de probleme care își au originile în peri- 
oada regimului totalitar comunist și care nu sunt atât de ușor de depășit. 


Post-scriptum 


Recent am avut ocazia să vizitez două capitale de republici ex-sovietice — Tbi- 
lisi şi Tallinn. Dacă în Georgia am mai fost acum zece ani, în Estonia am ajuns 
pentru prima dată. Primele impresii, de regulă, se creează din momentul ate- 
rizării. Aeroporturile și drumurile spre oraş sunt renovate în ambele capitale. 
Dar şi Tbilisi, şi Chișinăul au încă multe de învăţat de la estonieni la capitolul 
servicii și calitatea acestora. 


Atât Georgia, cât și Estonia au orașele lor istorice, cu care se mândresc şi care 
sunt adevărate cărți de vizită, locuri atractive pentru publicul vizitator. Chişi- 
năul, din păcate, nu se poate lăuda cu un centru istoric, lipsindu-i străzile pie- 
tonale, cartierele istorice reabilitate, iar patrimoniul arhitectural se distruge în 
forță într-un ritm inimaginabil. 


La finele lunii mai 2011, Tbilisi a fost cuprins de demonstraţii, iar Tallinnul se 
prezenta ca un oraș liniștit și plin de turişti. Presa georgiană observa că Nino 
Burdjanadze nu poate aduna părtași pentru a-l demite pe Saakashvili. Pe 21 
mai 2011, în stradă au ieșit cca 10 mii de protestatari, dar în zilele următoare 
numărul lor a scăzut brusc. În după-amiaza zilei de 25 mai printre cei pre- 
zenţi pe bulevardul Kostov se numărau foarte puţini tineri, majoritatea pro- 
testatarilor fiind de vârstă medie, iar intelectualitatea nu a susținut acțiunile 
ex-speakerului georgian. Acţiunile opoziţiei nu au adus vreun rezultat, astfel 
Saakashvili rămâne președintele Georgiei până la alegerile din 2013. Refor- 
mele lui Saakashvili înregistrează succese vizibile, cele mai evidente fiind din 
domeniul combaterii corupţiei, al reformei poliţiei etc. Tot în 2011, parla- 
mentul georgian a egalat simbolistica sovietică cu cea nazistă”. 


La conferința de la Tallinn, la care am participat, a fost prezent și Toomas 
Hendrik Ilves, preşedintele Estoniei, care a ținut un discurs de excepție des- 
pre trecutul totalitar al Estoniei și necesitatea studierii lui. Totodată, evidenţi- 

ez că preşedintele a găsit timp să asiste la două dintre ședințele conferinţei și a 
discutat cu majoritatea participanţilor”. Noi ce avem? O clasă politică, așa-zisă 
democratică, una care se teme să discute despre crimele comunismului și care 
în curând se va teme să discute și despre democraţia cu specific naţional. 


Un alt aspect concludent: dacă la Tbilisi timp de două zile nu am auzit să se 
vorbească în limba rusă, la Tallinn însă am avut surprinderea să întâlnesc și 
să aud pe străzi foarte mulți vorbitori de limba rusă, aproape ca la Chișinău. 
Dar, în comparaţie cu Moldova, vorbitorii de limba rusă din Estonia cunosc și 
limba oficială a statului în care locuiesc. 


În final, putem constata că anul 1991 a fost un punct de start al independen- 
ţei, comun pentru majoritatea republicilor unionale. Dezvoltarea ulterioară 
a fiecărui stat independent, fostă republică sovietică, este un domeniu care 
merită toată atenţia pentru a înțelege corect procesul de transformare a repu- 
blicilor ex-sovietice în direcția democratizării după două decenii de la colap- 
sul U.R.S.S. 


Note | 1 Aduc sincere mulțumiri colegilor Ludmila Coadă, Dia- 
na Dumitru și Octavian Ţâcu pentru sugestiile extrem de 
utile la elaborarea acestui articol. 

“La 16 ianuarie 1991 a început operaţiunea „Furtuna din 
deșert” sau Războiul din Golful Persic pentru eliberarea 
Kuwaitului, ocupat de Irak. Forţele aliate (SUA, Marea 
Britanie, Arabia Saudită, Kuwait), cu permisiunea ONU, 
au iniţiat operaţiunile aeriene împotriva Irakului, iar la 24 
februarie — ofensiva terestră cunoscută sub denumirea 
operaţiunea „Furtuna din deşert”, soldată la 28 februarie 
1991 cu înfrângerea armatei lui S. Hussein și restabilirea 
puterii în Kuwait. 

3La 25 iunie 1991, Croaţia şi Slovenia se proclamă state 
independente. Guvernul central nu a recunoscut aceste 
decizii şi au urmat ciocniri militare între formațiunile 
militare slovene şi Armata Populară a Iugoslaviei. În oc- 
tombrie 1991, Slovenia iese din componenţa federaţiei 
iugoslave și este recunoscută rapid ca stat independent 
de mai multe state din lume. În Croaţia începe războiul 
dintre croaţi şi sârbi. ONU a trimis forţe de menţinere 
a păcii. În noiembrie, Macedonia iese paşnic din com- 
ponenţa Iugoslaviei, urmată, în ianuarie 1992, de Bos- 
nia-Herţegovina, aceasta din urmă provocând un război 
sângeros cu sârbii. 

*Igor Cașu, Cronologia U.R.S.S. 1991, Radio Europa Libe- 
ră, 16.03.2011, http://www.europalibera.org/content/ 

article/2339685.html (ultima accesare 05.08.2011). 
‘Jurie Gogu, Istoria Românilor dintre Prut și Nistru. Cro- 
nologie comentată (1988-2010), Chişinău, 2010, msc. 

“În noua redacţie, articolul 6 avea următorul conţinut: 
„Partidul Comunist al Uniunii Sovietice, alte partide 
politice, precum și organizaţiile sindicale, de tineret, alte 
organizaţii obşteşti şi mișcări de masă participă la elabo- 
rarea politicii statului sovietic, în administrarea treburilor 
de stat şi obşteşti prin intermediul reprezentanţilor lor în 
Sovietele de deputaţi ai poporului”. 

7 Vezi: Gheorghe Cojocaru, Separatismul în slujba Impe- 
riului, Chişinău, 2000. Deputaţii din Sovietul Suprem al 
R.S.S. Moldova originari din raioanele din stânga Nistru- 
lui nu au susţinut proiectele naţionale de adoptare a sim- 
bolicii statale, iar la 12 martie 1991, Sovietul Suprem de 
la Tiraspol a interzis folosirea scrisului cu caractere latine 
pe teritoriul din stânga Nistrului. 

3Vezi mai multe detalii despre referendum în intervenţia 
lui I. Caşu de la Radio Europa Liberă din 17.03.2011 — 
R.S.S.M şi referendumul cu privire la păstrarea U.R.S.S. din 
17 martie 1991, http://www.europalibera.org/content/ 
article/2341090.html (ultima accesare 05.08.2011). 
“Un argument în acest sens este și Hotărârea nr. 530-XI1 
a Sovietului Suprem al R.S.S.M din 5 martie 1991, prin 
care a fost sistată încorporarea tinerilor în rândurile Ar- 
matei Sovietice şi s-a hotărât că toţi cetăţenii R.S.S.M vor 
satisface serviciul militar doar pe teritoriul Moldovei. 

1 Turie Gogu, Istoria Românilor dintre Prut şi Nistru. Cro- 
nologie comentată (1988-2010), Chişinău, 2010, msc. 

1 Ibidem. 

2 Pactul Ribbentrop-Molotov şi consecinţele sale pen- 
tru Basarabia. Raport prezentat de Alexandru Moșanu, 
doctor, profesor, Preşedintele Parlamentului Republicii 
Moldova, 26 iunie 1991. În: M. Cernencu, A. Petrencu, 
I. Şişcanu, Crestomaţie la istoria românilor, 1917-1992, 
Chişinău, Universitas, 1993, p. 249-273; Declaraţia de la 
Chişinău a Conferinţei Internaţionale „Pactul Ribben- 
trop-Molotov şi consecinţele sale pentru Basarabia”, 
26-28 iunie 1991. În: M. Cernencu, A. Petrencu, I. Şiş- 
canu, Crestomaţie la istoria românilor, 1917-1992, Chi- 
şinău, Universitas, 1993, p. 274. Vezi detalii la Igor 
Caşu, „Pactul Ribbentrop-Molotov şi consecinţele lui 
pentru Basarabia” (26-28 iunie 1991). Europa Liberă, 
28.06.2011: http://www.europalibera.org/content/arti- 
cle/24248708.html (ultima accesare 05.08.2011). 

15 Aceste afirmaţii reies din recentele interviuri realizate 
de autorul articolului cu persoanele nominalizate (apri- 
lie-mai 2011). 

14 Iurie Gogu, Istoria Românilor dintre Prut şi Nistru. Cro- 
nologie comentată (1988-2010), Chişinău, 2010, msc. 

15 Vezi detalii la Igor Cașu, Forumul Democratic din Mol- 
dova - alternativă la comunişti şi frontişti (13 iulie 1991). 
În: Europa Liberă, 13.07.2011: http://www.europalibe- 
ra.org/content/article/24263996.html (ultima accesare 
05.08.2011). 

16 Decretul vicepreşedintelui U.R.S.S. cu privire la exerci- 
tarea obligaţiilor de preşedinte al U.R.S.S. începând cu 19 
august 1991, 18 august 1991. În: „Noutăţile Chișinăului”, 
20 august 1991. 

17 Declaraţia conducerii sovietice despre instituirea stării 
de urgenţă în unele localităţi ale U.R.S.S. incepând cu ora 
4 (ora Moscovei) a zilei de 19 august 1991. Semnatari 
G. Janaev, V. Pavlov, O. Baklanov. În: „Sovetskaja Mol- 
davija”, 20 august 1991. 

18 Declaraţia Parlamentului Republicii Moldova, 21 au- 
gust 1991. În: „Sfatul Ţării”, 22 august 1991. 

19 Hotărârea cu privire la situaţia din Republica Moldova 
în legătură cu lovitura de stat din U.R.S.S. În: „Moldova 
Suverană”, 22 august 1991. 

2 Hotărârea cu privire la Partidul Comunist din Moldo- 
va, nr. 683-XII din 23.08.1991. În: „Sfatul Țării”, 24 au- 
gust 1991. 

” Telegramă Preşedintelui U.R.S.S., tov. Gorbaciov M. S. 
Copie: Ministrului Apărării al U.R.S.S. Copie: Președin- 
telui RSFR, tov. Elţin B.N., Chişinău, 23 august 1991, 
M. I. Snegur, Președintele Republicii Moldova. 

2 Timpul”, 4 iunie 2010, http://www.timpul.md/ar- 
ticol/poti-scoate-rm-din-urss-dar-cum-scoti-urss-din- 
rm-11664.html (ultima accesare 26.06.2011). 

3 http://wwwilenta.ru/news/2011/06/01/charter/ 
(ultima accesare 05.08.2011). 

” International Conference The shaping of identity and 
personality under communist rule: history in the service of 
the totalitarian regimes in Eastern Europe, organized by the 
UNITAS Foundation and Estonian Institute of Histori- 
cal Memory, Tallinn, June 9-10, 2011. La conferinţă au 
participat istorici din Estonia, Finlanda, Germania, Le- 
tonia, Moldova, România, Slovenia, Suedia, Marea Bri- 
tanie, Ucraina şi SUA. 

Alexei MARULEA 
Nicolae Sulac - rapsod al poporului 


A.M. — manager, Societatea 
pe acţiuni, Angro-impex"”, 


membru al Uniunii 
Jurnaliştilor. 


Destinul artistic al lui Nicolae Sulac, susceptibil 
de transfigurare artistică în virtutea itinerarului 
biografic surprinzător al copilului orfan de la Sa- 
dâc, s-a constituit în formula talentului cu care a 
fost dăruit și a căutărilor permanente în spațiul 
culturii autentice. Descendent dintr-un mediu 
prin excelență folcloric (satul moldovenesc din 
sudul Basarabiei, cu tradiţiile şi valorile lui imu- 
abile), Nicolae Sulac (un autodidact) s-a format 
la izvorul autentic al muzicii populare, devenind 
ulterior ctitorul unei veritabile școli în acest do- 
meniu, la care au învățat contemporanii săi și care 
rămâne un punct de referință pentru următoarele 
generaţii de interpreți. 


Bogata activitate artistică a lui Nicolae Sulac (n. 9 
septembrie 1936, s. Sadâc, Cahul — d. 6 aprilie 


RIOMIÂINĂ 


2003, Chişinău) a cuprins aproape o jumătate de veac, timp în care s-a mani- 
festat ca interpret, compozitor şi poet. Absorbit mereu de febra creaţiei, a că- 
utat să potrivească sunetul și cuvântul pentru a exprima un gând sau o fărâmă 
de suflet, rămânând întotdeauna, asemeni marilor creatori, în așteptarea unui 
cântec fără pereche, încă necântat, ce i-ar fi exprimat plenar esenţa ființei. Vo- 
caţia materializării impulsului creator s-a conjugat cu o impresionantă capa- 
citate de muncă, manifestată în abnegaţia cu care a cules, de la sursă, folclorul 
neaoș plin de energii tăinuite, pentru a le valorifica autenticitatea, precum și 
în colaborarea fructuoasă cu numeroase formaţii și orchestre de muzică po- 
pulară de la noi — Fluieraș (Filarmonica de Stat din Moldova, dirijor Serghei 
Lunchevici), Lăutarii I (dirijori Mircea Oțel şi Gheorghe Usaci), ansamblul 
de dansuri populare Joc, Lăutarii II (dirijor Nicolae Botgros), care marchează 
perioada de aur a activităţii sale artistice, Miorița (dirijor Vasile Goia), Doina 
Moldovei (avându-l la pupitru pe același dirijor), Balada (dirijor Anatol Viu), 
Mugurel (dirijor lon Dascăl) etc. 


Deţinător al mai multor distincţii și titluri onorifice, printre care Artist emerit 
al R.S.S.M. (1964), Artist al poporului din R.S.S.M. (1967) şi din U.R.S.S. 
(1989), Ordinul de Onoare al R.S.S.M. (1986) şi Ordinul Republicii (1992), 
Nicolae Sulac s-a învrednicit de cel mai important titlu pe care îl poate obţine 
un interpret — „rapsod al neamului”. Or, fiind suflet din sufletul poporului, ar- 


Nicolae Sulac şi Grigore Vieru 

ihi 


Alexei Marulea (centru) cu familia Tonu în ospeție la Nicolae Sulac 


tistul a pus în „circulație? melodii „cu glas de patimi omenești”, alimentate de 
dorul şi jalea basarabeanului în special, de aspirațiile și năzuințele românului 
în general. Calitatea de a „capta” fondul latent neexprimat și vibrația lăuntrică 
a creatorului anonim transformate în cântec definesc formula prin care s-a 
impus Nicolae Sulac în muzica noastră populară, marca de identitate a artis- 
tului fiind armonizarea tuturor componentelor limbajului muzical - motive 
de largă circulaţie, idei alimentate de viziunea poporului despre lume, ima- 
gini şi mijloace stilistice de mare forță ideatică și sugestivă — și exprimarea lor 
printr-un timbru vocal și o manieră de interpretare de excepție. 


Talentul inconfundabil al lui Nicolae Sulac a fost înalt apreciat atât de publi- 
cul amator, cât şi de profesioniștii muzicii autohtone şi mondiale. Ilustrativă 
în acest sens este afirmaţia marelui compozitor rus Dmitri Șostakovici, care, 
vrăjit de talentul interpretului, menţiona: „Sulac - nastoiaşciaia narodnaia 
jemciujina!” (Sulac este o veritabilă perlă din popor). În aceeaşi ordine de 
idei, contemporanul artistului, Ion Paulenco, invocând modul irepetabil de 
a cânta balada Mioriţa (în contextul multiplelor variante de vers și de inter- 
pretare), preciza: „Omul ăsta cântă ca un filozof, ca un filozof al poporului 
român. Ideea este cu atât mai pertinentă, cu cât însăși balada, reflectând exis- 
tența pastorală a neamului nostru, exprimă o viziune particulară (o concepție 
filozofică) a românului despre lume, despre viață și moarte. Păstor la propriu, 
practicând în copilăria orfană îndeletnicirea ce ne definește ontologic, înfrățit 
cu doina și dorul, care i-au alimentat aspirația spre zările necunoscute, Nico- 

lae Sulac a devenit, prin intermediul muzicii, un păstor al sufletelor omenești, 
de care s-a îngrijit în permanenţă, având certitudinea că „eu însumi trebuie să 
cred în cântec, ca să-i fac pe alții să creadă în el”. Sinceritatea interpretării, notă 
definitorie a personalităţii artistului, transpare din trăirea intensă a cântecului 
şi dăruirea de sine, realizând astfel o identificare de substanță cu publicul atins 
de vraja melodiilor sale. 


Pe de altă parte, a fost mai mult decât un interpret. A fost un adevărat homo 
folcloricus, cu toate calităţile inerente acestuia — neîntrecut povestitor, uzitând 
de un limbaj savuros şi plin de tâlc, posesor al unei formule de viață înscrisă în 
tiparele omeniei și ale demnităţii, creator „trăind în zarea dorului” și care prin 
dor (de mamă, de ţară, de frumos) a reușit să ne ţină „laolaltă și dimpreună”, 
în sensul eminescian al expresiei. Întreaga creaţie a artistului — nu doar cânte- 
cele, ci şi scrierile în proză, adunate în volumul sugestiv Vorba lungă — bogăția 
omului — are, pe lângă virtuțile estetice incontestabile, și o funcţie etică bine 
definită, or, exprimând, prin prisma unor realităţi sociale, politice, culturale, 
un adevăr despre noi, aceasta își propune remodelarea chipului moral al indi- 
vidului, din perspectiva valorilor general-umane și a înțelepciunii populare pe 
care o exprimă. În acest sens, şi artistul, şi creaţia lui depășesc epoca pe care 
au reprezentat-o. 


Patrimoniul naţional pus în valoare de Nicolae Sulac include un vast repertoriu 
de cântece autentice și creaţii realizate în cheie folclorică, ce relevă predilecția 


Cu fiicele Ioana şi Doina 

interpretului pentru speciile populare consacrate: doine, balade, cântece de 
haiducie, de recruție, ostășești, de petreceri şi de nuntă, de glumă și voie bună, 
de dragoste și jale etc. Memorabile 
sunt piesele „Foaie verde ca aluna”, 
„Dor de mamă, „Puiu, cucule', 
„La o margine de drum” ş.a. care 
se vor păstra în fonoteca de aur a 
muzicii noastre populare. Menţi- 
onăm, de asemenea, producțiile 
cinematografice inspirate de crea- 
ţia maestrului — „Pe urmele Mio- 
riţei”, regizor Valeriu Gagiu, și „În 
memoria lui Nicolae Sulac”, regi- 
zor Alexei Sârbu —, care surprind 
aspecte revelatorii din viața și ac- 
tivitatea artistului, consfințindu-i 
destinul de excepţie. 


g 
g 

Un act de recunoaştere a valorii 
marelui rapsod a fost apariția vo- 
lumului Nicolae Sulac în amintiri, 
cronici şi imagini, editat de către 
Alexandrina și Alexandru Rusu 


cu prilejul aniversării a 70-a din Coperta volumului Nicolae Sulac în amin- 

i terii maestrului silansatla fii cronici şi imagini ( Chişinău, 2006). 
iti. Cc | Coordonatori: Tudor Colac, Alexei Marulea 
28 septembrie 2006 în incinta Fi- ṣi Andrei Strâmbeanu. Responsabil de ediție: 
larmonicii de Stat „Serghei Lun- Alexandru Rusu 


chevici'. Albumul omagial evocă 

personalitatea interpretului situat între realitate și legendă, fixând reperele 
itinerarului biografic și artistic, consemnând situaţii și evenimente semnifica- 
tive din activitatea acestuia, surprinse de cei care i-au fost în preajmă: familie, 
prieteni, colegi de breaslă, admiratori ai talentului său etc. 


În memoria artistului, prin efortul Fundaţiei „Nicolae Sulac”, a fost restabilită 
Casa Muzeu din satul de baştină, cu perspectiva obţinerii statutului de Mu- 
zeu Republican în cadrul Ministerului Culturii. Şcoala din localitate, Şcoala 
muzicală din Floreşti, precum și o altă instituție de învățământ preuniversitar 
din municipiul Chişinău (fosta Şcoală nr. 39) poartă numele interpretului, 
înveşnicindu-i-l, aşa cum sufletul lui rămâne veșnic prin cântecele care ni le-a 
lăsat şi în care a ars continuu spre a reînvia și a dăinui în universul de valori al 
culturii naționale. 

Valentin CIUCĂ 


| Ghenadie Jalbă şi spiritul proteic 


VC. — critic de artă şi 

eseist român. A publicat 
numeroase cronici plastice, 
studii şi eseuri pe teme de 
artă. Este membru al Uniunii 
Scriitorilor din România şi 
al Uniunii Artiştilor Plastici, 
secţia de critică (din 1990); 
al Asociaţiei Internaţionale a 
Criticilor de Artă - UNESCO; 
al Academiei Oamenilor 

de Ştiinţă din România şi 

al Academiei Di Pontzen, 
Neapole (Italia). Volume 
recent publicate: Mitologii 
subiective — Marcel Guguianu 
(2008), Vernisaje Selective 
(2010), Un secol de arte 
frumoase în Moldova (2009), 
Dicţionarul ilustrat al artelor 
frumoase din Moldova, 1800- 
2010 (2011). 


O zicală devenită în timp celebră spune că tine- 
rii visează la viitor, bătrânii visează la trecut, iar la 
mijloc bărbaţii se luptă... Sunt tentat să dau creza- 
re acestui punct de vedere, deoarece statistica o 
poate oricând confirma, fără să ignore excepţiile 
în care tinerii îmbătrânesc prea devreme, iar bă- 
trânii manifestă o vitalitate creatoare remarcabilă. 
În planul artei universale există atâtea exemple 
ale unor longevivi care şi-au păstrat întotdeauna 
vitalitatea, asociată cu înțelepciunea, nici ea de 
neglijat. 


Angajat de timpuriu în sfera atât de seducătoare, 
dar și atât de dificilă a artei, Ghenadie Jalbă a par- 
curs itinerarul labirintic al anilor de formare in- 
telectuală și artistică având încrederea că substra- 
tul genetic îl va conduce către zonele eterate ale 
umanului, ale comunicării către ceilalți a sinelui 
profund, marcate de momente ale veritabilei jubi- 
laţii intelectuale, dar și de stări ale revoltei eului. A 
face pictură este un destin, a atinge treptele înalte 
ale valorii — o performanţă şi o dovadă a harului 
adevărat. Confratele de la Chișinău, prin aşezarea 
în fruntea breslei artiștilor, încununează un tra- 
seu uman și creator începând cu anii de formare 
la Colegiul „Al. Plămădeală” care legitimau un 
talent evident pentru arta culorilor, pregătind cu 
răbdare și temeinicie afirmarea unui itinerar artis- 


Cu ocazia aniversării a 55-a echipa revistei „Limba Româ- 
nă” îi adresează pictorului Ghenadie Jalbă, Președinte al 
Uniunii Artiștilor Plastici din Republica Moldova, urări de 
sănătate trainică, ani îndelungați și plini de rodul creaţiei, 
dragostea celor apropiaţi şi respectul colegilor. 

La mulți ani! 

Ghenadie JALBĂ 


Contemplaţia 
firescului 


Refugiații, ulei pe pânză, 80x60 cm, 1992 

Schiţă I, ulei pe pânză, 60x50 cm, 2010 

P.S., ulei pe pânză, 180x120 cm, 2008 

Ctitorie II, ulei pe carton, 40x60 cm, 2009 

Mocanii, ulei pe carton, 73x59 cm, 1990 

Nostalgie, ulei pe pânză, 66x54 cm, 1992 

Portret în alb, ulei pe pânză, 60x50 cm, 2002 

Mimul, ulei pe pânză, 100x80 cm, 2010 

Sticle cu draperie roşie, ulei pe pânză, 80x65 cm, 2008 

Florăreasă II, ulei pe pânză, 100x80 cm, 2009 

Griuri, ulei pe pânză, 80x100 cm, 2011 

Frescă I, ulei pe pânză, 100x80 cm, 2008 

Durere, ulei pe pânză, 140x65 cm, 2006 

Frescă IV, ulei pe pânză, 120x100 cm, 2011 

tic autentic și complex. Studiile de la Chișinău, asociate la nivel universitar 
cu cele de la Institutul „Suricov” din Moscova, au modelat în planuri diferite 
personalitatea unui artist pentru care meșteșugul culorilor era, concomitent, 
o provocare și o vocaţie. Criticii de artă se pronunţă cu respect față de nume- 
roasele școli de pictură din spaţiul ex-sovietic, a căror prestanţă profesională a 
fost apreciată unanim. Gustul pentru tradiție, marcat de o impecabilă rigoare 
profesională, a generat un fel de mitologie în acest sens, rămânând, firește, 
destul loc și pentru alte viziuni. Canoanele în artă conduc adesea la schemati- 
zări, în timp ce libertatea, bine înțeleasă și afirmată echilibrat, asigură condiți- 
ile autentice ale exprimării individualității. 


Fiecare artist își asumă responsabilități care transcend imediatul, clipa, făcând 
permanent racordul dintre cei care au fost şi cei care nu s-au născut încă. Tra- 
diția marchează bornele de hotar între viziuni și stiluri, prezentul obligă la de- 
păşirea lor. O permanentă dinamică a mișcărilor pe harta lumii și a artei face 
ca lumea să capete un sens, o noimă, cum spunea Constantin Noica. Din per- 
spectiva definirii eului artistic, Ghenadie Jalbă pare deschis către toate azimu- 
turile imaginarului, nimic din ceea ce vede nu i se pare inexprimabil pictural. 
El are capacitatea de a înnobila subiecte minore sau anodine, de a monumen- 
taliza universul imediatului. Prolificitatea şi spiritul laborios, mereu în alertă, 
l-a condus în timp către o formulă individuală, numită stil, asociind în absolut 
ansamblul operei prin instituirea unui raport profund cu tradiţia. Stilul său se 
compune asemenea unui mozaic în care fiecare frântură are dreptul la strălu- 
cire, iar ansamblul compozițional cu atât mai mult. O asemenea fecunditate 
imaginativă face ca fiecare nouă compoziţie, fie aceasta portret, natură statică 
sau peisaj, să exprime o secvenţă ideală, un fragment din universul vizibilului. 


Expoziţiile lui Ghenadie Jalbă, individuale sau de grup, deschise la Chișinău, 
Moscova, lași, Bacău ș.a., taberele și simpozioanele pun în lumină un creator 
care a făcut din disciplina atelierului şi din mobilitatea intelectuală și fizică 
un mod de a fi permanent sincronizat cu pulsul vieţii. Deplasările la Paris, la 
Tescani sau Vatra Dornei subliniază necesitatea dialogului intercultural, vari- 
etatea opţiunilor stilistice asigurând permanent sentimentul ineditului. Vizi- 
unea artistului variază între structurile monumentale, simbolice ale frescei, ca 
semn și sens al istoriei, şi subtilitatea cu care surprinde candoarea copilăriei 
sau frumuseţea nubilă a unor fecioare aflate la vremea culesului. În general, 
feminitatea este pentru artist privilegiul unui elogiu adus, prin artă, naturii şi 
vieţii, bucuria de a exista fiind darul absolut al divinității. De aici altitudinea 
spirituală exprimată în lucrările lui Ghenadie Jalbă, armonia cromatică per- 
fect acordată ansamblului. Culorile, deseori coapte ca un fruct, fac trimitere 
la miracolul vieţii și la principiul maternității. 

Reacţia de tip intelectiv se conjugă la Ghenadie Jalbă cu gestul deseori spon- 
tan, febril chiar, astfel prospeţimea ansamblului determină antrenarea la fel 
de spontană a privitorului. Nudurile, senzuale și catifelate, revelează tactilități 
suave, ochiul abandonându-se într-o desfătare senzorială intensă. Cromatica 
perfect dozată a proporţiilor de ocru şi a unor griuri prețioase trimite la uni- 
versul senzaţiilor profunde ale carnalului. În plan psihosomatic, compoziţiile 
consacrate unor portrete ilustrează definiri caracteriale, tipologii, oameni pe 
care îi putem întâlni oriunde şi oricând. Viaţa interioară a personajelor anodi- 
ne nu se revelează decât firilor artistice extrem de sensibile, surprinzând de- 
opotrivă şi psihologiile bizare sau cu trăiri împinse către limite. Unele viziuni 
compoziționale, desfășurate pe verticală, fac din ascensional un semn al divi- 
nității omniprezente. Desfășurarea amplă are sensul unui elogiu, metamorfo- 
zele culorii fiind, ca la El Greco, un semn al redimensionării cu efect senzorial 
şi mental de excepţie. Tema gravă a durerii, exprimată simbolic, arată că în 
filozofia pictorului categoriile aparent opuse, binele și răul, sunt consubstan- 
ţiale. Artistul alternează reflecţiile grave asupra rosturilor lumii cu spectacolul 
lumii de lângă noi. Copii candizi, Domnișoarele surprinse în Scenele stradale 
fac din pictor un monden reporter în căutare de subiecte estivale. Portretul 
în alb sau Broboada albă, copiii inocenți, bărbaţii misterioşi ascunşi sub cu- 
pola unor pălării hogaşiene creează teatrul antrenant al străzii. Retragerea în 
orizontul pitoresc, marcat de efectele iluminatorii, are în cazul lui Ghenadie 
Jalbă efectul revenirii în teritoriile originarului. Un orizont tonifiant şi pen- 
tru artist, şi pentru privitor, astfel încât regenerările succesive asigură forța 
ansamblului și parcursului. Apreciez lucrări ca Durerea, Personaj, Mister, por- 
tretele de copii, naturile statice pentru transparenţă și fluiditate, precum și, 
îndeosebi, compoziţiile Mocanii, Refugiații, al căror fior tragic amplifică dra- 
matismul compoziţiei, cromatica sugerând limitele durerii... Vitalitatea crea- 
ţiei, diversă şi robustă în arhitectura plastică și rafinamentele cromatice, face 
din Ghenadie Jalbă un artist care, privind uneori înapoi la clasici, ştie cum să 
valorizeze timpurile învălmășite de acum prin vremurile apuse. 


ANIVERSĂRI. ANATOL EREMIA - 80 MJI 


Viorica RĂILEANU 


Inventarul intelectual 
al octogenarului Anatol Eremia 


Anatol Eremia — lingvist, specialist în onomastică, 
doctor habilitat în filologie — s-a născut pe 3 iulie 
1931, la Cahul, în familia profesorului Ilie Eremia. 
A absolvit școala medie de cultură generală nr. 2 
din orașul natal (1952), apoi Facultatea de Filo- 
logie a Universităţii de Stat din Moldova (1957). 
V.R. — lingvist, doctor în Între 1957-1961 și-a făcut studiile de doctorat la 
filologie, cercetător ştiinţific Institutul de Limbă și Literatură al Academiei de 
superior, director al Centrului - Ştiinţe a Moldovei (conducător științific — acad. 
il w nsii 7 A Nicolae Corlăteanu), unde susține doctoratul cu 
A m ARN al tema Cercetări în domeniul toponimiei contempora- 
publicat peste 30 de 
lucrări ca autor şi coautor "€ moldoveneşti (1967). Din 1968 este angajat al 
în domeniul toponimiei, Institutului de Limbă și Literatură (azi Institutul 
antroponimiei, inclusiv o de Filologie) al A.Ş.M., deţinând diverse funcţii: 
monografie, 3 ghiduri şi laborant, cercetător ştiinţific inferior, apoi supe- 
îndreptare. rior (1970-1980), director adjunct (1980-1991), 
coordonator de direcţie ştiinţifică (1991-2010). 


Savantul Anatol Eremia participă activ la orga- 
nizarea muncii de cercetare — acumulare, siste- 
matizare şi analiză științifică — a fenomenelor și 
faptelor glotice, la elaborarea unor lucrări de sin- 
teză, cu caracter teoretic şi aplicativ; desfăşoară 
o largă activitate ştiinţifică care însumează zeci 
de rapoarte şi comunicări la diverse simpozioa- 
ne, conferinţe și congrese locale şi internaţionale 
(Moscova, Kiev, laşi, Cluj-Napoca, Târgovişte, 
Timişoara, Paris, Geneva, Frankfurt pe Main, 
Cracovia, Leipzig etc.). 


Susţine mai multe emisiuni la radio, televiziu- 
ne, precum și unele rubrici permanente în pre- 

să: Grai matern (1980-1993), Localitățile Moldovei, mărturii documentare 
(1993-1998), Onomastica și normele limbii (1999-2001), Vetrele noastre 
strămoşeşti (1992-1998), În lumea cuvintelor (1998-2001), Străzile Chişi- 
năului (1996-1998), Plai natal (1995-1996), Prin Chișinăul de ieri şi de azi 
(1991-1996), Restabilirea onomasticii naţionale (1999-2002). 


Atrage la munca de cercetare ştiinţifică cadre tinere, fiind conducătorul ști- 
inţific al mai multor doctoranzi (Albina Dumbrăveanu, Magdalena Lungu, 
Vlad Pohilă, Doina Bojescu, Lilia Groza, Viorica Răileanu). 


De-a lungul anilor a ţinut cursurile Toponimia şi Derivatologia — pentru stu- 
denții filologi de la Universitatea de Stat din Moldova şi pentru cei cu profilul 
geografic de la Universitatea de Stat din Tiraspol (cu sediul la Chişinău). 


Paralel cu activitatea ştiinţifică Anatol Eremia desfășoară o însemnată acti- 
vitate publică, fiind membru al Grupului de experți ONU pentru standardi- 
zarea numelor geografice (cu sediul la New York), copreşedinte al Societății 
Române de Onomastică (cu sediul la București și la Cluj-Napoca), membru 
al Comisiei guvernamentale pentru reglementarea şi ocrotirea onomasticii 
naţionale etc. 


Pentru merite deosebite cercetătorului chișinăuian i s-au acordat titlurile: 
Eminent al învățământului public din Republica Moldova (1981), Om emerit 
în ştiinţă din Republica Moldova (1996). 


În virtutea unei legi naturale, astăzi, Anatol Eremia, seniorul toponimiei 
naţionale, a ajuns la vârsta octogenară. La înălțimea acesteia, cei mai juni îl 
privesc ca pe un munte, iar cei mai răsăriți în ani îl admiră ca pe un maestru. 
Cert este că distinsul profesor se află acum la vârsta deplinei maturităţi, în 
anotimpul împlinirilor celor mai bogate, care îi permit să rămână în continu- 
are fidel misiunii sale — aceea de a căuta și de a promova neîncetat adevărul, 
aşa cum a procedat pe parcursul a mai bine de cinci decenii. 


Deşi în studiile sale a cercetat diverse domenii ale lingvisticii: lexicologia, isto- 
ria limbii, dialectologia, etimologia, cultivarea limbii etc., totuşi s-a manifestat 
plenar în onomastică, mai cu seamă în toponimie (ştiinţa numelor de locuri și 
de localităţi), abordând multiplele şi diversele ei aspecte, elucidând modul și 
căile de constituire și de dezvoltare a patrimoniului toponimic românesc, spe- 
cificul funcţionării unităţilor toponimice, astfel încât este considerat un novator 
şi un creator în acest domeniu de investigaţie din Republica Moldova. Conform 
aprecierii acad. N. Corlăteanu, „toponimistul A. Eremia a pus bazele și continuă 
să dezvolte (în Republica Moldova - n. - V.R.) o ştiinţă mai puţin cunoscută, 


v» 


dar atât de necesară pentru istoria și cultura noastră națională... 

Elocvente pentru afirmarea profesională a cercetătorului sunt cele peste 450 
de lucrări ştiinţifice, inclusiv 21 de monografii, dicționare, îndreptare, bro- 
șuri. Printre acestea, monografia Nume de localități. Studiu de toponimie mol- 
dovenească (1970) a dovedit o valoare deosebită din punct de vedere teoretic 
şi aplicativ-practic. Lucrarea abordează probleme ce ţin de originea, formarea 
şi evoluţia istorică a toponimiei din spaţiul geografic pruto-nistrean, structura 
lexicală şi tipologia derivațională a numelor topice, problemele teoretice ale 
onomasticii ca disciplină lingvistică, principiile şi metodele de cercetare în 
toponimie, corelația dintre numele proprii şi unităţile lexicului comun, ra- 
porturile onimice dintre toponimie și antroponimie, evidențiind, totodată, 
tendințele de dezvoltare a toponimiei contemporane. Meritul incontestabil 
al profesorului și doctorului habilitat Anatol Eremia este că a demonstrat cu 
pasiune și seriozitate ştiinţifică irecuzabilă că niciun termen toponimic, an- 
troponimic, hidronimic etc. nu poate fi elucidat și că niciun implant etnic sau 
lingvistic, „definit” de marile cancelarii ale trecutelor și modernelor vremi, nu 
poate deveni termen al limbii române, dacă nu este în concordanță deplină cu 
condiţiile ento-culturale ale acestor indigeni, dacă nu reflectă milenara lege 
ancestrală, aparținând limbii, culturii și civilizației românești. 


Monografia Contribuţii la studiul formării cuvintelor în limba moldovenească 
(1979) dă consistență preocupărilor autorului şi este consacrată cercetării 
unor probleme teoretice vizând formarea cuvintelor în plan sincronic și di- 
acronic, descrierea sistemului derivaţional al limbii române, principiile de 
analiză morfematică și derivaţională, particularitățile morfemelor radicale și 
afixale, procedeele de formare a unităţilor lexicale noi, statutul tipului deri- 
vaţional etc. Este analizată structura și tipologia toponimelor naționale, sta- 
bilindu-se productivitatea diverselor tipuri de nume topice și repartiţia lor 
teritorială. 


Dorinţa de a afla soluţii etimologice pentru numeroase toponime, hidronime 
etc. a dus la publicarea micromonografiilor de popularizare a ştiinţei onomas- 
tice: Graiul pământului. Schiţă de toponimie moldovenească (1981), tradusă şi 
în limba rusă, Tainele numelor geografice (1986), Destinul cuvintelor (1988), 
lucrări ce pun în evidenţă pregătirea lingvistică și acribia documentării auto- 
rului. 


Efectuând cercetări toponimice pe teren în toate localităţile basarabene, 
în baza materialelor adunate, împreună cu alți colegi (A. Dumbrăveanu, 
M. Lungu, L. Groza, V. Răileanu, St. Vieru), Anatol Eremia a contribuit la 
crearea tezaurelor toponimice și terminologice în cadrul Institutului de Fi- 
lologie al A.Ş.M.: Fișierul toponimic general şi Cartoteca terminologiei entopice. 

Bogata experiență de anchetare sistemică — o călăuză sigură în cercetarea pro- 
ceselor reale de denominaţie toponimică — precum și lucrările de specialitate 
consultate în vederea documentării, i-au servit omagiatului drept repere în 
elaborarea Dicţionarului explicativ şi etimologic de termeni geografici (2006). 
Această lucrare lexicografică de mare importanţă științifică şi aplicativ-practi- 
că abordează probleme teoretice de semasiologie și onomasiologie, îmbinând 
reușit materialul factologic din două domenii ale științei — geografie și lingvis- 
tică. Dicţionarul cuprinde aproximativ 3.250 de unităţi lexicale, constând din 
termeni geografici literari, dar mai cu seamă din termeni geografici populari, 
aceştia din urmă având o deosebită importanţă în stabilirea etimologiei mul- 
tor nume topice. Important este că autorul cercetează termenii entopici în 
complexul teritorial dacoromân, făcând trimiteri la utilizarea lor în cuprinsul 
regiunilor din întreg spaţiul geografic românesc. Materialul de fapte, deosebit 
de bogat şi variat, analizat cu perspicacitate, modul de prezentare lexicografi- 
că a acestuia, tratarea fenomenelor şi procedeelor semasiologice şi onomasio- 
logice ne fac să subscriem la concluzia cercetătorului Anatol Eremia că termi- 
nologia entopică basarabeană confirmă ideea unității limbii române în întreg 
spaţiul populat de români, iar cercetarea ei contribuie la elucidarea multi- 
plelor probleme de istorie a limbii, de lexicologie, dialectologie, etimologie, 
derivatologie, precum şi a chestiunilor privind formarea și evoluţia lexicului 
geografic popular și încadrarea nomenclaturii entopice și topice regionale în 
sistemul toponomastic general românesc. 


Studiul normativ-practic Nume de persoane. Îndreptar antroponimic, publicat 
în trei ediţii (1964, 1968, 1974), realizat în colaborare cu Maria Cosniceanu, 
constituie o contribuţie însemnată la reglementarea onomasticii românești 
din Republica Moldova. 


În anii de renaștere naţională, omul de știință Anatol Eremia a dat dovadă 
de intransigenţă și tenacitate în apărarea ideilor în care credea și cărora le-a 
dedicat toți anii de muncă. În calitate de membru al Comisiei guvernamen- 
tale pentru reglementarea şi ocrotirea onomasticii naționale și membru al 
Comisiei pentru reglementarea toponimiei urbane din Chișinău, activitatea 
Domniei Sale și a echipei cu care lucra constituia un gest salvator în lupta per- 
manentă dintre adevăr și falsitate, optând pentru restabilirea şi corectarea în 
plan normativ a numelor de localități din Republica Moldova, concludente în 
acest sens fiind studiile Corectitudinea numelor topice (serial de articole, 1988- 
1990), Restabilirea, reglementarea şi ocrotirea onomasticii naţionale (1992), 
Necesitatea revenirii la denumirile istorice ale localităţilor (1993), precum şi 
lucrările Nomenclatorul localităţilor din Republica Moldova. Ghid informa- 
tiv-documentar, apărut în mai multe ediţii (1996, 2001, 2008, 2009). Pe lângă 

Anatol Eremia (primul rând, dreapta) alături de colegi şi prieteni 


sarcina de a familiariza cititorul cu tradiţiile și istoria noastră, cu normele de 
utilizare a terminologiei şi a numelor toponimice, aceste lucrări mai au şi sco- 
pul de a contribui la reglementarea ortografică și a transcrierii în alte limbi a 
numelor geografice naţionale, fiind instrumente utile de lucru în activitatea 
specialiştilor şi a utilizatorilor de larg profil. 


Anatol Eremia a promovat constructiv restabilirea și corectarea denumiri- 
lor de străzi din Chișinău și din alte orașe basarabene, editând, în acest scop, 
câteva cărți de o valoare practică incontestabilă: Chișinău. Străzile oraşului: 
nume vechi, nume noi (1991), Nomenclatorul străzilor din or. Chişinău (1992), 
Chişinău. Străzile oraşului nostru (în limbile română şi rusă, 1993), Chișinău. 
Ghidul străzilor (2000). 


Nici numele geografice de mare frecvenţă în circuitul internațional actual nu 
au rămas în afara preocupărilor lui Anatol Eremia. Dicţionarul geografic univer- 
sal (2008) la care a lucrat îi oferă cititorului imaginea lumii contemporane de 
pe glob, exprimată în denumiri, cifre şi fapte din cele mai diverse domenii și 
sfere de activitate umană. 


A contribuit, în calitate de autor și redactor, la elaborarea unor lucrări colecti- 
ve de referință în domeniul onomasticii: Dicţionarul ortografic (1978), Atlasul 
Republicii Moldova (Moscova, 1978; Chişinău, 2001), Chișinău. Enciclopedie 
(1997), Chișinău. Orașul vechi şi nou. Monografie-album (1998), Dicţionar en- 
ciclopedic ilustrat (1999, care s-a învrednicit de Premiul Flacăra pentru Știin- 
tă, Premiul Asociaţiei Editorilor Români.), Statele lumii. Dicţionar enciclopedic 

(ed. 1, 2000; ed. 2, 2004), îndreptarul Localitățile Republicii Moldova. Enciclo- 
pedie. Itinerar documentar-publicistic ilustrat, conceput în 15 volume (vol. I-IX, 
1999-2009), Enciclopedia concisă Britanica (2009), Enciclopedia universală 
Britanica (2010). 


A publicat nenumărate studii și articole vizând toponimia Republicii Mol- 
dova în reviste şi culegeri de specialitate din România, Rusia, Ucraina, Bul- 
garia, Germania, Elveţia, Franţa, SUA, Australia, demonstrând, cu probe 
din domeniul onomasticii, unitatea de limbă, unitatea etnică și istorică a 
basarabenilor cu ceilalți români, conferind necruţător prioritate argumen- 
tului ştiinţific de cel mai înalt calibru, în detrimentul falsurilor etno-lingvis- 
tice pe care le-au generat regimuri ignobile, construite pe temeiuri ideologi- 
ce aberante. A polemizat elegant, dar insistent, cu fiecare dintre detractorii 
limbii şi a numelor noastre, până la obţinerea unei victorii depline. A readus 
spiritul științific riguros în demersul academic, de aceea, poate, personali- 
tatea Domniei Sale a fost asociată într-un fel cu autoritatea creatorului de 
norme în onomastică. 


Nu a trecut prin viață fără să se pătrundă de semnificațiile ei, fără să-și asume 
faptele şi propriul destin, rămânând un raționalist convins, care nu s-a lăsat 
sedus de momentele de exaltare colectivă, așa cum nu s-a lăsat intimidat de 
„băieţii” de la Securitate care n-au reușit să-i tempereze firea. A continuat 
să gloseze cu tenacitate pe marginea unor documente, recensăminte, hărți, 
hrisoave, investind în îndeletnicirea sa înaltă competenţă și dăruire de sine, 
depășindu-și, până la urmă, scopul şi aşteptările, devenind, volens-nolens, un 
specialist al permanentelor căutări şi regăsiri de adevăruri și câștigându-și 
dreptul de a învălui auroral controversata știință a onomasticii. 


S-a identificat, mai mult decât oricine, cu spiritul și crezul academiei pe care 
a onorat-o timp de peste jumătate de secol prin tot ce a scris, prin ideile pro- 
movate, prin modelul de verticalitate, de exigenţă și de dăruire impus, fapt 
pentru care a fost distins cu Diploma de recunoștință a Academiei de Ştiinţe a 
Moldovei (2001) şi Medalia Dimitrie Cantemir (2011). 


Stimate Domnule Profesor Anatol Eremia, 


Cu ocazia frumoasei aniversări, vă urăm multă sănătate, bucurii omenești și 
satisfacţii profesionale, încununate cu realizarea tuturor proiectelor pe care le 
aveţi în prezent pe masa de scris, dragoste și susținerea celor apropiaţi, stimă 
şi respect din partea colegilor şi din partea tuturor celor care vă cunosc. Să 
continuaţi să ne bucuraţi cu prezenţa și să nu abdicaţi nicicând de la sacra 
misiune - slujirea limbii române. La mulți ani! 

Lazăr AVRAM 


Nicolae Felecan - 
schiță biobibliografică 


Nicolae Felecan s-a născut la 24 august 1941, în 
satul Caila, situat în apropiere de Bistriţa. Prime- 
le clase (I-IV) le urmează în localitatea natală, iar 
studiile gimnaziale - în comuna Șieu-Odorhei, 
din judeţul Bistriţa-Năsăud. Făcând parte dintr-o 
familie de chiaburi, care nu-și mai putea păstra pro- 
prietăţile — din cauza vremurilor tulburi din punct 
LA. - prof dr.ing.la de vedere politic -, părinţii (Ludovica și Vasile) 
Universitatea Petrol-Gaze au hotărât să-şi trimită fiul mai departe la şcoală. 
din Ploiești și profesor Astfel, urmează studiile la prestigiosul Liceu „Liviu 
invitat la Universitatea Rebreanu” din Bistriţa (1955-1959). Beneficiind 
„Blaise Pascal” din Clermont- qe un corp profesoral de excepţie, format în perioa- 
Ferrand Franța, din anul da interbelică, tânărul Nicolae Felecan are parte de 
1997). Activitatea ştiinţifică, S RN. W ; ; 
cooielizat pinnene "E pregătire temeinică, Ca elev a elită al liceului, a 
granturi și prin 26 de cărți fost pus în dificultatea de a alege între o viitoare for- 
de specialitate și peste 120  maţie reală (matematică) sau una umanistă. Câştig 
de articole și studii publicate de cauză a avut limba latină, grație dascălului său 
în ţară și în străinătate, se de pe atunci, care l-a convins că cele mai multe sa- 
întrepătrunde cu activitatea _ tisfacţii profesionale vin dinspre umanioare. Astfel, 
literară, publicând volumele: între 1959 și 1964 urmează studiile la Facultatea de 
= Poeme cărunte (1994, Limbi Romanice, Clasice şi Orientale din cadrul 
Rp a su o a Universității Bucureşti, unde îi are profesori pe N. 
mmăierene /Rythrmes inaieriens I. Barbu, G. Călinescu, I. Fischer, Aram Frenkian, 
(2008), patru volume de Al. Graur, Iorgu Iordan, Edgar Papu, Al. Rosetti, 
versuri, Memoria inimii Sorin Stati, Tudor Vianu, Lucia Wald ş.a. Seriozi- 
(2010). tatea dovedită în timpul facultăţii şi solidele cunoș- 
tințe dobândite la specializarea Limba și literatura 
latină — Limba și literatura elină îi deschid calea că- 
tre titularizare în învățământul superior, la una din- 
tre instituţiile care tocmai se înființase și care avea 
nevoie de cadre didactice valoroase. 

Concret, cariera universitară a lui Nicolae Felecan se suprapune în mare mă- 
sură istoriei Universităţii de Nord din Baia Marei, unde urmează cursus hono- 
rum ca preparator (1964-1966), asistent (1966-1972), lector (1972-1984). 
Înscris la doctorat la Institutul de Lingvistică și Istorie literară al Academiei 
Române, filiala Cluj-Napoca, în anul 1976 susține magna cum laude teza cu 
titlul Sistemul lexico-semantic al termenilor ce denumesc părțile corpului uman 
în limba română, sub îndrumarea prof. dr. doc. B. Kelemen. Referenţi au fost 
acad. Al. Graur (Bucureşti), prof. univ. dr. M. Zdrenghea (Cluj) şi prof. univ. 
dr. Gh. Pop (Baia Mare). În 1978-1979 ocupă postul de lector de limba româ- 
nă la Universitatea din Aarhus, Danemarca. 


Prin încetarea activităţii Institutului de Învățământ Superior în 1984, Nicolae 
Felecan trece în învățământul preuniversitar, adaptându-se cu succes noului 
statut: inițiază olimpiada națională de limba latină, unde participă anual cu 
elevi premiaţi şi, de asemenea, întreprinde demersurile pentru participarea 
României la Concursul Internaţional Ciceronianum (Arpino, Italia), la care 
însoţeşte delegaţia țării noastre pentru prima dată, în 1987. Rezultatele meri- 
torii obținute ca dascăl (14 premii şi menţiuni) duc la alegerea sa în funcția de 
director al instituţiei imediat după evenimentele din 1989. Din noua postură, 
reuşeşte transformarea Liceului Industrial nr. 9 (cu profil filologie-istorie) în 
Liceul „Mihai Eminescu”, una dintre cele mai prestigioase instituții umaniste 
din nord-vestul țării. 


Dacă în primii ani postrevoluţionari a fost asociat la Universitatea de Nord, 
din 1993 revine definitiv în postura de conferenţiar și profesor (1999-2010). 
Totodată, prin funcţiile de conducere deţinute (şef de catedră — 1993, decan — 
1996-2004, prorector — 1993-1996, 2004-2008), contribuie la transformarea 
universității: naşterea Facultăţii de Litere și dezvoltarea ei prin înființarea a pes- 
te zece noi specializări, atât la nivel de licență (română-engleză, română-fran- 
ceză, română-etnologie, limbi moderne aplicate, teologie ortodoxă pastorală şi 
didactică, teologie greco-catolică pastorală și didactică, asistență socială, jurna- 
lism, arte), cât şi la nivel de masterat şi Şcoală doctorală în domeniul filologiei. 


În toţi acești ani, activitatea managerială s-a împletit cu cea academică, Nicolae Fe- 
lecan fiind membru al mai multor organizații ştiinţifice şi profesionale: Societatea 
de Ştiinţe Filologice din România, Societatea de Studii Clasice, MTA Szabolcs — 
Szatmar — Bereg megyei Tudomanyos Téstület (Societatea Ştiinţifică a judeţelor 
Szabolcs — Szatmar — Bereg), Société de linguistique romane (Strasbourg, Fran- 
ţa), Societatea Română de Dialectologie (membru fondator şi vicepreşedinte), 
AGRU (președinte timp de mai mulți ani)?. Afilierea la aceste foruri ştiinţifice i-a 
facilitat profesorului Nicolae Felecan participarea la importante manifestări ști- 
ințifice atât în țară, cât şi în străinătate. 

Participările la astfel de evenimente au fost coroborate cu activitatea științifică și 
didactică, soldată cu numeroase apariţii editoriale — cursuri universitare: Sintaxa 
frazei limbii latine, Baia Mare, 1968; Limba latină. Sintaxa propoziției limbii latine, 
Baia Mare, 1976; Antologie de texte latine, Baia Mare, 1980; Curs practic de limba 
latină, Baia Mare, 1984; Elemente de lexicologie, Baia Mare, 1992; Sintaxa limbii ro- 
mâne, vol. I, Tipografia Universităţii de Nord Baia Mare, 1995; cărţi: Graiul, etno- 
grafia și folclorul zonei Chioar (în colaborare cu mai mulți autori), Baia Mare, 1983, 
452 p. (Lucrare premiată de Academia Română cu premiul „Timotei Cipariu”); 
Limba latină. Ghid practic pentru clasa a VIII-a, Baia Mare, 1986, 111 p.; Paronimia 
în limba română, Editura Gutinul, Baia Mare, 1993, 245 p.; Ghid practic pentru pre- 
darea și învățarea limbii latine, Editura Umbria, Baia Mare, 1994, 122 p.; Dicţionar 
de paronime, Bucureşti: Editura Vox, 1995, 320 p.; ediţia a II-a adăugită, București, 
1997, VII, 343 p.; ediţia a III-a, București, 2002, 359 p. (Lucrare inclusă în topul 
naţional de carte pe anul 2000, cf. „Observator cultural”, an 2000); Probleme de 
vocabular şi de exprimare corectă, Editura Vox, Bucureşti, 1999, 142 p. (Lucrare 
premiată de Uniunea Scriitorilor, filiala Baia Mare, 2000); Dicţionar de omonime 
lexicale și gramaticale, Editura Vox, Bucureşti, 2001, 416 p.; Gheorghe Pop, La ceas 
aniversar (coord.), Editura Universităţii de Nord, Baia Mare, 2001, 218 p.; Sintaxa 
limbii române. Teorie. Sistem. Construcţie, Editura Dacia, Cluj-Napoca, 2002, 313 p. 
(Lucrare premiată de Uniunea Scriitorilor. Filiala Baia Mare, 2003); Vocabularul 
limbii române, Editura Mega, Cluj-Napoca. Presa universitară clujeană, 2004, 
270 p; Terminologia corpului uman în limba română, Editura Argonaut, Editura 
Mega, Cluj-Napoca, 2005; Dicţionar de omonime (coautor Gh. Bulgăr), Editura 
Vox, Bucureşti, 1996, 315 p.; ediţia a V-a, Editura Lucman, Bucureşti, 1998. 
(Lucrare inclusă în topul naţional de carte pe anul 2000, cf. „Observator cultural”, 
2000); Limba latină. Gramatică şi texte (coautor Oliviu Felecan), Editura Mega, 
Cluj-Napoca, 2007, 351 p.; Dicta memorabilia. Dicţionar uzual adnotat de sigle, 
expresii, maxime și citate latine (coautor Oliviu Felecan), Editura Vox, București, 
2007; Limba latină. Gramatică şi texte, ediţia a Il-a revăzută şi adăugită (coautor 
Oliviu Felecan), Editura Mega, Cluj-Napoca, 2008, 355 p.; Între lingvistică și filolo- 
gie, Editura Mega, Cluj-Napoca, 2011, 477 p. 


La acestea se adaugă peste 70 de studii publicate în reviste de specialitate și 
antologii, zeci de articole, recenzii, apărute în presa cotidiană locală sau în re- 
viste de cultură de pe întreg cuprinsul țării, interviuri în media audio-vizuală. 


Note | 1 Înființată în anul 1961, ca Institut Pedagogic de 3 ani, 
îşi schimbă denumirea în Institut de Învăţământ Superior 
(1972-1984). 

2 De asemenea, coordonează Colecţia Universitas a Edi- 
turii clujene Mega și face parte din colegiul de redacție al 

revistei chişinăuiene „Limba Română”. 

Oliviu FELECAN 


O jumătate de veac 
în slujba limbii române 


OF. — doctor în filologie 
(2004), este cadru didactic 
la Universitatea de Nord 
din Baia Mare. A publicat 
cinci cărţi în calitate de 
autor (Noţiunea „muncă O 
perspectivă sociolingvistică 
în diacronie, 2004; Limba 
română în context european, 
2009 ş.a.), coautor (Limba 
latină. Gramatică şi texte, 
2007; Dicta memorabilia. 
Dicţionar uzual adnotat de 
sigle, expresii, maxime şi citate 
latine, 2007), coordonator 
(Onomasticon. Studii despre 
nume şi numire, |) şi zeci de 
studii în reviste / volume 
ale unor conferinţe din 
Țară, precum şi În reviste / 
volume ale unor congrese 
internaţionale. Este director 
a două granturi CNCSIS. 


Puțin după aniversarea a douăzecea a revistei 
„Limba Română” dedicată ştiinţei şi culturii, o altă 
aniversare are loc în luna august, pentru unul din- 
tre membrii colegiului de redacţie — profesorul băi- 


mărean Nicolae Felecan care împlineşte 70 de ani. 


Omagierea Profesorului Nicolae Felecan la îm- 
plinirea vârstei de 70 de ani, dintre care mai bine 
de 47 au fost dedicați științei, cercetării și învăţă- 
mântului, a vizat două demersuri meritorii: pe de 
o parte, editarea unui volum colectiv de studii — în 
onoarea sărbătoritului —, iar pe de altă parte, reali- 
zarea de către Biblioteca Judeţeană „Petre Dulfu” 
din Baia Mare a unui Caiet biobibliografic aniversar. 


Volumul Confluente lingvistice și filologice! reuneşte 
o seamă de cercetători - lingviști, filologi, oameni 
de litere, dar și de știință — care au acceptat invita- 
ţia de a colabora. Studiile de tip clasic sau modern 
se îmbină cu traduceri sau chiar cu mesaje de su- 
flet, toate având un numitor comun: de a-l sărbă- 
tori pe profesorul Nicolae Felecan. Demersul a re- 
ușit să adune laolaltă 44 de specialiști din întreaga 
ţară: Ionel Funeriu (Arad), Daiana Felecan, Oli- 
viu Felecan (Baia Mare), Iulia Barbu, Ana-Maria 
Botnaru, Gheorghe Chivu, Liviu Franga, Mariana 
Franga, Margareta Manu Magda, Iulia Mărgărit, 
Adrian Rezeanu, Nicolae Saramandu, Adriana 
Stoichițoiu Ichim, Emil Suciu, Teofil Teaha, Ioana 
Vintilă-Rădulescu (București), Dumitru Loşonţi, 
G. G. Neamţu, Ilie Rad (Cluj-Napoca), Aida Todi 
(Constanţa), Traian Diaconescu, Mihaela Paras- 

Salamanca, 2001. Al XXIII-lea CILFR, 
una dintre ultimele poze ale lui Eugeniu Coşeriu 


chiv (laşi), Gabriel Bărdăşan, Sergiu Drincu, Vasile Frăţilă, Simona Goicu, 
Dan Negrescu, Vasile Țâra (Timișoara), Teodor Oancă (Craiova), Ştefan 
Găitănaru (Pitești), Lazăr Avram, Domnița Tomescu (Ploiești), Mihai Petre 
(Hunedoara), Marcu Mihail Deleanu (Reșița), dar și savanţi din străinătate: 
Willy Van Langendonck (Belgia), Adrian Arsinevici, Povl Skårup (Danemar- 
ca), Michel Rateau (Franţa), Alfonso Germani, Antonio Mallozzi (Italia), 
Vasile Pavel, Vladimir Zagaevschi (Republica Moldova), Fernando Sánchez 
Miret (Spania), Sanda Golopenţia (Statele Unite ale Americii). Pe majorita- 
tea dintre ei i-a legat o strânsă pietenie cu sărbătoritul, alături de unii colabo- 
rând la diverse proiecte, pe mulți cunoscându-i cu prilejul unor evenimente 
culturale naţionale și internaţionale sau prin intermediul operelor ştiinţifice. 


Complexitatea materialelor, dar şi dorința de a le da continuitate și cursivi- 
tate, i-a determinat pe editori să ordoneze studiile pe capitole, în funcţie de 
apartenenţa lor la unul dintre compartimentele limbii sau la un domeniu mai 
vast: dialectologie, fonetică, gramatică, istoria limbii române, jurnalism, le- 
xicologie, limba și literatura latină - filozofie și cultură clasică, lingvistică şi 
filologie romanică, onomastică, pragmatică, miscellanea’. 


DIALECTOLOGIE 


Gabriel Bărdășan, ca urmare a cercetărilor întreprinse în Peninsula Istria ală- 
turi de Vasile Frăţilă, realizează un studiu intitulat Elemente lexicale moștenite 

sau creații interne ale istroromânei. Sub forma unei monografii bine documen- 
tate lexicografic, sunt prezentaţi 21 de termeni ordonaţi alfabetic, la care se 
precizează atât categoria gramaticală, sensurile, variantele fonetice înregistra- 
te, cât și cele două tipuri de soluţii etimologice propuse, motivaţia susținerii 
ipotezei formării cuvântului în interiorul dialectului sau în româna comună. 


În Contribuţii etimologice, Dumitru Loşonţi discută, din punct de vedere eti- 
mologic, o serie de cuvinte, mai ales populare și regionale, care încep cu litera 
D. Cele mai multe au etimologie necunoscută, greșit ori insuficient explicată în 
dicționarele apărute până în prezent. Prin urmare, autorul încearcă să le inter- 
preteze corect, aducând în sprijin numeroase argumente de ordin lexical, fo- 
netic, etimologic etc. Concluzia este că dicționarele importante (DLR, MDA, 
DEX) ar trebui să revizuiască mai multe articole, prin reconsiderarea unor eti- 
mologii, eliminarea unor cuvinte / variante sau introducerea altora noi. 


Iulia Mărgărit cercetează Latinitatea „ascunsă” în lexicul graiurilor româneşti 
de la est de Bug, Ucraina, pe urmele echipei pluridisciplinare conduse de An- 
ton Golopenţia în anii 1942-1943. Particularitatea provine din depărtarea 
apreciabilă a comunităţilor românești de fosta lor ţară, dar și a distanței mari 
dintre aceste comunități. Au fost abordate două cuvinte (teară şi jisitorí), am- 
bele de origine latină și care au suferit, în egală măsură, modificări de seman- 
tism în primul caz, de formă — în cel de-al doilea. 


Din perspectivă dialectologică şi sociolingvistică, Nicolae Saramandu 
pune în discuţie „Generaţia de vorbitori” şi schimbarea în limbă şi constată 
că inovaţia se transmite cu intensitate diferită de către vorbitori de vârste 
diferite şi în funcţie de natura variabilei lingvistice. Astfel, în studiul vari- 
ației lingvistice şi al schimbării în limbă, factorul de variabilitate generație 
de vorbitori este inoperant, fiind preferabil să se vorbească de factorul (sau 
parametrul) vârstă. 


Un cuvânt moştenit din latină în graiul maramureșean actual — mas — îi oferă lui 
Teofil Teaha prilejul de a aprofunda cercetarea asupra lexicului preluat de la 
strămoşii romani. El și-a menţinut cu vigoare puterea de circulaţie în unele 
graiuri, confirmând astfel existenţa și totodată permanenţa unui continuum 
lingvistic nord şi sud-dunărean. Însă autorul nu se opreşte cu cercetarea aici, 
ci face trimiteri inclusiv la dialecte din limbile romanice apusene, unde se păs- 
trează descendenți ai latinescului ma(n)sum. 


Vasile Țâra este preocupat de Un fenomen sintactic dialectal privitor la relua- 
rea, considerată de unii cercetători pleonastică, iar de alții redundantă, a com- 
plementelor directe și indirecte exprimate prin formele conjuncte ale pronu- 

melui personal și ale celui reflexiv. Concluzia autorului este că fenomenul în 
discuţie configurează, mai degrabă, o construcţie sintactică redundantă decât 
una pleonastică, pentru că nu este rezultatul unei greșeli de exprimare, ci re- 
prezintă un surplus de comunicare. 


FONETICĂ 


Fernando Sânchez Miret, în lucrarea Câteva observaţii asupra diftongării me- 
tafonice în limba română, afirmă că diftongarea e > ea, o > oa a fost studiată din 
puncte de vedere diferite, dar unele aspecte fonetice ale procesului sunt încă 
neclare. Trei tipuri de ipoteze sunt oferite pentru a încerca explicarea acestei 
schimbări: metafonia, diftongarea spontană sau metafonia urmată de difton- 
gare. Autorul susţine că fonetica experimentală poate clarifica într-o oarecare 
măsură faptele reale implicate în această schimbare. 


Aceleași preocupări se întrevăd și în Reflecţii privind definiţia diftongilor şi sta- 
tutul semivocalelor [i] şi [u] în limba română. Vladimir Zagaevschi prezintă 
un fenomen fonetic controversat și puţin studiat, citează critic definițiile ofe- 
rite de specialişti până în prezent, pentru ca, în final, să formuleze o definiție, 
care ar înlătura sau, cel puţin, ar îndepărta ambiguitatea și echivocul: „Două 
timbre vocalice rostite în cadrul unei singure silabe se numește diftong”. 


GRAMATICĂ 


Pornind de la premisa că punctuaţia românească este destul de permisivă, 
profesorul timişorean Sergiu Drincu pune în discuţie Punctuaţia lui însă. 
Oferind mai multe situații sintactice, autorul recomandă următoarea regulă: 
însă se poziţionează între virgule în interiorul propoziției numai atunci când 
are valoare de adverb concesiv. Prin urmare, punerea lui însă conjuncţional 
din interiorul propoziției între virgule apare ca o greșeală de punctuație. 


Ştefan Găitănaru abordează Complementul prepozițional în limba română 
veche, pornind de la exemple existente în textele cronicarilor. Complemen- 
tul prepozițional este un actant al grupului din care face parte, dependent de 
matricea semantică a unui regent de tip completiv. Poziţia sa sintactică are, cu 
câteva mutații dependente de norma epocii, aceeași sferă de reprezentare, la 
nivel propozițional și frastic, ca în limba română contemporană. 


Ca semn de preţuire pentru colegul băimărean Nicolae Felecan, profesorul 
clujean G. G. Neamţu realizează Câteva observaţii privind sintagmele posesive / 
genitivale cu „al” în limba română. Prezentarea deosebit de amănunţită / com- 
plexă, bazată pe o bibliografie vastă, doreşte să epuizeze subiectul, iar pledoa- 
ria este pentru păstrarea interpretării tradiționale a posesivelor. Prin flexiune 

şi modul de exprimare a posesorului, lexemele meu, tău, său... sunt adjective 
pronominale posesive, distincte de pronumele personale. 


ISTORIA LIMBII ROMÂNE 


Pornind de la monografia dedicată terminologiei corpului uman de către 
Nicolae Felecan (2005), Gheorghe Chivu dezvoltă subiectul și îl aplică pe 
beletristica anterioară secolului al XIX-lea. Terminologia părților corpului în 
scrieri vechi româneşti demonstrează că, deşi erau frecvent utilizate în vorbirea 
curentă și existau de multă vreme în limba română, majoritatea dintre ele fi- 
ind moștenite, cuvintele prin care sunt desemnate părți ale trupului omenesc 
apar destul de rar în paginile scrierilor vechi românești. 


Marcu Mihail Deleanu aduce în actualitate ceea ce Alf Lombard a constatat 
de mai multe decenii: limba română e cea mai puţin fixată dintre toate limbile 
romanice. Â și | în trei înscrisuri bănăţene din 1902 pune în lumină numeroa- 
sele variante ortoepice și flexionare în uz la începutul veacului trecut. Autorul 
completează peisajul lingvistic al epocii cu unii termeni arhaizanţi, latinisme, 
fonetisme, regionalisme, astfel încât scrisorile scanate sunt valorizate din 
punctul de vedere al istoriei limbii române. 


JURNALISM 


După o dedicație de suflet adresată lui Nicolae Felecan, profesorul Ilie Rad ofe- 
ră dovada vie a cercetătorului pus în slujba comunității academice: Precursorii 
presei româneşti se bazează pe o documentare minuțioasă şi prezintă istoricul pu- 
blicaţiilor din zonele locuite de români. Ele apar cu o întârziere de două veacuri 
față de restul Europei, din cauza unor obstacole politice, economice, lingvistice 
etc. Mutatis mutandis, importanţa lor pentru cultura românească este echivalen- 
tă cu scrierile primilor cronicari din punctul de vedere al istoriei limbii. 


LEXICOLOGIE 


Ana-Maria Botnaru realizează un excurs în câmpul semantic al termenilor 
pădure şi arbore, ambii fiind de origine latină. Articolul se află la graniţa dintre 
lexicologie și onomastică, autoarea încercând o monografie lingvistică a ter- 
minologiei pădurii. Exemplele ating forme echivalente din limbile romanice 
sau slave, iar contextele literare vizează poezii eminesciene. 


Traian Diaconescu, în Antim Ivireanul. Structura retorică şi strategia argumen- 
tativă în Didahii, urmăreşte, din perspectivă istorică şi comparată, structura 
discursului sacru și strategia argumentării. Autorul trece în revistă genurile 
oratorice, diviziunile elocinței şi structura discursului la autorii consacraţi ai 
Antichității, după care demonstrează cum discursul creștin a preluat creator 

structura discursului profan, precreștin, adaptând funcțional materia discur- 
sului la natura auditoriului. 


Un capitol din Terminologia corpului uman în limba română (Felecan, 2005) 
l-a inspirat pe Ionel Funeriu să încânte cititorul cu Naturalia non sunt turpia. 
Talentul, măiestria condeiului, abilitatea de a mânui limba română prin fasci- 
nante jocuri de cuvinte provoacă la lectură acea delectare „păcătoasă” pe care 
o gustăm în operele „interzise” ale autorilor celebri. Știința limbii se îmbină 
cu citate literare savuroase, etimologiile completează tabuuri lexicale, cultura 
de o viaţă este inserată printre experienţe personale, mai vechi sau mai noi. 


Adriana Stoichiţoiu Ichim, în lucrarea Cuvinte „la modă” în discursul poli- 
tico-publicistic actual, are în vedere un corpus alcătuit din 29 de cuvinte (din 
fondul vechi şi popular, din registrul familiar-argotic și din lexicul neologic). 
Abordarea autoarei pleacă de la informaţiile lexicografice din dicționare ale 
limbii actuale şi semnalează unele sensuri apărute ca fapte de discurs şi impuse 
în (con)texte repetabile și stabile din publicistica politică postdecembristă. 
Analiza sensurilor a scos la iveală o serie de mutații (în plan semantic și prag- 
mastilistic) semnificative atât pentru dinamica lexicului actual, cât și pentru 
strategiile semantico-stilistice de persuadare / manipulare din comunicarea 
politică. 


Emil Suciu - cel mai pertinent cercetător actual în influența turcă asupra 
limbii române - particularizează tema predilectă cu referire la Transilvania. 
În contradicţie cu Șăineanu, autorul demonstrează existența „turcismelor” 
în Ardeal, cu o vechime de câteva secole, ca urmare a contactului lingvistic 
dintre români, sârbi, maghiari și turci. Numeroase exemple susțin asimilarea 
unor cuvinte turcești atât de limba literară, cât şi de graiurile ardelenești, fie 
direct, fie prin intermediar maghiar sau sârb. 


Adjective referitoare la numele statelor lumii vine în continuarea preocupărilor 
Ioanei Vintilă-Rădulescu privitoare la limbile țărilor sau la denumirile aces- 
tora. Studiul este structurat în 5 capitole și oferă atât norma corectă de utiliza- 
re, cât și ocurenţele disponibile pe internet. Din punct de vedere lexicologic, 
autoarea discută sufixele specifice limbii române, cele împrumutate din limba 
de origine, dar sunt tratate și situaţiile aparte, ca denumirile compuse, varian- 
tele, forme omonimice sau sinonimice, utilizarea adjectivelor. 


Studiul Aidei Todi prezintă un grad ridicat de aplicabilitate didactică, cu atât 
mai mult cu cât are la bază experiența acumulată la examene de titulariza- 
re. Trecerea de la vorbirea directă la vorbirea indirectă şi stimularea creativității 
lingvistice pune în discuţie probleme pe care le ridică aspectele gramaticale, 

ortografice, de punctuație atât profesorilor, cât şi elevilor / studenţilor. Pe 
lângă semnalarea lor, se dau soluţii şi sugestii pentru evitarea greșelilor tipice, 
alături de exerciții complexe de cultivare a limbii române. 


LIMBA ŞI LITERATURA LATINĂ, FILOZOFIE ŞI CULTURĂ CLASICĂ 


Clasicistul Traian Diaconescu a ţinut să-l omagieze pe colegul de breaslă nu 
printr-un singur articol, ci prin trei. Concepţia despre timp în tragediile lui So- 
focle urmăreşte categoria timpului în tradiţia literară și filozofică greacă. Con- 
cluzia desprinsă este că, în tragedia lui Sofocle, timpul se relevă ca o categorie 
filozofică de tip aristotelic: nu mai este un timp ciclic, mitologic, ci un timp 
linear, ireversibil, în relații complexe cu eroul tragic și vina sa tragică. 


Conceptul de verosimil în retorica şi poetica latină se bazează pe ample citate din 
Cicero, Quintilian, Aristotel ş.a., care introduc lectorul în universul fascinant 
al clasicismului antic. Conceptul de verosimil, preluat de la greci, are în latină 
varii sinonime: verisimilis, credibilis, probabilis etc., iar teoreticienii romani au 
distins verosimilul empiric, cu forță probatorie, din aria retoricii, de verosimi- 
lul diegetic, cu virtuţi expresive, din aria poeticii. 


Liviu Franga abordează Lirismul colectiv şi formele sale în Antichitatea clasică. Li- 
rismul colectiv laic cu multă acribie clasicistă, pe baza unei bibliografii complexe. 
Autorul, pe de o parte, oferă o prezentare succintă și, în același timp, o clasificare 
funcțională a poeziei lirice colective din Antichitate — insistând asupra creaţiilor 
poetice strâns legate de viața cotidiană —, iar pe de altă parte, insistă asupra natu- 
rii formale a lirismului latin anonim, laic și sacru deopotrivă. 


Debutul lirismului individual la Roma. Primele forme ale poeziei lirice latine 
culte: lirismul dramatic completează studiul anterior, astfel încât, coroborate, 
cele două conturează o imagine amănunțită asupra lirismului latin. Mariana 
Franga susţine că teatrul latin își trage originile din dansurile etrusce, care vor 
fi constituit o artă a pantomimei cu acompaniament muzical. Lirismul scenic, 
atât cel comic, cât şi cel tragic, a constituit una dintre sursele fundamentale 
ale genului dramatic. 


Dan Negrescu cercetează O cale către Sfinții Părinţi prin traducerea unor frag- 
mente din lucrarea lui Petrus Abaelardus, Sic et Non. Demersul nu este unul 
uşor, deoarece presupune, pe lângă solide cunoştinţe de limba latină (patristi- 
că), cunoaşterea în amănunţime a textelor sacre, a culturii și a filozofiei antice. 
Aceste competenţe sunt indispensabile în abordarea unor texte din Părinţii 
Bisericii, deoarece descifrarea topicii limbii latine trebuie corelată cu surprin- 
derea ideii, a spiritului textului. 

Studiul Iuliei Barbu ar putea fi încadrat în mai multe capitole ale volumului 
omagial — Lexicologie, Limba și literatura latină —, însă a fost pus aici ţinând 
cont de o anumită deschidere spre limbile romanice, prezentă pe tot parcur- 
sul articolului. Acesta prezintă verbele care ilustrează „trăncăneala”, „pălăvră- 
geala” din câmpul lexico-semantic al verbelor dicendi din latină. Pornind de la 
actul enunțării unui mesaj, autoarea abordează, dintr-o perspectivă modernă, 
opt verbe latinești, urmărind aspecte semantice și distribuţia lor în limbile 
neolatine. 


În lucrarea Fraseologia romena collegata ai nomi dei mammiferi e le corris- 
pondenti espressioni in italiano e francese, Alfonso Germani face o selecţie 
de fraze, locuţiuni şi expresii idiomatice din limba română, referitoare la 
numele de mamifere mai cunoscute (bou, cal, capră, câine, vacă etc.) şi 
formele corespondente din limbile italiană și franceză. Pentru întocmirea 
acestui inventar au fost consultate cele mai cunoscute dicționare ale celor 
trei limbi, dicționare bilingve, dicționare de proverbe şi unele dicționare 
frazeologice. 


Articolul elaborat de Antonio Mallozzi, intitulat Alcuni termini di parentela 
nelle lingue romanze e in alcuni dialetti dell Italia centro-meridionale, face par- 
te dintr-un proiect mai amplu, consacrat comparației dintre lexicul limbii 
române și cel al dialectelor din Italia meridională. Pornind de la observarea 
cuvintelor și expresiilor aproape identice în română și în dialectele investiga- 
te, autorul se ocupă de unii dintre termenii de înrudire care atestă profunda 
latinitate a limbii române. 


Pe baza unei ample documentări pe teren, Vasile Pavel aduce în atenţie co- 
munităţile de români din sud-estul Ucrainei, din Caucaz și de pe teritoriul 
asiatic al fostei U.R.S.S. Frânturi de românitate în uriașul spațiu slav prezintă, la 
început, stadiul cercetărilor întreprinse în Răsărit, iar apoi este evidenţiat atât 
procesul de deznaționalizare a comunităților românești, cât și caracteristici 
de ordin fonetic, morfologic și lexical ale graiurilor moldovenești, utilizate în 
prezent exclusiv de cei vârstnici. 


La Roumanie... en Périgord. Les toponymes et patronymes français „La Rouma- 
nie” et ses variantes et dérivés: un exemple de nom de lieu et de personne menant à 
nombre de confusions reprezintă un studiu extrem de bine documentat și care 
aduce o abordare „franceză” asupra numelui Roumanie / România. Michel 
Rateau discută din perspectivă istorică, onomastică, romanică omonimia 
unor toponime din Franţa cu numele țării din sud-estul Europei. 

Pornind de la clasificarea omonimelor propusă de Nicolae Felecan (2004: 169 
ss), Povl Skårup dezvoltă tema și extinde omonimia lexicală parțială — unde 
cuvintele aparțin aceleiași părți de vorbire, însă coincid doar într-o parte a para- 
digmei — la verbe. Completând teoria colegului român, referitoare la nume, ro- 
manistul danez aduce ca suport exemple din vechea occitană și din portugheza 
medievală, dar sunt făcute trimiteri inclusiv la franceză și la spaniolă. 


ONOMASTICĂ 


În calitate de coordonator al mai multor proiecte având ca temă principală 
onomastica, în general, Oliviu Felecan se axează pe Antroponimia maramu- 
reşeană — între tradiție şi modernitate şi leagă cercetarea de teoriile socio- şi 
psiholingvistice. Aplicarea sociolingvisticii în onomastică are rolul de a des- 
coperi normele sociale ce determină comportamentul antroponimic în ca- 
drul unei comunități lingvistice date, ca și valorile simbolice, sensurile pe care 
varietățile lingvistice / antroponimice le au pentru membrii comunității. 


Oiconime bănăţene de origine maghiară reprezintă o continuare a preocupări- 
lor lui Vasile Frăţilă privitoare la numele de localităţi din Banat. În funcţie 
de criteriul semantic, acestea pot fi clasificate în toponime referitoare la natură 
(termeni entopici legaţi de relief, apă, vegetaţie, faună, floră etc.) și toponime 
sociale și culturale (oiconime privitoare la credinţă, religie, unele care provin 
de la etnonime, altele compuse cu ajutorul magh. vâr(os) „cetate, oraș”, haz(a) 
„casă” etc.). 


Simona Goicu-Cealmof a ținut să-l omagieze pe profesorul Nicolae Felecan 
într-un mod particular, discutând Originea prenumelui Nicolae. Beneficiind 
de patronajul unuia dintre cei mai populari sfinţi, acesta a devenit unul din- 
tre cele mai răspândite şi mai frecvente nume de botez atât la români, cât și 
la celelalte popoare europene. Autoarea oferă nu doar ocurenţele sale și ale 
formelor derivate din România, ci şi exemple de oiconime sau de biserici / 
mănăstiri cu hramul îndrăgitului sfânt. 


Profesorul craiovean Teodor Oancă își canalizează atenția, de această dată, 
asupra numelor de familie care au la origine nume comune. Din studiul De la 
termeni dialectali munteneşti la nume de familie pot fi desprinse câteva concluzii 
pertinente, potrivit cărora numele de familie care își au originea în termeni di- 
alectali prezintă trăsături caracteristice graiurilor aparținătoare unui subdia- 
lect, cu toate că prezenţa semnificativă a unor nume de familie într-o anumită 
zonă nu acoperă în întregime dimensiunea teritorială a subdialectului. 


În Urbanonimie veche hunedoreană, Mihai Petre realizează un excurs prin de- 
numirile istorice ale microtoponimelor din județul Hunedoara, mai exact din 

oraşele Deva, Haţeg, Hunedoara şi Orăștie. Numele unor zone și, în special, 
al străzilor este motivat direct prin existenţa referentului: o clădire (castel, 
biserică, moară ș.a.), o etnie, ocupaţia locuitorilor din arealul respectiv. Ca 
structură, urbanonimele se prezintă sub formă sintetică (A+D), alături de for- 
me derivate şi compuse. 


Adrian Rezeanu, în Toponimie urbană în reprezentări cartografice, continuă 
preocupările de o viață axate în principal pe toponimia urbană. Articolul se 
bazează pe studierea cu minuţiozitate a unor documente și hărți din secolul al 
XIX-lea, care dezvăluie o legătură cauzală între reperele locale şi obiective din 
exteriorul îndepărtat. Doar perspectiva diacronică poate elucida etimologia / 
istoricul unor denumiri actuale, opace pentru cei neavizați. 


Domnița Tomescu dezvoltă subiectul cărții Numele de persoană la români. 
Perspectivă istorică (2001) în studiul Surse savante ale modernizării sistemului 
de prenume româneşti. Procesul de modernizare al onomasticii românești — 
abordat din perspectivă socioculturală — s-a desfăşurat de-a lungul a trei seco- 
le şi are câteva particularități, în funcție de contextul istoric (sec. XVIII-XX), 
spaţiul geografic (Transilvania / Muntenia / Moldova), peisajul literar şi cul- 
tural al epocii. 


Unul dintre cei mai apreciaţi teoreticieni ai onomasticii pe plan internațional, 
Willy Van Langendonck - de la Universitatea Catolică din Leuven, Belgia — 
a acceptat să colaboreze la volumul omagial cu studiul Do proper names have 
an etymological meaning. Acesta continuă preocupări recente ale autorului 
(2007: Theory and Typology of Proper Names, Berlin / New York: De Gruyter) 
care vizează structura formală a numelor proprii, de locuri sau de persoane, 
dar și nume virtuale. 


PRAGMATICĂ 


Lucrarea Daianei Felecan se referă la una dintre modalităţile discursive de 
grup, dialogul social, dintre ale cărui variante autoarea are în vedere dezbate- 
rea și declarația de presă televizate. Interlocuţia politică electorală româneas- 
că actuală este tot mai mult orientată spre modelele impoliteții. Din per- 
spectivă tipologică, comportamentul comunicativ, pe coordonata politeții 
lingvistice, ar putea fi încadrat la confluenţa dintre modelul romanic (tem- 
perament volubil, dinamic, comunicativ) şi balcanic (temperament îmbinând 
înclinația către vag, implicit, incert cu cea către comportament intransigent 
şi conflictual). 


În Reflecţii asupra actelor de vorbire în franceza regională, Sanda Golopenţia 
tratează felul în care o serie de distincții pragmatice (cum sunt cele privind 

actele de vorbire) au sau nu un corespondent în mintea vorbitorilor. În vorbi- 
rea regională, atenţia vorbitorilor pare a se concentra asupra numirii actelor 
perlocuţionare. Numele de acte de vorbire ajung să funcționeze ca metafore 
pentru numirea unor acte non-verbale, iar exemplele ilustrative sunt extrase 
din Dictionnaire des régionalismes de France editat de Pierre Rezeau. 


Lucrarea Margaretei Manu Magda se încadrează în tema generală consacra- 
tă studiului organizării discursului autentic în limba română actuală; autoarea 
examinează, din perspectivă pragmatică, o formă particulară de discurs — ura- 
rea / felicitarea, încercând să identifice unele variabile culturale şi situaționale 
implicate în performarea acestui act lingvistic expresiv. 


Mihaela Paraschiv abordează Implicaţiile lingvistice ale politeții în scrisorile la- 
tine ale domnilor moldoveni din veacurile XIV-XVIII. În descendența teoriei 
şi practicii epistolare antice și în consonanţă cu necesitățile practicii cancela- 
ristice medievale, tehnica redactării scrisorilor, ars dictaminis, ca expresie 
lingvistică a politeţii, devine sumă a principalelor reguli privitoare la compo- 
ziţie, limbă şi stil, aplicabile în corespondenţa oficială și particulară a vremii, 
din spaţiul european. 


MISCELLANEA 


Adrian Arsinevici, unul dintre cei mai productivi traducători din limba 
daneză, expune în Reading, Translating, (and Editing) Fear and Trembling 
câteva dintre dificultățile traducerii din daneză în română. Transpunerea în 
română a operei unui filozof existențialist din secolul al XIX-lea, pasionat de 
condiția umană — Kierkegaard —, nu este un demers ușor, ci presupune o pre- 
gătire temeinică prealabilă, astfel încât să poată fi cuprinsă întreaga încărcătu- 
ră semantică a unor termeni estetici, etici, religioși... 


Deşi de formaţie tehnică, Lazăr Avram scrie cu aceeași dăruire, cu același 
talent cu care și-a compus propria operă poetică sau recentul volum Memo- 
ria inimii (2010). Nu este un studiu științific propriu-zis, ci sunt gânduri 
aşternute din suflet, pentru un om cu suflet. Relaţia specială cu sărbătoritul 
se întrevede în fiecare paragraf, la fel cum filantropia se împletește cu ceea 
ce latinii numeau ingenium. Gândurile lui Lazăr Avram sunt cele mai potri- 
vite pentru a încheia volumul dedicat lui Nicolae Felecan, ca un corolar al 
întregii cărți. 


Cel de-al doilea demers omagial s-a născut la propunerea lui Teodor Arde- 
lean, directorul Bibliotecii Judeţene „Petre Dulfu” din Baia Mare. Printre mul- 
te iniţiative lăudabile ale Domniei Sale — cum ar fi construirea celei mai mo- 
derne instituţii de profil din România, deschiderea bibliotecilor româneşti 

din Spania, Canada, dotarea cu titluri românești a bibliotecilor basarabene 
ş.a. —, se înscrie şi aceea de a susține elaborarea unor „caiete biobibliografice” 
pentru oamenii de cultură reprezentativi ai Maramureșului, ca semn de res- 
pect al comunității pentru ceea ce au creat și pentru ceea ce ei înseamnă în pei- 
sajul contemporan. Acest demers se perpetuează de mai mulți ani, iar printre 
omagiaţi s-au numărat Gheorghe Mihai Bârlea, Gheorghe Glodeanu, Victor 
Iancu, Adrian Istrate, Mihai Olos, Adrian Oţoiu și mulți alţii, oameni de litere, 
de artă, de ştiinţă, în general. Seria „Personalităţi maramureșene — aniversări” 
este realizată în cadrul Seviciului de Informare Bibliografică şi Documentară 
de la Biblioteca „Petre Dulfu”din Baia Mare şi reunește, într-un volum, date cu 
caracter personal, profesional, informaţii sintetice legate de opera celui oma- 
giat, referinţe critice despre autor și creaţia sa, iconografie. Spre sfârșitul verii 
2011, a fost sărbătorit prin slove şi Profesorul Nicolae Felecan. 


În final, contrazicând parcă versurile ovidiene Donec eris felix multos numerabis 
amicos / Tempora si fuerint nubila solus eris:, cei apropiaţi — familie, prieteni — 
au ținut să fie alături de Profesorul Nicolae Felecan la septuagenara aniversare 
şi i-au oferit o parte din timpul și munca lor în semn de recunoaștere pentru 
aproape o jumătate de veac în slujba limbii române. 


Deus tibi det quae optas, Magister! 


Note | 1 Coordonat de Oliviu Felecan, Daiana Felecan şi apărut 
la Cluj-Napoca, Editura Mega, 2011. 
? Pentru ordinea capitolelor, dar şi în interiorul lor, la or- 
donarea articolelor, s-a respectat criteriul alfabetic reflec- 
tat de numele autorilor. 
3 Ovidius, Tristia, 1, 1, 39-40. 

Școala de Vară - un proiect augural 
al interculturalităţii în Europa de Est 


În perioada 25 august — 14 septembrie 2011, Casa Limbii Române „Nichita 
Stănescu” a avut onoarea de a găzdui cea de-a III-a ediţie a Școlii Internaționa- 
le de Vară „Migraţie, minorități, drepturile omului — probleme sociopolitice în 
statele vecine ale Uniunii Europene: Republica Moldova și Ucraina”, care a adus 
la Chişinău (şi Odesa) 17 participanţi de origine germană, licenţiaţi în polito- 
logie, drept, studii europene, relaţii internaționale sau romanistică, având moti- 
vaţii dintre cele mai diverse pentru experiența unui schimb cultural de excepție. 


Şcoala de Vară este organizată de către Moldova - Institut Leipzig e.V. şi AQA 
Logistic & Consulting în colaborare cu Forumul Moldo-German și Casa 
Limbii Române „Nichita Stănescu” din Chișinău, cu sprijinul financiar al bi- 
necunoscutului Serviciu German de Schimb Academic (DAAD), reprezen- 
tat de Irina Petzold-Ţurcanu, responsabil program DAAD pentru Moldova, 
Ucraina şi România. Inițiat în anul 2009 de Președintele Moldova -— Institut 
Leipzig, profesorul Klaus Bochmann, proiectul augural al Școlii de Vară are 
ca obiectiv central crearea unei punți de legătură între tinerii din aceste ţări, 
sporind interesul studenţilor şi doctoranzilor din Germania pentru Republi- 
ca Moldova și pentru limba română, interes generat în plus de complexitatea 
procesului de realizare a aspirațiilor de democratizare socioculturală și de in- 
tegrare europeană, cu imperativul respectării drepturilor omului ca valori eu- 
ropene fundamentale. Mobilul programului este perspectiva de lungă durată a 
interrelaționării culturale. Ghidând aprofundarea dialogului moldo-german, 
acesta favorizează dezvoltarea unei rețele de multiplicatori în rândul comuni- 
tății academice germane și moldovenești, care vor avea un aport deosebit de 
important în accelerarea evoluţiei unor state aflate la răscruce de istorie. 


Şcoala de Vară a inclus, printre numeroasele întruniri ale participanţilor cu 
reprezentanții diferitor instituții guvernamentale și organizaţii ale societății 
civile, un grafic mobilizant de studiere rapidă și interactivă a limbii române cu 
profesorii Casei Limbii Române Alexei Axan și Violeta Neamţu-Axan, care au 
regizat scenarii ingenioase în cadrul orelor, aplicând apreciata metodă de în- 
suşire a românei prin română și captând cu maximă eficienţă atenţia studenți- 
lor străini, care au fost antrenați în perioada sejurului din Republica Moldova 
într-un program extrem de solicitant. 

Participanţii Şcolii au manifestat un interes sporit şi pentru cursul de literatu- 
ră şi civilizaţie românească predat de dr. hab., conf. univ. Ana Bantoş, punc- 
tând mai ales posibilitatea de a studia aici lucruri pe care este imposibil să 
le afle în altă parte. Despre activitatea desfășurată şi despre comunicarea cu 
acești studenţi deosebiți doamna profesoară a menţionat: „Stagiarii germani 
participanţi la Şcoala de Vară din anul acesta, în faţa cărora am susținut un 
curs de Literatura română și comparată, mi-au lăsat o impresie foarte bună, în 
primul rând, prin deschiderea și dorinţa lor de a cunoaște destinul și situaţia 
actuală a literaturii şi culturii din Estul Europei. Fiind relativ buni vorbitori 
de limba română și având dorinţa de a-și perfecționa cunoașterea limbii, ei 
manifestă un interes care merită a fi susținut în continuare pentru a-i face să 
înțeleagă, pe de o parte, orientarea etnocentrică, mai cu seamă din perioada 
ex-sovietică, şi, pe de altă parte, deschiderea spre dialogul nostru cu alte lite- 
raturi şi culturi. Faptul că există multiple aspecte care necesită a fi disociate cu 
multă luare aminte, ţinând cont de experienţele prin care a trecut și trece atât 
Germania, cât şi spaţiul dintre Prut și Nistru, numit astăzi Republica Moldo- 
va, este un argument forte în favoarea Şcolii de Vară, care cu siguranţă con- 
tribuie la normalizarea situaţiei, nu doar în sensul extinderii privirii orientate 
spre celălalt și al descoperirii multiculturalității, dar și al însuşirii de către oc- 
cidentali a unei părți variabile de românitate, care acum, după căderea comu- 
nismului, a devenit mult mai accesibilă. Toate acestea țin de pregătirea unei 
noi vieţi în comun, în cadrul european, la constituirea căreia, cu siguranță, 
vor contribui şi tinerii de astăzi. Aceasta mă face să cred că instruirea tinerilor 
prin intermediul Şcolilor de Vară de acest fel sunt o necesitate dictată de tim- 
pul în care trăim’. 


Prestigiul şi amploarea acţiunilor din cadrul pwm 
Şcolii de Vară au fost augmentate și de par- ` 
ticiparea directorului Institutului Cultural 
Român „M. Eminescu” de la Chișinău, Pe- 
tre Guran, care a susținut cu generozitate 
ideea dialogului internațional al valorilor, 
integrându-i pe vizitatorii străini în atmosfe- 
ra de recuperare a trecutului românilor prin 
inaugurarea expoziției la Muzeul Național de 
Istorie și Arheologie a stindardului liturgic al 

Aspecte de la Şcoala Internaţională de Vară desfăşurată 
la Casa Limbii Române „Nichita Stănescu”, Chişinău 

Vieru, Cele mai frumoase poezii / Die Schânsten Gedichte, traduse exemplar în 
limba germană de profesorul Ion Mărgineanu, care a explicat unui mediu pro- 
pice (nativilor români şi nativilor germani) subtilităţile transpunerii limbajului 
poetic dintr-o limbă în alta, subliniind virtuțile unei literaturi necunoscute. 


La ora de totalizare, înmânând studenţilor certificatele de participare și ac- 
tivitate fructuoasă, Vasile Dumbravă, vicepreședinte al Moldova - Institut 
Leipzig, a rostit următoarele: „Vă îndemn să continuaţi ceea ce ați început să 
faceți aici, pentru că o limbă se învaţă continuu, precum bine știți, iar dina- 
mica realităţilor culturale, politice, sociale etc. din întreaga lume ne solicită 
multă competenţă, perseverenţă, flexibilitate a gândirii, pe care mă bucur să 
le obținem împreună, prin frumoasa noastră colaborare”. 


Alexandru Bantoș, directorul Casei Limbii Române „Nichita Stănescu”, im- 
plicat în mod direct şi activ în desfășurarea proiectului, a accentuat în mesajul 
adresat tinerilor disponibilitatea totală a conlucrării, reiterând invitația de a 
vizita oricând Centrul Didactic pentru a realiza aici noi proiecte. 


Participanţii Şcolii au lăsat, de asemenea, diverse şi numeroase mesaje organi- 
zatorilor sau cetăţenilor moldoveni. Iată ce a afirmat Susanne Paul de la Mün- 
chen, masterandă la Politologie: „Activităţile Școlii de Vară au demonstrat o 
colaborare frumoasă dintre mai multe instituţii, tratând cele trei probleme: 
migraţia, minoritățile şi drepturile omului. Foarte utile ne-au fost cursurile și 
excursiile prin Chişinău, la Orheiul Vechi și în Transnistria, teoria şi practica 
căpătând o deplină armonizare. Cunoștinţele pe care le-am obţinut îmi sunt 
de mare folos în compararea evenimentelor politice și culturale de azi cu cele 
de pe timpul fostei U.R.S.S. Școala de Vară mi-a generat ideea unui proiect de 
extindere a relaţiilor noastre cu această țară și gândul de a elabora în cel mai 
scurt timp un studiu pe care îl voi publica mai întâi în revista « Limba Româ- 
nă> de la Chișinău”. Helga Zichner de la Leipzig, care activează în domeniul 
geografiei regionale (Europa de Est), al studiilor culturale și al politicii Uni- 
unii Europene, una dintre cele mai bune cunoscătoare a limbii române din 
grupul studenţilor germani, a estimat că „această mică baie de limbă română, 
de cultură și civilizație din cadrul cursurilor a fost absolut necesară pentru ac- 
tivitatea mea”, menționând însă că „în timpul sejurului nostru am realizat, în 
acelaşi timp, că pentru a desfășura un proiect de cercetare în această regiune 
vom fi nevoiți să atragem şi colegi care stăpânesc limba rusă. Mi-am propus 
însămi să învăţ cel puţin câteva fraze în această limbă și, sinceră să fiu, îi invidi- 
ez pe cei care le ştiu pe ambele — moldovenii, rușii și ucrainenii din Moldova. 
Este un avantaj major pentru înțelegerea și soluționarea unor probleme — care 
am observat că există — legate de rolul limbilor vorbite aici. Nu mă aşteptam 

ca situaţia lingvistică să fie atât de politizată (...). Şcoala de Vară lasă nume- 
roase întrebări deschise și mă bucur foarte mult că voi reveni la anul pentru a 
continua”. Alessandra Malli de la Leipzig care studiază relaţiile interculturale 
a remarcat că: „Dintre toate aspectele cultural-politice abordate în cadrul Şco- 
lii de Vară la care am participat cu interes, cel mai mult m-a atras problema 
migraţiei forţei de muncă și relaţiile intersociale care marchează mentalitatea 
umană. La Chișinău mi-am clarificat viziunea privind activitatea academică 
şi multiplele tensiuni politico-sociale din spaţiul pruto-nistrean. Nu ştiu dacă 
aş mai avea sugestii pentru completarea programului, întrucât organizatorii 
au gândit un proiect pe care-l consider foarte intensiv și compact”. Şi Nina 
Thurman de la Dresda, studentă la medicină și fizică, s-a arătat încântată de 
aflarea la Chișinău: „Studiile mele nu ţin de politică și cultură, cu toate acestea 
realitatea socială din Moldova, de care am luat cunoștință aici, m-a impresio- 
nat în mod deosebit”. lar Dagmar Olszewski, interesat de politica europeană, 
a declarat chiar că: „Experienţa pe care am avut-o aici mă va însoți toată viața. 
Două componente au fost esenţiale în activitatea Şcolii la care am luat parte: 
aspectul informativ și problematica societății moldovenești. Viaţa cotidiană 
în oraş ne-a creat posibilitatea să culegem impresii vii despre această țară”. 


Perioada de desfășurare a programului german a coincis cu producerea la 
Chişinău a unor evenimente festive de interes național, dar și internaţional, 
precum au dovedit-o implicarea studenţilor străini. Participările la fastuoasa 
aniversare a douăzecea de la declararea independenţei Republicii Moldova, la 
sărbătoarea „Limba noastră cea română”, la inaugurarea expoziţiei în cadrul 
Muzeului Naţional de Istorie şi Arheologie a unuia dintre cele mai valoroase 
obiecte patrimoniale românești — stindardul liturgic al domnitorului Ştefan 
cel Mare —, adus în premieră de la București la Chișinău, acestea la un loc, ra- 
portate la evenimentele dezastruoase din aprilie 2009, au prilejuit momente 
unice în care discuţiile pe marginea valorilor democratice ale Republicii Mol- 
dova, promovate de jure şi de facto, au atins o maximă tensiune, care au pus în 
evidenţă seria lungă a problemelor societăţii pe care intenționăm să o refor- 
măm, potenţialul și perspectivele acestui spațiu cultural-politic. Astfel, abor- 
darea teoretico-practică a realităților noastre a înregistrat dimensiuni diverse 
şi foarte relevante. În acest context, echipa revistei „Limba Română” lansează 
proiectul unei ediții dedicate integral relațiilor moldo(româno)-germane — 
numărul 11-12 al acestui an —, care va conţine studii, interviuri, relatări ample 
realizate în cadrul Școlii de Vară „Migraţie, minorităţi, drepturile omului — 
probleme sociopolitice în statele vecine ale Uniunii Europene: Republica 
Moldova şi Ucraina”, precum și articole care ilustrează istoricul interacțiunii 
noastre culturale și artistice. 

„Zilele Miron Cristea” 


În perioada 18-20 iulie 2011, în municipiul To- 
plița, Judeţul Harghita, s-a desfăşurat cea de-a 
XIV-a ediţie a „Zilelor Miron Cristea”, care au 
drept scop perpetuarea memoriei întâiului Patri- 
arh al României și al Bisericii Ortodoxe Româ- 
ne, dr. Miron Cristea, născut la Topliţa Română, 
în 1868, precum şi abordarea unor probleme 
din domeniul istoriei, culturii și civilizaţiei ro- 
mânești, inclusiv aspecte referitoare la credința 
noastră străbună. 


Manifestările au debutat pe 18 iulie cu deschi- 
derea festivă și salutul adresat participanţilor 
de către primarul municipiului Topliţa, dom- 
nul Stelu Platon, fiind urmate de alocuţiunile 
participanţilor la eveniment și lansarea volu- 
mului Sangidava (5), în care sunt cuprinse pes- 
te 50 de comunicări științifice din cadrul edi- 
ţiei cuvenite și unele rămase nepublicate de la 
ediția a 13-a. 


Au fost prezentate, de asemenea, aproape 40 de 
volume ştiinţifice şi beletristice, apărute la diferite 
edituri din ţară, în perioada 2010-2011. 


Tot în prima zi a manifestărilor un sobor de pre- 
oţi, în frunte cu protopopul de Topliţa, a oficiat o 
slujbă de pomenire la bustul Patriarhului, din Par- 
cul central al orașului. Aici, în prezența Înaltprea- 
sfinţitului Ioan Selejan, arhiepiscopul Covasnei şi 
al Harghitei, a fost inaugurat bustul poetului Gri- 
gore Vieru, cel căruia, în 1995, cu ocazia celei de-a 
60-a aniversări, i-a fost conferit titlul de Cetăţean 
de Onoare al orașului Toplița. Atunci poetul a 
ţinut un discurs emoţionant, memorabilă fiind 
mai cu seamă afirmaţia că, „devenind Cetăţean de 

Onoare al orașului Toplița, simt că am devenit cetățean de onoare al patriei 
mele, România”. 


În aceeași zi au început lucrările sesiunii internaţionale de comunicări ştiin- 
tifice, „Istorie, Cultură şi Civilizație, Credinţă străbună”, la care au participat 
oameni de ştiinţă și cultură, cercetători, arhiviști, profesori etc. din țară şi de 
peste hotare (Republica Moldova, Polonia, Turcia). La cele trei secțiuni — 
1. Istorie, 2. Cultură şi Civilizație, 3. Credinţă străbună - au fost prezentate 
aproape 60 de comunicări, care au suscitat ample discuţii și dezbateri. Sesiu- 
nea de comunicări ştiinţifice a continuat pe 19 iulie, după care participanţii 
s-au deplasat în comuna Bilbor, localitate în care, în urmă cu 135 de ani, s-a 
născut scriitorul, publicistul şi patriotul Octavian C. Tăslăuanu (1876-1942), 
unde au vizitat biserica de lemn cu hramul Sf. Nicolae, monument istoric da- 
tând din 1840, au asistat la o slujbă de pomenire oficiată la mormântul pă- 
rinților acestuia și la simpozionul „Octavian C. Tăslăuanu — 135 de ani de la 
naştere”, care a abordat multiple aspecte ale activității cărturarului. 


În cea de-a treia zi, au avut loc manifestări religioase prilejuite de sărbătoarea 
hramului Mănăstirii Sfântul Ilie din Topliţa, ctitoria Patriarhului Miron Cris- 
tea, monument datând din 1847; au fost organizate vizite la Muzeul mănăsti- 
rii şi Camera memorială „Patriarhul Miron Cristea”, precum și la Mănăstirea 
Doamnei din 'Topliţa-Moglănești, monument a cărui istorie începe în 1658. 
Închiderea oficială a „Zilelor Miron Cristea” a avut loc la Biblioteca munici- 
pală „George Sbârcea”, unde a fost făcut bilanțul manifestărilor și unde au fost 
fixate repere pentru buna desfăşurare a celei de-a XV-a ediţii a „Zilelor Miron 
Cristea” din 18-20 iulie 2012. 


Topliţa, 25 iulie 2011 


Ilie ŞANDRU, 


Preşedintele Fundaţiei Culturale 
„Dr. Miron Cristea” 

Citiţi revista noastră și în 2012 

În 2012 revista „Limba Română” va apărea bimestrial (6 numere), format 
carte cu un volum de 192 de pagini, inclusiv 16 color. 
În Republica Moldova abonamentele pot fi perfectate la toate oficiile poştale. 
Indice de abonament - PM7707$. 
Prețul unui număr — 30 lei. 
Preţul abonamentului anual — 180 lei. 
În țările din CSI şi Europa, inclusiv România: preţul unui număr — 6 EURO, 
abonament pentru 1 an - 36 EURO. 
În alte țări: prețul unui număr - 8 EURO, abonament pentru 1 an - 48 EURO. 
Cititorii din străinătate se pot abona la revista „Limba Română” astfel: 
- la redacţie, achitând în valută sau echivalentul în lei moldovenești al abona- 
mentului; 
- prin virament la 
Revista „Limba Romana” SRL, c/f 1004600045323, 
Banca Comercială Română, Chișinău S.A., 
Cod RNCBMD2X, Cont 222400000100172 MDL 

Cont 222409100100172 RON 

Cont 2224501295 EURO 
Redacţia revistei „Limba Română” trebuie înștiințată asupra plăţii efectua- 
te, trimițându-se la adresa pentru corespondenţă (limbaromanachisinau(2 
gmail.com) o copie după dispoziţia de plată bancară, cu indicarea numerelor 
de revistă abonate și a adresei poștale complete a abonatului. 


„Scara spre cer” - 


prima publicaţie de cultură creştin-ortodoxă pentru copii și adolescenți 
Au ieşit de sub tipar numerele 1-9 ale nou-fondatului ziar „Scara spre cer”, 
care se adresează părinţilor şi profesorilor, oferind un bogat material facul- 
tativ pentru orele de religie. 

Ziarul, asemenea scării virtuților, descrise de Sfântul loan Scărarul, în- 
deamnă spre desăvârşire, spre întărirea în credința strămoşească, spre iubi- 
rea de Dumnezeu, de aproapele şi de Patrie. 


Nu rataţi şansa de a vă abona la „Scară spre cer”. Este o ediţie color cu apa- 


riție lunară. Preţul lunar - 5 lei. Indicele poştal - PM 22119. 


9 | 


Ana Blandiana este ceea ce a mai 
rămas bun în fiecare dintre noi, un 
simbol, o aspirație. Tocmai de aceea 
nu seamănă cu cineva anume şi pare 
venită din altă lume. Ea este și azi — 
cum se considera la debut - persoana 
întâi plural. 


Alex. ȘTEFĂNESCU 


Ana BLANDIANA: 
Cred că primul lucru 


pe care trebuie să îl reînvăţăm este respectul de noi înşine, 
jar pentru a ne putea respecta 

cred că trebuie să reînvățăm să muncim, 

să renunțăm la șmecherie, la băşcălie. 

În mod ciudat, sărăcia, care îi obligă pe români să plece 
la lucru în străinătate, 

îi face şi să înţeleagă, acolo, 

că au mai mult de câştigat din a fi serioşi și onești, 
decât „dăştepți” și „oţi”. De fapt, cred 

că totul va începe să se schimbe 

doar după ce se va pune punct 

contraselecţiei 

care funcţionează de o jumătate de secol. 


(Din interviul Să nu uităm că a fi liber este mult mai dificil 
decât a nu fi liber publicat în acest număr de revistă) 

